
e Capitolul 1 


Soarele abia răsărise și încă mai ploua când Lily găsi cadavrul 
soțului ei. Zăcea întins pe spate pe aleea îngustă din faţa serei, 
cu ochii holbaţi și gura căscată, plină de apă de ploaie. 

Chiar și mort, arăta destul de bine în această poziţie, în care 
gravitația îi trăgea spre spate surplusul de piele zbârcită de pe 
față, netezind optzeci și patru de ani de durere, zâmbete și griji. 

Lily rămase o clipă aplecată asupra lui, privind îngrozită 
stropii de ploaie care-i aterizau pleoscăind în ochi. 

Urăsc picăturile de ochi. 

Morey, stai potolit. Nu mai clipi. 

Nu mai clipi, zice, în timp ce-mi toarnă chimicale în ochi. 

Taci. Nu-s chimicale. Lacrimi naturale, vezi? Scrie aici, pe 
sticlă. 

Cum vrei să citească un om orb? 

Iti intră un fir de praf în ochi și gata, ai orbit! Ce mai bărbat! 

Și nu sunt lacrimi naturale. Cum fac? Merg pe la înmormântări 
și țin sticluta sub nasul oamenilor care plâng? Nu! Amestecă 
niște chimicale și le zic lacrimi naturale. E reclamă falsă, îti spun 
eu! Sunt lacrimi nenaturale. O sticluță de minciuni. 

Mai taci, moșule. 

Ascultă la mine, Lily, nimeni n-ar trebui să pretindă că e ceea 
ce nu e. Totul ar trebui să aibă o etichetă mare pe care să scrie 
ce e, ca să nu existe confuzii. Ca îngrășământul ăla pe care l-am 
folosit în răzorul de plante și care ne-a omorât toate gărgărițele, 
cum îi zicea? 

Plante Verzi. 

Da. Ar fi trebuit să-i zică Plante Verzi Gărgărite Moarte. Lasă 
fituica aia de pe spate pe care nu poti s-o citesti. Adevărul scris 
pe etichete mari, asta ne trebuie. Uite o regulă bună. Una bună 
și pentru Dumnezeu. 

Morey! 

Ce pot să spun? A făcut o greșeală mare aici. Ar fi fost chiar 
așa de greu pentru el să facă lucrurile să arate așa cum sunt? La 
urma urmei, doar e Dumnezeu, nu? E ceva ce stă în puterile Lui. 
Gândește-te. Vezi în ușă un tip cu un chip plăcut, care-ti 


Zâmbește larg, îi deschizi și ăla-ți omoară toată familia. Aici e 
greșeala lui Dumnezeu. Ar trebui să arate a rău. Atunci, nu i-ai 
mai deschide. 

Tu, mai mult ca oricine, ar trebui să știi că nu-i atât de simplu. 

Ba e chiar atât de simplu. 

Lily trase aer în piept, apoi se ridică pe călcâie - o poziţie 
destul de tinerească pentru o femeie în vârstă, dar avea încă 
genunchi buni, erau încă puternici și flexibili. Nu reuși să închidă 
de tot ochii lui Morey, și așa, cu ei oarecum mijiţi, arăta sinistru. 
Era primul lucru care o speria pe Lily, după mult timp. Nu se uită 
la ei în timp ce-i dădea la o parte părul argintiu-închis pe care 
ploaia i-l lipise de ţeastă. 

Un deget îi alunecă într-o gaură dintr-o parte a capului și 
femeia încremeni. 

— Oh, nu! șopti ea, ridicându-se repede, ștergându-și 
degetele pe salopetă. Ți-am zis eu, Morey, își dojeni ea pentru 
ultima oară soțul. Ți-am zis eu. 


e Capitolul 2 


Aprilie în Minnesota e întotdeauna o lună imprevizibilă, dar, 
cam o dată la zece ani, este de-a dreptul sadică, cu fluctuații 
sălbatice între promisiuni seducătoare de primăvară și ultimele 
zvăâcniri furioase și agonizante ale unei ierni încăpăţânate, care 
nu se lasă dusă în liniște. 

Fusese un astfel de an. Cu o săptămână în urmă, o furtună de 
zăpadă teribilă năvălise peste ceea ce fusese cea mai caldă zi 
de aprilie înregistrată vreodată, băgând în sperieţi copacii 
înmuguriți și iscând discuţii în întregul stat despre o posibilă 
migraţie în masă spre Florida. 

Dar primăvara câștigase în cele din urmă, iar în clipa de față 
se dădea peste cap să-și împace adoratorii, descurcându-se, de 
altfel, de minune. Mercurul în termometre se apropia de 
douăzeci și patru de grade, vegetaţia speriată de zăpadă își 
regrupase forțele într-o explozie opulentă de verde crud și, mai 
presus de orice, cel mai mare număr de larve de țânțari văzut 
vreodată colcăia în lacuri și mlaștini. Locuitorii Minnesotei, 
ameţiți și însetaţi de soare, ieșiseră afară în masă, îmbătaţi de 
iluzia temporară că statul lor ar fi fost totuși locuibil. 

Detectivul Magozzi stătea pe verandă, întins pe un șezlong 
vechi, cu ziarul de duminică într-o mână și cu o cană de cafea în 
cealaltă. Nu uitase încă furtuna de zăpadă de săptămâna 
trecută și era o persoană suficient de pragmatică încât să-și dea 
seama că nu era exclus să mai apară o alta, dar nu avea rost să 
lase cinismul să strice o zi absolut superbă. În plus, rar i se ivea 
ocazia să lenevească după pofta inimii - vacanțele detectivilor 
de la  Omucideri depindeau întotdeauna de  vacanţele 
criminalilor, iar criminalii păreau să fie cei mai zeloși cetățeni ai 
Americii. Dintr-un motiv inexplicabil însă, statul Minneapolis se 
bucura în ultimul timp de cea mai lungă perioadă fără omoruri 
din ultimii ani. În exprimarea deosebit de elocventă a 
partenerului său, Gino Rolseth: criminalitatea murise. De câteva 
luni, nu avuseseră decât piste moarte și dacă s-ar fi întâmplat să 
le rezolve și pe astea s-ar fi întors în stradă, punându-i pe fugă 


pe travestiți și regretând ziua când se făcuseră polițiști, în loc de 
dentiști. 

Magozzi sorbi din cafea și îi privi pe masochiștii din jur care se 
supuneau unui întreg arsenal de torturi personale, gâfâind, și 
pufăind, și asudând într-o cursă îndrăcită contra unui ceas 
climatic care avea să-i închidă din nou în case peste numai 
câteva luni. Făceau jogging, se dădeau cu rolele, alergau 
plimbându-și câinii și sărbătoreau fiecare urcare cu un grad a 
temperaturii în termometre lepădând de pe ei încă un rând de 
haine. 

Era unul dintre lucrurile pe care Magozzi le iubea cel mai mult 
la locuitorii din Minnesota. Grași, slabi, cu mușchii lucraţi sau 
lăsaţi, nu existau complexe în statul ăsta atunci când venea 
vremea caldă și, până când ajungeau să aibă o zi frumoasă ca 
aceasta, cei mai mulţi dintre ei erau deja pe jumătate despuiaţi. 
Desigur, așa ceva nu era întotdeauna un lucru bun, cu siguranță 
nu când venea vorba despre Jim, vecinul lui foarte păros. Nu 
puteai ști niciodată cu certitudine dacă Jim purta sau nu 
cămașă. Era chiar acum în curte, poate la bustul gol, poate că 
nu, muncindu-se de zor să pregătească straturile de flori ce 
aveau să-l pună în pole position la turneul Grădini Frumoase din 
Orașele Gemene! care avea loc luna următoare. Dar dacă Jim 
intenţiona să-l facă de râs pe Magozzi în joaca de-a bunul 
gospodar, nu avea să-i ţină. 

Privi în jur, examinându-și propria îngrăditură cu ifose de 
grădină - vreo două băâltoace de noroi rămase după ploaia de 
noaptea trecută, niște fire curajoase de păpădie și câţiva brăduţi 
argintii, în diverse stadii de degradare. Din când în când, îi 
revenea trecător în minte imaginea grădinii înainte de divort. 
Flori pretutindeni, gazon de Kentucky de un verde atât de crud 
că-ţi atrăgea inevitabil atenţia și Heather în fiecare zi afară, cu 
unelte ascuţite și o expresie hotărâtă cu care băga plantele în 
sperieţi, făcându-le să i se supună. Se pricepea să supună lumea 
din jur, băgând-o în sperieți - cu siguranţă avusese efect asupra 
lui, iar el fusese înarmat. 

Era la a doua cană de cafea și ajunsese aproape la secţiunea 
cu știrile sportive, când un Volvo break se opri pe aleea din faţa 
casei lui. Gino Rolseth sări din mașină, trăgând după el o imensă 


1 Saint Paul, capitala statului Minnesota, și Minneapolis, datorită apropierii lor, sunt 
cunoscute drept Orașele Gemene. (n.tr.). 

ladă frigorifică și un sac de cărbuni Kingsford. Burdihanul lui 
testa limitele generoase ale unei cămăși Tommy Bahama și 
picioarele vânjoase i se iveau dintr-o pereche de bermude cu un 
model floral oribil. 

— Hei, Leo! 

Urcă greoi pe verandă și trânti jos lada frigorifică. 

— Vin încărcat cu daruri din carne și lapte fermentat. 

Magozzi ridică o sprânceană neagră. 

— La ora opt dimineaţa? Spune-mi că asta înseamnă că 
Angela te-a dat în sfârșit afară ca să pot s-o sun și s-o cer eu de 
nevastă. 

— N-ai tu norocul ăsta! Sunt într-o misiune de caritate. Părinţii 
Angelei au dus-o împreună cu copiii la nu știu ce expoziţie de 
meșteșuguri de la Maplewood Mall. Așa că, având duminica 
liberă, mi-am zis să vin și să-ţi mai anim existenţa asta anostă 
căreia-i zici tu viaţă. 

Magozzi se ridică și aruncă o privire în lada frigorifică. 

— Ce-i aia o expoziţie de meșteșuguri? 

— Păi, știi tu, locurile alea cu multe standuri unde oamenii 
împletesc case din pungi de cumpărături reciclate și chestii de 
genul ăsta... 

Magozzi scormoni prin ladă și scoase un șir de cârnaţi dolofani 
și lipicioși, de culoare gri-albicioasă. 

— Ce sunt chestiile astea care arată ca picioarele tale? 

— Sunt cârnaţi nemţești cruzi, aduși tocmai din Milwakee, 
ageamiu culinar ce ești! Unde ţi-e grătarul? 

Magozzi arătă spre un Weber vechi și ruginit într-un colț al 
verandei. 

Gino îl împinse cu piciorul și grătarul se prăbuși la pământ. 

— Ne trebuie niște bandă adezivă. 

Magozzi ridică în mână o bucată suspectă de brânză, de 
culoare portocaliu-închis. 

— Cedar de doisprezece ani? E legal așa ceva? 

Gino rânji. 

— Chestia asta o să-ţi stoarcă lacrimi de bucurie, ţi-o 
garantez. Am luat-o de la o făbricuţă absolut splendidă din Door 
County. Cineva a uitat o roată în pivniță și au găsit-o 
doisprezece ani mai târziu, îngropată sub vreo treizeci de 
centimetri de mucegai. Nirvana, prietene. Nirvana absolută. 
Este uimitor ce pot face o vacă și niște bacterii. 


Magozzi pufni și se dădu înapoi. 

— Oh, da! De câte ori văd o vacă, mă gândesc: hei, n-ar fi 
grozav să aduc și niște bacterii ca să facem o treabă de calitate? 
De ce ai un dosar în lada frigorifică? 

— E o pistă moartă. 

— Foarte amuzant! 

Gino ridică grătarul și un al doilea picior căzu într-un nor de 
rugină. 

— l-un caz din nouășpatru. Mă gândeam să ne uităm la el mai 
târziu. Mă-nţelegi, ca să nu ne ieşim din mână în caz că mai 
omoară vreunul vreodată pe careva în orașul ăsta. Ți-amintești 
să fi auzit ceva de cazul Valensky? 

Magozzi se așeză pe șezlong și deschise dosarul. 

— Oarecum. Instalatorul, nu? 

— Exact. Împușcat de șapte ori, de trei ori în locuri la care nici 
nu vreau să mă gândesc. 

— Instalatorii te taxează prea mult. 

— Mie-mi spui? În afară de asta însă, tipul era aproape 
candidatul perfect pentru sanctificare. Un polonez care-a reușit 
să scape viu din război a emigrat aici, în frumoasele State ale 
Americii, a pornit o afacere, s-a-nsurat, a avut trei copii, era 
diacon la el în biserică, lider de cercetași, ce mai, întruchiparea 
visului american! Apoi a murit într-o baltă de sânge în propria 
baie, după ce-a fost folosit pe post de ţintă de antrenament. 

— Suspecţi? 

— Pe dracu'! După cum reiese din rapoartele din dosar, era 
iubit de toată lumea. Cazul s-a terminat cam în vreo două 
secunde. 

Magozzi mârâi și aruncă dosarul pe jos. 

— Cei mai mulţi bărbaţi, când au o duminică de capul lor, își 
găsesc de obicei altceva de făcut. Bunăoară, se așază pe-o 
bancă pe malul lacului Calhoun și numără bikinii. 

— Ei, asta e, eu sunt un luptător pentru dreptate, am un scop 
mai înalt. 

Apoi Gino își trecu mâna prin tufa de păr blond retezat foarte 
scurt, luând parcă în consideraţie alternativa. 

— In plus, cred că-i prea devreme pentru bikini. 

Primiră telefonul înainte ca Magozzi să termine de prins la loc 
picioarele grătarului cu bandă adezivă. Gino intrase în bucătărie 


ca să golească lada frigorifică. Când ieși înapoi pe verandă, fața 
îi radia. 

— Hei, mergem să vedem un cadavru? 

Magozzi se lăsă pe călcâie și se-ncruntă. 

— Ai găsit un cadavru la mine-n bucătărie? 

— Nt. A sunat telefonul cât eram acolo, așa c-am răspuns. 
Dispecera a primit un telefon care anunţa o crimă autentică. La 
Uptown Nursery. Soţia proprietarului l-a găsit azi-dimineaţă 
lângă una din sere și a crezut c-a murit de atac de inimă, fiindcă 
omul se-apropia de optzeci și cinci de ani și, la ce să te mai 
aștepți la vârsta asta? Așa că l-a sunat pe directorul de la 
pompe funebre. Ăsta a găsit o gaură de glonţ în capu' tipului și- 
a sunat la 911. 

Magozzi se uită cu jind la grătar și oftă. 

— Și ce s-a întâmplat cu băieţii de serviciu care ar fi trebuit să 
se ocupe de asta? 

— Tinker și Peterson. Asta am întrebat și eu. Au primit un 
telefon și s-au dus la Gara de Nord-Est. Au găsit un nenorocit 
legat de șine. 

Magozzi se înfioră. 

— Ei, nu-ţi face griji. N-a ajuns trenul la el. 

— Deci e bine? 

— Nu, e mort. 

Magozzi îl privi, așteptând ca Gino să continue. 

— Nu te uita la mine. Asta-i tot ce știu. 

Sări ca ars în clipa în care din buzunarul de la cămașă se 
auziră acordurile stridente și iritante ale unei sonerii de telefon 
după Simfonia a V-a de Beethoven. 

— Ce mai e și asta? 

Gino își scoase telefonul din buzunar și apăsă cu răutate 
butoanele pe jumătatea degetelor lui dolofane. 

— Fir-ar să fie! Helen îmi tot setează soneriile astea ciudate, 
fiindcă știe că habar nu am cum să le schimb. 

Magozzi rânji. 

— Amuzant! 

Beethoven se auzi din nou. 

— Puștii de paisprezece ani sunt amuzanţi doar dacă nu sunt 
ai tăi... La dracu'! O să inventez o chestie de-asta cu niște 
ditamai butoanele și-o să mă umplu de bani... Alo, aici Rolseth. 


Magozzi se ridică și-și scutură rugina de pe mâini, îl ascultă pe 
Gino mârâind în telefon preţ de câteva secunde, apoi intră să 
închidă geamurile. Când se întoarse pe verandă, văzu că Gino își 
luase arma din mașină și și-o prindea acum de cureaua care 
aproape că-i ţinea bermudele pe talie. Semăna cu un turist 
înarmat și periculos. 

— Nu-mi imaginez că ai o pereche de pantaloni care să-mi 
vină. 

Magozzi se mulțumi să zâmbească. 

— Ah, mai taci! Era Langer la telefon. El și McLaren tocmai au 
fost chemaţi la o „presupusă” crimă - „presupusă” însemnând 
că cineva s-a jucat puţin de-a designerul de interioare cu vreo 
câţiva litri de sânge, dar nu există cadavru. Și ghicești ce? 

— Vrea să ne ocupăm noi? 

— Neah, i-a spus dispecera că suntem la treaba de la Nursery, 
de-asta ne-a și sunat. Casa însângerată e doar la câteva blocuri 
distanță. 

Magozzi se încruntă. 

— E un cartier destul de bun. 

— Mda. Nu-i chiar genul de zonă în care au loc de obicei 
crimele. Și, dintr-odată, ne trezim cu două „posibile” într-o 
singură zi. Și mai e ceva. Tipul care locuiește în casa aia are - 
adică avea - tot vreo optzeci și ceva de ani, la fel ca victima 
noastră. 

Magozzi analiză situaţia câteva momente. 

— Crede că au legătură? Ce, adică vreun tip care se-nvârte 
prin zonă și omoară bătrâni? 

Gino ridică din umeri. 

— Ne-a pus doar în temă. E de părere c-ar trebui să ţinem 
legătura, în caz că iese ceva... 

Magozzi oftă și privi lung spre grătarul Weber. 

— Deci, ne-ntoarcem la treabă. 

— Și-ncă cum! Gino făcu o pauză. Te-ai gândit vreodată că e 
ceva în neregulă la o slujbă în care ai ceva de făcut numai 
atunci când e omorât cineva? 

— În fiecare zi, prietene. 

e Capitolul 3 


Marty Pullman stătea pe capacul lăsat al vasului de toaletă 
din baia de la parter, cu ochii pironiţi în ţeava unui 
Magnum .357. Gaura rotundă și neagră părea foarte mare, lucru 
care îl îngrijora. Și mai rău era că toaleta se afla în faţa oglinzii 
mari de pe ușile glisante care închideau cada și nu prea avea 
chef să fie spectator la propriul snuff. Se gândi câteva clipe, 
apoi intră în cadă și închise ușile în jurul lui. 

Zâmbi ușor în clipa în care ţinti ţeava de duș din capătul căzii 
și porni jetul la maximum. Poate că întreaga lui viață fusese o 
mizerie, dar cel puţin nu avea de gând să lase mizerie în urma 
lui și după moarte. 

Mulţumit în cele din urmă, se așeză în cadă și-și vâri ţeava 
pistolului în gură. Îi curgea apa în cap, în haine, în pantofi. 

Ezită preț de doar câteva clipe, întrebându-se încă o dată ce 
făcuse cu o seară în urmă, dacă făcuse ceva. Nu că mai conta 
acum, Își zise, așezându-și degetul pe trăgaci. 

— Domnule Pullman? 

Marty îngheţă, cu degetul tremurându-i pe trăgaci. Pe toți 
dracii, halucina! Asta trebuia să fie. Nimeni nu venea vreodată 
la el în casă și cu siguranţă nimeni nu ar fi intrat neinvitat - 
poate doar vreunul dintre Martorii lui lehova, iar în cazul ăsta, se 
bucura că avea arma-n mână. 

— Domnule Pullman? 

Vocea masculină se auzea mai tare acum, mai aproape, și 
părea tânără. 

— Sunteţi acolo, domnule? 

O lovitură puternică de picior făcu ușa de la baie să se 
zgâlțâie în ţâțâni. 

Simţi un gust oribil în clipa în care-și scoase arma din gură și 
scuipă în apa care i se scurgea la picioare. 

— Cine e? strigă el, făcând eforturi să pară agresiv și 
impunător. 


2 Gen de film care prezintă moartea sau uciderea reală a unei persoane, fără ajutorul 
efectelor speciale. (n.tr.). 

— Îmi pare rău să vă deranjez, domnule Pullman, dar doamna 
Gilbert mi-a spus să sparg ușa dacă e necesar... 

— Cine dracu' ești tu și de unde-o cunoști pe Lily? strigă 
Marty. 

— Jeff Montgomery, domnule? Lucrez la pepinieră? 

Puștiul vorbea numai pe ton de întrebare. Doamne, ce 
enervant! Marty se uită la armă și oftă. N-o să reușească s-o 
facă niciodată. 

— Rămâi unde ești, vin într-un minut. 

leși din cadă, își scoase hainele ude, apoi îndesă revolverul, 
hainele și pantofii în coșul de rufe. Își înfășură un prosop în jurul 
taliei, apoi deschise ușa de la baie. 

Un puștan înalt și frumușel - de optsprezece, cel mult 
nouăsprezece ani - stătea jenat în hol, cu mâinile îndesate în 
buzunarele de la blugi. 

— Bun, iată-mă. Spune-mi acum de ce voia Lily să-mi spargi 
ușa. 

Jeff Montgomery avea ochi mari și albaștri care se căscară 
într-un mod de-a dreptul comic în clipa în care observă 
cicatricea groasă ce brăzda în diagonală pieptul gol al lui Marty. 
Își feri repede privirea. 

— Ă... De fapt, nu v-am spart ușa? Era deschis? lar doamna 
Gilbert încearcă să vă sune de o grămadă de timp, dar n-a 
răspuns nimeni la telefon? Și, sincer, domnule Pullman, îmi pare 
foarte rău, dar domnul Gilbert a decedat. 

Marty nu se mișcă timp de un minut; nici măcar nu clipi; apoi 
își frecă fruntea cu podul palmei, ca și când asta l-ar fi putut 
ajuta să conștientizeze informaţia. 

— Cum? șopti el. Morey e mort? 

Puștiul strânse din buze și lăsă privirea-n podea, făcând 
eforturi să nu plângă, iar părerea lui Marty despre el se mai 
îmbunătăţi cu vreo câteva puncte, chiar dacă puştiul își termina 
fiecare frază cu un semn de întrebare. Oricine îl plăcea pe Morey 
într-atât cât să plângă pentru el nu putea fi chiar așa de rău. 

— A fost împușcat, domnule Pullman. Cineva l-a împușcat pe 
domnul Gilbert. 

Marty nu spuse nimic, dar simţi cum i se scurge tot sângele 
din obraji, ca și cum cineva tocmai l-ar fi scos din priză. Se 
sprijini de tocul ușii de la baie, bucuros că era acolo să-l susțină. 

Dumnezeule mare, cât ura lumea asta! 

e Capitolul 4 


— Haide, Leo! Oprește la Target sau undeva, ca să-mi cumpăr 
o pereche de pantaloni! mârâi Gino din scaunul pasagerului. 

Magozzi scutură din cap. 

— Nu se poate. Locul crimei se deteriorează cu fiecare minut. 

Gino trase nefericit de pantalonii săi scurți. 

— Este absolut lipsit de profesionalism. 

Scoase un oftat zgomotos și privi pe fereastră. 

li plăcuse întotdeauna partea asta din Minneapolis. Se aflau în 
parcarea Galhoun și înconjurau lacul doar o idee mai încet decât 
motocicliștii care decorau fâșia de asfalt cu costumele lor viu 
colorate. Erau chiar și câţiva surferi ieșiţi în larg, care dansau pe 
apă cu velele lor triunghiulare. 

— La dracu’, detest partea asta! 

— Cel puţin nu trebuie să-i spunem noi, zise Magozzi. Tot e 
ceva. 

— Da, presupun. Dar tot trebuie să-i punem întrebări de 
genul: „V-aţi împușcat soţul în cap?” 

— Doar de-aia ne plătesc așa de bine. 

Când ajunseră, Magozzi și Gino găsiră o mașină de poliţie în 
stradă și încă una care bloca accesul spre Uptown Nursery. Doi 
ofițeri în uniformă își făceau de lucru cu niște role de bandă 
galbenă, cu un aer foarte derutat. Magozzi își scoase insigna în 
clipa în care unul din ei se apropie de fereastră. 

— Aţi încercuit zona? Vreţi să lăsăm mașina în stradă? 

Bărbatul în uniformă își scoase pălăria și-și șterse cu mâneca 
fruntea lucioasă. Era deja cald la soare, mai ales pe asfalt. 

— La naiba, domnule detectiv, nu știu. Habar n-avem pe unde 
să întindem banda. 

— Hm, poate în jurul cadavrului? îi sugeră Gino. 

Polițistul se învioră puţin. 

— Da, numai că soţia a mutat cadavrul. 

— Ce? 

— Exact. L-a găsit afară și l-a mutat în seră. A zis că n-a vrut 
să-l lase în ploaie. 

— Fi-ar să fie... mârâi Magozzi. 

— Închideţi-o! mormăi Gino. A contaminat dovezile, a distrus 
locul crimei. Închideţi-o și aruncaţi cheia. Oricum, probabil că ea 
l-a omorât. 

— Are cam un milion de ani, domnule detectiv. 

— Da, vezi tu, asta-i treaba cu armele. Bătrâni, copii... oricine 
le poate folosi. Oferă șanse egale de ucidere pentru toată 
lumea. 

leși din mașină, trânti ușa și începu să se îndrepte spre sera 
din faţă, cu ochii pironiţi în pământ, în caz că ploaia ratase vreo 
urmă însângerată sau ceva de genul ăsta. 

Ofițerul în uniformă îl urmări cu privirea îndepărtându-se și 
clătină din cap. 

— Ăsta nu-i un om fericit. 

— Ba este, în mod normal. E doar nervos că nu l-am lăsat să 
se oprească să-și ia niște pantaloni lungi înainte să venim aici. 

— Atunci are circumstanțe atenuante. Într-adevăr, urâte 
picioare! 

— Cine-i în cealaltă echipă? 

— Viegs și Berman. Umblă prin cartier, le pun întrebări 
vecinilor. Doi băieți de la siguranță și protecție păzesc cadavrul 
înăuntru, dar nu m-ar mira să-i fi pus băbuţa să ude plantele sau 
mai știu eu ce... 

— Da? 

Ofiţerul își șterse iar fruntea cu mâneca. 

— E nemaipomenită cucoana! 

— Ai tu un sentiment? 

— Da. Am sentimentul că bărbatu-său se odihnește acum 
pentru prima oară după foarte mulți ani. 

Magozzi îl prinse din urmă pe Gino în mijlocul drumului, 
uitându-se la dricul oprit în faţa serei. 

— Nu mai avem nicio scenă a crimei, mărâi Gino. Mai întâi a 
spălat-o ploaia, apoi a călcat-o directorul de la firma de pompe 
funebre cu tancul lui și... la naiba! Vezi și tu ce văd și eu? 

În spatele dricului, aproape ascuns după acesta, era un 
Chevrolet Malibu decapotabil, cu interior din piele roșie, absolut 
splendid. Gino tânjise după mașina asta din prima clipă în care o 
văzuse. 

— Ha! pufni Magozzi. Ce părere ai? 

Gino plescăi din limbă, mistuit de invidie. 

— Sigur este a lui. Nu mai există încă una la fel în Orașele 
Gemene. 

— Și-atunci, ce caută aici? 

— Habar n-am. Cumpără flori? 

Niciunul din ei nu-l mai văzuse pe Marty Pullman de când 
părăsise departamentul, cu un an în urmă, la câteva luni după 
moartea soţiei lui. Nu că l-ar fi cunoscut prea bine nici atunci 
când purtau cu toţii aceeași insignă. În Minneapolis, 
departamentele Omucideri și Narcotice nu se intersectau nici pe 
departe atât de des pe cât se întâmpla la televizor. Atâta că, 
odată ce-l vedeai pe Marty, era foarte puţin probabil să-l uiţi 
vreodată. Avea încă fizicul de luptător de wrestling care îi 
dusese până în finala campionatului de stat în liceu. Picioare 
scurte și crăcănate, torace și braţe masive și ochi negri ce 
păruseră bântuiţi chiar înainte de a fi. | se spusese Gorila pe 
vremea când încă mai avea simţul umorului, dar zilele acelea 
erau demult apuse. 

Ușa mare, de sticlă, a serei se deschise și Pullman ieși să-i 
întâmpine. 

— Frate, mormăi Gino pe sub barbă, cred c-a slăbit vreo 
douăzeci și cinci de kilograme. 

— A fost un an groaznic pentru el, zise Magozzi. 

In clipa următoare, Marty era lângă ei și le strângea mâinile, 
cu expresia la fel de sobră ca întotdeauna. 

— Magozzi, Gino, mă bucur să vă văd. 

— Ce dracu', Pullman? zise Gino scuturându-i viguros mâna. 
Te-ai apucat de grădinărit sau te-ai întors printre noi și mie nu 
mi-a zis nimeni? 

Marty oftă prelung din obrajii stafidiţi. Părea că se clatină pe 
marginea unei prăpăstii. 

— Bărbatul care a fost împușcat era socrul meu, Gino. 

— La dracu'! făcu Gino, schimbându-se la față. Era tatăl lui 
Hannah? Îmi pare rău. La dracu”... 

— Lasă, n-aveai de unde să știi. Ascultaţi, nu aveţi cine știe ce 
loc al crimei aici. 

Magozzi îi sesiză tremurul din voce și hotări să amâne 
condoleanţele până în clipa în care bărbatul era suficient de 
puternic ca să le accepte. 

— Am auzit, spuse el, scoțând un carnețel de buzunar și un 
pix. A mai fost cineva pe-aici în dimineaţa asta, în afară de tine 
și de directorul de la pompe funebre? 

— Vreo doi angajaţi. l-am trimis acasă, dar le-am spus să nu 
plece nicăieri, fiindcă o să vreţi să staţi de vorbă cu ei în cursul 
zilei de azi. Am blocat cu mașina locul în care spune Lily că l-a 
găsit pe Morey, dar e tot ce am putut face. 

— Apreciem, Marty, spuse Magozzi. 

Și-ar fi dorit să poată scăpa de cazul ăsta. Lily Gilbert își 
pierduse fiica într-un an și soţul în următorul. Magozzi nu știa 
cum putea un om să supravieţuiască unei asemenea duble 
tragedii, iar faptul că trebuia să-i pună femeii întrebările 
standard de interogatoriu i se părea dintr-odată un înfiorător 
gest de cruzime. 

— Crezi că soacra ta va putea să stea de vorbă cu noi? 

Marty reuși să schițeze un zâmbet. 

— Nu s-a pierdut cu firea, dacă la asta te referi. Nu e genul lui 
Lily. Aruncă o privire spre sera principală. E acolo. Am încercat 
să o conving să intre în casă - este în spate, după sere dar nu 
cred c-o să se întâmple asta până nu-l iau pe Morey de-aici. 
Medicul legist e pe drum, nu? 

Magozzi dădu din cap. 

— O să facă niște cercetări la faţa locului, înainte să-l mute. 
Nu cred că vrei să fie de faţă la asta. 

— La dracu', normal că nu vreau. Dar Lily o să fie oriunde o să 
vrea să fie. Pur și simplu, așa e ea. Trase aer în piept, printre 
dinţi. Mai e ceva. 

Magozzi și Gino așteptau răbdători. 

— După ce l-a băgat înăuntru, l-a spălat. L-a bărbierit. l-a 
schimbat hainele. E acolo, întins pe una dintre mesele pentru 
plante, gătit în costumul de înmormântare. 

Gino închise o clipă ochii, încercând să-și stăpânească nervii. 

— Asta nu e bine, Marty. 

— Mie-mi spui? 

— Zău, are un ginere fost poliţist. Trebuie să fi știut că 
distruge dovezile. 

— E aproape oarbă, Gino! Nici măcar permis de conducere nu 
mai poate să deţină. Zice că nu a văzut sângele. Presupun că l-a 
spălat ploaia înainte să-l găsească ea. A fost împușcat în cap, cu 
un pistol de calibru mic, chiar în spatele tâmplei stângi, și are 

părul foarte stufos... La naiba, până și eu a trebuit să caut, deși 
știam că-i acolo. 

— Bine, conchise Gino dând din cap, renunțând pe moment. 

Magozzi își notă să le spună băieţilor de la cercetarea locului 
crimei să ia hainele pe care le purtase bătrânul atunci când 
fusese împușcat. 

— Ştii ceva ce ne-ar putea fi de ajutor în povestea asta? 
întrebă el. 

Marty râse scurt și amar. 

— Vrei să spui, cine ar fi vrut să-l omoare? Sigur. Caută pe 
cineva care ar vrea să-i facă felul Maicii Tereza. A fost un om 
bun, Magozzi. Poate chiar un om mare. 

Aerul din seră era încins și lipicios, încărcat cu mirosul de 
pământ umed și vegetaţie. Mese lungi, acoperite cu plante, erau 
aliniate pe două rânduri, lăsând un culoar central îngust - arăta 
ca toate serele în care intrase vreodată Magozzi, cu excepţia 
mesei din faţă, pe care se afla un cadavru în costum negru, în 
loc de ghivece cu flori. 

Chiar și așa mort, expus pentru a fi văzut o ultimă oară, 
Morey Gilbert era o prezenţă formidabilă. Foarte înalt, cu mușchi 
foarte bine definiţi și mai bine îmbrăcat decât fusese Magozzi 
vreodată în viața lui. 

Doi polițiști tineri de patrulă se tot foiau pe lângă cadavru, 
încercând să pretindă că nu era acolo. 

— Unde sunt? îi întrebă Marty. 

— Soacra dumneavoastră l-a dus pe domnul în vârstă acolo, 
în spate, spuse unul dintre polițiști, înclinând capul spre o ușă 
din peretele din spate. 

— Ce e acolo, Marty? întrebă Magozzi. 

— Șopronul și încă vreo câteva sere. Probabil că Lily a vrut să- 
| scoată pe Sol de aici. Era destul de marcat. 

— Sol? 

— Este directorul firmei de pompe funebre care a venit mai 
devreme, dar era și cel mai bun prieten al lui Morey. E o lovitură 
grea pentru el. Așteptaţi, mă duc să-i aduc. 

Gino așteptă ca Marty să ajungă la o distanţă de la care nu 
mai putea să-i audă, apoi îi șopti lui Magozzi: 

— l-a murit soţul, și ea îl consolează pe directorul de la pompe 
funebre? E cam pe dos treaba, nu crezi? 

Magozzi ridică din umeri. 

— Poate că așa reușește ea să facă față momentului, având 
grijă de alţii. 

— Poate. Sau poate că nu l-a iubit prea mult pe soțul ei. 

Se apropiară de masa din faţă ca să arunce o privire 
cadavrului, înainte să se întoarcă familia. Gino îi ridică părul alb 
cu un pix, expunând gaura de glonţ. 

— Micuţă. Presupun că e posibil s-o ratezi, dacă ești pe 
jumătate orb, dar știu și eu... 

Se uită la ofiţerii de patrulă. 

— Puteţi să plecaţi acum, dacă vreţi. Preluăm noi de-aici. 
Trimiteţi c6pii după rapoartele voastre la Criminalistică. 

— Am înţeles, să trăiţi! Mulţumim. 

Magozzi privea chipul lui Morey Gilbert și vedea o persoană, 
nu un cadavru; începea să simtă acea legătură aparte care se 
forma întotdeauna între el și victimele de care se ocupa. 

— Are un chip plăcut, Gino. Avea optzeci și patru de ani și 
încă-și mai conducea propria afacere, își întreținea familia... 
Cine să vrea să omoare un bătrân ca ăsta? 

Gino ridică din umeri. 

— Poate vreo bătrână. 

— Ești doar nervos fiindc-a mutat cadavrul. 

— Sunt suspicios fiindcă a mutat cadavrul. Sunt nervos fiindcă 
m-ai obligat să vin aici în pantaloni scurți. 

Se depărtară amândoi cu un pas de masă în clipa în care ușa 
din spate se deschise și Marty intră cu micul său anturaj 
geriatric, condus de o femeie micuță și firavă, cu păr argintiu 
strâns foarte lipit de cap. Purta o bluză albă cu mâneci lungi pe 
sub o salopetă cu pieptar, mărime de copil, și ochelari cu lentile 
groase care-i măreau ochii negri, făcând-o să semene puţin cu 
Yoda’. 

Un Yoda dur, hotărî Magozzi în clipa în care femeia se apropie. 
Nu se vedea niciun semn cum că plânsese, nu părea nici 
cuprinsă de disperare și, de fapt și de drept, nici vârsta nu i-ai fi 
putut-o ghici judecând după spatele și umerii ei drepţi. Abia 
dacă avea vreun metru cincizeci și cinci înălţime și probabil că 
nu văzuse niciodată acul vreunui cântar depășind cifra patruzeci 
și cinci, dar arăta ca și cum ar fi fost în stare să dea peste cap 
un oraș întreg. 


3 Personaj din seria știinţifico-fantastică Războiul Stelelor. (n.tr.). 
18 


Bătrânelul care venea în urma ei era însă o altă poveste. Era 
devastat de durere, cu ochii umflaţi și roșii, iar buzele îi 
tremurau. 

Lui Magozzi i se păru interesant că Marty întinse mâna ca și 
când ar fi vrut să-i atingă braţul bătrânei, dar și-o retrase în 
ultima clipă. Se pare că nu era genul de relaţie care să permită 
astfel de gesturi intime. 

— Domnilor detectivi Magozzi și Rolseth, dumneaei este 
soacra mea, Lily Gilbert, iar dumnealui este Sol Biederman. 

Lily Gilbert veni lângă masă și-și puse mâna pe pieptul soțului 
ei mort. 

— lar acesta este Morey, adăugă ea, încruntându-se la Marty, 
ca și cum fusese nepoliticos din partea lui să-l excludă pe socrul 
său din prezentări pentru simplul motiv că era mort. 

— Marty ne-a spus că soțul dumneavoastră a fost un om 
minunat, doamnă Gilbert, spuse Magozzi. Nu-mi pot imagina ce 
pierdere cumplită trebuie să fie pentru familia dumneavoastră. 
Și pentru dumneavoastră la fel, domnule Biederman, adăugă el, 
fiindcă lacrimile începuseră acum să curgă șuvoi pe faţa 
bătrânului. 

Lily îl privea intens pe Magozzi. 

— Te știu. Ai apărut pe toate canalele toamna trecută, cu 
povestea aia, Monkeewrench. Te vedeam mai mult decât îmi 
vedeam propria familie. 

Îi aruncă lui Marty o privire ascuţită pe care bărbatul alese să 
o ignore. 

— Presupun că aveţi întrebări, așa e? 

— Dacă vă consideraţi în stare să răspundeţi, da. 

Se pare că nu numai că se simţea în stare; se hotărî să treacă 
direct la răspunsuri. 

— Bine, vă spun cum s-a întâmplat. M-am trezit la șase și 
jumătate, ca întotdeauna, am făcut cafeaua, am venit la seră și 
l-am găsit pe Morey întins pe jos, în ploaie. Marty zice că ar fi 
trebuit să-l las pe socrul lui să zacă afară, cu ploaia căzându-i în 
ochi; să-l las acolo ca să vină niște străini și să-i vadă gura 
umplându-i-se cu apă... 

— Pentru Dumnezeu, Lily... 

— Dar nu așa ai grijă de cineva din familie! L-am adus 
înăuntru, l-am făcut prezentabil, l-am sunat pe Sol, apoi l-am 
sunat pe Marty, care nu a mai răspuns la telefon de șase luni. 

— Lily, era locul unei crime, spuse Marty obosit. 

— Și de unde era să știu eu asta? Ce, sunt cumva poliţist? Am 
sunat un poliţist, numai că nu mi-a răspuns la telefon. 

Marty închise ochii și ceva îi spuse lui Magozzi că îi închidea 
de multă vreme în faţa acestei femei. 

— Nu mai sunt poliţist, Lily. 

Numaidecât, Magozzi își aminti o zi cu aproape un an în urmă, 
când trecuse pe lângă detectivul Martin Pullman care ieșea pe 
ușile primăriei cu întreaga carieră într-o cutie de carton, arătând 
de parcă scăpase de sub roţile unui camion. 

„Te-ntorci tu, domnule detectiv”, îi spusese Magozzi, fiindcă 
nu știuse ce altceva i-ar fi putut spune cuiva care pierduse atât 
de multe și, mai rău, nu înţelegea cum putea un om să se 
despartă cu atâta ușurință de meseria pe care o iubea. 

Marty zâmbise doar o idee. 

„Nu mai sunt detectiv, Magozzi.” 

Magozzi reveni în prezent tocmai în clipa în care Gino 
începuse interogatoriul standard: lipsește ceva? Sunt semne că 
ar fi fost forţată intrarea? Morey Gilbert avea dușmani, avea 
vreo afacere neobișnuita?... 

— Afacere neobișnuită? pufni Lily. Ce vrea să-nsemne asta? 
Crezi c-am plantat marijuana în sera din spate, sau ce? Că avem 
o reţea de muncă forțată? Ce? 

Gino nu tolerase niciodată prea bine sarcasmul și începu să se 
înroșească la față. Avuseseră de-a face cu destule rude 
îndurerate de-a lungul anilor și Gino știa să se descurce cu cele 
care sufereau o cădere nervoasă. Simţea că i se rupe inima și 
suferea mult timp după aceea, dar cel puţin știa cum să le 
răspundă. Era normal ca oamenii să se prăbușească atunci când 
le murea cineva apropiat. Chestia asta corespundea concepţiei 
lui Gino despre viaţă și moarte, și iubire, și familie. Și îi era ușor 
să vorbească încet, blând, pe cât de mângâietor poate fi un 
poliţist în astfel de situaţii. Însă cei furioși care se năpusteau 
asupra lui sau stoicii care-și ţineau sentimentele în frâu îl făceau 
întotdeauna să intre în panică, iar Lily Gilbert părea să fie o 
combinaţie între aceste două ultime variante. 

— Mă scuzaţi, doamnă Gilbert, îi întrerupse blând Magozzi, 
chestie care-l făcu pe Gino să-și dea ochii peste cap. V-ar fi prea 
greu să mergem afară ca să-mi arătaţi locul în care l-aţi găsit pe 
soțul dumneavoastră? Povestiţi-mi totul, pas cu pas, cât timp 

Gino discută cu prietenul dumneavoastră, Sol. Am termina mai 
repede în felul ăsta. 

Amintirea clipei în care găsise cadavrul soțului ei aduse 
primul semn de slăbiciune pe chipul femeii. Doar o fracțiune de 
secundă, dar fusese acolo. 

— Îmi pare foarte rău că trebuie să vă rog să faceţi asta. Dacă 
vă e prea greu, putem s-o lăsăm pe mai târziu. 

Privirea femeii se ascuţi pe dată. 

— Ba sigur că trebuie s-o facem acum, domnule detectiv. Nu 
avem decât clipa prezentă. 

O luă întins spre ușă, ca un soldăţel hotărât pornit în misiune, 
ca să nu fie nevoită să se gândească la nimic altceva. Magozzi 
se grăbi să-i deschidă. 

— Staţi o clipă, îi opri Marty, încruntându-se. Unde e Jack, 
Lily? De ce nu e încă aici? 

— Care Jack? 

— La dracu’, Lily, nu-mi spune că nu l-ai sunat... 

Femeia ieșise pe ușă înainte ca Marty să-și termine fraza. 

— La dracu'! 

— Cine e Jack? întrebă Magozzi, cu mâna încă pe clanţă. 

— Jack Gilbert. Fiul ei. Nu vorbesc de foarte multă vreme, dar, 
ce Dumnezeu, a murit taică-său... Trebuie să-l sun. 

În vreme ce Marty se duse la tejgheaua de la intrare și începu 
să apese tastele unui telefon, Gino se apropie de Magozzi și-i 
spuse printre dinți: 

— Ascultă, cât timp ești acolo și stai de vorbă cu bunicuţa, s- 
o-ntrebi și cum a reușit o așchiuță de patruzeci și cinci de kile să 
târască un cadavru de o sută de kilograme până aici, și să-l mai 
suie și pe masă. 

— Hei, domnule detectiv, mulțumesc de idee! 

— Cu plăcere. 

— Nu ţi-e prea simpatică, nu-i așa? 

— Hei, mi-e foarte simpatică! Doar că are o personalitate care 
mă face să mă simt ca și cum aș fi înghiţit sticlă pisată. 

— Ha! N-a zis nimic de ţinuta ta. Măcar asta, și tot e o dovadă 
de amabilitate. 

— Uite care-i treaba! M-am întrebat: Cum dracu’ a reușit să-l 
mute? Și mi-am răspuns: Hei, poate că nu l-a mutat. Poate că l-a 
împușcat aici, și doar a zis că a fost omorât afară, ca să ne facă 
să credem că nu mai există scena crimei. 

Magozzi se gândi preţ de câteva clipe. 

— Interesant. Întortocheat. Îmi place cum gândești. 
— Mulţumesc. 

Magozzi deschise ușa ca să iasă din seră. 

— Dar n-a fost așa. 

— La dracu', Leo, n-ai cum să știi dacă... 

— Ba da, știu. 


22 


e Capitolul 5 


Detectivul Aaron Langer ajunsese în acel punct al vieţii în care 
încetezi să mai speri că anul următor va fi mai bun decât cel 
trecut și mai tragi doar nădejdea că nu va fi chiar atât de rău. 

Așa se întâmplă când ajungi pe la mijlocul vieţii. Bătrânii pe 
care îi iubești se îmbolnăvesc și mor, tinerii pe care îi detești 
sunt promovați și îți devin superiori, piaţa se prăbușește și uite- 
așa ţi se duce fondul de pensie, iar corpul începe să arate ca al 
lui taică-tău pe vremea când îţi promiteai că niciodată, în vecii 
vecilor, n-o să permiţi să ajungi așa. Dacă cineva le-ar spune 
vreodată adevărul despre viață copiilor de cinci ani, își zicea 
Langer, s-ar declanșa un val de sinucideri în masă prin grădiniţe. 

Până acum, slujba îl ajutase să treacă peste tot ce fusese mai 
rău. Chiar și atunci când își privise mama murind de Alzheimer, 
chiar și atunci când fondul 401 (k) îi dispăruse în Brazilia 
împreună cu managerul financiar, slujba fusese refugiul lui, 
singura parte a vieţii unde linia dintre bine și rău era curată și 
clară, unde știa exact ce are de făcut. Crima era un lucru rău. Să 
prinzi criminalii era un lucru bun. Simplu. 

Sau cel puţin așa fusese, înainte de secret. Acum linia după 
care își ghidase întreaga viaţă era îngrozitor de neclară și abia 
dacă-și mai putea da seama pe unde să pășească. Avea 
disperată nevoie de un caz ca la carte, de crimă fără motivare, 
care să-i poată da din nou sens vieţii; și, în sfârșit, părea să fi 
apărut unul. 

— Langer, nu mai zâmbi atâta! Îmi dai fiori. 

Se uită îngrozit la partenerul său. 

— Zâmbeam? 

Johnny McLaren îi răspunse cu un rânjet. 7 

— Oarecum. Nu chiar. Adică, nu cât să ți se vadă și dinții... In 
plus, înțeleg cum te simți. După patru luni în care n-am avut 
nimic de făcut, mai că-mi venea să mă duc eu să omor pe 
vreunul. 

Langer închise ochii, încercând cu disperare să găsească un 
răspuns, o justificare pentru faptul că aproape zâmbise într-o 

încăpere plină de sânge, în care un suflet nenorocit își pierduse 
viaţa. 

— Nu-i vorba de asta, McLaren, spuse el cu tristețe, apoi 
întoarse privirea, fiindcă nu se simţea în stare să continue. 

Cea mai mare parte a carnagiului din casa lui Arlen Fischer se 
afla într-o sufragerie altfel imaculată - mai exact, pe o canapea 
cândva de culoarea fildeșului, dar care arăta acum ca și când ar 
fi stat o bună bucată de vreme pe podeaua unui abator. Jimmy 
Grimm, cel mai bun tehnician de investigaţie a locurilor crimelor 
din Biroul de Profile Criminalistice intră în încăpere, aruncă o 
singură privire petelor de sânge de pe canapea și spuse: 

— l-a perforat o arteră, băieţi. Ar fi trebuit să-l pună la 
pământ. Cât avea? Optzeci și nouă de ani? 

— Dacă nu cumva bătrânul a fost cel care a tras, sugeră 
McLaren. Poate că e sângele altcuiva, și bătrânul Fischer e acum 
prin cine știe ce pădure și îngroapă cadavrul. 

— Doamne, ce-mi plac misterele! 

Grimm își puse mâinile în șold și privi în jur. 

Era un bărbat rotofei și purta o salopetă albă, de unică 
folosinţă, trasă peste haine, și papuci. Lui Langer i se părea că 
seamănă cu mascota de la Michelin. 

— Uau! Foarte interesant! 

— Ce anume? întrebă McLaren, dar Jimmy nu-l auzi. Era 
aplecat peste canapea și pătrunsese deja într-o altă lume - 
lumea /ui unde nu mai auzea decât poveștile pe care i le 
spuneau stropii de sânge și detaliile invizibile pentru ceilalți. 

Frankie Wedell, unul dintre ofițerii de patrulă care izolaseră 
locul, se apropie de intrarea în sufragerie și se opri. 

— Mai ţineţi minte cum se procedează, sau e cazul să vă 
împrospăteze niţel memoria băieţii din tranșee? 

McLaren se uită la el și rânji. Frankie era cel mai în vârstă 
ofițer din secție, rămas la patrulă din propria alegere, și 
pregătise mai mulţi recruți decât putea ţine minte, inclusiv pe 
McLaren și pe Langer. 

— Ne-aducem aminte pe teren, moșule! mârâi McLaren. Pare 
să fie o crimă, dar nu există cadavru. Ce dracu' mai faci, 
Frankie? 

— Făceam mult mai bine azi-dimineaţă, înainte să se- 
nroșească firele de telefon. Mi s-a frânt inima să aud de Morey 
Gilbert, din Uptown Nursery. 

Rânjetul dispăru de pe chipul lui McLaren. 

— Da, și multe inimi se vor mai frânge. 

— Afurisit mod de-a pune capăt lunilor de stat pe uscat. Să 
pierzi așa un om bun! L-aţi cunoscut și voi destul de bine anul 
trecut, nu-i așa? 

— Da, l-am cunoscut. 

— Bine că nu v-aţi molipsit și voi, atunci. 

— Norocul nostru, murmură Langer. Partenerul tău a spus că 
tu te-ai ocupat de intrarea din faţă, Frankie. Așa e? 

— Da. Tony a acoperit partea din spate. Am început prin a 
căuta un trăgător și-am ajuns să căutăm un cadavru. 

Privirea i se îndreptă parcă fără voia lui spre canapeaua 
pătată de sânge. 

— Nu-mi vine să cred că încă nu l-am găsit. N-ai zice că un om 
de vârsta asta ar putea ajunge prea departe, după ce-a pierdut 
atâta sânge. 

Langer cerceta încăperea cu privirea în timp ce Frankie 
vorbea, observând tot felul de detalii: stratul gros de lac pe 
dușumeaua din lemn masiv, revistele dispuse într-un evantai 
perfect pe o măsută de cafea bine lustruită, volumele de 
literatură clasică, legate în piele, atent aranjate în bibliotecă. 
Nimic nu era lăsat la voia întâmplării. Nimic nu părea nelalocul 
lui în această încăpere, cu excepţia acelei canapele hidoase. 
Canapeaua și vraful mare de cărţi cu coperte lucioase, așezate 
pe jos, lângă măsuţa de cafea. Privirea lui Langer se opri asupra 
lor. 

— Cum arăta locul când ai ajuns aici, Frankie? 

— Ei bine, menajera - o cheamă Gertrude Larsen stătea pe 
treptele de la intrare, absolut isterică, în stare de șoc, dând din 
mâini și văicărindu-se... N-aș vrea să-mi imaginez cum ar fi 
arătat dacă ar mai fi găsit și un cadavru înăuntru. In orice caz, 
am reușit să o calmez până la urmă și am dus-o la băieții noștri, 
dar a început să vorbească în dodii. Cred că a luat vreo pastilă 
sau ceva de genul ăsta. Ar fi bine să încercaţi să staţi de vorbă 
cu ea, înainte să intre în comă. 

— A mișcat ceva pe-aici? 

— Mă îndoiesc. Din câte mi-am dat eu seama, a intrat, a văzut 
sângele, a luat-o razna. A sunat de pe mobil, nu de pe telefonul 
din casă, așa că nu cred c-a reușit să treacă de ușa din față. 

— Mulţumesc, Frankie. Spune-i menajerei că ieșim imediat. 

— S-a făcut. 

Langer se duse lângă măsuţa de cafea și își privi chipul în 
reflexia suprafeţei lustruite. 

— Nu e bine. 

McLaren veni lângă el și privi măsuţa preț de câteva clipe 
lungi, încruntându-se. 

— Bine, mă dau bătut. Văd o măsuţă de cafea frumos 
lustruită, fără zgârieturi, fără pete de sânge, fără urme de 
amprente. Deci, ce-mi scapă? 

— Cărţile de pe jos. Ar trebui să fie pe măsută. 

— Și? Vrei să-mi spui că la tine acasă totul e întotdeauna fix la 
locul lui? 

— Dumnezeule, nu! La mine acasă, nu. Dar în casa asta? Cred 
că da. Uită-te și tu în jur. Cărţile astea sunt singurele puse unde 
nu le e locul, Johnny. 

McLaren privi camera, analizând situaţia. 

— La dracu’, trebuie să recunosc, locul ăsta arată ca o poză 
dintr-o revistă, nu crezi? 

— Da, așa arată. 

— Cu excepţia canapelei. 

— Și a cărţilor de pe jos. 

McLaren oftă și își vâri mâinile în buzunarele pantalonilor. 

— Bine, poate că le-au dărâmat de pe masă în timpul luptei. 

Langer scutură din cap. 

— Dac-ar fi fost așa, ar fi împrăștiate, măcar puţin. Uită-te la 
ele. Sunt așezate într-un vraf aproape perfect. Cineva le-a luat 
de pe masă și le-a așezat aici. 

— Prin cineva vrei să spui persoana care a tras. 

— Da, la asta mă gândesc. 

Capul lui Jimmy Grimm se ivi din spatele canapelei, speriindu-l 
pe McLaren și infirmând convingerea generală cum că Grimm nu 
auzea niciodată nimic atunci când cerceta scena unei crime. 

— Dumnezeule, Jimmy, uitasem că ești aici! Ce dracu' faci 
ascuns acolo? 

— Am găsit o gaură de ieșire în țesătură, pe care o leg de 
intrarea din perna aia din față. Cred c-o să găsim un glonț 
undeva prin biblioteca aia. 

Aruncă o privire măsuţei de cafea, apoi îi rânji lui Langer. 

— Bună observaţia cu vraful de cărți, Langer. Imediat ce 
termin aici, le împachetez și le trimit la laborator, în capul listei 
de examinare. 

— Mulţumesc, Jimmy. 

McLaren își scărpină smocurile roșietice care-i apăruseră pe 
maxilarul nebărbierit. 

— Tot nu se leagă. Intri în cameră, împuști pe unul care stă pe 
canapea, apoi te-ntorci și iei niște cărți de pe masa de cafea ca 
să le pui pe jos... De ce dracu' să faci așa ceva? 

— Bună întrebare. 

e 

Gertrude Larsen trecuse evident cu mult de vârsta pensionării 
și arăta deplorabil, înfășurată într-o vestă tricotată largă și 
decolorată și tremurând pe bancheta din spate a mașinii de 
patrulă, în ciuda soarelui care încălzea interiorul autovehiculului. 
Când Langer se apropie de portiera deschisă, femeia ridică spre 
el o privire pierdută, parcă drogată. Câteva lacrimi coborau pe 
văile pe care ridurile i le săpaseră în obraji, dar nu păreau să fie 
însoţite de niciun fel de emoție. 

Langer văzuse de multe ori această privire, la apropiații 
victimelor unor crime, tranchilizaţi cu sedative, la copii care 
înghiţeau pastilele de Valium ale părinţilor, însă tremuratul îl 
neliniștea. Îngenunche lângă mașină și atinse braţul bătrânei. 

— Cum vă simţiţi, doamnă Larsen? 

Femeia zâmbi vag și-și puse o mână tremurândă, chircită de 
artrită, peste a lui. Langer nu și-o putea imagina pe femeia asta 
dărâmată de muncă încă măturând și frecând și ţinând pe mână 
o casă. 

— Puțin mai bine. 

— Aţi luat ceva? 

Dădu din cap, puţin jenată, și-i întinse un flacon mic, de 
plastic, de farmacie. 

— Una din alea roz. 

Langer deschise flaconul și ochii i se căscară în clipa în care 
privi înăuntru. Erau pastile roz, pastile albastre, galbene și 
câteva pastile de Tums”, pe jumătate sfărâmate. Cele roz 
păreau să fie Xanax, dar nu putea fi sigur. 

— lau una din astea atunci când mă supăr foarte tare, îi 
explică bătrâna. 

— Înţeleg. 

Langer își notă adresa trecută pe flacon și i-l dădu înapoi. 
Femeia îl băgă într-o poșetă de modă veche, cu închizătoare de 
metal. 

— Vă simţiţi suficient de bine cât să-mi răspundeţi la o serie 
de întrebări? 

Bătrâna dădu încet din cap, tamponându-și ochii cu o batistă 
umedă, cu marginile din dantelă. 

Langer era deosebit de blând cu femeia și interogatoriul 
mergea încet, dar în cele din urmă află că fusese menajera lui 
Arlen Fischer timp de treizeci și doi de ani, că venea de trei ori 
pe săptămână cu autobuzul și în fiecare duminică dimineaţa, tot 
cu autobuzul, ca să-l ajute să se pregătească pentru slujba de la 
ora nouă de la biserica Sf. Paul, din Lakes Lutheran. Era bine 
plătită, ţinea la el ca la un frate și nu-și putea imagina cine ar fi 
vrut să-i facă rău. Și da, cărțile ar fi trebuit să fie pe măsuţa de 
cafea, împreună cu un goblen pe care i-l făcuse ea cadou atunci 
când împlinise optzeci de ani, și nu, nu mutase nimic. 

— Era un goblen de valoare? 

Ochii înlăcrimaţi ai femeii se îngustară. 

— Ce-i drept, nu găsești prea des model cu păsări; mai ales 
cu mierle albastre. Și da, a fost destul de scump. Optzeci de 
dolari, plus taxe. Se aplecă ușor spre el și-i mărturisi în șoaptă: 
Dar l-am luat la o lichidare de stoc. Nouășpe nouășnouă. 

Langer îi întoarse zâmbetul. 

— O adevărată afacere. 

— Chiar că a fost. 

Langer îi mulțumi, îi lăsă cartea lui de vizită, apoi îl rugă pe 
Frankie să o ducă la Hannepin County Medical Center, să stea cu 
ea până se termina consultul, apoi să o conducă acasă. 

Frankie oftă din rărunchi. 

— Ai idee cum arată camera de gardă de la HCMC duminica? 

Langer ridică din umeri, în semn de scuză. 

— Nu are pe nimeni, Frankie. la medicamente după ureche și 
încă mai tremură acolo, în mașină. Sunt niţel îngrijorat din cauza 
șocului. 

— Bine, bine, dar mai bine te-ai fi făcut misionar! 

Langer și McLaren rămaseră pe alee, privind mașina 
îndepărtându-se. 

— La ce te mai gândești acum? întrebă McLaren. Că cel carea 
tras a dat cărţile la o parte ca să fure un goblen de douăzeci de 
dolari? 

— Nu uita că era cu mierle albastre! Și astea nu se găsesc 
prea des. 

— Vai de mine, Langer, încerci să faci o glumă? 

— Poate. 

— Încetează! Mă sperii. 

O oră mai târziu, Jimmy și echipa lui încă se mai învârteau 
prin casă, dar treaba începea să se apropie de sfârșit. Langer și 
McLaren îl găsiră aplecat asupra podelei din sufragerie, înarmat 
cu un centimetru și un carneţel, mâzgălind tot felul de cifre. 

— Hei, Jimmy! îi strigă McLaren cu veselia de care mai era în 
stare după ce-și petrecuse dimineaţa de duminică într-o casă în 
care avusese loc o crimă. la zi, ai rezolvat deja cazul? 

Grimm îi răspunse cu un zâmbet obosit și se ridică în picioare 
cu un oarecare efort. 

— În clipa asta, nu sunt nici măcar foarte sigur că avem de a 
face cu o crimă. Data viitoare, încercaţi să faceți rost și de-un 
cadavru, băieţi. Ne-ar ușura foarte mult situația. Aţi primit 
raportul de la spitale? 

McLaren căută în agendă. 

— Da. Singurele răni cauzate de împușcături raportate aseară 
au fost de la doi puști de șaișpe ani din bande diferite, care-au 
încercat să se găurească între ei cu .22-uri. N-au reușit decât să 
se zgârie, n-au atins nicio arteră. 

— N-a fost un .22, spuse Jimmy, ridicând o punguță în care se 
vedea un glonţ. Calibrul .45, cu niște ghinturi foarte frumoase, 
apropo. 

— „45 zici? În cazul ăsta, oricine-o fi fost împușcat aici azi- 
noapte, nu a ajuns la niciun spital sau la vreo clinică din 
apropiere. 

— Înseamnă că e mort, concluzionă sec Grimm, uitându-se la 
canapea. 

Langer îi urmări privirea, simțind că i se strânge stomacul. 

— E foarte mult sânge. 

Jimmy ridică din umeri. 

— Arată mai rău decât este. Va trebui să fac niște teste de 
saturație ca să fiu sigur, dar, la prima vedere, aș spune că 
victima a părăsit casa în viață. Nu e nici pe departe sânge cât 

pentru o împușcătură în inimă. Bănuiesc că a atins o 
extremitate. Dar arterele nu se vindecă de la sine. Fără îngrijiri 
medicale, ar fi curs sânge din el ca dintr-o fântână, și nu există 
nicio picătură pe nicăieri altundeva prin casă. 

McLaren scrâșni din dinţi. 

— Deci, cineva l-a împușcat, l-a vârât într-un sac și l-a cărat 
de-aici, ceea ce înseamnă că trebuie să ne uităm după un 
luptător de sumo. Din ce ne-a spus menajera, Arlen Fischer 
cântărea peste o sută treizeci de kilograme. 

Jimmy Grimm se legăna în faţă și-n spate pe călcâie, privindu- 
i cu un rânjet întins pe toată faţa. 

— Nu l-a cărat nimeni de-aici. 

— Zău? Și-atunci? L-au răpit extratereștrii de pe canapea? 

— Mai bine de-atât, spuse Jimmy zâmbind, distrându-se să-i 
țină în șah. 

— Pentru Dumnezeu, Langer, aruncă-l la pământ! Îi scot eu 
vorbele cu cleștele din gură, mormăi McLaren. 

— Doamne, nerăbdători mai sunt irlandezii! oftă Jimmy, 
arătând spre o porţiune de podea izolată cu bandă galbenă. Am 
găsit urme de roți. De la canapea, prin bucătărie, pe ușă afară și 
în garaj. Patru roţi, nu două. Trăgătorul vostru a adus o targă. 

— Uaul 

Sprâncenele roșii ale lui McLaren se ridicară instantaneu. 

— Premeditare cu P. 

— Așa s-ar părea. 

Braţele dolofane ale lui Jimmy se întinseră spre tavan. 

— Ei, noi plecăm de-aici și ne ducem în laborator. Se pare că 
ne aduc o grămadă de chestii și de la scena de la gară... 

Se opri în mijlocul propoziției și mâinile îi căzură pe lângă 
Corp. 

— Oh, pentru Dumnezeu! Ai zis că Fischer avea o sută de 
kile? 

Langer dădu din cap. 

— Cel puţin. 

Jimmy închise ochii și clătină din cap. 

— Doamne, abia acum fac legătura. Băiatul meu a zis că tipul 
pe care l-au găsit pe șine era foarte masiv. 

— L-au identificat? 

Jimmy ridică din umeri și Langer își scoase mobilul. 

— Tinker și Peterson s-au ocupat de asta, nu? îl întrebă pe 
McLaren. 

— Da. 

Langer tastă niște numere, își duse telefonul la ureche, 
ascultă preț de câteva clipe, apoi spuse: 

— Tinker, sunt Aaron. Povestește-mi despre omul de pe șine. 

Nimeni nu-l acuzase vreodată pe Tinker Lewis de reticenţă. 
Dacă-l întrebai ce mai face, îţi turna istoria întregii sale vieți, 
fără șanse de scăpare. Langer încercă să-l întrerupă de vreo 
câteva ori, dar renunţă în cele din urmă și ascultă într-o tăcere 
resemnată, cu chipul enervant de lipsit de orice expresie. 

McLaren nu mai avea astâmpăr; se fâţâi de colo până colo 
până când îl lăsară răbdările și se duse lângă Langer, încercând 
să-și apropie urechea de telefon. 

— Bine, Tinker, mulţumesc, spuse Langer. Trebuie să-nchid 
acum. McLaren a început să se dea la mine. 

Închise, băgă telefonul la loc, apoi rămase așa, legănându-se 
în faţă și-n spate pe călcâie, cu un rânjet întins de la o ureche la 
alta. 

McLaren dădu frustrat din mâini. 

— La dracu', Langer, vrei să te implor? 

— Cadavrul găsit pe șine nu a fost identificat. Este un bărbat 
în vârstă, de o sută și ceva de kilograme, cu o gaură mare în 
brațul stâng, chiar deasupra cotului. 

Se uită la Jimmy Grimm și dădu din cap. 

— O arteră perforată, exact cum ai spus, Jimmy. 

— Deci, a murit în urma hemoragiei? 

Langer își ţuguie buzele, ștergând orice urmă de zâmbet. 

— Nu. Se presupune că a făcut un atac de inimă, probabil 
când a văzut trenul apropiindu-se. 

— Isuse! murmură McLaren, văzând mult prea clar imaginea 
unui om bătrân și rănit legat de șine, privind în zare și văzând 
farul unui tren în mișcare apropiindu-se în viteză. 

— Dar dacă ar fi trăit, continuă Langer, legistul spune că și-ar 
fi pierdut probabil braţul. Cineva i-a legat un garou, mult prea 
strâns, și a stat prea multă vreme cu el. 

Se uită la McLaren, ridicând dintr-o sprânceană. 

— Tinker zice că a folosit un goblen cu niște păsărele albastre. 

McLaren clipi, apoi își ţuguie buzele într-un fluierat mut. 

— Așadar, omul lor e omul nostru. 

— Așa se pare. 

— Isuse! 

McLaren privi canapeaua și tresări străbătut de un fior, acum 
că înţelegea pe de-a-ntregul ce se petrecuse acolo. 

— Oribilă treabă, Langer. 

— Nu te contrazic. 

— Un nenorocit sadic a intrat aici, l-a împușcat pe nenorocit în 
mână, l-a pus pe-o targă și l-a scos din casă, apoi l-a dus și l-a 
legat de niște șine de tren... 

— Și a avut grijă să nu carecumva să moară, ca să fie 
conștient de ceea ce i se întâmplă, îl completă Jimmy Grimm. 
Dumnezeule mare! 

e Capitolul 6 


Magozzi îi urmări cum încarcă trupul lui Morey Gilbert în 
furgoneta de la Institutul de medicină legală și tresări în clipa în 
care văzu sacul zgâlţâindu-se când roţile se pliară sub targă. 
Văzuse multe cadavre încărcate în duba asta de-a lungul anilor, 
dar nu se obișnuise niciodată cu acea zgâlţâitură finală cu care 
își părăseau cu toţii casa pentru ultima oară. 

Simţi o ușurare în clipa în care ușile furgonetei se trântiră și 
puștii care, chipurile, erau asistenţi de medici legiști urcară în 
faţă și o luară din loc. 

— Cine sunt puștii ăștia? 

— O clipă, spuse Gino în telefon, apoi lipi aparatul de piept. 
Nu sunt puști. Sunt adulţi în toată firea, absolvenţi de Medicină. 
Incep să ni se pară copii fiindcă am început noi să îmbătrânim. 

— Eu sunt în floarea vârstei. Patruzeci de ani mi se par atât 
de departe că nici nu-i văd de unde sunt. Și oricum, de când 
avem noi asistenţi? Unde dracu' e Anant? 

Gino oftă. 

— Se ocupă de bătrânul pe care l-au găsit legat de șine. lar 
copiii au făcut treabă bună. l-am urmărit. Au purtat mănuși și tot 
tacâmul. Pot să termin de vorbit acum? 

— Eşti în timpul unei partide de sex prin telefon cu Angela? 

— Nu. Cu Langer. Și ne-ai întrerupt într-un punct critic, îmi 
permiţi? 

Işi duse din nou telefonul la ureche. 

— Scuze pentru întrerupere, Langer. Leo trece prin criza 
vârstei de mijloc. 

Magozzi își tinu gura preţ de exact cinci secunde. 

— Și tipul de pe șine era bătrân? 

— Isuse! O clipă, Langer... Da, Leo, era bătrân. Foarte bătrân. 

— Asta înseamnă trei într-o singură noapte, Gino. Morey 
Gilbert, tipul care-a încasat-o în casa plină de sânge și tipul 
legat de șine. 

— De fapt, s-ar părea că-s doar doi și dacă m-ai lăsa o clipă să 
termin de vorbit la telefon, ai afla tot ce ţi-ai putea dori despre 

bătrânii morţi. Doamne! Parc-ai fi un plod care mă trage de 
cracul de la pantaloni! 

— Nu ai crac la pantaloni. 

Gino îi aruncă o privire urâtă și se duse în parcare, cu 
telefonul lipit de ureche. 

Magozzi găsi o bancă la umbră, în faţa serei, și se așeză lângă 
un maldăr de saci de plastic umflaţi, care miroseau a ciocolată. 
Traficul de duminică dimineaţa începea să se aglomereze, dar 
abia dacă se auzea prin gardul gros de tuia care bloca zgomotul 
mașinilor din stradă. Era o proprietate liniștită și plăcută în 
mijlocul orașului; puteai să locuiești aici, să vii la cumpărături 
sau să împuști pe cineva în cap în mijlocul nopţii, fără a fi văzut. 

Doi tehnicieni criminaliști erau încă înăuntru, examinând 
spaţiul din jurul mesei pe care Lily Gilbert își întinsese soţul. Alţi 
doi se învârteau pe lângă casă, cercetând asfaltul spălat de 
ploaie, în locul în care femeia spusese că îl găsise. Dar, din 
punctul de vedere al lui Magozzi, nu făceau cu toţii nimic altceva 
decât să îndeplinească procedura standard. Intenţionat sau nu, 
Lily Gilbert ștersese toate urmele pe care ploaia le ratase. 

Deja ura cazul ăsta, fiindcă știa încotro se îndrepta. Nimeni nu 
împușca bătrâni doar ca să se amuze. Cu excepţia cazurilor în 
care mobilul era jaful, lista suspecţilor era mereu scurtă și 
aproape întotdeauna ucigașul era cineva din familie. Prefera la 
orice oră un nebun drogat rudelor care se omorau între ele. Nu 
existau monștri ascunși mai mari decât ăștia! 

Gino se îndrepta acum spre el, traversând parcarea, cu faţa 
lui lătăreață deja înroșită de la soare, cu revolverul de 9 mm 
săltându-i peste bermudele înflorate. Se trânti pe bancă și-și 
șterse broboanele de sudoare de pe frunte. 

— Îți vine să crezi că săptămâna trecută a nins? Frate, e cald 
ca-n iad aici. Cred că-s deja douășapte de grade și nu-i încă 
amiază. Când o s-ajungă soarele sus, o să pocnim ca floricelele 
de porumb. 

— Ce-a zis Langer? 

Gino se aplecă și-și frecă mâinile. 

— Ei, asta chiar că e interesant. El și McLaren au o casă plină 
de sânge, dar n-au cadavru. lar Tinker și Peterson, lângă gară, 
au un cadavru, dar n-au destul sânge. Graţie minunii telefoniei 
mobile, comunică între ei și voilà! Se pare că bătrânul care 

deţine casa plină de sânge este probabil individul legat de șine. 
Urmează să-l identifice menajera, dar sună promiţător. 

Magozzi se întinse puţin pe bancă, încruntându-se. 

— Ei, asta chiar că-i încurcată. 

— Nu mai spune! Din câte și-au dat seama până acum, cineva 
l-a împușcat pe bătrân în casă, i-a perforat o arteră în braţ, apoi 
- ţin-te bine! - i-a pus un garou ca să nu moară în urma 
hemoragiei și să-l poată lega de șine. Îți dă fiori, nu? L-a vrut în 
viață, ca să vadă când vine trenul. Anant îl examinează chiar în 
momentul ăsta, dar crede c-a făcut infarct. 

— Dumnezeule! 

Magozzi căzu pe gânduri timp îndelungat, dar nu-i plăcea 
niciuna dintre variantele care-i veneau în minte. 

— L-a speriat de moarte. 

— Aşa se pare. În orice caz, a fost împușcat cu un .45. Tipu' 
nostru a fost găurit cu un pistol de calibru mic. Și nici modul de 
operare nu se aseamănă deloc. 

— Așadar, nu există nicio legătură între cazul nostru și-al lor. 

— Doar că erau amândoi în vârstă și locuiau în același cartier. 

Magozzi se frecă la ochi și simţi sudoarea adunându-i-se pe 
pleoape. 

— Nici treaba asta nu-mi place. 

— Mda, nici mie. Dar nimic altceva nu se potrivește, așa că, 
momentan, se pare că aveam de-a face cu doi ucigași. 

Gino se uită la sacii de plastic de lângă bancă. 

— Pe ăștia i-a mutat băbuţa de una singură? 

Magozzi închise ochii și zâmbi. 

— Nu. Pe ăștia m-a pus pe mine să-i car. Cinșpe kile bucata. 
Credeam că mor. 

— Halal detectiv de criminalistică mai ești! Ai ajuns să te pună 
la muncă un suspect într-o crimă. 

— E bătrână. M-a rugat. Respectul pentru cei în vârstă, bla- 
bla-bla... și mai era și-o chestiune de mândrie masculină, având 
în vedere că ea căra sacii de douăzeci de kile cu pământ de flori. 

— Deci tu crezi c-ar fi putut să mute cadavrul? 

— Atât cât ar fi fost nevoie. A folosit roaba ca să-l ducă 
înăuntru. 

— Doamne, asta-i sinistru. Să-ţi plimbi soțul mort într-o 
roabă... Ce-i drept, nu atât de sinistru pe cât e să-l speli și să-l 
bărbierești. Îţi spun, chestia asta nu-mi place deloc. Și să nu-mi 

spui că așa era obiceiul mai demult, fiindcă asta știu și eu. Dar 
vremurile alea au trecut, și acuma-i ciudat. 

Magozzi ridică din umeri. 

— Poate că bătrânii încă mai trăiesc în vremurile de demult. 
Dar nici mie nu-mi place. Cred că s-ar putea să fie ceva aici. 

Sprâncenele lui Gino se ridicară. 

— Zău? 

— Nu cred că ea l-a omorât, dar mai e ceva aici care ne 
scapă. 

— Cum ar fi? 

— Nu știu. Am așa o senzaţie... De ce miros pungile astea a 
ciocolată? 

— Mulci din boabe de cacao. Se pune în jurul plantelor, pe 
potecile din grădină, chestii de genul ăsta. Miroase-a ciocolată 
ori de câte ori plouă. Tare, nu? 

— Nu știu... Cum îi convingi pe copiii vecinilor să nu-l 
mănânce? 

— Trebuie să-i împuști. 

Ridicară amândoi privirea în clipa în care un Mercedes 
decapotat nou-nouţ intră pe aleea spre sere și opri cu scârțâit 
de frâne la doar doi centimetri de mașina de poliție care bloca 
accesul. Şoferul părea destul de inofensiv - de vârstă mijlocie, 
cam plinuț în jurul taliei, îmbrăcat într-un costum scump care 
încă arăta bine, în ciuda cutelor -, dar în clipa în care polițistul 
postat la intrare încercă să-l intercepteze, începu să danseze în 
loc ca un pitic agitat. 

— Asta trebuie să fie fiul, zise Magozzi. 

Gino îl privea cu un zâmbet stupid. 

— Fir-ar să fie, n-am făcut legătura. Știi cine-i ăsta, Leo? E 
Jack Gilbert. 

— Da, fiul lor. Asta am spus și eu... 

— Nu, nu. Ace! Jack Gilbert. Lipitoarea aia de avocat care 
apare în toate reclamele de la televizor. Cu sloganul ăla! „Nu-i 
lăsa să te-nvârtă cum vor ei”. El e! Frate, bietul Marty! lţi 
imaginezi cum e să fii cumnat c-o jigodie ca asta? 

Gilbert urla acum la ofițer, punctându-și asaltul verbal cu 
gesturi ample ale brațelor, care-l făceau să semene cu o moară 
de vânt scăpată de sub control. 

— Frate, uită-te la el! Afurisiţii ăștia de avocaţi se cred 
stăpânii lumii. 

Magozzi se ridică și-i făcu semn ofițerului să-l lase pe Gilbert 
să treacă. 

— Încearcă să fii mai înţelegător. Omul tocmai a aflat că taică- 
său a fost ucis și propria mamă n-a vrut să-l sune. 

— Asta nu înseamnă că nu-i jigodie. 

Gino se ridică fără tragere de inimă în clipa în care-l văzu pe 
Gilbert pornind ca din pușcă spre ei, apoi se dădu un pas înapoi 
când acesta se opri atât de aproape, încât îi putea vedea cel 
mai fin capilar de sânge din ochii injectațţi. 

— Voi sunteţi detectivii? 

Aruncă o privire neîncrezătoare bermudelor lui Gino. 

— Da, domnule. Eu sunt detectiv Rolseth, iar dânsul este 
detectiv Magozzi. 

Gilbert întinse o palmă umedă de transpiraţie și le scutură 
vârtos mâinile amândurora, în timp ce se bălăngănea în faţă și-n 
spate pe călcâie. 

— Jack, Jack Gilbert. 

Magozzi se pregătea să-și prezinte obișnuitele condoleante, 
însă nu avu prilejul. 

— Deci, ce dracu' s-a întâmplat aici, băieţi? Voi ce credeţi? Un 
jaf? Vreun psihopat? 

— Investigația este abia la început, domnule. Nu am terminat 
interogatoriile... 

— Dumnezeule mare! Gilbert își apăsă podul palmelor pe 
ochi. Nu pot să cred! Sunt sute de oameni în orașul ăsta care ar 
vrea să mă omoare pe mine, inclusiv nevastă-mea, da' taică- 
meu este cel împușcat. 

Gino ridică din sprâncene. 

— Pot să vă întreb cine-ar vrea să vă omoare, domnule 
Gilbert? În afară de soţia dumneavoastră, vreau să spun. 

— Sunt avocat de daune personale, o să-ţi trimit o listă. La 
dracu', era doar un bătrân! Cine dracu' se-apucă să-mpuște un 
bătrân? Unde-i mama? Unde-i Marty? 

— Sunt în casă, domnule Gilbert, dar dacă s-ar putea, am 
avea niște întrebări... 

Magozzi rămase cu gura deschisă în mijlocul propoziției, 
privindu-l pe Gilbert îndepărtându-se, fără să se mai uite înapoi. 

— Interesantă tehnică de intervievare, comentă Gino. L-ai 
stors de tot ce știa, zău așa! Totuși, cred că se mai impune și o 
a doua discuţie. Știi tu, vreo câteva întrebări de rutină pe care ai 

uitat să i le pui, cum ar fi pe unde a umblat noaptea trecută, și-a 
ucis cumva tatăl... chestii de genul ăsta. 

Magozzi îl săgetă cu privirea, apoi observă un poliţist în 
uniformă mai în vârstă, pe care nu-l văzuse până atunci, trecând 
pe sub fâșia de bandă galbenă de la intrare și apropiindu-se de 
ei. 

— Ştii cine-i ăsta? 

Gino își miji ochii. 

— La dracu', da! E Al Viegs. Nu spune nimic de părul lui. 

— Ha? 

— Tocmai și-a făcut prima tranșă de implant. Arată tare 
ciudat. Are niște smocuri mici și o grămadă de spațiu gol. 

Magozzi se surprinse holbându-se la capul bărbatului care se 
apropia. 

— La naiba, Gino, e ca și cum mi-ai spune să nu mă uit la un 
elefant. 

— Da, știu... Hei, Viegs! 

Ofițerul îi salută foarte serios cu o înclinare a capului, în timp 
ce Magozzi nu se putea abține să nu se zgâiască la scalpul lui 
rozaliu, cu model caraghios. 

— Tocmai am fost cu Breman pe la toate casele din cartier. 
Va trebui să ne întoarcem ca să vorbim cu vreo câţiva care nu 
erau acasă, dar pe cei mai mulţi i-am găsit. Doar e duminică... 

— Stai să ghicesc, zise Gino. Nimeni n-a auzit nimic, nimeni n- 
a văzut nimic. 

Viegs dădu din cap. 

— Exact. Dar... a fost ciudat. Se uită în jur, își drese vocea, 
apoi își privi pantofii lustruiţi. Cred c-am fost prin vreo douăzeci 
de locuri, case și birouri... frate, a fost tare ciudat! 

Magozzi își cobori privirea de la ţeasta lui Viegs la ochii lui. 

— Ce vrei să spui? 

Viegs ridică din umeri neputincios. 

— Mulţi dintre ei au plâns. Și vreau să zic mulți. Cum auzeau 
că domnul Gilbert a murit, cum se puneau pe jelit. Bărbaţi, 
femei, copii... A fost groaznic. 

Privirea lui Magozzi se ascuți. Povestea începea să devină 
interesantă. 

— Nu înțeleg. Suntem la oraș. Jumătate din cei care locuiesc 
aici nici măcar nu-și cunosc vecinii din vedere, și când vezi ce se 

întâmplă aici... Viegs făcu semn cu capul înspre stradă. Te pune 
pe gânduri. 

Gino se ridică în picioare și privi peste umărul lui Viegs, la 
aleea pustie. 

— Despre ce vorbești? 

— Aţi ieșit în stradă? 

— Nu de când am ajuns aici. 

Viegs arată cu degetul mare înspre alee. 

— Faceţi o plimbare atunci. Asta trebuie s-o vedeţi cu ochii 
voştri. 

Gino și Magozzi traversară parcarea, trecură prin intrarea care 
se deschidea în gardul de tuia, apoi rămaseră locului, ca prostiţi. 
Trotuarul, în ambele direcţii, era ticsit de oameni de toate 
vârstele și rasele cu putinţă, dintre care unii plângeau în liniște, 
alţii erau sobri și stoici, dar toţi stăteau fără să se miște, într-o 
liniște desăvârșită. Magozzi simţi că i se zbârlește părul de pe 
ceafă. 

Gino văzu alți oameni traversând strada și alăturându-se celor 
veniţi să-și prezinte condoleanţele. 

— Dumnezeule mare, șopti el. Cine-a fost omul ăsta? 

Un puști înalt și blond de lângă fâșia de bandă galbenă tot 
ridica sfios o mână, încercând să le atragă atenţia. Magozzi se 
apropie și se aplecă spre el. 

— Te pot ajuta cu ceva, băiete? 

— Hm... dumneavoastră sunteți detectivii? 

— Exact. 

În alte circumstanţe, ai fi spus că puștiul e frumușel, dar acum 
era roșu la faţă și avea ochii umflaţi. 

— Eu sunt Jeff Montgomery? Și el este Tim Matson? Lucrăm 
aici și domnul Pullman ne-a spus să stăm acasă, că poate vreţi 
să vorbiţi cu noi? Dar... a trebuit să venim, înţelegeţi? 

Lui Magozzi i se păru că arată ca doi pui de căţel rătăciți. 
Ridică banda galbenă și le făcu semn să intre pe sub ea, 
stăpânindu-și impulsul de a-i mângâia pe creștet și a le spune că 
totul o să fie bine. 

e Capitolul 7 


Când nu existau suspecți evidenti, prima zi de investigaţie a 
oricărei crime era un amalgam de interviuri și strângere de 
informaţii care ocupa preţioasele ore dintre comiterea unei 
crime și probabilitatea ca aceasta să fie vreodată soluționată. 
Dacă aveai noroc, prindeai o scânteie, o fărâmă de informaţie 
care să te îndrepte în direcţia cea bună, însă nu fusese o zi 
norocoasă pentru Magozzi și Gino. Se ocupau deja de 
paisprezece ore de cazul Gilbert, și nimic. 

Magozzi parcă pe strada din fața clădirii primăriei și, preţ de 
câteva clipe, el și Gino rămaseră acolo, pe întuneric. 

„Știi care e problema ta, Leo? lei orice crimă mult prea 
personal.” 

Era singurul lucru spus de fosta lui soţie care încă-l mai lăsa 
perplex, chiar și după atâţia ani. Până și mărturisirea ei de la 
final, despre nenumăratele infidelităţi, își pierduse cu timpul 
efectul asupra lui; dar nu și asta. Fusese prima oară când îi 
trecuse prin minte ideea că o crimă putea să nu fie ceva 
personal pentru toată lumea, și încă îi era greu să înţeleagă 
lucrul ăsta. 

Avea ceva de a face cu empatia faţă de victimă, bănuia. Nu 
fusese nici măcar o dată în stare să privească un cadavru cu 
acea detaşare care să-i permită să-și spună că e „doar” un 
cadavru. Existau polițiști care puteau face asta. Unii erau nevoiţi 
să o facă, altfel și-ar fi pierdut minţile. Magozzi însă nu reușise 
niciodată. Pentru el, nu era niciodată „doar” un cadavru; era 
întotdeauna un om mort, și diferenţa era ca de la cer la pământ. 

De data asta însă era mai rău ca de obicei. incepuse 
investigația abia de o zi și nu numai că-i părea rău pentru 
victimă, dar începuse să-i pară rău că nu-l cunoscuse pe om, iar 
asta i se întâmpla pentru prima oară. 

— Lungă zi, spuse Gino în cele din urmă, cu un oftat. 

— Prea lungă. Prea mulţi oameni triști. Știi, măcar o dată aș 
vrea să am un caz în care toată lumea să-l urască pe mort. 

Gino mârăi. 

— N-ai să vezi! Nimeni nu urăște un mort. Poţi să fii cel mai al 
dracului nenorocit de pe faţa pământului, dar, odată ce te vâră- 
n sicriu și te expun în faţa oamenilor care te-au urât cât timp ai 
fost în viaţă, parcă toţi găsesc ceva de bine de spus. Ca prin 
minune! 

Magozzi se uită prin parbriz în lungul străzii pustii. Poate că 
Gino avea dreptate. Poate că Morey Gilbert fusese un om ca 
oricare altul, căruia moartea îi dăduse un statut deosebit. Dar în 
sufletul lui nu credea asta. 

Gino nu spuse nimic o vreme. 

— Doar că de data asta cred că s-ar putea să fie altfel, Leo. 

— Da, știu. La asta mă gândeam și eu. 

Magozzi închise ochii, amintindu-și mulţimea strânsă în faţa 
serelor. Era genul de adunare ad-hoc pe care te aștepți să o vezi 
atunci când moare vreo vedetă sau o figură publică îndrăgită, 
nu un individ obișnuit, de care nu a auzit nimeni. Acoperiseră 
subiectul în presă, dar în special din cauză că adunarea blocase 
traficul pe bulevard. Nici reporterii nu auziseră vreodată de 
Morey Gilbert, iar principala lor atenţie se concentrase asupra 
spectaculoasei și mult mai comercialei povești despre moartea 
unui al doilea bătrân, torturat și legat pe o șină de tren. 

Simfonia a V-a a lui Beethoven răsună din buzunarul 
bermudelor lui Gino. De teamă ca enervanta melodie să nu 
înceapă din nou, bărbatul trase atât de repede telefonul, încât 
își rupse buzunarul. 

— La naiba, să vezi ce-i fac împieliţatei! O învăţ eu ce- 
nseamnă respectul pentru taică-său și pentru compozitorii 
clasici. 

— Ar trebui să-ţi iei și tu un toc de telefon. 

— Da, sigur! Mobilul într-un toc și pistolul în altul. Aș ajunge 
să mă împușc în ureche. Da, aici Rolseth. 

Când Gino aprinse lumina și începu să ia notițe, Magozzi 
cobori din mașină și se sprijini de portieră. Apăsă o tastă rapidă 
a propriului telefon și așteptă până când robotul răspunse la 
celălalt capăt. 

— Hei, sunt Magozzi. Avem o situaţie mai complicată și o să 
întârzii puţin. Încerc să ajung până la zece. Sună-mă dacă este 
prea târziu, altfel ne vedem atunci. 

Închise mobilul și se urcă înapoi în mașină, rugându-se ca ora 
zece să nu fie prea târziu și să nu-i sune telefonul în 
următoarele ore. 

Gino îi flutură carnetul în faţă. 

— Era șeful din tura de noapte de la Wayzata Country Club. 
Gilbert a fost acolo aseară, așa cum ne-a spus. Se pare că 
merge acolo în fiecare noapte, singur, chestie care spune destul 
de multe despre viața lui de familie. Dar localul se închide la 
unu, iar Anant a stabilit ora morţii undeva între două și patru, 
nu? 

— Așa-i. 

— Așadar, avea suficient timp să ajungă la sere și să-i facă 
felul lui taică-său. Ceea ce înseamnă că nu avem niciun membru 
al familiei pe care să-l putem tăia de pe lista suspecţilor. 
Bătrâna era singură-n casă, iar fiul și ginerele pretind amândoi 
că erau beti criță și nu-și mai aduc aminte nimic. 

Oftă și-și băgă carneţelul în buzunarul de la cămașă. 

— Nimeni nu mai are alibiuri în ziua de azi. Urăsc chestia asta. 
Ei, ce crezi? 

Magozzi se întinse peste scaun și apucă una din cele două 
pungi pătate cu grăsime care începuseră probabil să curgă pe 
bancheta din spate. 

— Cred că mașina asta o să miroasă a friptură un an de-acum 
înainte. Mai spune-mi o dată de ce a trebuit să ne ducem noi 
după mâncare? 

— Fiindcă, dacă-l trimiteam pe Langer, s-ar fi întors cu 
morcovi și rumeguș, sau cine știe ce alte porcării vegetariene, 
de-aia! 

e 

Minneapolisul se gătea de seară cu salbe de lumini. Era un 
oraș drăguţ, își spuse detectivul Langer, privind dreptunghiurile 
galbene dintr-un turn din depărtare, care urcau în cerul nopții 
asemenea unei scări de aur. Nu părea genul de loc din care să 
te aștepți să provină un asemenea criminal. 

McLaren, tot atât de minnesotan pe cât era de irlandez, era 
convins că oricine îl omorâse pe Arlen Fischer venise cu 
siguranţă din altă parte; poate din Chicago, sau din New York, 
sau din orice alt oraș în care existau oameni precum cei din 
Clanul Soprano. Langer zâmbise în fața acestor argumente, dar 
trebuia să recunoască și el că exista un oarecare iz de stil mafiot 

vechi în felul în care fusese omorât bătrânul. Nu întâlneai genul 
ăsta de creativitate în prea multe cercuri. 

Se întoarse la monitorul din fața lui și mișcă mausul ca să 
readucă la viață raportul pe care îl scria. Detesta să scrie 
rapoarte. Detesta clasicul limbaj poliţist de lemn, care-ţi naclăia 
creierii și-ţi încurca limba. Nu intrai niciodată într-o casă, 
pătrundeai într-un imobil. Oamenii nu erau niciodată omorâţi 
prin împușcare, sufereau răni fatale provocate de arme de foc 
de cutare sau cutare calibru. lar Arlen Fischer nu fusese în 
niciun caz legat de o șină de tren ca să fie făcut terci de 
marfarul de la miezul nopţii, spre Chicago; fusese pur și simplu 
„imobilizat de șinele din partea de sud, cu ajutorul unor bucăţi 
de sârmă ghimpată”. Nici măcar nu putea menționa că trenul 
trecea pe acolo la acea oră, fiindcă asta ar fi însemnat că 
presupusul făptaș premeditase o moarte de un anumit tip, iar 
pentru asta nu existau suficiente dovezi. Până și-un avocat abia 
ieșit de pe băncile școlii ar fi sărit ca ars dacă ar fi citit așa ceva. 
O păsărească pretențioasă în termeni judecătorești, asta era. 
Dacă vreun poliţist ar fi vorbit așa în viaţa de zi cu zi, ar fi fost 
luat în balon de întreaga secţie. 

Contemplă din nou luminile, visând la ultima propoziţie și 
întrebându-se dacă inspectorul-șef Malcherson l-ar fi dat afară 
dacă scria că Arlen Fischer fusese legat de șine ca să fie „feliat” 
de un tren. 

— Hai odată, Langer, se auzi vocea lui Mary. Au venit băieţii 
de la catering. 

Langer ridică privirea cu tresărirea vinovată a elevului care nu 
trebuie pus niciodată în banca de la fereastră. McLaren, Gino și 
Magozzi erau așezați la masa mare din biroul de la 
Criminalistică și scoteau recipiente albe de carton dintr-o 
colecție de pungi de hârtie care emanau tot felul de mirosuri. 

— Mai am puţin, zise el, întorcându-se la calculatorul lui. 

— Păi mie mi-e foame, recunoscu Gino. Stomacul meu a- 
nceput să creadă că mi-a fost retezat gâtul. 

Magozzi îl privi uimit. 

— De unde scoţi chestiile asta? 

— Ce chestii? 

— Toate vorbele astea de duh. 

— De la tata. E un om foarte înțelept. 

McLaren găsi punga de rulouri cu usturoi și-și vâri nasul în ea. 

— Înţelept în ce sens? 

— In sensul că știa să fie „înţepat”, răspunse sec Gino. Hei, 
cum de nu sunt și Tinker și Peterson aici? Lucraţi împreună, nu? 

— Neah! Suntem asaltaţi de media în povestea asta, și șeful 
nu l-a mai lăsat pe Peterson să se apropie de o cameră de luat 
vederi de când i-a spus imbecilului ăluia arogant de la Channel 
Three că e un imbecil arogant. 

Gino oftă fericit. 

— Ce moment frumos! 

— Aşa este, fu de acord McLaren. În orice caz, Tinker intră în 
concediu de mâine-dimineaţă, așa că s-a rezolvat. Acum o să 
culeg eu toți laurii, imediat ce Langer rezolvă cazul. 

Langer zâmbi în timp ce apăsa pe comanda de „print”, apoi 
se ridică de pe scaun și se întinse. Era bine. Să stea la birou 
după program, lucrând la un caz activ, ascultându-i pe băieţi 
trăncănind... Pentru prima oară după o perioadă ce-i părea 
lungă de ani de zile, începea să simtă că totul ar fi putut fi bine 
din nou. 

Ajunsese la jumătatea celei de-a cincea aripioare prăjite și se 
întreba dacă mai avea sticluta de Maalox în sertarul de jos al 
biroului, când Magozzi puse o întrebare care-i aminti că se putea 
să nu existe suficient Maalox în întreaga lume. 

— Tu ai fost destul de bun prieten cu Marty Pullman, Langer, 
nu-i așa? 

Ridică un deget și continuă să mestece, ca să câștige timp. 
Nimeni nu se aștepta ca Aaron Langer să vorbească atâta timp 
cât avea încă gura plină. Când înghiţi în sfârșit, avu senzaţia că-i 
alunecă pe gât un căţel mic și păros. 

— De-abia-l cunoșteam înainte să mă ocup de cazul soţiei lui. 

— Da, tare ne-a mai tras clapa atunci, se amestecă McLaren. 
Nu că l-ar putea învinovăţi cineva, săracul. Doamne, urâte 
vremuri. 

— Nu mă îndoiesc, spuse Magozzi. A venit astăzi la locul 
crimei, știaţi? 

— M-am gândit c-o să vină, explică Langer. Tinea foarte mult 
la bătrân. 

— Mda, chestia e că... Marty arăta destul de rău. 

— Ca un cadavru ambulant, îl aprobă Gino. 

— Tocmai de-asta am și deschis subiectul. Am discutat cu 
Gino. La amândoi ne pare rău pentru el, avem senzaţia că s-a 

afundat într-una dintre gropile alea din care nu poţi ieși singur, 
și ne gândeam că dacă voi aţi fost apropiați... 

— N-am fost, îl întrerupse Langer, uitându-se spre McLaren 
pentru confirmare. Niciunul din noi. 

— Nu, era complet închis în el, zise McLaren. Adevărul e că a 
fost un cadavru ambulant din ziua în care i-au ucis soţia. Mai 
bea? 

Gino dădu cu tristețe din cap. 

— Zice că s-a trezit azi-dimineaţă pe podeaua bucătăriei, 
lângă o sticlă goală de Jim Beam, și că n-are habar pe unde-a 
umblat noaptea trecută. Și i-am zis: „Hei, Marty, așa bei de când 
ai plecat de la noi?” S-a gândit o clipă, apoi mi-a răspuns: „Ei, 
asta ar explica de ce uneori nu-mi mai amintesc nimic”. 

McLaren se înfioră și dădu la o parte resturile de cine știe ce 
animal pe care îl devorase. 

— M-am cam gândit eu c-o s-o apuce pe calea asta. Nu-mi 
amintesc să-l fi văzut măcar o dată treaz pe durata investigaţiei. 
Morey părea să fie singurul care-l mai ţinea pe linia de plutire. 

Magozzi ridică o sprânceană. 

— Morey? Il cunoșteai atât de bine cât să-i spui pe nume? 

McLaren ridică din umeri, încurcat. 

— Era suficient să-l întâlnești o dată. Era genul ăla de om, știi 
tu... Ne-a lovit ca un trăsnet când am auzit azi-dimineaţă. De 
parcă n-ar fi trecut și așa prin destule, bieţii oameni. Și vă mai 
spun ceva: ucigașul vostru e un străin, fiindcă nicio persoană 
care l-a întâlnit vreodată pe omul ăsta n-ar fi putut să-l omoare. 

Magozzi mototoli șervețelul în mână și își împinse scaunul de 
lângă masă. 

— Da, așa ne spune toată lumea, dar avem oareșce probleme 
cu chestia asta... Morey Gilbert a fost împușcat o singură dată în 
cap, de la foarte mică distanţă. Nu pare să fi fost un accident 
sau un gest făcut dintr-un impuls. Sincer să fiu, are toate 
elementele unei execuții. 

Langer clătină din cap. 

— Imposibil. Morey nu și-ar fi putut face dușmani nici dacă 
încerca. Nu-ţi poţi imagina cât bine a făcut omul ăsta în viaţa lui. 

— Oh, cred că putem să bănuim, spuse Gino. Aţi văzut ce 
mulțime se strânsese azi la sere? 

— Da. Am rămas blocaţi în trafic în timp ce ne întorceam de la 
el de acasă. 

— Ei, am mai investigat și noi, am mai vorbit cu lumea, am 
aflat o puzderie de fapte bune. 

Gino își linse niște sos barbeque de pe degetul mare, apoi 
începu să răsfoiască paginile din agendă. 

— Am aici o listă de familii în prag de evacuare cărora le-a dat 
bani, de oameni fără adăpost pe care i-a luat din stradă și i-a 
adus la masă în casa lui. Dacă vă vine să credeți, era chiar și un 
individ cu un tatuaj de bandă, îmbrăcat într-un costum Perry 
Ellis, care susţinea că Morey Gilbert l-a adus pe calea cea bună 
doar stând de vorbă cu el. 

Ultimele cuvinte îl făcură pe Langer să zâmbească. 

— La vorbe se pricepea cel mai bine. 

— Și vorbea aproape mai tot timpul, adăugă McLaren cu un 
rânjet. Doamne, putea să-ţi împuie capul! Dar nu erau discursuri 
dintr-alea pretenţioase, mă-nțelegi? Vreau să zic, tipul vedea 
cele mai ciudate lucruri în feluri la care nici nu te-ai fi gândit. 

— Cum ar fi? întrebă Magozzi. 

— Oh, Dumnezeule, tot felul de lucruri! Ca atunci când m-am 
dus cu Langer la el, a doua zi după ce-a fost clasat cazul, și 
Morey a aflat că sunt catolic. Mai ţii minte, Langer? 

— Oh, da. 

— In orice caz, ne așază la masa din bucătărie, ne dă câte-o 
bere, apoi începe să-mi pună tot felul de întrebări, de parc-aș fi 
fost preot, sau teolog, sau mai știu eu ce... 

McLaren clătină ușor din cap, amintindu-și. 

Ei, domnule detectiv McLaren, catolicii au sfinți, știai asta? 

Sigur, Morey. 

Ei bine, mie mi se pare amuzant pe cine au ales. Cum ar fi 
loana d'Arc, care a înjunghiat oameni cu săbii, sau Sfântul 
Francisc, care vorbea cu păsările... Care e legătura? Nu există 
consecvență. Și ăștia sunt oamenii care chipurile, îti pun o vorbă 
bună pe lângă Dumnezeu, atunci când nu reușești să vorbești 
direct cu EI, am dreptate? 

Păi, da... 

Atunci întrebarea mea este: Moise, de exemplu, avea o relație 
de unu la unu cu Sefu’, nu? Vorbea cu El personal, așa cum 
vorbesc eu cu voi. Așadar, dacă ar fi vorba să pună cineva o 
vorbă bună cuiva, aș zice că Moise ar fi cel mai indicat. Dar nu l- 
au făcut sfânt pe Moise. Oare de ce? Dumneata ce crezi? 

Hm, cred că trebuie să fii creștin ca să fii sfânt. 

Ah! Vezi unde vreau să ajung? Nu există niciun pic de logică 
în felul în care-i alegeți pe oamenii ăștia. 

Hei, nu-i aleg eu... 

Poate-ai putea să vorbești cu cei care se ocupă de asta, ce 
zici? Fiindcă realitatea este că și-au bazat întreaga religie pe 
Isus, și nici măcar El nu poate fi sfânt, fiindcă a fost evreu, și nu 
creștin. Vezi? N-are nicio logică. Am nevoie de ajutorul tău ca să 
înțeleg. 

Gino zâmbea în colţul gurii. 

— Carevasăzică, era un om cu convingeri religioase? 

McLaren se gândi câteva clipe. 

— Nu tocmai. Dar se gândea mult la chestii de genul ăsta, ca 
și cum ar fi vrut să înţeleagă, dar presupun că era ceva normal 
pentru el. A fost la Auschwitz, știaţi asta? 

Gino dădu din cap. 

— Ştiam că a fost într-un lagăr. Unul din asistenții legiști mi-a 
arătat astăzi tatuajul. 

— Vă mărturisesc, era să mă dea peste cap când am aflat 
asta. Vreau să zic, nu cunoscusem pe nimeni care să fi fost într- 
un lagăr până atunci. Mi se părea că povestea asta s-a întâmplat 
acum un milion de ani, înţelegeţi ce vreau să zic? Și dintr-odată, 
am în față un tip care-a trecut practic prin iad și a ieșit de acolo 
plin de iubire pentru aproapele lui. Credeţi-mă, băieţi, era o 
mare figură. V-ar fi plăcut mult de el. 

— Ah, nu spune asta! 

Gino se ridică și începu să strângă cutiile goale într-o pungă. 

— Nu vreau să-mi placă oameni care-au murit. N-am nimic de 
câștigat din asta. Langer, ai de gând să lași aripioarele alea 
nemâncate? 

— Da, le las. 

Gino înșfacă una și își înfipse dinţii în ea. 

— la spuneţi-mi, când stăteați voi așa la taclale cu familia 
Gilbert, ce fel de relaţie vi s-a părut că au cu fiul lor? 

— Cu Jack? făcu Langer ridicând din umeri. El nu era niciodată 
prin zonă. Era un fel de oaie neagră, presupun. Marty zicea că 
avusese o ceartă serioasă cu ai lui. 

Gino aruncă în pungă oasele de la o aripioară pe care o 
terminase de ronţăit. 

— Trebuie să fi fost o ceartă zdravănă. Bătrâna nu vorbește 
nici acum cu el. 

— Probabil că a fost, fu de părere și Langer. Jack n-a stat 
lângă ai lui nici măcar la înmormântarea soră-sii. 

— Dumnezeule! se înfioră McLaren. A fost o scenă greu de 
privit. Aproape că uitasem. Vine tipul ăsta de vreo patruzeci și 
ceva de ani, transfigurat, absolut devastat de durere, cu brațele 
întinse și se împiedică de Morey. lar Morey abia dacă s-a uitat la 
el, s-a întors cu spatele și a plecat. L-a lăsat pe Jack singur, 
plângând, cu braţele întinse către nimeni... Băieți, vă spun, a 
fost groaznic. 

Magozzi simţi un fior pe ceafă. 

— Ei, asta e interesant. Își iubește toţi semenii, dar îi întoarce 
spatele propriului fiu în astfel de momente? Și despre omul ăsta 
spune toată lumea c-a fost aproape un sfânt? 

— Tocmai asta e, Magozzi, spuse încet Langer. Chiar era 
aproape un sfânt. lar povestea aia de la cimitir a fost ceva atât 
de nefiresc pentru el, încât te face să te întrebi... 

Se opri, încruntându-se. 

— Te face să te întrebi, termină McLaren în locul lui, ce mama 
dracului o fi făcut Jack... 

e Capitolul 8 


Adevărul era că lui Magozzi îi plăcea să o privească, și uneori 
nu se putea abtine. 

— lar te holbezi la mine. 

— Nu mă pot abţine. Sunt foarte superficial. 

Grace McBride zâmbi, dar numai puţin. Dacă avea cumva și 
un zâmbet larg, în care să-și dezgolească toți dinţii, Magozzi nu 
i-l văzuse încă. 

— Trebuie să te rog ceva. 

— Da. 

— E ceva serios. 

— Pot face față. 

Și putea, desigur. Ar fi făcut orice pentru Grace McBride și nu 
cerea în schimb decât vreo câteva nopţi ca aceasta, din când în 
când, în care să stea la masa din bucătăria ei, la un pahar de 
vin, discutând fără vreun subiect anume în timp ce îi privea 
părul negru și ochii albaștri, visând la ceea ce ar fi putut fi, dacă 
reușea să aibă suficientă răbdare. 

— Vreau să stai cu ochii pe Jackson. 

Oh, asta chiar că nu era a bună! Jackson era un copil dat în 
plasament, care locuia la doar câteva străzi distanță de Grace, 
și nu ar fi fost nevoie ca Magozzi să stea cu ochii pe el decât 
dacă Grace pleca din oraș. La dracu', poate că avusese prea 
multă răbdare. 

Magozzi decise să fie puternic și să tacă, pretinzând că nu-i 
pasă, dar se trezi că gura i se deschide parcă din proprie voinţă, 
revărsând din ea întregul adevăr. 

— Grace, nu poţi să pleci! Am pus în lucru un întreg plan de 
seducţie... 

Încă un zâmbet în colţul gurii. 

— Asta numești tu seducţie? Au trecut șase luni și n-ai 
încercat nici măcar să mă săruți. 

— Este un plan pe termen lung. În plus, nu erai încă pregătită 
pentru asta. 

Atunci, Grace se întinse peste masă și îi atinse mâna. Magozzi 
îngheță. Cu foarte puţine excepţii, Grace nu atingea niciodată 

pe nimeni, dacă putea evita lucrul ăsta. Sigur, te lua de mână și 
te trăgea spre ceva ce voia să-ți arate, dar să atingă pe cineva 
doar de dragul de a stabili un contact fizic asta era ceva rar. 

— Totul e gata, Magozzi. Lucrăm de luni de zile. Și acum, 
Arizona are ceva pentru noi. 

— Oh, pentru Dumnezeu, Grace! Nimeni din Minnesota nu se 
duce în Arizona pe timpul verii. Este exact pe dos. 

— Cinci femei au dispărut dintr-un orășel de provincie în 
ultimii trei ani și tot ce au e un munte de hârtii. Este un caz 
perfect pentru noul nostru program de software. 

Magozzi simţi un val brusc și neașteptat de furie colorându-i 
faţa și întoarse capul pentru ca Grace să nu observe. Grace 
McBride își petrecuse jumătate din scurta ei viață de până acum 
ascunzându-se de criminali, și ce făcea acum, când în sfârșit era 
în siguranță? Fraiera se apuca să scormonească după un alt 
criminal și dădea fuga direct spre el. Avea bizara convingere că 
este terapeutic să-ți înfrunţi demonii, chestie care avea logică 
atunci când era vorba de teama de zbor, dar niciun pic de sens 
când demonii erau înarmaţi, periculoși și, probabil, bolnavi 
mintal. 

— Ți s-a înroșit foarte tare ceafa, Magozzi. 

Se întoarse și o privi în ochi, făcând eforturi să-și păstreze 
calmul vocii. 

— Nu există nici cel mai mic motiv să te duci acolo. Programul 
tău poate să proceseze toate informaţiile de aici. 

— Magozzi... Cele cinci anchete au generat mii de hârtii și 
sute de ponturi și sunt și informaţii noi, care apar în fiecare zi. Și 
nimic din toate astea nu-i pe calculator. Ar dura o lună numai 
să-mi transmită totul. 

— Și? Așteaptă o lună! 

Grace scutură din cap, iar părul negru i se undui pe umeri, în 
valuri strălucitoare. O făcea special, ca să-i distragă atenţia, își 
zise Magozzi. Nu făcuse bine că-i spusese că e superficial. 

— Nu avem timpul ăsta. Individul răpește câte o femeie o 
dată la șase luni, cu o precizie de ceas. Au trecut șase luni de la 
ultima. 

Magozzi se gândi să izbească cu pumnul în masă. Părea un 
gest tipic pentru un italian, dar nu se vedea în stare de asta. Se 
părea că gena responsabilă cu gesticulatul îl ratase în traseul 
ereditar. 

— Poţi să-mi spui cum naiba ai reușit să găsești un 
departament de poliție în ţara asta care să nu fie computerizat? 

Grace își îngropă bărbia în mână și se uită la el. 

— N-ai idee cât de multe există. Asta este o secție cu patru 
oameni, dintre care unul e șeful și chiar și el face ronduri duble 
la patrulă. 

Doamne, cât îl enerva faptul că avea răspuns la toate! 

— Bine, atunci unde sunt băieţii de la stat? Unde e FBI-ul? 
Poliţiştii texani? Ăia care se ocupă de cazurile în serie prin 
părţile lor? 

Grace se strâmbă. 

— FBl-ul și biroul de stat s-au implicat masiv la început. Dar, 
tehnic vorbind, toate cazurile încă sunt clasate la persoane 
dispărute, nu la omucideri. Nu există cadavre, nu există scene 
ale crimelor... și n-a stârnit prea mare interes nici în presă, după 
ce s-a aflat că victimele nu erau tocmai cetăţeni model. Cele 
mai multe aveau un trecut dubios - fete fugite de acasă, 
dependente de droguri, prostituate -, așa că au căzut rapid din 
lista de priorităţi. 

Magozzi simţi primul licăr de speranţă. 

— Păi, dacă nu există cadavre, de ce sunt așa de siguri că-i 
vorba de niște crime în serie? Cine știe, poate-au fugit în lume... 
Se mai întâmplă. Poate că nu sunt moarte. 

Grace începea să-și piardă răbdarea. 

— Este exact zidul de care s-a izbit și șeful de secţie. Când 
dispare o femeie de genul ăsta și nu i se găsește cadavrul a 
doua zi, toată lumea se dă înapoi fiindcă-și zice: „Hei, probabil 
că a plecat undeva...” Dar omul crede că are un criminal în serie 
la el în oraș și ne-a convins și pe noi. Ultima victimă nu era nici 
fugită de-acasă, nici drogată, nici prostituată, deși FBl-ul nu a 
menţionat asta în raport. Era o fată de optsprezece ani, în drum 
spre un supermarket la mai puţin de trei kilometri distanță, ca 
să cumpere îngheţată pentru taică-său. Era fiica șefului de 
poliție, Magozzi. Omul își caută copilul și nimeni nu-l ajută. 

Și, cu această propoziţie, Magozzi simţi că pierduse lupta 
înainte chiar de a începe. Grace nu dădea fuga după un 
criminal, pleca într-o cruciadă. Închise ochii și oftă. 

— Este genul de caz în care noul nostru software ar putea 
face o diferenţă. 

Magozzi încercă să nu arate devastat, fiindcă avea vaga idee 
cum că așa ceva nu ar fi părut prea masculin. Nu putea spune 
că nu știuse că avea să vină și ziua asta. Grace și cei trei colegi 
ai ei, adevăraţi vrăjitori într-ale informaticii, munciseră pe brânci 
încă din octombrie anul trecut la un program nou, pregătindu-se 
să-l pună în aplicaţie, și acum, că era gata, Arizona avea să fie 
doar începutul. Povestea avea să crească precum un bulgăre de 
zăpadă. 

Văzuse articolul în câteva numere recente ale revistelor de 
specialitate care ajungeau în aproape toate secţiile de poliţie din 
tară și nu-și putea imagina nici măcar un singur poliţist care să 
nu sară în sus de bucurie, mai ales că serviciul nu costa un 
sfant. 

Programul FLEE era, în esență, un detectiv computerizat. 
Scana fiecare hârtiuţă apărută într-un caz de criminalistică, o 
salva în memorie, apoi examina totul, semnalând repetițiile și 
asemănările. Nimic nu se pierdea, nimic nu era uitat, lucru care, 
din nefericire, se întâmpla mult prea des atunci când 
doisprezece polițiști citeau și încercau să ţină minte mii de 
pagini de date. Software-ul compara în permanenţă informaţiile 
noi cu nenumărate baze de date, identificând în doar câteva ore 
legături la care o echipă de detectivi ar fi ajuns poate după luni 
întregi de cercetare. 

Grace îi explicase odată partea tehnică - plecase cu o 
infernală durere de cap. Magozzi se descurca rezonabil cu o 
tastatură, dar când venea vorba de interiorul unul hard drive se 
simțea ca în faţa unui magician care flutură o baghetă deasupra 
unui lighean cu ochi de broască. In cele din urmă, Grace îi 
simplificase povestea. 

Gândește-te așa, Magozzi. Să zicem că ai o victimă care a 
scris un cec unui vânzător de antichități pe undeva prin nord, cu 
câteva luni în urmă. Și să zicem că în aceeași zi un băiat de 
livrări cu cazier pentru agresiune minoră aduce ceva la 
magazinul de antichități. Programul o să-ți spună asta în doar 
câteva minute, și o să știi să-l iei în vizor pe individ. Ce-i drept, 
un detectiv bun, cu foarte mult timp liber, ar putea face aceeași 
legătură, în cele din urmă... 

Sau poate că nu, își spusese atunci Magozzi. Nu existau 
suficienţi ofițeri în Garda Naţională pentru a face o cercetare 
atât de detaliată în timp util. 

Se pare că nu spusese nimic de multă vreme și se pare că 
asta o îngrijora pe Grace, fiindcă încerca să-l îmbuneze cu 
mâncare. Magozzi privi farfuria de căpșuni cu glazură de 
ciocolată pe care i-o pusese în faţă și își zise că femeia juca 
foarte murdar. Și-ar fi vândut propria mamă pentru căpșuni în 
ciocolată, iar Grace o știa prea bine. 

— Annie e deja în Arizona de mai bine de-o săptămână, îi 
spuse, făcându-l să zâmbească. 

Era reacţia pe care o aveau mai toţi bărbaţii atunci când se 
pomenea de Annie Belinsky, unul dintre partenerii lui Grace și, 
cu siguranţă, prietena ei cea mai bună. Mult supraponderală și 
incredibil de senzuală, o simplă privire a femeii îi făcea pe 
bărbaţi să se simtă ca și când ar fi luat parte la o orgie. 

— Caută o casă pe care să o închiriem, aranjează totul cu 
șeful poliţiei. 

Zâmbetul lui Magozzi dispăru. 

— Închiriaţi o casă? Cât timp te aștepți să dureze? 

Grace ridică din umeri. 

— O s-o închiriem cu luna. 

Magozzi închise ochii și oftă. 

— Trebuie să mă duc, Magozzi. Trebuie să fac ceva. 

— Dar munca pe care o faci aici? Programul ăla al vostru a 
închis cel puţin trei cazuri în Minneapolis care durau de ani de 
zile. Asta nu se numește ceva? Trei familii care au primit în 
sfârșit un răspuns. Trei ucigași identificați... 

— Magozzi... 

— Ce? 

— Erau cazuri vechi. 

— Știu asta. Și avem cu milioanele. Gino mi-a adus un dosar 
chiar în dimineaţa asta... 

— Doi dintre criminali erau deja morţi, iar al treilea era într-un 
spital pentru veterani și-i curgeau balele în timp ce se uita la 
desene animate. 

Magozzi se încruntă și întinse mâna după sticla de vin. Poate 
că, dac-o îmbăta, n-ar mai fi avut dreptate tot timpul. 

— Nu mă înţelege greșit. M-am bucurat că am putut fi de 
ajutor și au fost niște teste perfecte pentru software-ul nostru. 
Ne-a ajutat să-i depistăm punctele slabe. Dar există oameni 
care ucid chiar în momentul ăsta, în timp ce noi pierdem 

vremea cu niște cazuri de la naftalină cu un program care ar 
putea salva vieți. 

Magozzi o privi fix în ochi. 

— Sunt italian. Sunt absolut imun la sentimentul de vinovăţie. 
Tu, pe de altă parte, e limpede că nu ești. 

— Adică? 

— Adică asta este penitenţa ta. Voi toţi vă învinovăţiţi încă 
pentru crimele Monkeewrench. 

Grace tresări. Monkeewrench fusese numele companiei lor de 
software, cel puţin până în clipa în care devenise totodată 
numele mediatic pentru un ucigaș și o serie de crime fără sens, 
care aproape că paralizaseră Minneapolisul cu o toamnă în 
urmă. De atunci, tot încercau să-și găsească alt nume. 

— E normal să ne învinovăţim, spuse ea încet. Cum am putea 
să n-o facem? Dar, indiferent de motivaţie, este un lucru bun, 
Magozzi, și o știi și tu prea bine. 

Îi ridică o căpşună până în dreptul buzelor și îl privi ca vrăjită 
luând o mușcătură. Era cel mai intim și senzual moment pe care 
Magozzi îl avusese vreodată cu Grace, și îi spulberă frustrările 
ca explozia unei împușcături. Doamne, cât detesta faptul că era 
atât de superficial. 

Grace aproape că zâmbi din nou. 

— Deci, o să ai grijă de Jackson? 

„Încă o căpșună ca asta și-l înfiez”, îşi zise Magozzi în sinea 
lui, dar cu voce tare răspunse: 

— Nu pot să cred că-l abandonezi pe săracul copil fără mamă! 

— E luat în îngrijire de o femeie foarte drăguță. Zice că începe 
s-o placă, chiar dacă e albă. 

— Puștiul ăsta te divinizează, Grace. E aici în fiecare zi. Nu 
poţi să fugi pur și simplu de un atașament de genul ăsta... 

Apoi nu mai spuse nimic, întrebându-se dacă nu cumva și 
acesta era unul dintre motivele pentru care se hotărâse să plece 
la drum cu compania de software. Atașamentele sunt cele mai 
periculoase lucruri din lume, fiindcă într-o bună zi pot conduce 
la încredere și poate chiar la dragoste, iar în trecutul brutal al lui 
Grace, oamenii pe care-i iubeai cel mai mult și în care aveai cea 
mai mare încredere încercau aproape întotdeauna să te omoare. 

— Nu plec decât abia peste câteva zile, încercă Grace să-l 
îmbuneze, de data asta fără căpșună. Au terminat astăzi 

pregătirile de bază la RV, dar Harley și Roadrunner încă mai au 
de instalat aparatura electronică. 

Magozzi dădu pe gât paharul de vin și întinse din nou mâna 
după sticlă. 

— Câteva zile amărâte? La dracu’, Grace, până și când te 
concediază îți dau un preaviz mai mare. E prea curând. Aș putea 
grăbi procesul de seducţie. Nici nu ţi-am văzut gleznele încă. Ai 
glezne? 

Ochii lui Grace coborâră pe cizmele englezești de călărie pe 
care le purtase în fiecare zi a vieţii ei din ultimii zece ani, fiindcă 
existase cândva un bărbat care reteza tendoanele victimelor, ca 
să nu poată fugi. 

— O să mă întorc, Magozzi. 

— Când? 

— Când o să-mi pot scoate cizmele. 

e 

Harley Davidson locuia la mai puțin de un kilometru de Grace, 
în singurul cartier din Orașele Gemene pe care îl considera 
potrivit pentru un om cu banii și gusturile lui. 

Nicăieri în Saint Paul nu era mai evidentă reverența orașului 
pentru trecut decât pe celebrul Summit Avenue, un bulevard 
larg, cu mulţi copaci, care se întindea de la marginea râului 
până aproape de centru. 

La începutul secolului al nouăsprezecelea, baroni ai 
cherestelei, ai căilor ferate și ai ţesătoriilor se stabiliseră în 
această zonă și înălțaseră case mari și impunătoare pe faleză și 
de ambele părţi ale bulevardului, fiecare nou-venit încercând să 
îi depășească pe cei sosiți înaintea lui. Un secol mai târziu, cele 
mai multe dintre case erau încă intacte și foarte frumos 
restaurate, fie de urmașii care nu irosiseră averea familiei, 
Minnesota Historical Society, fie de noii bogaţi ai vremii. 

Harley intra în această a doua categorie de rezidenţi de pe 
Summit Avenue, spre marea neplăcere a unora dintre vecinii săi 
ultraconservatori. Se plimba adesea pe străzi în serile plăcute, 
un bărbat uriaș și plin de mușchi, îmbrăcat în haine de piele și 
bocanci de motociclist, cu barbă neagră și lungă și coadă 
împletită la spate, care-i sălta la fiecare pas. O apariţie 
înfricoșătoare pentru vecinii lui, și asta chiar înainte de a se 
apropia suficient de mult cât să-i vadă tatuajele. 

Casa lui era o monstruozitate de cărămidă roșie cu turnulețe, 
împresurată de un gard înalt de fier forjat, cu vârfuri suficient de 
lungi și ascuţite cât să înjunghie un elefant. Dar, de îndată ce 
pășeai dincolo de ușile masive de la intrare, simțeai că pătrunzi 
într-un castel bavarez dintr-o poveste a fraţilor Grimm. Trei mii 
de metri pătraţi de candelabre de cristal de import, mobilă 
veche de cea mai bună calitate, la fel de masivă ca și bărbatul 
care o deţinea, din lemn negru, cioplit manual, din vremuri 
apuse, care strălucea „ca ochii unei curve spanioloaice”, după 
cum se exprima Harley, lucru care explica în mare măsură 
atitudinea ostilă a vecinilor vizavi de prezenţa lui. Avea un 
sistem de sunet care-ţi făcea picioarele să tremure în pantofi, 
întins prin toată casa, din care răsuna fără întrerupere muzică 
hard rock sau de operă, depinde dacă era singur sau nu, fiindcă 
uneori muzica de operă îl făcea pe Harley Davidson să plângă. 

În octombrie anul trecut, după baia de sânge de la birourile 
Monkeewrench de atunci, mutaseră temporar sediul companiei 
la etajul al treilea al casei lui Harley, unde lucraseră la FLEE. 
Până săptămâna trecută, când Annie plecase în Arizona, îi 
avusese pe Grace, Annie și Roadrunner în casa lui în fiecare zi, 
timp de aproape șase luni, iar acum făcea presiuni ca acest 
aranjament să rămână permanent. Chiar și seara, după ce 
plecau cu toţii, mirosurile și vocile lor păreau să mai rămână în 
bătrâna casă, lăsând senzaţia că parcă o familie ar fi locuit 
acolo; iar lui Harley îi plăcea senzaţia asta. 

În acea seară, Harley și Roadrunner erau în vechiul grajd - o 
minunăţie cu două niveluri, cu dușumea de piatră și lambriuri 
lungi de stejar, care escaladau pereţii, întâlnindu-se cu arcadele 
plafonului în stil de catedrală. Și aici erau candelabre de cristal, 
pe care Roadrunner le găsea ridicol de încărcate. In plus, îi 
lipseau boxele pentru cai și apartamentele îngrijitorilor de la al 
doilea nivel, care fuseseră aici atunci când Harley cumpărase 
proprietatea. 

În momentul de faţă, spaţiul imens care adăpostise cândva 
trăsuri și briști și animalele care le trăgeau găzduia un cu totul 
alt tip de cai-putere. RV-ul fusese livrat în acea zi și cei doi 
terminaseră în sfârșit instalările de bază. Era un monstru de 
culoare argintie, cu geamuri fumurii, care părea complet 
nelalocul lui în peisaj. 

— Arată ca un autobuz. 

Roadrunner stătea cu mâinile în șolduri, ca un păianjen, 
ajungând cu ochii aproape în dreptul parbrizului enorm, care era 
undeva la vreo doi metri deasupra pământului. Venise cu 
bicicleta lui cu zece viteze tocmai din Minneapolis, un fel de 
antrenament fizic suplimentar, și era îmbrăcat cu unul dintre 
costumele lycra de biciclişti pe care le purta în fiecare zi. În 
seara asta alesese unul negru, fiindcă anticipase că o să se 
murdărească. 

— Nu e autobuz. Nu-i spune autobuz. Tehnic vorbind, este un 
autocar de lux, și o cheamă Chariot. 

Roadrunner își dădu ochii peste cap. 

— De ce simţi tot timpul nevoia să dai nume obiectelor 
neînsuflețite? Mă scoţi din sărite cu treaba asta. Totul trebuie să 
aibă un nume la tine, de la casă până la sulă. 

— Sula mea nu-i neînsuflețită. 

— Zici tu. Dacă tot îţi pierzi vremea căutând nume pentru 
toate cele, de ce nu găsești unul și pentru companie? 

— De șase lui îmi tot muncesc mintea cu asta. Cum să 
redenumești Monkeewrench? Mi se pare... un sacrilegiu, zău 
așa. 

— Da, știu. E ca și cum i-ai schimba numele unui copil de zece 
ani. 

— Exact. 

— Dar trebuie s-o facem. 

— Probabil. 

Niciunul din ei nu era împăcat cu ideea că trebuiau să 
schimbe numele companiei. Fuseseră Monkeewrench mai bine 
de zece ani și numele ăsta devenise parte din identitatea lor. 

— Gecko, spuse brusc Roadrunner. 

— Ce, ai strănutat cumva? 

— Gecko. Ar trebui să-i spunem Gecko Incorporated. 

Gura lui Harley se arcui într-o strâmbătură în chenarul negru 
al bărbii. 

— Ce, ţi-ai pierdut complet minţile? Ce dracu', asta-i o 
șopârlă! 

Roadrunner ridică din umeri. 

— Mergem mai departe pe ideea cu animalele. Eu zic că-i 
bine. 

Harley deschise ușa mare, hidraulică, și urcă apăsat treptele, 
dezgustat. 

— Ce să zic! Păi, dacă tot mergem în direcţia asta, propun s-o 
botezăm după tine și să-i spunem Cap-de-Gâscă. 

Roadrunner urcă îmbufnat scările în urma lui, dar uită repede 
de mândria rănită în clipa în care păși în interiorul plușat și 
aruncă o privire în jur. Covoare groase și moi ca puful acopereau 
podeaua, canapele umflate se îngrămădeau în jurul unei măsuțe 
lucioase de lemn asemenea unor ciupercuţe de mătase, 
bucătăria spațioasă avea blaturi de granit și accesorii 
strălucitoare, din crom, și totul era îmbrăcat în lambriuri lăcuite, 
din lemn de tec. 

Harley își strânse brațele la pieptul masiv, cu rânjet cât toate 
zilele întins pe toată faţa. 

— Ei, ce zici, micuţule? Parc-ar fi mai degrabă Palatul 
Buckingham, și nu o chestie pe roţi, este? 

Ochii lui Roadrunner se căscaseră cât cepele, ca ai unui copil 
în dimineaţa de Crăciun. 

— Uau, este fantastic! Îmi place mult lemnul... 

Harley ridică din umeri cu modestie. 

— Am încercat să mă orientez după modelele de iaht, fără 
toate prostiile alea nautice... Hai, vino să-ţi arăt și restul. N-am 
ajuns încă la partea cea mai tare. 

Roadrunner traversă RV-ul în urma lui, oprindu-se o clipă să 
se minuneze în fața unei băi mari, complet utilate, cu duș și 
cadă de mărime standard. La intrarea din spate a vehiculului era 
ceea ce Harley numea „piesa de rezistenţă” - o baie enormă, 
care fusese totalmente convertită în birou. Erau acolo patru 
unităţi de calculator complet funcţionale, un perete întreg 
acoperit cu tot felul de aparate și o minibucătărie, dotată cu un 
frigider și cutie de păstrare a trabucurilor pentru Harley și cu un 
espressor/filtru de cafea de ultimă generaţie pentru Roadrunner. 

— Aici o să fie centrul nostru mobil de comandă, prietene. De- 
aici o să-i zgâlțâim de-o să le clănțănească dinţii-n gură. 
Criminalii din întreaga ţară au început deja să tremure. 

Roadrunner reuși în sfârșit să se desprindă de aparatul de 
cafea. 

— Frate, Grace și Annie o să cadă pe spate când o să vadă ce- 
i aici. Da chiar, unde e Grace? Puteam să jur c-o să fie aici, să 
vadă ce-ai făcut. 

— N-a putut ajunge în seara asta. E-n cuibușorul ei, cu 
armăsarul italian. 

— Vrei să spui cu Magozzi? întrebă sceptic Roadrunner. 

— Păi da, cu cine altul? 

Roadrunner se gândi preț de câteva clipe. 

— Crezi că sunt îndrăgostiţi? 

Harley îl privi cu gura căscată. 

— Abia acum te-ai prins, geniule? Unde dracu' ai fost în 
ultimele șase luni? Normal că-s îndrăgostiţi. 

Buza de jos a lui Roadrunner se încreţi în acea expresie 
tragică și rănită pe care o avea de fiecare dată când i se părea 
că ceilalți îl lăsaseră pe dinafară cu ceva. 

— Nu i-am văzut niciodată să se ţină de mână. Credeam că 
sunt doar prieteni. 

Harley își dădu ochii peste cap. 

— Isuse Hristoase, nu-i filosofia lui pește, Roadrunner! Nu-ţi 
trebuie mai mult de-o secundă și-un singur neuron funcţional în 
creier ca să-ţi dai seama că e ceva între ăștia doi, din clipa-n 
care-i vezi împreună, cum se privesc unul pe altul cu ochii ăia de 
căţei blegi! 

— Oh, pentru Dumnezeu! De-asta crezi tu că sunt 
îndrăgostiți? Zău, Harley, ești un romantic incurabil. Vezi numai 
ce vrei tu să vezi. Magozzi e singurul cu privire de căţel. Grace 
este întotdeauna reținută și, dacă ai avea doi neuroni funcționali 
în creierul tău, ai fi remarcat asta. Știu că Magozzi e îndrăgostit 
de Grace și îmi pare sincer rău pentru bietul băiat, dar Grace pur 
și simplu nu e pregătită s-o ia în direcţia asta. Poate că n-o să fie 
niciodată. 

Harley îi aruncă o privire urâtă. Nu-i plăcea ce spusese 
Roadrunner, așa că se hotărî să nu-l creadă. 

— Să nu strivești niciodată visurile de dragoste ale cuiva. 
lubirea este o forţă misterioasă și imprevizibilă și s-au văzut și 
lucruri mai ciudate decât ar fi să se cupleze Grace cu Magozzi. 
La dracu’, cine știe? Intr-o zi, nu e exclus să te găsească până și 
pe tine atrăgător o femelă din rasa umană. Lumea este plină de 
surprize. 

e Capitolul 9 


— Puff! Hai, pis, pis, pis! 

Se simţea un tremurat în vocea lui Rose, și pe bună dreptate. 
Era îngrozitor de târziu și dihania aia îngrozitoare încă mai 
hoinărea prin grădină, făcând pe surdul! 

Îi fusese întotdeauna frică de întuneric, încă de mic copil, iar 
teama nu făcuse decât să se accentueze pe măsură ce înaintase 
în vârstă. Acum, vreo șaptezeci de ani mai târziu, se 
transformase într-o fobie iraţională și istovitoare, care nu avea 
absolut nicio justificare. Nu se temea de pericolele obișnuite ale 
orașului, la care s-ar fi putut expune o femeie în vârstă care 
locuia singură, cum ar fi fost hoţi, criminali sau violatori; nu-i era 
nici măcar teamă că ar fi putut să cadă și să-și luxeze șoldul... 
griji pe care fiica ei i le enumera de altfel cu fiecare ocazie. O 
îngrozea întunericul în sine. 

Își făcu curaj și mai înaintă un pas pe veranda din spate și zări 
o pată albă în colţul îndepărtat al stratului de lalele. Puff 
presupunea evident că toată munca pe care Rose o depusese 
astăzi în grădină era pentru confortul lui - cea mai mare litieră 
din lume! 

— Puff, vino încoace! 

Motanul îi răspunse cu o enervantă zvâcnire de coadă, care o 
anunţa că o să intre în casă atunci când o să aibă el chef și nicio 
clipă mai devreme. Creierul lui minuscul de pisică pur și simplu 
nu înțelegea că, odată ce întunericul înghiţea grădina din 
spatele casei, putea să fie și devorat de viu de câinii vecinilor 
sub ochii ei - tot nu ar fi putut să se ducă să-l salveze. 

Doamne, detesta că era așa, detesta lacrimile de frustrare pe 
care le simțea strângându-i-se în ochi. De ce nu putea mâţa aia 
afurisită să vină odată?... 

— PUFF, VINO A/CI! 

În sfârșit, Puff veni. Se apropie agale de stăpâna lui, de parcă 
abia atunci i-ar fi observat prezenţa, cu coada în sus, într-un 
salut vesel. Rose îl ridică în braţe, gângurindu-i dojeni în timp ce 
lacrimi prostești de ușurare cădeau pe blâniţa animalului. Odată 
retrasă în siguranța bucătăriei primitoare și luminoase, lacrimile 

i se uscară și turnă un castron de smântână pentru motan și un 
pahar de sherry pentru ea. 

Telefonul sună în clipa în care se întindea pe o canapea 
aproape la fel de veche și de plină de noduri ca și ea. Era 
ginerele ei - nu cel mai inteligent individ de pe planetă și un 
dentist îngrozitor, considerase Rose întotdeauna - dar era un soț 
bun pentru fata ei, Lorrel, iar Rose presupunea că o mamă 
trebuia să se mulțumească cu asta. 

— Bună, Richard. Da, sunt bine. Să înţeleg că iar lucrează 
Lorrel până târziu? Sigur că n-am uitat de mâine-seară, nu m-am 
ramolit încă, Richard. La ora cinci. Sărută-le pe fete din partea 
mea și spune-le că de-abia aștept să le văd. Am făcut fursecuri. 

Rose zâmbi închizând telefonul și încă mai zâmbea în clipa în 
care deschise televizorul, îl luă în braţe pe Puff și începu să 
moțăie. Nepoatele se întorseseră de la facultate și seara 
următoare aveau să iasă cu toţii în oraș. 

Rose se trezi mult mai târziu, dezorientată și simțind dureri în 
tot corpul după o zi de muncă în grădină. Puff plecase din poala 
ei, dar îi simţea blana gâdilându-i ceafa. Se retrăsese în locul lui 
preferat, pe spătarul canapelei, unde-i plăcea să stea și să 
privească pe fereastră. Se întinse să-l mângâie, dar mâna-i 
încremeni în aer. 

Puff mărâia. 

Căută telecomanda și în cele din urmă găsi butonul de mut. 

— Ce s-a întâmplat, pisi? 

După câteva clipe de tăcere, auzi un foșnet slab de undeva 
din spatele ei, de afară, dintre tufișuri. 

Sunt doar niște păsări, își spuse. Pe timpul nopţii, păsările se 
adăposteau în ramurile moi de tuia, fâlfâindu-și aripile în timp ce 
săreau din cracă în cracă. 

Dar ăsta nu era tocmai fâlfâit de aripi. Părea... mai mare. 

E cineva acolo. 

Rose simţi după acele semne distincte pe care oamenii nu le 
observă decât atunci când este prea târziu: firele fine de păr 
care i se ridicaseră pe ceafă, pielea moale și lăsată de pe brațe 
strângându-se ca de găină, și când mărâitul jos al lui Puff crescu 
în tonalitate, știu... 

.. E cineva afară, de cealaltă parte a geamului, și se uită la 
mine. 

Întoarse capul încet, încet și văzu doi ochi sticlind în întuneric, 
de cealaltă parte a ferestrei, privind-o fix. 

Există un scurt moment în care trupul ei reacţionă așa cum ar 
fi trebuit - când inima-i sări în piept și începu să-i bată 
nebunește, când sângele i se scurse din creier în picioare, într- 
un străvechi instinct de o rupe la fugă, lăsându-i faţa rece și 
lipicioasă. Dar totul se termină aproape la fel de repede pe cât 
începuse, iar Rose își întoarse pur și simplu privirea spre ecranul 
televizorului dat pe mut, și rămase așa, așteptând să se 
trezească din visul ăsta atât de urât. 

Nu e un vis. 

Foșnetul se opri și, câteva minute mai târziu, când în sfârșit 
găsi curajul să se întoarcă și să privească din nou, nu mai era 
nimeni la fereastră. 

Nu respiră decât în clipa în care simţi că-i explodează 
plămânii, însă apoi se simţi oarecum aiurea, fiindcă fusese într- 
adevăr probabil doar un vis. Imaginaţia joacă întotdeauna feste 
în acea stare incertă de veghe, dintre vis și trezire; mai ales 
imaginaţia bătrânilor. 

O clipă mai târziu însă ușa de la intrare se zgâlțâi din țâțâni și 
Rose începu să tremure atât de rău, încât se temea să nu i se 
spargă oasele, ca cioburile de sticlă. 

Sună la poliţie. 

Se întinse spre telefonul de pe masa de lângă ea, însă mâna 
nu-i răspundea așa cum ar fi trebuit, nu, deloc, și nu fu în stare 
să facă nimic mai mult decât să-și privească apendicele inutil 
tremurând spasmodic și dărâmând telefonul pe podea. 

Zgomotul de la ușă se opri în sfârșit, dar tăcerea era cu mult 
mai rea, fiindcă Rose se gândea îngrozită că era posibil să fi 
uitat să încuie ușa din spate, dar era mult prea speriată să se 
ducă să verifice. 

Stătea înlemnită pe canapea, o bătrână vrednică de milă care 
încerca să se convingă că, dacă rămânea perfect nemișcată, 
dacă nici nu respira măcar, oricine ar fi venit ar fi trecut pur și 
simplu pe lângă ea. In următoarea clipă, auzi ușa din spate 
deschizându-se, apoi închizându-se cu un clichet, dar tot nu se 
putea mișca. 

Ușa grea de interior se închise, trăgând parcă tot aerul din 
încăpere. 

Rose nu se întoarse să îl privească, așa că pătrunse el în 
câmpul ei vizual și așteptă ca femeia să-și ridice ochii. Apoi 
scoase din buzunarul hainei o armă mare de mână pe care-o 
îndreptă spre ea. 

Dumnezeule, n-o să treacă pe lângă ea. De data asta, o s-o 
omoare. 

In acel cumplit moment de conștientizare, deveni din nou 
tânără, și puternică, și neînfricată, și sări în picioare exact în 
clipa în care glonţul părăsea ţeava, făcând trăgătorul să-și 
rateze ținta. Simţi focul în stomac în loc de inimă și, când privi în 
jos, văzu o pată mică și roșie întinzându-se pe cămașa de 
noapte de bătrânică. 

— La dracu’, zise el, și-o împușcă din nou. 

e Capitolul 10 


Șeful de poliție Malcherson era unul dintre acei suedezi înalţi, 
cu părul des și alb, cu ochi de culoarea unui lac înghețat, care 
lăsau impresia de om rău, și cu trăsăturile feţei trase în jos, 
care-i dădeau un aspect veșnic trist. Un fel de Basset Hound al 
Departamentului Criminalistică. Purta un costum în dungi în 
dimineața asta - o adevărată extravaganţă vestimentară pentru 
el. 

— Îmi place costumul, se pronunţă Gino, prăbușindu-se pe un 
scaun, lângă Magozzi. 

Magozzi îi aruncă o privire de avertizare, însă Gino nu păru s-o 
observe. 

— Foarte stilat, parc-ai face parte din Mafia. 

Malcherson încremeni cu sacoul în mână și închise ochii. 

— Nu e tocmai lookul pe care îl vizam, Rolseth. 

— Am spus-o în sens pozitiv! 

— Tocmai asta mă sperie. 

Malcherson se așeză la biroul lui și lovi cu un deget proaspăt 
dus la manichiură două dosare de culoare roșu aprins, puse unul 
peste celălalt. Tinea întotdeauna copiile după anchetele în 
desfășurare în dosare roșii, probabil fiindcă, în stilul lui 
ultraconservator, găsea culoarea la fel de respingătoare ca și 
crima în sine. Trecuseră patru luni de când Magozzi nu mai 
văzuse un astfel de dosar pe biroul șefului. 

— Presa vrea să știe de ce sunt torturați și uciși cetăţenii în 
vârstă din orașul nostru. 

Magozzi ridică din sprâncene. 

— Chiar s-a exprimat cineva așa? 

— Un puști de la Channel Ten, răspunse Malcherson, fluturând 
o hârtiuță roz pe care avea notat un mesaj telefonic. 

— Ce porcărie! pufni Gino. Asta se-ntâmplă când îţi faci prea 
bine treaba și nu mai există nicio crimă o vreme. În clipa în care 
doi tipi o mierlesc în aceeași noapte, un idiot din presă încearcă 
să bage în sperieţi orașul cu aluzii la legături și criminali în serie 
și tot felul de alte prostii pe care le-a văzut în filme. În plus, 
numai unul a fost torturat, și nu al nostru. Morey Gilbert a murit 

înainte s-atingă pământul și nu avea niciun semn pe corp, în 
afară de gaura aia minusculă de glonț. 

— Așadar, nu există absolut niciun motiv să bănuim că ar 
putea exista o legătură între cele două crime? 

Magozzi ridică din umeri. 

— Dacă există, eu unul nu-l văd încă. Erau amândoi în vârstă 
și locuiau în același cartier. Asta-i tot. Numele lui Arlen Fischer 
nu le-a spus nimic celor din familia Gilbert sau angajaţilor lor. 
Nici descrierea lui, și mă îndoiesc că ar fi uitat așa ușor un 
bărbat de nouăzeci de ani și o sută treizeci de kile. 

— Bun. In cazul ăsta, putem infirma zvonul despre criminalul 
în serie. Și așa o să ne frece destul cu moartea lui Morey Gilbert. 
Am primit peste trei sute de telefoane la secţie, de aseară și 
până azi-dimineaţă. 

Magozzi ridică din sprâncene. Era un număr incredibil. 
Douăzeci de telefoane primite la un caz erau suficiente ca să-i 
pună pe jar pe băieţii de sus. Trei sute puteau pune în primejdie 
cariere. 

— Pentru Gilbert sau pentru tipul de pe șine? 

— Tipul de pe șine are și el un nume, îl apostrofă Malcherson. 
Arlen Fischer. Majoritatea telefoanelor în legătură cu el au fost 
din partea presei și au fost considerabil mai puţine decât cele 
care-l vizau pe Gilbert, lucru uimitor dacă stai să te gândești la 
modul absolut oribil în care-a fost ucis Fischer. Așadar, ce vreau 
eu să-mi spuneţi acum, domnilor, e cine dracu' a fost omul ăsta? 

Gino își flutură degetul spre tavan. 

— Exact asta am întrebat și eu când am văzut atâta lume 
strânsă ieri în faţa serei. Desigur, eu m-am exprimat ceva mai 
colorat. 

— Nu mă îndoiesc. Am văzut și eu mulțimea aseară, la știri. 
Doar o secvenţă. Nu părea să fi stârnit prea mare interes în 
presă, până când nu s-au interesat puţin cine a fost omul. Acum 
Channel Three montează un documentar, și știți cum o să se 
numească? Sfântul Gilbert din Uptown. 

Gino râse înfundat. 

— Ei, asta chiar că-i bună! McLaren ne-a povestit că Morey 
Gilbert l-a luat odată la rost, întrebându-l de ce nu pot și evreii 
să fie sfinţi, și-acum poftim! l-au pus în sfârșit eticheta chiar 
evreului care-a ridicat problema, iar el nu mai e aici să se 
bucure. 

— Sunt foarte sigur că este o etichetă laică, în niciun caz una 
catolică, dar Departamentul de Poliţie din Minneapolis nu-și 
poate permite să lase să fie uciși sfinţi de niciun fel, reali sau 
imaginari. Despre asta au fost cele mai multe telefoane. Sincer 
să fiu, mi s-a părut oarecum jenant că nu știam nimic despre un 
om care-a făcut atât de multe pentru ceilalţi, mai ales că a fost 
socrul unuia dintre noi. 

Gino se lăsă să alunece în scaun și-și puse pe burtă mâinile, 
cu degetele împreunate. 

— Mda, ce-i drept, Marty Pullman n-a fost niciodată prea 
comunicativ. Avea o viaţă de familie destul de retrasă. Dar, din 
câte-am aflat și noi până acum, Morey Gilbert a fost caritatea 
întruchipată. A ajutat mai mulţi oameni decât și-ar putea cineva 
aduce aminte și, dacă nici asta nu înseamnă să fii sfânt, atunci 
nu știu ce să mai zic. Problema e că asta nu prea-l face un 
candidat potrivit pentru crimă. 

Malcherson își întoarse privirea spre Gino. 

— Am citit interogatoriul pe care i l-ai luat detectivului 
Pullman. Cum era? 

— Arăta ca dracu’, dacă la asta te referi. N-am scris asta în 
raport, dar aproape că mi-a zis pe șleau că stă mai tot timpul 
beat criță, din ziua în care a plecat de la noi, anul trecut. Nici nu 
și-a putut aminti unde a fost în noaptea în care a fost ucis socrul 
lui. Zice că s-a trezit pe podeaua din bucătărie cu o sticlă goală 
în mână, și că asta e tot ce știe. 

— Doar nu vorbeşti serios că-l suspectezi! 

— Pe Marty? Dumnezeule, nu. Dar trebuia să-l întreb. Trebuie 
să cercetăm toată familia, și o știe și el. Mai ciudat e cu 
cumnată-său, Jack Gilbert? În primul rând, nu mai vorbește cu ai 
lui de Dumnezeu știe când - se pare că s-a însurat cu o luterană 
în loc să ia o evreică drăguță, chestie care am eu senzaţia că nu 
a mers prea bine deci, asta-i ceva interesant. In noaptea în care 
cineva i-a făcut felul lui tată-său, avea aceeași preocupare ca și 
Marty, doar că într-o zonă mai bună a orașului. S-a făcut ţăndări 
la Wayzata Country Club, s-a trezit pe aleea din faţa casei a 
doua zi dimineaţa, iar cei de la club spun că face asta aproape 
în fiecare seară. Parcă întreaga lor familie s-a dus de râpă după 
ce-a fost ucisă Hannah. 

Șeful de poliție Malcherson își privi mâinile preţ de câteva 
clipe, fără să spună nimic. 

Chiar și după un an, amintirea morții lui Hannah Pullman încă 
mai avea darul de-a pune capăt oricărei conversații în secţia lor 
de poliţie. Scenele de violență aleatorii nu erau ceva 
nemaiîntâlnit în Minneapolis, mai ales în cartierele terorizate de 
bande rivale, unde cetățenii nevinovaţi erau uneori prinși în 
schimbul de focuri. Erau însă cazuri rare și întotdeauna 
scandalizau întregul oraș. Dar, când victima s-a întâmplat să fie 
soţia unui ofițer de poliţie, șocul a fost de o mie de ori mai mare 
și toți cei din departament au fost profund afectaţi. 

Uneori se întâmpla să fie uciși polițiști; asta făcea parte din 
riscurile meserie. Insă riscul ăsta nu trebuia sub nicio formă să 
se extindă asupra familiilor. Uciderea soţiei detectivului Martin 
Pullman fusese o zguduitoare trezire la realitate pentru fiecare 
dintre ei, fiindcă Marty fusese înarmat și se aflase chiar lângă 
Hannah în clipa în care-i retezaseră beregata și, cu toate astea, 
nu putuse să o apere. Povestea îi făcuse pe toţi să-și dea seama 
că familiile lor erau totuși vulnerabile, să se simtă puţin mai 
neajutorațţi, iar tristul adevăr era că cei mai mulţi dintre ei îl 
socotiseră pe Marty vinovat pentru asta. 

De ce nu l-a împușcat pe nenorocit când a avut ocazia? 

Magozzi auzise de sute de ori întrebarea între pereţii primăriei 
în lunile care urmaseră, și întotdeauna îl făcea să se simtă prost, 
mai ales când îl auzise și pe Gino spunând același lucru. 

— Aţi cunoscut-o vreunul dintre voi pe Hannah? întrebă 
Malcherson. 

Magozzi clătină din cap. 

— Doar cât să o salut dac-o întâlneam pe coridor. Mai venea 
uneori să-l ia pe Marty. 

— Mă tot gândesc la doamna Gilbert. Fiica ei, apoi soțul... 
amândoi uciși în mai puţin de un an. Nu știu cum poate cineva 
trece peste așa ceva. 

— Ei, nu te lăsa prea repede copleșit de milă pentru 
bătrânică, spuse Gino. Nici ea nu are alibi. 

— Lui Gino nu prea i-a plăcut de doamna Gilbert, îi explică 
Magozzi. 

— Ce nu mi-a plăcut mie e că a distrus locul crimei și că nu 
părea prea îndurerată de faptul că i-a murit soţul. Și nici 
atitudinea ei nu mi-a plăcut. 

Malcherson se încruntă. 

— Ce fel de atitudine? 

— Destul de ostilă, dacă mă-ntrebi pe mine. Noi ne făceam 
doar treaba și încercam să aflăm cine i-a ucis soţul... Așa că i- 
am pus vreo câteva întrebări și ea a sărit cu gura pe mine. 

Malcherson îi aruncă o privire obosită lui Magozzi, așteptând 
traducerea. 

— Gino a întrebat-o pe doamna Gilbert dacă desfășurau vreo 
„afacere mai puţin obișnuită”, și ea s-a simțit jignită. 

— Oh... 

— E drept, chiar a țipat la el. 

— Ah! 

Malcherson se uită din nou la Gino și, preţ de-o clipă, lui 
Magozzi îi fu teamă că șeful s-ar putea chiar să zâmbească. 

— Pe scurt deci, ai pus la îndoială integritatea soţului ei mort, 
iar răspunsul femeii a fost mai puţin amabil decât considerai tu 
că meriți. 

Gino începu să roșească și capul păru că i se afundă în gât. 

— Trebuia să fi fost acolo... 

— Îmi pare foarte rău că ţi-a afectat latura sensibilă, detectiv 
Rolseth. 

Magozzi se făcu că se șterge la gură pentru a-și ascunde 
zâmbetul, dar Gino îi văzu. 

— Oh, haide, Leo! A fost mult mai mult de-atât, știi foarte 
bine! Se-ntâmplă ceva cu bătrâna asta. Lasă că n-a vărsat o 
lacrimă și are o gură ca un bici. A intrat în panică atunci când a 
găsit cadavrul soțului ei? Nu. L-a pus într-o roabă - într-o roabă, 
pentru numele lui Dumnezeu - l-a plimbat până-n seră, l-a urcat 
pe-o masă de răsaduri, apoi l-a spălat cu furtunul de grădină și l- 
a îmbrăcat frumos ca să aștepte musafirii. Nu așa se comportă o 
văduvă îndurerată și, dacă ne lăsăm prinși în scenariul ăsta, 
înseamnă să închidem ochii în faţa posibilităţii că și ea ar putea 
fi ucigașul și a făcut tot posibilul ca să își șteargă urmele. 

Malcherson se lăsă pe spătarul scaunului și oftă. 

— Dumneata ai intervievat-o, detectiv Magozzi, și nu ai 
trecut-o pe lista suspecţilor în raport. 

— Și îmi menţin părerea, cel puţin deocamdată, spuse 
Magozzi. 

Se încruntă însă, comparând scenariul prezentat de Gino - Lily 
Gilbert cărându-și soţul în roabă ca pe un sac de tărâțe - cu 
propria imagine despre cele întâmplate - o femeie în vârstă, 
înnebunită de durere, încercând să-și scoată soţul din ploaie, să- 

| facă „prezentabil”. Amândouă variantele erau posibile. Nu 
putea fi cu certitudine sigur care din ele era cea adevărată, iar 
pe termen lung lucrul ăsta ar fi putut avea o importanță 
covârșitoare. 

— Dar, așa cum a spus și Gino, sunt de acord că mai este 
ceva la mijloc. E o femeie dură și este destul de închisă. S-ar 
putea să știe mai multe decât vrea să lase impresia. Pur și 
simplu nu știm încă. 

Gino se lumină numaidecât la faţă. 

— Hei, îmi place asta! Poate că încearcă să-o acopere pe 
jigodia aia de fiu-său. Sigur, îl urăște, dar aici e vorba de instinct 
matern. la imaginaţi-vă asta: Jack Gilbert la club, turnând în el 
whisky ca într-o sugativă. Începe să se gândească la cât de 
nefericită e viaţa lui și cât de nedrepte sunt legăturile lui cu 
familia și-l copleșește tristeţea. Bătrânul nu întinerește, iar Jack 
își zice că poate a sosit vremea să se împace. Așa că, după ce-l 
dau afară din bar la ora închiderii, se hotărăște să-i facă o vizită 
și să îngroape securea, o dată pentru totdeauna. Dar lucrurile 
nu merg prea bine și, până să-și dea seama ce se-ntâmplă, 
taică-său e mort și el ţine-n mână arma fumegândă. 

Malcherson ridică o sprânceană albă. Era obișnuit cu teoriile 
spontane ale lui Gino. 

— Nu-mi imaginez că ai găsit și vreo dovadă care să conducă 
spre această postulaţie. 

— Niciuna, răspunse vesel Gino. Tocmai mi-a venit, în clipa 
asta. 

— Jack Gilbert a avut vreodată probleme cu poliția? 

Gino clătină din cap. 

— Nu. Doar vreo două amenzi pentru conducere sub influenţa 
alcoolului și pentru depășire de viteză. Nu deţinea nicio armă 
înregistrată pe numele lui sau al soţiei. Dar asta nu înseamnă 
nimic. Și este avocat de daune personale, adăugă Gino, fără să 
înțeleagă cineva unde voia să bată cu asta. 

— Hai, prezentaţi-mi pe scurt ordinea evenimentelor. 

Magozzi frunzări paginile cu colţuri îndoite ale agendei sale cu 
spirală. 

— Aceeași rutină zilnică, din câte ne-a spus doamna Gilbert. 
S-a dus la culcare imediat după știri, iar Morey a rămas să se 
ocupe de hârtii și de niște treburi pe care le mai avea pe la sere. 
Doamna Gilbert a spus că soțul ei se culca de obicei în jur de 

miezul nopții, dar nu poate confirma acest lucru pentru seara în 
care a murit. 

Malcherson se încruntă întrebător. 

— Au dormitoare separate, domnule. Ne-a spus că a dormit 
neîntoarsă toată noaptea și că s-a trezit la șase și jumătate, ca 
de obicei. Și-a găsit soţul în faţa serei, la scurt timp după aceea. 
Dar medicul legist a estimat ora morţii undeva între două și 
patru dimineața. 

Sprâncenele lui Malcherson se ridicară. 

— Cam târzie oră la care să mai lucreze un bătrânel în 
grădină. 

Magozzi dădu din cap. 

— Așa ne-am gândit și noi, domnule. Fie ceva l-a ţinut pe 
Morey Gilbert treaz și afară până peste ora lui de culcare, fie 
ceva l-a făcut să iasă din casă mai târziu. 

— Sau cineva, cum ar fi, de pildă, fiu-său, insistă Gino în 
ultima sa teorie. Sau, dacă nu vă place fiul, ce ziceţi de nevastă? 
Mie-mi convine-n ambele feluri. 

Malcherson îi aruncă una dintre acele priviri îndurerate pe 
care le vezi uneori pe chipul părinţilor care au de a suta oară a 
face cu un copil problemă. 

— Compasiunea dumitale pentru rudele îndurerate îmi 
reînnoiește speranţa în rasa umană, detectiv Rolseth. 

— Tocmai asta e, șefu', că nu văd prea multă durere la rudele 
astea. Când o să văd durere, o să arăt și eu compasiune. 

— Concluzia la care am ajuns, se amestecă Magozzi, este că 
trebuie să aflăm mult mai multe despre Morey Gilbert, să vedem 
dacă găsim ceva care să ne îndrepte într-o altă direcţie. Pare 
improbabil în momentul ăsta să-și fi făcut prea mulţi dușmani, 
dar este evident că-și făcuse cel puţin unul. Problema e că 
nimeni dintre cei cu care am discutat până acum nu vrea să 
admită că acest lucru ar fi măcar posibil inclusiv Langer și 
McLaren, care au ajuns să îl cunoască destul de bine atunci 
când investigau cazul lui Hannah. Avea vreo câţiva prieteni 
apropiaţi - directorul de pompe funebre, de exemplu - și o să 
mai stăm o dată de vorbă cu el. 

Becul roșu al telefonului de pe biroul lui Malcherson începu să 
clipească. 

— Probabil încă un reporter, zise Gino. Vrei să răspund eu? 

Malcherson aproape că zâmbi. 

— Scuzaţi-mă o clipă, domnilor. Nu plecaţi nicăieri. 

Ridică receptorul, ascultă preţ de câteva clipe, apoi scoase un 
set imaculat de foi din sertarul din mijloc al biroului și-l așeză cu 
atenţie pe suprafaţa de piele. Părea să aibă un stoc inepuizabil 
de astfel de seturi nou-nouţe - Magozzi nu-l văzuse niciodată să 
folosească vreunul care mai fusese câtuși de puţin utilizat și se 
întreba adesea dacă șeful lui avea cumva acasă un dulap întreg 
de seturi de foi scoase din uz fiindcă le lipsea prima pagină. 

Magozzi și Gino îl urmăriră notând niște informaţii cu stiloul 
Montblanc, înțelegând treptat ce se petrecuse. Telefoanele 
obișnuite nu presupuneau niciodată luare de notițe. 

— Nu sunt vești bune, spuse Malcherson, după ce puse în 
sfârșit telefonul în furcă. Tocmai m-a sunat ofițerul Viegs. A fost 
chemat la o femeie în vârstă, găsită împușcată în casa ei, azi- 
dimineață. 

Rupse foaia de hârtie din teanc și i-o întinse lui Magozzi. 

— Același cartier? întrebă Gino. 

— Ai ghicit, detectiv Rolseth. 

Malcherson se uită la setul de foi rămase. Pe a doua pagină se 
vedeau imprimate urmele peniţei; albul imaculat era acum 
murdărit de detaliile unei crime. Altul care avea să sfârșească în 
dulap. 

e Capitolul 11 


Magozzi și Gino opriră în faţa unei căsuțe micuţțe și drăgălașe, 
cu obloane albe, strălucitoare, și tencuială de culoare albastru 
aprins, care-l întristă numaidecât pe Magozzi. Astfel de case nu 
trebuiau să aibă bandă galbenă în jurul lor, care să le strice 
combinaţia cromatică. 

Nici grădina nu reuși să-i risipească melancolia. Era plină de 
straturi de flori meticulos aranjate, care probabil că aveau să fie 
date uitării și acoperite de buruieni peste numai o săptămână, și 
de ornamente cam kitsch pe care numai o bunicuţă își permitea 
să le înșire în grădină fără a fi luată peste picior. Scăldătoare 
pentru păsări, încrustată cu marmură, broaște din rășină cu ochi 
de sticlă colorată și statuete de pitici zâmbitori, îmbrăcaţi cu 
halate de brocart din cioburi de sticlă. Unul dintre pitici ţinea în 
mână o pancartă pe care scria: GRADINA BUNICII. 

Gino privi vreme îndelungată piticul ăsta, înainte de a 
întoarce în sfârșit capul. 

Ofiţerul Viegs îi aștepta în soare, lângă ușa din față, și picături 
mici de sudoare îi străluceau între smocurile implantate de păr. 

— Viegs, dacă te mai găsim la multe crime, va trebui să te 
punem pe lista suspecţilor, zise Magozzi. 

— Domnule detectiv, dacă mai apare vreo crimă de genul 
ăsta pe tura mea, o să-mi iau niște zile libere ca s-o mut pe 
mama într-un loc mai sigur. În Bronx, de pildă. Locuiește în 
cartierul ăla de pensionari de lângă Lac și atât ea, cât și vecinii 
ei erau pe punctul de a-și face bagajele încă de ieri, după alea 
două crime. Asta de azi o să-i pună rău de tot pe jar, și nu pot 
spune că-i condamn. 

— Te înţeleg. Dar, dacă te liniștește cu ceva, nimic din ce-am 
aflat până acum nu pare să facă legătura între cele două cazuri 
de ieri. 

Viegs ridică din sprâncene și toate smocurile de păr i se 
mișcară. 

— Cu excepţia faptului că acum avem trei, că toate victimele 
erau în vârstă, că locuiau în același cartier și că toate trei au fost 
împușcate. 

— Da, mai e și asta... Ce ai pentru noi? 

Viegs oftă și-și scoase agenda. 

— Rose Kleber, cu K. Șaptezeci și opt de ani, văduvă, trăia 
singură. Două împușcături, una în stomac și una în piept, nu 
există semne de jaf sau de agresiune sexuală. Avea două 
nepoate care se întorseseră acasă de la facultate în vacanţa de 
primăvară. Au venit să-i facă o surpriză în dimineaţa asta, au 
găsit ușa din spate deschisă și pe bunica lor moartă în mijlocul 
casei. Ne-au sunat mai întâi pe noi, apoi pe mama lor. 

Făcu o pauză și trase aer în piept. 

— Erau amândouă destul de răvășite, așa că i-am spus lui 
Breman să le ducă acasă, după ce le-am luat declaraţiile. Dar nu 
avem mare lucru. Era o femeie în vârstă. Se ocupa de grădină, 
mergea la centrul pentru persoane în vârstă, făcea fursecuri, 
pentru Dumnezeu... Fir-ar să fie! Da' știu că nu s-au grăbit. 

Gino îi urmări privirea și văzu o dubă de la Channel Ten 
oprindu-se pe aleea din faţa casei. 

— S-a răsturnat o cisternă cu benzină acum vreo oră. Toți 
reporterii din oraș stăteau în jurul ei cu camerele pornite, 
așteptând să explodeze. Se pare că n-a explodat. Imaginează-ți 
un zid între tine și ei și fă pe prostul, Viegs. 

— Sigur. S-ar putea să vreţi să intraţi prin spate. Echipa lui 
Jimmy lucrează în camera din faţă. 

De îndată ce trecură pragul ușii din spate, Magozzi și Gino 
dădură nas în nas cu Jimmy Grimm. Avea aceeași expresie 
serioasă dintotdeauna. 

— Salut, băieţi! Nu ne-am văzut demult. 

Magozzi îl bătu pe umăr. 

— Și ne place așa. 

Gino se lumină o idee la faţă, recunoscător pentru orice 
detaliu care îi permitea să se abată de la subiect. 

— Hei, Jimmy, am auzit că te pensionezi. 

— Da, vezi să nu. Cred că nu te-ai mai uitat de mult la fondul 
de pensii. 

Magozzi arătă din cap spre punguțele de colectare a dovezilor 
pe care Grimm le ţinea în mână. 

— Ai ceva pentru noi? 

Umerii bărbatului părură să se prăbușească sub greutatea 
unei întrebări pentru care nu avea răspuns. 

— Nu cine știe ce. Nimic important. Niște pământ, probabil din 
grădina din spate, o grămadă de păr de pisică și un glonţ de 9 
mm pe care l-am găsit înfipt în perna de pe canapea. Asta a 
trecut prin ea. Celălalt probabil că este în victimă. Se pare că a 
împușcat-o mai întâi în stomac. Dar cum dracu’ poţi să ratezi de 
la o distanţă atât de mică mă depășește. 

— Poate că așa a vrut. 

Jimmy clătină din cap. 

— În cazul ăsta, e un nenorocit sadic. 

— Viegs zice că intrarea n-a fost forţată, că nu-s semne de jaf. 

Jimmy clătină iar din cap. 

— Nu pare să fi fost asta. Avea poșeta lăsată la îndemână, cu 
o grămadă de bani în ea, și nu avem semne să fi fost forțată 
nicio intrare. Fie l-a lăsat chiar ea înăuntru, fie asasinul a găsit o 
ușă deschisă și a intrat singur. 

— Sau poate că avea un rând de chei, sau știa unde-și ține 
cheile, adăugă Gino, notându-și să stea de vorbă cu băieţii care- 
i făceau reparaţiile, sau îi tundeau peluza, sau cu oricine 
altcineva ar fi putut avea la un moment dat acces în casă. 

Jimmy dădu din cap. 

— E posibil. Apropo, am găsit televizorul pornit când am 
ajuns, dar l-am închis după ce l-am examinat pentru amprente. 
Ridică din umeri, scuzându-se. Era emisiunea lui Jerry Springer 
și mi s-a părut deplasat să îl ascult în timp ce examinam scena 
unei crime. In orice caz, tocmai i-am predat victima lui Anant, 
dacă vreți să vă uitaţi la ea înainte să-și înceapă el treaba. Cred 
că vă așteaptă. 

— Mulţumim, Jimmy. Tinem legătura. 

Incercă să zâmbească, dar nu reuși să își miște buzele. 

In timp ce treceau prin bucătărie, Magozzi observă o farfurie 
de biscuiţi de casă pe bufet, atent înveliți în folie de plastic, 
pângăriţi de un strat gros de pudră de amprente. 

Doctorul Anantanand Rambachan stătea liniștit, rugându-se 
parcă, aplecat peste trupul chircit al lui Rose Kleber. Era căzută 
pe jos, cu faţa la podea, într-un cerc mare de culoare maro- 
ruginie, aproape de un telefon stropit cu sânge. Până și Anant 
părea totalmente bulversat de ceea ce vedea, ceea ce-l făcu pe 
Magozzi să simtă o strângere de inimă. Fiindcă, dacă exista 
măcar un om pe lume care să găsească logicul într-o situaţie în 

aparenţă complet ilogică, acela era doctorul Rambachan. Dacă 
nici el nu reușea să înțeleagă, ei, ceilalți, nu aveau nicio șansă. 

Ridică privirea și îi salută trist, cu o înclinare a capului. 

— Domnilor detectivi Magozzi și Rolseth. Sunt încântat să vă 
revăd pe amândoi, în pofida circumstanțelor. 

— Așa spui întotdeauna, Doc, zise blând Gino. Cred c-ar fi 
cazul să ieșim împreună la o bere odată, ca să mai spargem 
cercul, înţelegi? 

— Într-adevăr, detectiv Rolseth, înțeleg. 

— Și noi ne bucurăm să te vedem, doctore Rambachan, zise 
Magozzi. 

Doctorul îi răspunse cu un zâmbet larg și alb, care făcu 
minuni pentru dispoziţia tuturor celor din jur. 

— Domnule detectiv, este evident că ai mai exersat în hindi, 
fiindcă sesizez îmbunătăţiri notabile în accentul dumitale, de la 
ultima noastră întâlnire. 

— Ce să zic, mi-au folosit cursurile alea de la seral. 

Doctorul Rambachan ridică dintr-o sprânceană, apoi îi zâmbi 
din nou. 

— Cred că glumești. Foarte bine. 

Apoi se întoarse la meseria lui, punându-și o pereche de 
mănuși de cauciuc și ghemuindu-se lângă cadavru. 

— Va trebui s-o întorc pe biata bătrânică pe spate acum. Vă 
avertizez, s-ar putea să nu fie o priveliște plăcută. E moartă de 
ceva vreme și sunt sigur că știți că sângele se adună acolo 
unde-l trage gravitația... Le studie chipurile și adăugă: Sângele 
care nu mai circulă se înnegrește. 

Știau, iar Anant știa că știau, dar cu tot avertismentul, Gino 
tot se strâmbă în clipa în care văzu chipul lui Rose Kleber, 
acoperit de pete negre. 

Priviră și așteptară parcă un secol, în vreme ce doctorul 
Rambachan efectua examinarea de la fața locului, punctând 
tăcerea cu câte o observaţie ocazională. Dar nu exista nimic cu 
adevărat neobișnuit, cu excepția faptului că cineva împușcase 
cu sânge rece o bătrână, în casa ei, în timp ce se uita la 
televizor. 

Gino, care nu reușise niciodată să ajungă la stăpânirea de 
sine a lui Anant, sau chiar a lui Magozzi, în fața unui cadavru, 
începu să se foiască de pe un picior pe celălalt. 

— Unde e pisica? întrebă el în cele din urmă. Jimmy a spus că 
a găsit mult păr de pisică. Inseamnă că trebuie să fie o pisică pe 
undeva. 

Doctorul Rambachan ridică privirea. 

— Nu am văzut nicio pisică. 

— Oare or fi luat-o nepoatele la ele acasă? Dar dacă au uitat? 

Magozzi îl privi, mijind ochii. 

— Zău, Gino, știu și eu... S-ar putea să moară de foame. Mai 
bine du-te și caut-o. 

— La asta mă gândeam și eu. 

— Curios, murmură doctorul Rambachan, oprindu-l pe Gino în 
loc tocmai când se pregătea să dea bir cu fugiţii. 

Doctorul se lăsă pe călcâie și arătă spre interiorul brațului lui 
Rose Kleber. 

— Uitaţi-vă și voi, domnilor. 

Gino și Magozzi se apropiară amândoi mai mult decât și-ar fi 
dorit oricare din ei, mijind ochii ca să poată distinge detaliile 
unui semn ce se decolorase într-atât, încât aproape că nu se 
mai distingea. 

— S-ar părea că această doamnă a fost și ea într-un lagăr de 
concentrare, la fel cum a fost și domnul Morey Gilbert. 

— La dracu'! făcu Gino, clătinând din cap. Nu-mi place asta. 
Nu-mi place câtuși de puţin. 

— Domnilor detectivi? 

Unul dintre detectivii care se ocupau cu examinarea scenei 
apăruse în ușa bucătăriei. 

— S-ar putea să fie doar o coincidenţă, dar mi-am spus că ați 
vrea să știți. Ridică o agendă mică de adrese, cu copertă cu 
model floral, ștearsă de vreme. Are numărul lui Morey Gilbert 
aici. 

Jack Gilbert stătea într-un scaun pliant în mijlocul parcării din 
fața serelor, cu o ladă frigorifică plină de bere la picioare. Câţiva 
clienţi chiar îi acceptau oferta de un Bud pe gratis, însă cei mai 
mulţi preferau să-l ocolească de la distanţă pe bărbatul cu 
ochelari de soare roz și pantaloni scurți de un galben 
fosforescent. 

Marty veni hotărât spre el, pentru a treia oară în ultimele 
două ore, însă acum târa după el un ditamai furtunul de 
grădină, ţinând dispozitivul de stropire din capăt ca pe o armă. 

— Haide, Jack. E timpul să muţi sediul. 

— Nu îndrepta chestia aia spre mine, dacă nu ești hotărât s-o 
folosești, îl îngână tărăgănat Jack, cu un rânjet întins pe toată 
faţa. 

— Nu mă tenta. Isuse, ce dracu’ e-n neregulă cu tine? Sperii 
clienţii. 

Jack îl privi de jos, de sub lentilele roz ale ochelarilor. 

— Nu sperii pe nimeni. Ba chiar cred că măresc vânzările cu 
cel puţin zece la sută. Ascultă la mine, dă-i cuiva de băut și-o să- 
ți cumpere de două ori mai mult. Îl vezi pe grasul ăla de-acolo? 
Ala cu petele de transpiraţie pe spate? A venit să cumpere niște 
fire de busuioc, dar, după câteva berici, l-am convins pe 
caraghios să cumpere o tufă întreagă, ca să poată să facă pesto. 
Partea cea mai tare e că nu cred că știe măcar ce-i aia pesto. 

— Spune-mi, Jack, ce cauţi tu aici? 

— Hei, zău, Marty, știu și eu? Întotdeauna am crezut că 
familiile trebuie să se adune și să se susțină reciproc în 
momentele de cumpănă, dar acum, că mă gândesc mai bine, a 
fost o idee tâmpită, fiindcă, la urma urmei, n-a fost așa nici data 
trecută când a fost ucis cineva din familia noastră. 

Martin se simţi ca lovit cu leuca. În fiecare zi, în fiecare clipă 
în care era treaz își vedea soţia sângerând și murind în brațele 
lui. Dar să o vadă și să vorbească despre asta erau două lucruri 
diferite. 

Jack îi privi expresia cu un interes sumbru. 

— Isuse, Marty, ce crezi tu? Că, dacă nu spunem niciodată că 
Hannah a fost ucisă, o să fie mai puţin moartă? 

— Ține-ţi gura, Jack. 

— Oh, pricep... 

Jack gesticula cu doza în mână, împroșcând bere în toate 
direcţiile. 

— Hannah e încă unul dintre subiectele despre care familia 
asta nu discută niciodată. Fiindcă, dacă nu vorbești, e ca și când 
nu s-ar fi întâmplat nimic, nu? Ei, la dracu' cu asta! La dracu' cu 
voi toţi, fiindcă lui Hannah i s-a întâmplat ce s-a întâmplat! 
Hannah a fost aici și e al dracului de rău că vreţi cu toţii să 
uitaţi, fiindcă a fost singurul copil al familiei Gilbert care a 
însemnat ceva. 

Își lăsă pe nas ochelarii caraghioși, apoi ridică spre Marty o 
privire sfidătoare. 

— Și să știi că nu numai ţie ţi-e dor de ea. 

Și ăsta era singurul lucru pe care nu trebuia să-l uiţi când 
venea vorba de Jack, își zise Marty. Era gălăgios, nesuferit, 
pisălog și probabil cel mai enervant om de pe fața pământului - 
dar iubea necondiţionat, deși puţini erau cei care-i întorceau 
dragostea -, iar pe Hannah o iubise mai mult decât pe oricine. 

Marty oftă din rărunchi. 

— Unde e Becky? 

— Becky, nevastă-mea? Aia pe care nimeni din familie n-a 
vrut s-o cunoască? Păi, cred că astăzi își face injecții cu Botox la 
subsuoară. Îţi oprește transpiraţia, știai asta? 

— Ştii la ce mă refer. De ce nu e aici, cu tine? 

— Adică așa, ca o soţie iubitoare care-i stă alături soțului 
îndurerat? Păi, în primul rând nu ne vorbim, chestie care o cam 
împiedică să mă susţină în vreun fel. În al doilea rând, Lily 
probabil c-ar împușca-o dacă ar pune piciorul pe proprietatea ei. 
lar în al treilea rând, sincer să fiu, lui Becky puţin îi pasă. 

— Îmi pare rău, Jack. N-am știut că nu merge relaţia voastră. 

— Hei, să nu-ţi pară rău, Marty. Am obţinut exact ce am vrut 
din căsnicia asta. Și Becky la fel, la drept vorbind. Ar trebui să 
vezi ce bidoane și-a tras. 

Deschise încă o bere și dădu pe gât jumătate de cutie. 

— Eşti sigur că e bine ce faci, Jack? Parcă trebuia să fii la 
tribunal în după-amiaza asta. 

Jack ridică din umeri. 

— Nu-i nicio chestie. Doar un mesager tâmpit, pe scuter, care 
susține că a suferit daune când a fost lovit de un camion UPS. O 
lepădătură de doi bani! Vede niște buzunare umflate și, gata, și- 
a și rupt gâtul. 

— Adică nu te mai duci la proces? Pentru Dumnezeu, Jack, o 
să te dea afară din barou. 

— Ba n-o să mă dea afară. N-au cum. Am dreptul legal la 
câteva zile libere când îmi moare tatăl. lar tatăl meu a fost ucis, 
pentru numele lui Dumnezeu! Frate, e mult prea bizar, nu crezi? 
Vreau să zic, avea aproape optzeci și cinci de ani și oarecum mă 
aşteptam să dea colţul, dar Dumnezeule... Să-l împuște-n cap? 
Cine s-ar fi gândit la asta? Tu ce crezi, Marty? Ai vreo idee, 
vreun indiciu? Orice chestie de la care să putem să plecăm? 

— Lasă poliţia să se ocupe de caz, Jack. 

— Păi, la dracu', Marty, tu ești poliţist! 

— Am fost poliţist. 

— Nu-mi veni mie cu de-astea. Odată ce-ai fost poliţist, 
poliţist rămâi. Îţi intră-n sânge, sau cam așa ceva. Pun pariu că 
mintea aia a ta îmbârligată s-a pus deja în mișcare și întoarce 
acum pe dos toate detaliile, căutând o soluţie. Deci, cine crezi tu 
c-a fost? 

— Sincer, nu m-am gândit la asta. 

— Astea-s tâmpenii. 

— Ba nu sunt, Jack, Nu m-am gândit la asta. 

Jack încercă să se concentreze preţ de câteva clipe lungi. 

— Ce dracu’ se-ntâmplă cu tine? A fost socrul tău, ce 
Dumnezeu! Nu ești curios măcar? 

Marty stătu trei secunde ca să-și examineze fărâmele de 
sentimente care-i mai rămăseseră și hotărî că nu, nu era câtuși 
de puţin curios. 

— Nu e treaba mea, Jack. 

— Ai perfectă dreptate, Marty. Nu e treaba ta. La dracu’, doar 
nu e vorba decât de familia ta. 

Intoarse capul, dezgustat. 

— Isuse... ești în rahat mai ceva chiar decât mine. 

— Eşti drăguţ să-ţi mai controlezi vocabularul, Jack? Sunt niște 
oameni de treabă aici. 

Jack pufni. 

— Da’ tu nu vrei să-ţi controlezi atitudinea asta de eu sunt 
mai sfânt decât tine, Marty? Sunt oameni deștepţi aici, care pot 
să te citească... Hei, tu! 

Făcu semn cu doza de bere unei femei care se uita la florile 
de pe una din mesele de afară. 

— Da, tu aia cu rochia ca un cort! Eşti drăguță să nu mai 
dezmierzi atâta panselele alea? Vino încoace, să-l cunoști pe cel 
mai mare ratat de pe planetă. 

Femeia îl privi nedumerită câteva clipe, apoi se răsuci pe 
călcâie și fugi la mașina ei. 

— Gata, Jack, e prea mult. Trebuie să pleci de aici. 

— Du-te dracului, Marty. 

— La naiba, Jack! Lily e pregătită să cheme poliţia dacă nu 
dispari din parcarea ei. Te mai rog încă o dată cu frumosul, 
pentru ultima oară. 

Jack își termină berea și strivi cutia goală de picior. 

— Ascultă, zi-i lui Lily că dacă vrea ca fiu-său să se care din 
parcare, n-are decât să vină aici și să mă roage personal. Altfel 
nu mă mișc din loc până nu termin toată berea. 

Intreaga lui viaţă, Marty Pullman fusese un om care rezolvase 
lucrurile, care depista răul și-l transforma în bine. Acel Marty 
Pullman l-ar fi înșfăcat pe Jack de guler, l-ar fi ridicat de pe 
scaun și l-ar fi scos din parcare chiar dacă ar fi însemnat să-l 
tragă de păr. Se simțea cam ciudat să-și dea seama că nu mai 
era acel om și că probabil n-avea să mai fie niciodată. 

— Ingreunezi situația mult mai mult decât e cazul, Jack. 

Jack îl privi preţ de câteva clipe, apoi zâmbi. 

— Ei, nu mai spune! Și eu care am crezut întotdeauna că e 
normal ca lucrurile de genul ăsta să fie niţel mai grele. Nu fac 
decât să îl jelesc în felul meu pe Morey Gilbert, cel mai al 
dracului om bun din lume, un om pe care toată lumea l-a iubit, 
un om care a iubit pe toată lumea, în afară de fiul lui, desigur. Și 
nu că e amuzant? Eu sunt singurul care-a venit. Zău așa, Marty, 
uită-te și tu ce se întâmplă în jur. Magazinul nici n-ar trebui să 
fie deschis astăzi, dar poftim! Afaceri, ca de obicei. Viaţa merge 
mai departe și, hei! Crezi că putem face o pauză mâine, doar de 
vreo cinci minute, ca să-l băgăm în pământ? 

Marty aruncă furtunul cu o strâmbătură de dezgust, luă o 
cutie de bere din răcitor și o porni alene înapoi înspre seră. 

— Eu renunţ. 

Jack râse, apoi strigă după el: 
— Ce altceva e nou? 

e Capitolul 13 


Timp de cinci minute după ce părăsiră locul crimei de la 
căsuta albastră a lui Rose Kleber, Gino stătu pe scaunul de 
lângă șofer, ca o persoană normală - din respect pentru mort, 
bănuia Magozzi -, dar, de îndată ce ieșiră din parcare, se aplecă 
pe fereastră și se învârti în așa fel încât partea superioară a 
toracelui îi atârna afară din mașină. Părea o poziţie 
inconfortabilă, dar avea ochii închiși și zâmbea. 

— Parcă ai fi un golden retriever, spuse Magozzi. 

Gino trase adânc aer în piept, repetând gestul de vreo câteva 
ori. 

— Încă vreo sută cincizeci de kilometri și poate-o să reușesc 
să nu mai simt mirosul ăla. 

Apoi se prăbuși înapoi în scaun, dintr-odată deprimat. 

— La dracu’, acum mă simt prost. Nu-i cinstit, știi? Mori, și 
asta e destul de trist, apoi, ca să-i pună capac, ajungi să miroși 
atât de rău, că lumea nu mai poate sta în aceeași cameră cu 
tine. Morţii ar trebui să miroasă bine, ca să stai lângă ei și să-i 
privești și să te simţi mizerabil pentru ce s-a întâmplat. 

— Eu o să stau lângă tine și-o să te privesc și-o să mă simt 
mizerabil indiferent cât de rău o să miroși, Gino. 

— Apreciez asta. 

Magozzi intră pe aleea din faţa serelor și trecu cu botul 
mașinii puţin dincolo de gardul viu, în parcarea îngustă. 

— la te uită! făcu Gino. Văduva îndurerată a și deschis 
afacerea. Hei, caraghiosul ăla din scaunul pliant nu e Jack 
Gilbert? 

— Așa s-ar părea. 

— Și s-ar părea că e murat bine. Să vezi acum distracţie. 

Jack păru sincer fericit să îi vadă. 

— Domnilor detectivi! Tocmai am încercat să vă sun. L-aţi 
prins? L-aţi prins pe nenorocitul care l-a omorât pe tata? 

— Încă îl căutăm, domnule Gilbert, zise Magozzi. Mai avem 
câteva întrebări pentru dumneata și familia dumitale. 

— Nicio problemă. 

Jack își șterse spuma de bere de pe buza de sus și încercă să 
pară treaz. 

— Orice doriţi. Orice pot să fac. Întrebaţi! 

— Cine e Rose Kleber? întrebă Gino pe nepusă masă, 
urmărind cu atenţie expresia lui Jack, dezamăgit că nu vede 
nicio reacţie. 

— Frate, habar n-am! De ce? E suspectă? 

— Nu chiar. Locuiește pe aproape. Ne întrebam dacă nu 
cumva era prietenă cu tatăl dumitale. 

— Nu știu. Probabil că da, dacă locuia în cartier. Taică-meu 
cunoștea pe mai toată lumea. Se încruntă și încercă să-și 
concentreze privirea asupra chipului lui Magozzi. Cine e, băieţi? 
Ce legătură are cu povestea noastră? 

— A fost ucisă noaptea trecută, spuse Magozzi. 

Jack clipi, încercând să recepţioneze informaţia care trecea 
prin celulele înmuiate în alcool din creierul lui. 

— Doamne, îngrozitor! Frate, cad ca muștele pe-aici prin 
zonă, nu? Și ce credeţi? E vreo legătură? Credeţi că același 
individ le-a făcut felul? 

— Avea numărul tatălui dumitale în agendă, zise Gino. E un 
amănunt pe care trebuie să-l investigăm. 

— La dracu'! 

Jack se lăsă la loc în scaunul lui. 

_ — Jumătate din oamenii din oraș au numărul lui taică-meu. 
Impărţea cărți de vizită la cantina pentru săraci, ce Dumnezeul! 
Era dus rău de tot... 

— Pe de altă parte, din câte știi dumneata, ar fi putut fi cineva 
cu care tatăl dumitale se vedea în fiecare zi, nu-i așa? întrebă 
nonșalant Gino. Având în vedere că n-ai prea trecut pe-aici în 
ultima vreme. 

Jack își lăsă gânditor capul într-o parte și, preţ de-o clipă, 
Magozzi se temu să nu-i cadă de pe gât. 

— Da. Aici ai dreptate. V-am spus că sunt persona non grata 
în casa asta de mai bine de-un an? 

Magozzi dădu din cap. 

— Ne-ai spus. leri. Mi s-a părut că e mare păcat. Nu-mi place 
să văd astfel de neînțelegeri în familie. Probabil că ţi-e și mai 
greu acum. Ţi-ai pierdut tatăl înainte să aveţi ocazia să vă 
împăcați. 

— Nici vorbă! Nu aveam nicio șansă să ne mai împăcăm 
vreodată. 

— Zău? 

— Adică, nu se supărase pe mine fiindcă nu dusesem gunoiul 
sau ceva de genul ăsta, pricepi? N-am putut niciodată să fiu așa 
cum și-ar fi dorit tata să fiu. Și, după cum v-am spus și ieri, ca să 
pun capac la toate, m-am mai însurat și cu o lituaniancă. S-a 
potrivit ca o friptură de porc la o masă de Seder. 

Gino dădu din cap compătimitor. 

— Se pare că era cam dur cu tine, Jack, și cred că te înţeleg 
perfect. Nici eu n-am putut vreodată să-l mulţumesc pe tata. 

Magozzi făcu eforturi să nu pufnească în râs. Tatăl lui Gino 
credea că unicul său fiu merge pe ape. 

— Orice aș fi făcut, continuă Gino, oricât de mult aș fi 
încercat, nimic nu era destul de bine pentru el. Mă scotea din 
sărite chestia asta. 

Jack îl privi neîncrezător, cu ochii încețoșați de băutură. 

— Domnule detectiv, sunt avocat. Puțin respect, zău așa! 
Chiar te aștepți să mă prinzi cu prefăcătorii de genul ăsta? 

Gino ridică din umeri. 

— Trebuia să încerc. 

— Ei, de un lucru puteţi fi siguri: nu mi-am ucis tatăl, bine? Se 
prăbuși pe spătarul scaunului și închise ochii. La dracu', mai 
bine v-aţi da puţin mai în spate. Cred că o să vomit. 

e 

— Ei, și cine era Rose Kleber asta? 

Lily stătea la fereastra din faţă a serei cu bratele la piept, 
fixându-l cu privirea pe Jack care acaparase parcarea cu scaunul 
și lada lui frigorifică și acum stătea în mijlocul ei ca un rahat 
înghețat. 

— Locuia în Ferndale, doamnă Gilbert, îi răspunse Magozzi, și 
ne-au atras atenţia două aspecte. Mai întâi, faptul că a fost în 
lagăr, la fel ca domnul Gilbert. 

Văzu ochii lui Lily Gilbert închizându-se pentru o clipă. 

— Și i-am găsit numele și numărul de telefon în agenda 
victimei. 

Marty era la tejghea și freca de zor cu degetul mare o pată 
mai veche. 

— Nu mi se pare cine știe ce, băieţi. 

— Nici nu e. Dar trebuie să verificăm. 

Marty dădu absent din cap. Magozzi avea senzaţia că abia 
dacă îi asculta, abia dacă-i păsa ce se întâmplă în jurul lui. 

Lily trase aer în piept și plecă de la fereastră. 

— De câte ori cineva cumpăra câte o plantă, Morey îi dădea o 
carte de vizită și îi spunea să sune dacă apărea vreo problemă. 
Aveţi o fotografie? Poate era o clientă. 

— Nu încă. O să vă aducem una cât putem mai repede. Până 
atunci, nu vă amintiţi să fi auzit numele ăsta? 

Femeia scutură din cap. 

— Morey reţinea numele. Nu uita niciunul niciodată. Nu uita 
niciun chip. Omenii erau tare încântați de treaba asta, de parcă 
le făcea un cadou. 

Magozzi își puse carnetul de-o parte. 

— Aveţi o listă de clienţi? Un Rolodex, poate? 

— În biroul din spatele magaziei cu pământ de flori. Dar cele 
mai multe sunt numere scrise de mine. Morey nu avea nevoie. 
Odată ce auzea un număr, nu-l mai uita niciodată. 

— Am vrea totuși să aruncăm o privire, dacă nu vă deranjăm 
prea tare. 

În spatele magaziei, dădură peste cei doi angajaţi cu care 
discutase Magozzi cu o zi în urmă, când apăruseră la priveghiul 
ad-hoc din faţa serelor. Aruncau niște saci de îngrășământ de 
douăzeci și cinci de kilograme bucata pe un stivuitor pe roţi, cu 
o ușurință care-l făcu pe Magozzi să-și amintească cu jind de 
tinerețe. Se îndreptară însă respectuos în clipa în care o văzură 
pe Lily apropiindu-se. Îi adresară un zâmbet timid, aproape 
identic, apoi se întoarseră spre Magozzi și Gino. 

— Bună dimineaţa, domnilor detectivi, îngânară la unison, 
ștergându-și mâinile de blugi, apoi întinzându-le către cei doi 
bărbați. 

Gino părea de-a dreptul consternat de prezenţa acestor doi 
tineri manieraţi, care-i salutau pe cei mai în vârstă cu o politețe 
aproape demodată. „Hai salut!” fusese cam cel mai amabil lucru 
pe care i-l spusese vreodată un puștan de mai puţin de douăzeci 
de ani. 

— Jeff Montgomery, nu? 

Magozzi dădu mai întâi mâna cu băiatul blond și înalt, apoi cu 
cel mai scund și bruneţel. 

— Și Tim...? 

— Matson, domnule. 

— Vă amintiţi vreunul de o doamnă pe nume Rose Kleber, 
care să fi venit să fi cumpărat ceva de la sere? întrebă Gino. 

Băieţii se gândiră câteva clipe, apoi ridicară din umeri. 

— Ajutăm mulţi clienţi, dar nu prea ne spun cum îi cheamă, 
înţelegeţi? zise Jeff Montgomery. Cum arată? 

Magozzi simţi un nod în stomac la amintirea feţei înnegrite și 
a cămășii de noapte cu pete de sânge. 

— În vârstă, cam plinuţă, cu păr cărunt... 

Le privi chipurile inexpresive și-și dădu seama că era inutil. 
Băieţii la vârsta asta ţin minte fetele de vârsta lor și cam atât. 

— Sincer, vin multe persoane aici care arată așa, domnule, 
spuse Tim Matson. Poate că e în lista de adrese. Domnul Gilbert 
trimitea din când în când fluturași cu promoţii. Aţi căutat în 
calculator? 

— Ştii tu cum să-l foloseşti, Timothy? întrebă Lily, pierzându-și 
răbdarea. 

— Sigur. E doar un computer. 

— Bun. Vino cu noi. Jeffrey, aproape că s-a terminat busuiocul 
pe masa cu verdeţuri. Ocupă-te de asta, da? 

— Da, doamnă. 

Jeff dispăru numaidecât, în vreme ce Lily îi conducea pe cei 
doi detectivi prin magazie, într-un birou micuț, din spate. 

Un strat subțire de praf negru acoperea totul în încăpere - de 
la pământul de grădină din jur, își zise Magozzi. Se așezase 
peste o etajeră încărcată cu cataloage, peste un birou plin de 
hârtii și peste computerul vechi și imprimanta de pe acesta. 
Grace McBride ar fi făcut atac de apoplexie. 

— Nu cred că-i face bine, zise Gino, bătând cu degetul în 
calculator. Nu-i bine să stea așa, plin de pământ. 

Tim se așeză pe singurul scaun și apăsă butonul 
computerului. 

— E model vechi, domnule. Nu sunt așa de sensibile precum 
cele noi. Sunt chiar mai bune, după părerea mea. Și domnul 
Gilbert nu-l folosea la cine știe ce. Tipărea doar facturi, o dată 
pe lună, și ţinea lista de adrese. 

— Hm! făcu Lily, încrucișându-și braţele la piept în semn de 
dezaprobare. Așa crezi tu! Juca și jocuri pe prostia asta de 
mașină. Se auzeau bipăiturile tocmai de la sera din faţă, așa că 
am venit într-o zi să văd ce se-ntâmplă. Și l-am găsit, om în 
toată firea, împușcând niște nave spaţiale desenate. 

Tim își reținu un zâmbet în timp ce deschidea o listă de 
adrese în ordine alfabetică. Arătă cu mâna spre monitor. 

— Îmi pare rău, nu există nicio Rose Kleber. 

Gino începuse să ridice hârtiile de pe birou și trăgea cu ochiul 
pe sub ele. 

— Aveţi un Rolodex, doamnă Gilbert? 

Femeia miji ochii. 

— Chestia aia cu cartonașe? 

— Da, exact. 

Lily scutură din cap. 

— Cea mai mare prostie pe care am văzut-o vreodată. Vrei să 
găsești numărul lui Freddie Herbert? Stai jumătate de zi să iei la 
mână toate cartonașele, unul câte unul. 

Deschise un sertar, aruncă pe birou o agendă subţire și o 
deschise la litera „H”. 

— Poftim. Toate „H”-urile pe o singură pagină. Nu întorci 
nimic, n-ai niciun cartonaș, îl găsești pe Freddie Herbert într-o 
secundă. 

Deschise la K, privi cele trei nume trecute pe pagină și ridică 
din umeri. 

— Niciun Kleber. 

— Mai e și altceva pe computer, Tim? întrebă Magozzi. 

Tim apăsă câteva taste și accesă meniul principal. 

— Doar lista de adrese și facturile, domnule. Atât. 

— Bine. 

— Pot să-l închid? Ar trebui să mă duc să-l ajut pe Jeff. 

— Du-te, du-te, du-te! îl zori Lily. 

Apoi se întoarse spre Magozzi și Gino, evident nerăbdătoare 
să se întoarcă la clienţii ei. 

— Altceva? 

— Nimic deocamdată, spuse Magozzi. Vă mulţumim pentru 
ajutor, doamnă Gilbert. 

— Ce ajutor? mârâi Gino câteva minute mai târziu, în timp ce 
traversau fâșia de asfalt din jurul serei, înapoi spre parcare. 

— Ne-a arătat biroul, ne-a răspuns la întrebări. 

— Da, dar ea n-a pus niciuna. Suntem aici de aproape o oră și 
nu ne-a întrebat nici măcar o dată dacă am aflat ceva despre 
cine i-a omorât soţul, iar chestia asta îmi activează latura cinică. 

Se opriră la locul în care Lily afirmase că găsise cadavrul 
soțului ei. 

Gino se scărpină la ceafă. 

— Ştii ce? Mă roade rău de tot faptul că a deschis magazinul 
la doar o zi după ce i-a fost omorât soţul. N-ar trebui să fie acasă 
și să pună prosoape peste oglinzi? 

Magozzi îl privi cu sprâncenele ridicate. 

— Gino, sunt uimit și impresionat. Te-ai dus acasă aseară și ai 
citit despre ritualurile evreiești de înmormântare, nu-i așa? 

— Neah... Am văzut un film. Melanie cum-o-cheamă, blonda 
aia frumoasă cu voce de copil? A fost la NYPD, undeva sub 
acoperire, în cazul cu evreii ăia foarte religioși nu mai știu cum 
le zice, de au toţi cârlionţi. 

— Evrei hasidimi. 

— Mă rog... În orice caz, a murit cineva și-au acoperit toate 
oglinzile. Ar trebui să fie acasă și să facă asta. 

Magozzi oftă. 

— Nu e hasidimă, Gino, nici măcar ortodoxă. McLaren a zis că 
nu erau prea religioși, mai ţii minte? 

— Nu trebuie să fii religios ca să arăţi respect. Își privi ceasul 
și bătu cu degetul în cadran. Cât e ceasul? l-am spus fiicei lui 
Rose Kleber c-o să fim acolo la unsprezece. 

— E aproape unsprezece. 

— Atunci, hai s-o-ntindem. Doamne, nici nu vreau să mă 
gândesc cum o să fie. 

e 

Marty nu se mișcase de când Lily, Magozzi și Gino ieșiseră din 
seră. Cei mai mulți dintre clienţi erau încă afară, golind mesele 
cu produse la reducere și, vreme de zece minute, stătuse singur 
la tejghea, gândindu-se că încă vreo cinci sau șase beri din lada 
lui Jack i-ar fi potolit poate durerea cumplită de cap pe care o 
simţea încă de ieri. Era nebăut deja de douăzeci și patru de ore 
și nu-și mai amintea când se întâmplase asta ultima dată. Să fii 
treaz, hotărî el, nu era chiar așa de grozav pe cât susținea toată 
lumea. 

Privi pe fereastră și îl văzu pe Jack leșinat în scaunul lui, 
înroșindu-se la soare. Făcu un pas spre ușă, pregătindu-se să-i 
strige să intre în casă, apoi se opri. 

Lasă-l pe nenorocit să se prăjească. 

e Capitolul 14 


Detectivul Johnny McLaren stătea la birou și de-abia dacă i se 
zăreau vreo câteva smocuri de păr roșu aprins. Gloria înainta 
spre el, pe culoarul central, și nu exista nicio șansă ca vreun 
bărbat să se poată concentra la orice altceva atâta vreme cât 
trupul ei era în mișcare. Era o femeie cât un buldozer, mare, 
neagră și frumoasă și de cele mai multe ori era îmbrăcată cu 
subtilitatea unei reclame de cinematograf. În acea zi purta un 
sari galben strălucitor cu o bentiţă asortată, iar Johnny avea 
senzaţia că privește direct în soare. 

— La ce te zgâiești, derbedeu irlandez ce ești? 

Îi puse pe birou un pătrăţel de hârtie roz cu ceva scris pe el, 
pe care îl apăsă cu o unghie lungă și galbenă. 

— La o femeie cu un mers frumos ca o poezie. La femeia 
visurilor mele. La sufletul meu pereche. La destinul meu. 

— Calmează-te, McLaren. 

— Nu pot. Mă uit la tine, mă uit la mine și văd copilași negri 
cu părul roșu. 

— Aha... Mari visuri pentru un bărbat slab ca o scobitoare! 
Lovi iar cu unghia în hârtiuța cu mesajul. Tipul ăsta a sunat de 
trei ori în dimineaţa asta. Un englez cu mult tupeu. 

Chipul îmbujorat al lui McLaren se încreţi într-o încruntătură 
de mirare în timp ce citea mesajul. Doar un nume și un număr 
de peste ocean. 

— De ce dracu' să mă caute pe mine un englez? Nu cunosc 
niciun englez. 

— Ei, dragule, eu n-am de unde să știu. Speram să-mi spui că 
ţi-ai schimbat croitorul. Dumnezeu știe că nu ţi-ar fi vândut 
nimeni un sacou ca ăsta de cealaltă parte a oceanului. 

— Ce are sacoul meu? 

— McLaren, carourile au ieșit din modă încă dinainte să te 
naști tu. Înţelege asta. Și dacă Langer se mai întoarce astăzi de 
la toaletă, spune-i că șeful Malcherson vă vrea pe amândoi la el 
în birou înainte de ora trei, cu ultimele informaţii despre tipul 
găsit pe șine, pe care să le poată servi presei pentru știrile de la 
ora cinci. Hienele alea sunt înnebunite după povestea asta. 

— Norocul nostru, mârâi McLaren, scormonind prin dezastrul 
de pe birou, încercând să găsească dosarul. 

Gloria veni ceva mai aproape și-l privi pe sub gene. 

— Cam ciudată povestea asta. 

— Mda. 

Gloria plescăi din limbă. 

— Arlen Fischer ăsta trebuie să fi fost un om dat dracului, ca 
s-o sfârșească în asemenea hal. 

Așteptă un răspuns, însă McLaren era complet cufundat într-o 
notă internă pe care i-o trimisese Malcherson cu o lună în urmă, 
în legătură cu codul vestimentar. 

— Zău așa, McLaren! spuse femeia enervată. L-ai putea găsi 
pe Jimmy Hoffa îngropat sub dezastrul ăsta. 

— Toate prostiile astea din regulamentul interior... Nu pot să 
țin pasul. Cum naiba să mai găsesc timp să soluţionez crime, 
când trebuie să citesc în fiecare săptămână o notă de cinci 
pagini despre înjurături? 

Gloria își ridică o sprânceană perfect pensată. 

— Sunt mută de uimire! Și eu care-am crezut întotdeauna că 
nu te uiţi niciodată peste chestiile astea. Nu știu de unde mi-o fi 
venit așa o idee. 

Băgă mâna sub un teanc de reclame cu promoţii și scoase 
dosarul lui Arlen Fischer. 

— Asta căutai? 

McLaren clipi, uluit. 

— Da. 

Gloria se sprijini într-un șold și scoase un sunet prelung, care-i 
aminti lui McLaren de un violoncel. Așa făcea întotdeauna atunci 
când voia să tragă pe cineva de limbă, și figura ţinea de fiecare 
dată. 

— Ei, apropo de Jimmy Hoffa, nu știu ce părere aveți voi, dar 
mie povestea asta-mi amintește de o execuţie în stil mafiot. 

Flutură de câteva ori dosarul pe sub nasul lui McLaren, înainte 
să i-l întindă. Bărbatul o privi ca în transă. 

— Ascultă ce-ţi zic eu, Gloria, suntem suflete pereche. Exact 
asta mi-am spus și eu la început. Niște gangsteri din alt stat 
care-au venit să tulburele apele în Minnesota cu vendetele lor. 
Mare păcat că n-a ţinut. 

— Și de ce n-a ţinut? 

— Păi, pentru început, Arlen Fischer era un bătrân de optzeci 
și nouă de ani și o sută treizeci de kilograme, cu șolduri 
șubrede. Nu prea avea faţă de mafiot. 

— Am două cuvinte pentru tine: Marlon Brando. 

— lar eu am doar unul: Hollywood! În plus, tipul era regele 
plictiselii. Știi ce meserie avea? Repara ceasuri. A lucrat în 
același magazin vreo treizeci și ceva de ani, trăia acum din 
ajutor social și-o pensie mică, nu avea familie, nu avea prieteni, 
nu avea bani. Crede-mă, omul ăsta era un nimeni. Nici măcar n- 
a fost vreodată înregistrat de un radar. 

— Hm... știi ce cred eu, McLaren? 

— Sunt numai urechi. 

— Scumpete, nu am timp să discut acum despre defectele 
tale fizice. Dar eu nu cred că legi un nimeni de o șină de tren ca 
să-l lași acolo să moară de frică sau să fie tăiat în două. 

McLaren oftă. 

— Mda, ce-i drept, aici avem o problemă. 

Gloria își împreună braţele sub pieptu-i extrem de generos. 

— Tu ţine minte că Gloria ţi-a spus să cauţi o legătură cu 
mafia. Și când o să ajungi cu povestea asta la Tony Soprano, să- 
mi faci cinste cu o cină mare, cu homar. 

McLaren își îndreptă spatele în scaun. 

— Te scot la o cină copioasă, cu homar, oricând poftești. 

— Cine-a zis că ești invitat și tu? 

McLaren o privi neputincios în timp ce ea își vedea în 
continuare de treburile ei, lăsând note și mesaje pe celelalte 
birouri de la Omucideri. Toţi colegii lui lipseau; Gino și Magozzi 
erau pe teren, iar ceilalți băieți fuseseră trimiși să ajute în alte 
departamente, unde era mai mult de muncă. 

McLaren ura liniștea unei încăperi goale. Îi era de-ajuns cea 
de acasă, din fiecare seară. Scoase un mic oftat de ușurare în 
clipa în care intră Langer, apoi un geamăt când văzu cutia mare, 
de carton, pe care-o adusese cu el. 

— Oh, haide, Langer, mă omori! Nu se poate, încă una? 

Langer așeză cutia pe o masă de lucru dintre birourile lor. 

— Asta e ultima. 

— Gloria zice că mafia și-a vârât coada. 

Langer zâmbi ușor. 

— Ce e de speriat la femeia asta e că are dreptate de mai 
multe ori decât se înșală, ceea ce bate cota noastră. Nu știu de 
ce nu se înrolează, să se apuce pe bune de meserie. 

— Am întrebat-o și eu odată. A zis că n-ar purta nici moartă 
hainele cu care ne obligă pe noi să ne îmbrăcăm. Chiar trebuie 
să mai scormonim încă una din cutiile astea afurisite? 

— Trebuie. 

— Este îngrozitor de deprimant. 

— Mie-mi spui? 

Langer începu să ia la mână noua serie de rămășițe ale vieții 
lui Arlen Fischer, cu slabe speranţe de a găsi ceva care să-i ajute 
în vreun fel. Până acum, conţinutul birourilor și dulapurilor 
bătrânului nu făcuse altceva decât să confirme faptul că aduna 
toate gunoaiele pe care ar fi trebuit să le arunce. Inventariaseră 
deja patru astfel de cutii și cel mai interesant lucru pe care Îi 
găsiseră fusese o cutie veche și goală de gumă Chicklets, care 
le trezi pe dată amândurora amintiri despre copilărie. Se pare că 
mamele de toate credințele aveau obiceiul să-și mituiască 
odraslele cu aceste delicioase pătrăţele albe, ca să-i facă să-și 
țină gura în timpul slujbelor. 

Johnny se ridică și se întinse, se uită în cutie și scoase un plic 
vechi și fărâmiţat de supă cu tăiţei. 

— Mamă! la uite un indiciu! 

Langer aruncă o privire plicului deplorabil, se încruntă și 
întoarse repede capul. Găsise și el o grămadă de astfel de 
lucruri în casa maică-sii, după ce-o îngropase, anul trecut. Bucăţi 
de gumă atât de vechi și de uscate, că se sfărâmau în ambalaj 
atunci când le atingeai; cutii de mucuri de lumânări și fâșii de 
tapet; și lucrul pe care încă nu reușise să-l înțeleagă - o pungă 
de hârtie plină cu dresuri, toate cu câte un crac tăiat. Colecţiile 
morților se numărau cu siguranţă printre cele mai triste lucruri 
de pe lume. 

— S-a întâmplat ceva, Langer? 

Scutură din cap și se prefăcu a examina un fluturaș rămas 
dintr-o campanie electorală, pe care tocmai îl scosese din cutie. 
Nu discuta cu nimeni despre moartea lentă a mamei lui. Nici cu 
partenerul lui, nici cu rabinul, nici măcar cu nevastă-sa, care era 
probabil următoarea pe lista lui de eșecuri. Maică-sa fusese 
prima. După o viaţă în care-i oferise iubire, veselie și Chicklets, 

fugise în faţa Alzheimerului ei și o abandonase în mâinile unor 
străini, care o lăsaseră să moară singură, la fel cum făcuse și el. 

— Langer? 

Și după eșecul cu maică-sa urmase eșecul de la serviciu, 
atunci când se uitase ca prostul la criminalul Monkeewrench 
care trecuse pe lângă el în parcarea de la mallul America, 
împingându-și ultima victimă într-un scaun cu rotile. Era 
detectiv, pentru numele lui Dumnezeu, și nu fusese în stare să 
recunoască un ucigaș la doar câţiva metri distanţă. Incă se mai 
trezea în toiul fiecărei nopţi, leoarcă de sudoare, gâfâind, 
gândindu-se la toţi cei care-și pierduseră viața după acea zi și la 
cât de ușor i-ar fi putut salva. 

Apoi, desigur, venise momentul fatal, clipa în care se 
dezamăgise pe sine însuși, își dezamăgise dumnezeul, în care își 
trădase toate principiile de o viaţă... Și cel mai interesant era că 
nu durase mai mult de câteva secunde. Nu, nici măcar atât. 
Doar cele câteva clipe în care să... 

— Dumnezeule, Langer, ce naiba e cu tine? 

Sări ca ars când simţi mâna lui Johnny McLaren pe umăr și 
preț de-o clipă crezu că i s-a oprit inima, iar perspectiva nu-l 
înspăimântă câtuși de puţin. 

— Hei, ce ai, omule? Ce, te-a luat vreo gripă? Ești transpirat 
ca un porc. 

Langer se îndreptă de spate și-și șterse faţa, simțind grăsimea 
alunecoasă a fricii și regretului. 

— Scuze, da... Cred că m-a luat gripa. 

— Păi, stai jos, pentru Dumnezeu. Ți-aduc un pahar cu apă, 
după care poate că n-ar fi rău să te duci acasă. 

McLaren îl privea cu o expresie îngrijorată, aproape speriată. 

— Parcă ai fost pe altă lume, câteva clipe. M-ai speriat de 
moarte. 

Langer îi zâmbi, doar fiindcă McLaren se oferise să-i aducă 
apă. Un lucru atât de mărunt, de neînsemnat, și totuși îl 
emoţionase, ca și cum nu ar fi meritat un asemenea gest de 
bunătate. 

— Porcii nu transpiră, zise el. 

— Ha? 

— Ai zis că am transpirat ca un porc. Dar porcii nu transpiră. 

— Nu? 

— Nu. 

McLaren părea complet bulversat. 

— Ei, asta-i o prostie. Frate, chiar că mă scoate din minţi. De 
ce dracu' există o expresie de genul „transpiră ca un porc” dacă 
porcii nu transpiră? 

— Nu știu. 

Când se întoarse cu o cană ciobită cu apă și două pastiluțe 
albe, McLaren îl găsi pe Langer stând liniștit la biroul lui, 
numărând firele de iarbă de pe peluza din faţa primăriei. 

— Arăţi mai bine. 

— Da, mă simt mai bine acum. Chiar normal. Ce-i asta? 

Impinse pastilele cu degetul. 

— Aspirină. Ei, nu chiar aspirină. Aspirină n-am găsit, dar 
Gloria mi-a zis că au acetil-nu-știu-cum în ele, mă-nțelegi, în caz 
că ai febră. 

Langer întoarse o pilulă pe cealaltă parte și zâmbi când văzu 
semnul și îl recunoscu de la pastilele pe care le lua nevastă-sa 
pentru sindromul premenstrual. 

— Mulţumesc, Johnny, apreciez gestul. 

— Pentru puţin. Ştii ce mă gândeam? Ai deschis cutia aia și, 
bum! Ți s-a făcut rău dintr-odată. Crezi că e posibil să fie vreun 
fel de spori prin vechiturile astea, ca ăia pe care i-au găsit când 
au deschis mormintele egiptene? Să-i fi tras tu cumva pe nas? 

— Ah! făcu Langer, dând din cap ca un cunoscător. Ar trebui 
atunci să închidem cutia și să uităm de ea, fiindcă ar putea fi 
spori periculoși înăuntru, nu? 

— Bună idee. 

McLaren dădu să închidă la loc cutia, dar se opri, scoțând un 
oftat jalnic. 

— Problema e că, dacă facem asta, rămânem fără nicio pistă. 
Cred că am putea să mai stăm o dată de vorbă cu menajera, dar 
nu văd ce ne-ar mai putea spune. 

— Nimic, probabil. 

Langer aruncă o privire la cutia abandonată. 

— Nu par să fie prea multe de spus despre viaţa omului 
astuia. 

— Da, asta i-am spus și eu Gloriei, că era, mai mult sau mai 
puţin, un nimeni; dar mi-a răspuns că un nimeni nu moare într- 
un asemenea fel, și tocmai asta-i buba, nu crezi? Cineva știa că 
Arlen Fischer există și se pare că a reușit să calce rău de tot pe 
cineva pe bătături. 

Langer se gândi câteva clipe, scoase un carnet nou din 
sertarul biroului și deschise un pix. 

— Bun. Cine torturează oameni atunci când e călcat rău pe 
bătături? 

McLaren începu să numere pe degete. 

— Păi, în primul rând mafioţii, dar teoria asta am eliminat-o 
deja, fiindcă nu avem absolut nimic cu care să o susţinem. 

— Așa-i. 

— Apoi mai sunt criminalii în serie maniaci, vreo câţiva 
dictatori străini, serviciile secrete militare de prin vreo două sute 
de ţări, polițiștii răi, grupările extremiste... 

McLaren se opri și clipi. 

— Hei, da’ lungă mai e lista! 

Langer dădu din cap. 

— Tristă e lumea în care trăim! 

— McLaren! strigă Gloria, iţindu-și capul de după marginea 
separeului ei. Englezul e pe linia doi; și, Langer, ridică pe linia 
unu, urgent. Ţi-a refulat toaleta de la parter. 

Langer se strâmbă la telefonul care pâlpâia. 

— Trebuia să repar toaleta săptămâna trecută. Am uitat. Cine- 
i englezul? 

— Nu știu. Un tip cu tupeu, dacă e să mă iau după Gloria. A 
sunat deja de două ori. Probabil e nervos că nu i-am telefonat 
încă. 

— Nu la fel de nervos ca nevastă-mea. 

Langer avu nevoie de aproape zece minute ca să-și calmeze 
soţia și să-l intimideze pe instalatorul pe care-l chemase femeia 
unul din ăia care raspund la situaţii de urgenţă, pe care-i găsești 
pe Yahoo și care se opresc în mijlocul sufrageriei și-ți cer o mie 
de dolari numai ca să schimbe-o valvă. Când puse în sfârșit 
telefonul în furcă, văzu că McLaren umpluse trei șervețele de 
hârtie cu mâzgăleli și-l asculta pe interlocutorul său cu o politeţe 
care nu-l caracteriza. 

— Se pare că ai avut o convorbire mai plăcută decât a mea, 
observă Langer, așezând telefonul în furcă. 

Zâmbetul lui McLaren era ușor cam prostesc, aproape un 
rânjet. 

— Omule, n-o să-ţi vină să crezi. Știi cine a fost? Interpolul! Pe 
toţi dracii, chiar Interpolul de la mama lui! Se pare c-am aflat 
ceva despre .45-ul nostru. 

Langer aproape că-și auzi urechile păcănind. 

— Arma care i-a găurit brațul lui Arlen Fischer? 

McLaren dădu din cap, cu fața radiindu-i. 

— Au primit raportul balistic pe care l-am trimis prin FBI și s-a 
potrivit pe șase cilindri. 

Langer se încruntă, pierdut, ca întotdeauna, în metaforele 
încâlcite ale lui McLaren. 

— Șase lovituri, explică entuziasmat McLaren. Am dat peste 
arma crimei din șase cazuri nerezolvate pe parcursul a 
cincisprezece ani. Și, Langer, prietene, se întind de peste tot. 

e Capitolul 15 


Magozzi intră cu mașina neinscripţionată pe aleea din fața 
casei sale, gândindu-se că discuţiile cu membrii familiei lui Rose 
Kleber fuseseră cele mai grele interviuri pe care-și amintea să le 
fi luat vreodată. Era în general cumplit să încerci să vorbești cu 
oameni copleșiți de durere, în faţa cărora trebuie să ţipi ca să te 
faci auzit printre hohotele de plâns. Era tulburător să pui 
întrebări rudelor încă în stare de șoc, cu privire sticloasă și voce 
monotonă. Dar fusese absolut chinuitor să chestioneze această 
micuță familie de oameni de treabă, care plângeau, adesea fără 
zgomot, chiar și în timp ce răspundeau politicos întrebărilor care 
le erau adresate. 

În mod firesc, cele două studente care găsiseră cadavrul 
bunicii lor păreau să fie cele mai afectate, înecându-se în 
suspine în timp ce mângâiau frenetic o pisică ameţită, ghemuită 
între ele, pe canapea. Mama lor însă, fiica lui Rose Kleber, avea 
întipărită pe chip o expresie devastată mult mai profundă. Soţul 
ei trecea pe rând de la soţie la fiicele lui, mângâindu-le pe cap și 
pe umeri, împărțind îmbrăţișări ca pe niște leacuri miraculoase, 
dar până și el plângea, chiar dacă făcea eforturi să își păstreze 
demnitatea. Oricine ar fi fost Rose Kleber în timpul vieții, fusese 
foarte iubită. 

Nu, niciunul dintre ei nu-l cunoscuse personal pe Morey 
Gilbert și, din câte știau, nu-l cunoscuse nici Rose. Fiica își vizita 
mama în fiecare zi și nu-și putea imagina că ar fi fost cu putință 
ca între cei doi să fi existat o prietenie de care ea să nu fi știut. 

— Mai cumpăram uneori câte ceva de la sere, le spusese ea, 
și e posibil să ne fi servit chiar el în câteva ocazii. Sincer, nu îmi 
aduc aminte. 

— Există vreun motiv pentru care mama dumneavoastră să fi 
avut numărul lui în agenda de telefon? întrebase Gino. 

— Există câte un abțibild cu numărul de la seră pe fiecare 
plantă. E posibil să îl fi copiat de acolo. 

Le mai puseseră apoi o serie de întrebări: ce făcea Rose 
Kleber în timpul liber, din ce organizaţii făcea parte, și, cea mai 
grea dintre toate, ce era cu tatuajul de pe antebraţ. Insă familia 

nu știa nimic despre timpul petrecut de femeie în lagăr, cu 
jumătate de secol în urmă. Rose refuzase întotdeauna să 
vorbească despre asta. 

Gino deblocă portiera și o deschise larg în clipa în care 
Magozzi opri mașina. 

— Mare porcărie, bombăni el, risipind tăcerea sumbră care 
plutise între ei de când părăsiseră casa fiicei lui Rose Kleber. Dar 
știi ceva? Asta a fost ceea ce numesc eu durere. Asta ar trebui 
să facă și Lily Gilbert și jigodia beţivă de fiu-său. Asta, firește, 
dacă nu cumva vreunul din ei l-a omorât pe sărmanul bătrân. 

Magozzi oftă și-și desfăcu centura. 

— Fiecare om își plânge morţii în felul lui, Gino. 

— Știi ceva? Asta e o prostie. Poate că pare diferit din afară, 
dar îţi dai seama când un om e devastat de durere fiindcă i-a 
murit cineva drag. Și, ascultă la mine, nu văd niciun semn la 
mama și la fiul Gilbert - poate doar ceva la Marty. Incep să cred 
că a fost singurul dintre ei care chiar ţinea la bătrân. 
Dumnezeule, Leo, ţi-am mai spus că ai cea mai jalnică și 
părăginită grădină pe care am văzut-o în viața mea? 

Și cu aceste cuvinte, Gino dădu la o parte tristețea familiei 
Kleber, criminalii și investigația și reveni în momentul prezent, 
trăgându-l și pe Magozzi după el. 

Magozzi inspiră adânc, se simţi mai ușor și îi rânji partenerului 
său. 

— Nu în ultima vreme. 

Coborâră din mașină și o luară printre oazele de verdeață 
între care se căscau petice mari de teren nesădit. 

— Ştii cu ce seamănă curtea ta? Seamănă cu capul lui Viegs, 
cu scalpul care i se vede printre smocurile de păr. 

— Păi, așa am și vrut să arate, i-o întoarse Magozzi defensiv. 
Se numește xero-grădinărie€. 

— Zero-grădinărie? 

— Nu, xero, cu X. 

— Ai inventat acum cuvântul ăsta? 

— Nu, nu l-am inventat acum. Este un termen de design 
exterior; se folosesc plantele indigene, care nu necesită multă 
îngrijire. 


5 Trend peisagistic care propune cultura din ce în ce mai accentuată a plantelor 
xeriscape, ca soluţie la secetă și pentru a reduce sau a elimina nevoia de irigare 
suplimentară. (n.tr.). 

— Te referi la păpădiile și buruienile alea? 

— Exact. Magozzi descuie ușa și-i făcu semn lui Gino să intre. 
Adu’ cârnaţii, mă duc să pregătesc grătarul. 

Până când Magozzi aranjă un strat frumușel de cărbuni la 
fumegat în Weberul cârpit cu bandă adezivă, Gino termină 
pregătirile în bucătărie și se duse în sufragerie. Privi în jur, la 
pereţii goi, la canapeaua extensibilă din piele, la masa lipită de 
perete, pe care era așezată o lampă ieftină, de mare intensitate. 

— Ei, și la asta cum îi mai zici? Xero-decorare? 

— Nu, asta se numește minimalism. 

Gino clătină din cap. 

— Ești demn de milă. Arată exact ca în ziua în care ţi-a ieșit 
fosta pe ușă. Trebuie să faci ceva cu locul ăsta. 

— Auzi, să știi că nu te-a silit nimeni să vii să iei prânzul la 
mine. Dacă nu-ţi place ambianța, du-te să mănânci la tine 
acasă. 

— Oh, nu se poate! În primul rând, pentru că mi-am lăsat ieri 
aici cârnaţii și cedarul de doișpe ani. În al doilea rând, socrii mei 
au ajuns abia la al treilea album foto din zece din ultima lor 
croazieră. Bată-i Dumnezeu, sunt oameni de treabă, dar stau la 
noi de patru zile și vine un moment în care e mai bine să te 
retragi. Serios acum, Leo, cât mai ai de gând să locuiești într-o 
casă care arată ca un depozit abandonat? Parcă întreaga viaţă ţi 
s-ar fi oprit în ziua în care a plecat Heather și așa ceva nu-i 
sănătos. 

— În primul rând, viaţa mea s-a oprit în ziua în care m-am 
însurat cu Heather. Din ziua în care a plecat, am intrat în 
convalescență. lar în al doilea rând, burlacii nu-și petrec timpul 
liber la seminariile de feng shui de la Lumea Mobilei lui Wally. 
Nu-i o chestie masculină. 

Gino mârâi. 

— Ei, cu siguranţă nici asta nu e. Masculin înseamnă un 
televizor cu ecran mare și minibar. Casa ta e pur și simplu 
goală, de parcă n-ar locui nimeni în ea. Ai auzit vorba aia: casa e 
oglinda omului? 

— Din câte am văzut eu, casa bărbaţilor e mai degrabă 
oglinda femeii cu care locuiesc. 

— Vorbești despre casa mea? 

— Nu, vorbeam de casa mea, pe vremea când încă mai locuia 
Heather aici. 

Dar se gândea de fapt la Gino, un băiat mare și rău, 
permanent înarmat, care locuia într-o casă cu tapițerie moale, 
flori uscate și cununi din plante. O casă de fetiţă. Casa Angelei. 
Nici urmă de televizor cu ecran mare sau de minibar. Mirosea 
întotdeauna a sos de usturoi și busuioc, care sfârâia în 
permanenţă în cuptor și, din când în când, a pudră de talc. 

— Și poate și de ata, da. 

Gino se lăsă pe călcâie și rânji. 

— Ceea ce-mi demonstrează teoria. Casa mea reflectă 
întocmai bărbatul care sunt - bărbatul care o iubește pe Angela. 
e 

Jumătate de oră mai târziu, Magozzi îşi termina cârnatul. 

— Cârnaţii ăștia sunt incredibili! 

— Ti-am zis eu! spuse Gino cu gura plină. Tot secretul este în 
preparare - trebuie să ţii cârnații la marinat în bere și ceapă 
înainte să-i pui pe grătar. Dacă nu, poţi să mănânci la fel de bine 
și bețe de tofu. Îl vrei tu pe ultimul? 

Magozzi își puse mâna pe inimă. 

— Cred că mi-am chinuit suficient arterele pentru o zi. Oi fi eu 
un om al riscului, dar nu sunt sinucigaș. 

Gino privi gânditor aproximativ două secunde cârnatul rămas, 
înainte de a-și înfige furculița în el. 

— De-asta a inventat Dumnezeu pilulele antiacidice. Făcu o 
pauză, încruntându-se. Și, dacă tot ai adus vorba de sinucigași, 
cât de îngrijorați crezi c-ar trebui să fim în legătură cu Pullman? 
Nu arăta prea grozav astăzi. 

Magozzi se lăsă pe spătarul scaunul și căzu pe gânduri. 

— E greu de spus. E un pas mare între a te gândi la sinucidere 
și chiar a-ţi pune gândurile în aplicare. Dar orice e posibil. Dacă 
e adevărat că i se întâmplă adesea să bea până când uită cea 
făcut, înseamnă că e deja cu un pas în groapă, asta-i sigur. 

— La fel ca și cumnatu-său. Isuse, ce familie distrusă! Ştii, 
chiar îmi doream să-l fi găurit Gilbert pe taică-său, dar, sincer să 
fiu, nu îl cred în stare. Nu cred că are schtupa pentru asta. 

— Chutzpah, nu schtupa, şi te-aş sfătui să nu încerci să-ţi 
etalezi cunoștințele de idiș mâine, la înmormântare. 

— Mă rog, nu e-n stare! Gino mestecă preţ de câteva clipe, 
căzut pe gânduri. În plus, eu unul am rezolvat cazul și rămân la 
prima părere. 

— Lily Gilbert? 

— Cine altcineva? Doar că acum trebuie să aflăm de ce și-a 
ucis soţul și pe Rose Kleber. 

Magozzi își dădu ochii peste cap. 

— Bine, mușc momeala. De ce să fi omorât Lily Gilbert o 
femeie în vârstă, pe care nu o mai văzuse niciodată? 

— Poftim? Fiindcă bărbatu-său i-o trăgea bunicuței cu 
fursecuri, de-aia! Crimă pasională geriatrică, limpede ca bună 
ziua. 

— Mie mi s-a părut că tocmai ne-am pierdut jumătate de 
dimineaţă pentru a ajunge la concluzia că Morey Gilbert și Rose 
Kleber nici nu se cunoșteau. 

— Doar fiindcă nu știau nimic cei din familie nu înseamnă că 
nu se întâmpla nimic între ei. la gândește-te! Nimeni nu dă zor 
să-și informeze familia atunci când comite un adulter. 

— Mai scutește-mă, Gino! Ăștia sunt oameni bătrâni! 

— Şi? Crezi că bătrânii nu fac sex? Nu vrei să stai o noapte la 
mine? O să trebuiască să zugrăvesc în spatele patului în care 
dorm părinţii Angelei. 

Magozzi rămase o clipă cu gura căscată. 

— Nu se poate! 

— Ascultă ce-ţi zic. 

— Dar au, cât? șaptezeci de ani? 

— Da. 

— Ha! Magozzi zâmbi. Păi, astea sunt vești bune, nu? 

— Așa mi-am zis și eu. 

— Totuși, e cea mai tâmpită teorie pe care-ai scornit-o 
vreodată. 

— Bine, isteţule! Ai tu alta mai bună? 

— Păi, dacă e să căutăm o legătură între Morey Gilbert și Rose 
Kleber, avem faptul că amândoi au fost în lagăre de 
concentrare. Cine știe, poate-i ură de rasă. 

— Ce, crezi că avem de-a face cu niște psihopaţi naziști? 

Magozzi ridică din umeri. 

— Poate. Mai apar grupări dintr-astea, din când în când. Doar 
am mai avut sinagogi vandalizate și alte de-astea. Și a mai fost 
și gruparea aia din Saint Paul care împărțea postere antisemite 
prin centru. 

Gino pufni. 

— Cretinii ăia care au desenat svastica pe dos? Zău așa, Leo, 
ăia erau doar trei inși și, din câte-am auzit, împărțeau un singur 
creier. 

— Nu cred că sunt singurii din oraș. 

— Sunt toţi la fel! Putem investiga și pista asta, așa, ca să fim 
acoperiţi, dar idioţii ăia se semnează și când își fac nevoile pe 
trotuar, altminteri, ce rost are? În plus, din câte știm de la 
familiile lor, nici Gilbert, nici Kleber n-au pus vreodată piciorul în 
vreun templu, ceea ce înseamnă că nu s-ar fi aflat chiar în capul 
listei de priorităţi a unei grupări de imbecili neonaziști. lar 
scenele au fost foarte curate, profesioniste, mă-ntelegi? Nu 
avem nicio urmă, nicio amprentă, niciun martor... Avem de-a 
face cu un ucigaș priceput, cum ar fi o bătrânică în formă, care 
urmărește seriale polițiste. 

Magozzi rânji și scutură din cap. 

— Nu ţine. 

— Dă-mi tu atunci altă variantă. 

— La dracu’, nu știu. Un maniac de la casierie care-și alege 
victimele în ziua când au reduceri pentru pensionari la 
supermarket, ca să-și asigure cincisprezece minute de 
celebritate. 

Gino își dădu ochii peste cap. 

— Frate, da știu că speculezi! Avem două arme diferite, 
victime de ambele sexe și zi-mi tu măcar un singur criminal în 
serie care să-și fi ales vreodată victimele dintre bătrâni. La 
dracu', FBl-ul nici nu s-ar fi uitat la asta, și ei vor să-și bage 
nasul în toate. In plus, dacă e s-o apucăm pe drumul ăsta, 
trebuie să ne gândim că și Arlen Fischer ar putea face parte din 
seria de victime, iar crima aia chiar că nu are absolut nicio 
legătură cu cea a lui Gilbert sau Kleber. 

Și nu era asta singura problemă. Să-și imagineze un criminal 
care împușca persoane în vârstă din cine știe ce plăcere bolnavă 
era o grozăvie la care Magozzi nici nu voia să se gândească. Era 
ca și când ai fi chinuit niște copii, sau niște căţei. Pe de altă 
parte, îi era la fel de greu să-și imagineze doi bătrânei ca Morey 
Gilbert și Rose Kleber implicaţi în ceva ce i-ar fi putut transforma 
în ţinte. 

Magozzi începu să strângă vasele de pe masă. 

— Poate greșim că încercăm să le legăm între ele. Este un 
cartier evreiesc în care locuiesc multe persoane în vârstă. Și ce 

dacă Rose Kleber avea numărul lui Morey Gilbert în agendă? 
Povestea cu grădina ar putea explica asta. 

— Tu zici că-i doar o coincidenţă că avem doi evrei bătrâni din 
același cartier uciși la numai o zi distanță? 

Magozzi scoase un oftat de frustrare. 

— Nu. N-am mai crezut asta din clipa în care am fost trimiși la 
Rose Kleber. Da, cu siguranţă sunt legate. Insă nu-mi pot da 
seama cum. 

Gino se ridică de pe scaun și se întinse, apăsându-și mâinile 
pe şale și scoțându-și burdihanul la înaintare. 

— Ştii ce? Eu venisem cu o poveste foarte frumoasă, în care 
Lily Gilbert îi omorâse pe amândoi. Da’ tu nu poţi să alegi 
niciodată varianta ușoară, nu-i așa? Leo, nu mai căuta tot timpul 
un personaj din umbră. 

Magozzi râse ușor, apoi începu să clătească farfuriile și să le 
pună în mașina de spălat vase. 

— Din câte țin eu minte, și de Grace McBride erai ferm 
convins că este ucigașul Monkeewrench, într-unul dintre 
scenariile tale „simple”. 

— Era un suspect perfect logic. 

— Dar până la urmă, ucigașul era personajul din umbră. 

— Ei, mi s-a întâmplat și mie să greșesc o dată! Nu înseamnă 
că nu am perfectă dreptate de data asta. Ai din întâmplare o 
pastilă de Tums? Ultimul cârnat a început să-mi vorbească din 
adâncuri, într-o limbă străină. 

— In dulapul cu pahare. 

— Ai pahare? Păi și de ce-am băut sucul din cutie? 

— Voiai pahar? 

— Pentru Dumnezeu, Leo, nu sunt chiar așa de necivilizat. 

Găsi flaconul de Tums, scoase câteva pastile, se sprijini de 
blatul din bucătărie și începu să mestece, dus pe gânduri. 

— Ştii, apropo de Monkeewrench, i-am putea ruga să-i 
introducă pe Gilbert și Kleber în programul ăla pe care l-au 
folosit în cazurile vechi, să vedem dacă apare ceva. Frate, tare 
mai e software-ul ăla! A găsit în câteva clipe conexiuni pe care 
noi le căutam de ani de zile. 

— Presupun că n-are ce să strice. O să-i dau diseară numele 
lui Grace și o s-o rog să le introducă. 

Gino îi aruncă o privire scrutătoare, printre gene, iar Magozzi 
rânji. Simţea că-l așteaptă o nouă predică. 

— Ştii c-o iubesc pe Grace McBride, da? 

Magozzi își dădu ochii peste cap. 

— Hei, nu vreau să-ți spulber speranţele, dar spune-mi, 
sincer, ce viitor îţi închipui tu că ai împreună cu ea? Inţelege 
odată, Leo, are niște răni prea adânci. Este paranoică. Și n-a 
avut în viaţa ei o relaţie normală. Zău acum, ultimul tip pe care 
l-a iubit era criminal în serie. 

Magozzi îl săgetă cu privirea. 

— E mai bine, Gino. 

— Oh, chiar așa? Atunci, de ce-a venit cu pistolul la film, 
săptămâna trecută? 

— Tot felul de ciudaţi vin la cinema în ziua de azi. 

— Leo, v-aţi dus duminica, la un matineu, să vedeți un desen 
animat! Hei, nu mă-nţelege greșit, îmi place să lucrez cu 
Monkeewrench - sunt super băieţi, de la primul la ultimul. Dar 
cred c-ar trebui să ai grijă și să te limitezi la relaţii profesionale 
momentan. 

— Ai terminat? 

— Da. Predica a luat sfârșit. 

— Mulţumesc. Și nu le mai spune Monkeewrench. 

Gino se strâmbă. 

— Oh, da, uitasem. Fir-ar să fie, nu-mi iese din cap numele 
ăsta. 

„Nici ție, nici întregului oraș”, își zise Magozzi. 

— Au reușit să-și găsească alt nume? 

— Din câte știu eu, nu. 

Gino încruntă sprâncenele. 

— O să mă mai gândesc și eu. Așa, ca să-i ajut. 

e Capitolul 16 


Era unu și jumătate și termometrul urcase până la treizeci de 
grade, când Magozzi și Gino ajunseră la Casa de Pompe Funebre 
Biederman. Le era înfiorător de cald, fiindcă fuseseră nevoiţi să- 
și pună sacourile, ca să ascundă armele. 

Sol Biederman îi aștepta în ușa din faţă. Arăta ceva mai bine 
decât cu o zi în urmă, când îl întâlniseră lângă cadavrul lui 
Morey Gilbert, dar avea încă pleoapele umflate și roșii. Încă un 
necaz al bătrâneţii, își spuse Magozzi. Țesuturile își revin mult 
mai greu după plâns, ca de altfel după orice altceva. 

Sol îi conduse într-un living spaţios, mobilat într-un stil foarte 
la modă cu vreo treizeci de ani în urmă. Aerul mirosea a flori 
ofilite și a cafea prăjită și se simţea un iz dulceag și greoi de 
colonie ieftină, probabil de la vreun client ce trecuse pe acolo 
înaintea lor. 

Aerul condiționat, presupunând că exista așa ceva, fusese dat 
foarte încet. Gino se prăvăli într-un fotoliu de culoare maro- 
închis, luă un șerveţel dintr-o cutie din apropiere și își șterse cu 
el fruntea. 

— Cine ar fi crezut c-o să fie atât de cald în aprilie, nu? Am un 
băiat care lucrează chiar acum la aerul condiţionat, dar, până 
atunci, vă rog, scoateţi-vă hainele, domnilor detectivi. Faceţi-vă 
comozi. 

— Mulţumim, ne simţim bine așa, răspunse Gino, deși faţa 
roșie îi trăda minciuna. 

— Nu aştept pe nimeni până la cinci. Suntem singuri aici. 
Nimeni n-o să vă vadă armele în afară de mine, iar eu mă pricep 
foarte bine să ţin secrete. 

Gino scăpă de sacou înainte ca Magozzi, corectitudinea 
întruchipată, să apuce să-i arunce o privire urâtă în faţa unei 
asemenea încălcări grosolane a regulamentului. Tocmai 
hotărâse să îl facă de rușine pe Gino și să rămână el să transpire 
în sacou, când Sol arătă spre propriile braţe goale, care-i ieșeau 
de sub mânecile scurte ale cămășii. 

— Dacă nu vă scoateţi sacoul, domnule detectiv Magozzi, mă 
obligaţi să mi-l pun și eu. Sunt om bătrân. Risc să fac atac de 
inimă. 

Magozzi zâmbi și își scoase sacoul sport, în timp ce Sol se 
așeza în fotoliul de lângă el. 

— Presupun că mai aveţi niște întrebări pentru mine. Îmi 
imaginez că nu v-am fost de prea mare ajutor ieri. 

Gino își scoase carnetul. 

— V-aţi descurcat foarte bine ieri, domnule Biederman. Și vă 
înțelegem că eraţi supărat. Problema însă e că lucrurile s-au 
complicat de azi-dimineaţă. 

Sol dădu din cap, cu tristeţe. 

— Am aflat de Rose Kleber. Fiica ei m-a sunat cu puţin timp 
înainte să veniţi. Ce lucru groaznic, de-a dreptul incredibil. Am 
ajuns să mă întreb dacă nu cumva există vreun nebun care 
omoară evrei în etate. Se uită pe rând, de la Gino la Magozzi. 
Asta este de fapt motivul pentru care sunteți aici, nu-i așa? Vă 
întrebaţi și voi același lucru. 

— Analizăm mai multe variante, domnule Biederman, spuse 
Magozzi. Așadar, aţi cunoscut-o pe Rose Kleber? Eraţi prieteni? 

Sol clătină din cap. 

— Nu chiar prieteni, dar este o comunitate mică. Toată lumea 
ajunge să treacă pe aici, la un moment dat. Am avut grijă de 
soțul doamnei Kleber când a murit, acum zece ani. 

— Era prietenă cu domnul Gilbert? 

— Nu, din câte știu eu. 

— Și ar fi trebuit să știți, fiindcă aţi fost cel mai bun prieten al 
lui Morey Gilbert, așa este? 

Sol întoarse capul, clipind rapid. Nu răspunse din prima clipă, 
ca și când durase ceva timp până când întrebarea să traverseze 
spaţiul dintre ei. 

— Da, absolut. Mi-aș fi dat viaţa ca să-l salvez pe Morey. 

Vorbise atât de limpede, de clar și de apăsat, încât Magozzi îl 
crezu pe dată. 

Gino se aplecă în scaun. 

— Uitaţi care-i treaba, domnule Biederman. Crimele astea 
două n-au fost la întâmplare. N-au fost accidente. Cineva i-a vrut 
morţi pe Morey Gilbert și pe Rose Kleber și, dacă pe amândoi i-a 
omorât aceeași persoană, asta înseamnă că au avut ceva în 
comun, ceva ce noi n-am descoperit încă, ceva ce ne-ar putea 

conduce la ucigaș. Așa că ne-aţi fi de ajutor cu orice amănunt pe 
care vi l-aţi putea aminti, chiar dacă-i vorba doar de o ocazie în 
care Morey a menţionat-o în treacăt, sau a recunoscut-o pe 
stradă, orice detaliu de genul ăsta. 

Sol se gândi preţ de câteva clipe, apoi scutură din cap. 

— Îmi pare rău. Nu îmi amintesc. 

— Au fost amândoi în lagăre de concentrare în timpul 
războiului. Sunt sigur că știți asta, spuse Magozzi. 

Sol își ridică mâna, arătându-le numerele șterse de pe 
interiorul antebraţului. 

— Firește că știu. 

Gino căscă ochii la braţul bătrânului. 

— Știţi, întreaga viaţă n-am cunoscut pe nimeni care să fi fost 
într-un lagăr de concentrare, iar acum dumneavoastră sunteţi a 
treia persoană în ultimele douăzeci și patru de ore. 

Sol zâmbi trist. 

— Nu e un lucru de care să facem prea mare caz, dar suntem 
mai mulți decât vă imaginaţi. Mai ales în cartierul ăsta. 

— La naiba, îmi pare sincer rău, zise Gino. 

— Vă mulţumesc, domnule detectiv Rolseth. Își privi venele 
îngroșate de pe braţele îmbătrânite. Încerc să-mi imaginez de ce 
ar vrea cineva să omoare niște oameni care au supravieţuit 
lagărelor. Care-i rostul? Își întinse braţele într-un gest de 
neputincioasă disperare. Suntem bătrâni. Oricum, o să murim cu 
toții, cât de curând. 

„Ce poţi să mai răspunzi la așa ceva?” își zise Magozzi, luat 
prin surprindere de stilul atât de direct al bărbatului. 

— Analizăm posibilitatea implicării unor grupări neonaziste 
radicale. 

Sol îl privi în ochi atât de pătrunzător, încât Magozzi n-ar fi 
putut să-și ferească privirea, nici dacă ar fi vrut. 

— Atunci când îi urăști pe evrei atât de mult încât să vrei să le 
elimini rasa, îi ucizi pe cei buni de prăsilă, domnule detectiv, 
înţelegi? 

Magozzi încercă să dea din cap, dar își simți gâtul înțepenit. 

— Am învăţat expresia asta de la naziști. Așa le spuneau celor 
tineri, „buni de prăsilă”, de parcă ar fi fost niște animale. Sigur, 
omorau și bătrânii, dar numai fiindcă erau nefolositori și îi 
încurcau. Aici e vorba de altceva. 

Gino nu se mișcase din clipa în care bătrânul începuse să 
vorbească. În cele din urmă, scoase un oftat prelung și rosti pe 
un ton blând: 

— Atunci trebuie să găsim altă legătură între prietenul 
dumneavoastră Morey și Rose Kleber. Cum am spus și mai 
devreme, alt element pe care să-l aibă în comun și care să-i 
aducă pe amândoi în calea ucigașului. Poate că s-au cunoscut 
mai demult, în lagăr, și au păstrat cumva legătura în toți acești 
ani? 

Sol scutură din cap. 

— Doamna Kleber a fost în Buchenwald. Este tot ce mi-a spus 
în ziua în care a venit să facă aranjamentele pentru 
înmormântarea soţului ei. Şi abia dacă a reușit să rostească 
numele cu voce tare. Morey a fost la Auschwitz, la fel ca mine. 
Mi-a salvat viaţa, știați asta? 

— Nu, domnule, nu știam, răspunse Gino. 

— Ei, așa era Morey. Ajuta oamenii chiar și atunci. Poate că o 
să vă povestesc într-o zi. Se uită mai întâi la Magozzi, apoi la 
Gino. Ochii negri începuseră să i se umezească. A fost eroul 
meu. Cine să vrea să omoare un erou? 

e Capitolul 17 


Soarele începuse să coboare când Magozzi păși pe senzorul 
de presiune din faţa ușii lui Grace McBride, ascultând camera 
învârtindu-i-se deasupra capului și înfrânându-și impulsul de a-și 
da la o parte părul de pe frunte. Era des și negru și prea lung, 
atârnându-i în laţe în toate direcţiile. Ar fi trebuit să se tundă 
sâmbătă, înainte ca locuitorii Minneapolisului să înceapă iar să 
se omoare între ei. 

Se auzi un lătrat înfundat de cealaltă parte a ușii de oţel în 
clipa în care bolțurile de metal începură să se retragă, ceea ce îl 
făcu pe Magozzi să zâmbească. Charlie, corcitura uriașă cu 
blană sârmoasă pe care Grace o salvase de pe stradă, era 
numai o idee mai puţin paranoic decât stăpâna lui. Trecuseră 
săptămâni întregi până când să înceapă să aștepte de cealaltă 
parte a ușii când sosea Magozzi, întâmpinându-l cu un lătrat 
vesel în loc să caute înnebunit o ascunzătoare. Magozzi 
aruncase mai multe cămăși distruse de labele înnoroite și de 
sărutările entuziaste ale cățelului, dar puţin îi păsa. 

Când ușa se deschise în cele din urmă, abia apucă să 
zărească o clipă unduirile părului negru al lui Grace și ochii ei 
albaștri, zâmbitori, înainte ca labele lui Charlie să-i aterizeze pe 
umeri și ca limba lui lungă și băloasă să-i găsească fața. 
Întotdeauna îl făcea să râdă; făcea lumea să-i pară un loc mai 
bun. Se întrebă dacă n-ar fi fost mai bine să înceapă să se vadă 
cu Charlie. 

— Nu-l lăsa să facă asta! spunea întotdeauna Grace. Nu are 
voie să sară pe oameni. li strici toată educaţia. 

Magozzi îi rânji peste umărul lui Charlie. 

— Lasă-ne în pace. E singura îmbrăţișare pe care am primit-o 
toată ziua. 

— Oh, sunteţi îngrozitori amândoi! Treci încoace! 

Grace purta pantaloni de trening negri și teniși, ceea ce 
însemna că nu ieșeau în oraș - nu făcea un pas în afara casei 
fără cizmele englezești de călărie - dar avea revolverul Sig 
Sauer în tocul de la umăr, semn că existau șanse să iasă în 
grădina din spate, împrejmuită cu un gard gros, unde simţea 

nevoia unei arme mai mari, cu rază mai lungă. Derringerul era 
arma pe care o folosea în interior. Dacă ar fi avut-o pe asta, 
prinsă în șoseta groasă care-i ţinea în poziţie tocul de armă de la 
gleznă, ar fi știut că nu avea nicio șansă să respire aer proaspăt 
în acea seară, fiindcă Grace nu deschidea niciodată ferestrele, în 
ciuda gratiilor de metal care dădeau casei un aspect de 
închisoare. 

În timp ce Charlie dansa în jurul lui Magozzi, lovind cu 
ghearele dușumeaua din lemn de arțar, Grace închise ușa, 
încuie toate cele trei yale și începu să introducă cifrele codului 
pentru sistemul de alarmă. 

Magozzi urmări bine cunoscutul ritual cu o tristețe ce se 
îndrepta treptat spre o nedorită și amară resemnare. Pericolul 
care îi bântuise viața trecuse acum, se sfârșise în octombrie 
anul trecut într-un schimb de focuri teribil, însă paranoia ei 
rămăsese la fel de intensă ca întotdeauna, răpindu-i orice șansă 
la o viaţă normală. Probabil că Gino avea dreptate. Să se 
apropie cu adevărat de Grace McBride, să spere că femeia va 
face un pas, cât de mic, în această direcţie, nu era altceva decât 
un vis imposibil. N-avea să se simtă niciodată în siguranţă. Nu 
cu el și probabil cu nimeni altcineva. 

— E un reflex, Magozzi, atâta tot. 

Stătea cu spatele la el în timp ce introducea codul, și cu toate 
astea știuse la ce se gândea. 

— Oare? 

Grace se întoarse spre el și-l împunse ușor cu degetul în 
piept. 

— Ai o atitudine de macho neanderthalian faţă de mine, știi 
asta? Vrei să nu mai încui ușa doar pentru că ești tu aici să mă 
aperi. 

— Este total neadevărat, minţi Magozzi. Dacă ai lăsa ușa 
descuiată în cartierul ăsta, aș fi speriat de moarte. 

Grace se întoarse cu un zâmbet vag și o luă pe holul auster 
care ducea în bucătărie. Magozzi și Charlie veniră în urma ei, 
păstrând o distanţă respectabilă. 

— Am o sticlă de vin de Burgundia de trei sute de dolari gata 
de decantat și un Chardonnay de opt dolari pus la rece în 
frigider. Ce preferi? 

— Păi, știu și eu? Amândouă sună bine. Pot să le amestec? 

Zece minute mai târziu, Magozzi ieși pe veranda din spate, cu 
paharul de vin în mână, și rămase ca trăsnit. 

Grădina lui Grace arăta la fel ca întotdeauna - un petic mic de 
iarbă crescută la întâmplare, împrejmuit de un gard solid de 
lemn, înalt de doi metri și jumătate, cu o magnolie bătrână în 
mijloc, întinzându-și ramurile acoperite pe jumătate de boboci 
gata să se deschidă. 

Văzu însă trei scaune pliante din lemn aranjate sub copac, 
acolo unde nu fuseseră până acum decât două - unul pentru 
Grace și unul pentru cățelul Charlie, care credea că pământul e 
bântuit de tot felul de monștri și nu se așeza niciodată pe jos 
dacă exista mobilă prin preajmă. 

„Revino-ţi, Magozzi, nu e decât un scaun. Nu înseamnă nimic. 
Și l-a adus probabil pentru Jackson, care trece pe aici în fiecare 
zi, după școală.” 

— Ti-am luat un cadou, zise Grace în spatele lui. 

— Oh? făcu Magozzi, cu toată indiferența de care fu în stare. 

— Scaunul, fraierule! Ca să nu mai stai cu Charlie în braţe de 
câte ori te așezi acolo. 

— Oh, am crezut că e pentru Jackson. 

— Copiii de nouă ani n-au nevoie de scaune, Magozzi. L-am 
luat pentru tine, fiindcă îmi place când ești aici și vreau să te 
simţi confortabil. 

— Bine. 

Magozzi se bucura că Grace era în spatele lui și nu-i putea 
vedea rânjetul prostesc. 

„Pași mici. Se face bine, Gino.” 

Căldura nefirească a zilei persistă o vreme și după apusul 
soarelui, așa că Grace și Magozzi băură primul pahar de vin în 
grădină, sub magnolie. Stătură în tăcere, sorbind din vin și 
ascultând zgomotele ocazionale ale nopții într-un cartier de oraș 
- o ușă trântindu-se undeva în josul străzii, zgomot de vase 
strânse de la masa vecinilor, răzbătând prin fereastra deschisă, 
agitația bruscă a unei păsări care fusese destul de nesăbuită să- 
și închipuie că ramurile magnoliei erau un loc bun de dormit. 
Dar Grace nu numai că nu împușcase pasărea, dar nici măcar nu 
tresărise când auzise zgomotul. 

„Doamne, e adevărat! Chiar se face bine!” 

— Uită-te printre ramuri, Magozzi. Se văd stelele. Peste 
câteva săptămâni, când o să apară frunzele, n-o să se mai vadă. 

— N-am văzut niciodată copacul ăsta cu frunze. 

Grace tăcu preţ de câteva clipe. 

— Nu? 

— Nu. Era cu puţin înainte de Halloween prima dată când am 
stat aici. Bietul copac mai avea doar vreo trei frunze, și toate 
erau galbene. 

Grace scoase un fel de murmur, fără vreun sens anume. 

— Ciudat. Am senzaţia că te cunosc de mult mai mult timp. 

Magozzi nu era atât de prost încât să întrebe dacă asta era un 
lucru bun. Se mulțumi să întindă mâna după sticla care stătea 
pe jos, între scaunele lor, și să umple din nou cele două pahare. 
Luă o sorbitură, se lăsă pe spate în scaunul lui de grădină nou- 
nout și simţi ultimele rămășițe ale stresului de peste zi 
scurgându-se în iarba reconfortant de neîngrijită din grădina lui 
Grace. 

Era demn de milă, hotărî. Mai fericit aici, de șase luni într-o 
relaţie cu o femeie pe care nici n-o sărutase încă, decât fusese 
întreaga lui viaţă. Frustrat, desigur, de lipsa agonizantă a 
apropierii fizice, dar fericit - fără îndoială. Făcea de rușine 
bărbaţii italieni din întreaga lume, dar n-avea ce-i face. Exista 
între ei o legătură atât de profundă încât nici nu putea începe s- 
o înțeleagă. O simţise din prima clipă în care venise în această 
grădină, cu femeia asta și câinele ei - se simțea acasă, chiar și 
în acest loc unde existau întotdeauna rezerve reminiscenţe cu 
privire la prezenţa lui. 

„De-asta nu am mobilă, Gino. Nu locuiesc acolo.” 

— La ce te gândești? 

— Mă gândesc că sunt fericit. 

Nici nu-i trecu prin minte să mintă. 

— Drăguţ. Am citit ziarele, m-am uitat la știri. Ai un nou mister 
de rezolvat. Pentru asta trăieşti, dacă e să mă-ntrebi pe mine. 

— N-are nicio legătură cu fericirea mea din clipa asta. 

— Știu. Povestește-mi despre caz. 

— De fapt, sunt două cazuri. Morey Gilbert, proprietarul 
serelor, și Rose Kleber. Dar nu avem nimic care să facă legătura 
între ele... 

— Și bărbatul pe care l-au găsit legat de șina de tren? 

— De asta se ocupă Langer și McLaren. N-are legătură cu noi. 
Noi avem niște evrei în vârstă, două lovituri curate. Al lor e un 

luteran pe care cineva l-a urât suficient de mult cât să-l 
tortureze. 

— Bine, atunci două. Și aveţi o grămadă de detectivi care nu 
au ce face, iar tu și Gino vă ocupați de amândouă? Mi se pare 
mie că cineva crede că sunt legate. 

Magozzi ridică din umeri. 

— Există o oarecare legătură, dar slabă. Ne ocupăm de ea. 

— Cât de slabă? 

Magozzi se foi puţin în scaunul dintr-odată inconfortabil. 

— Asta e o informaţie pe care nu trebuie s-o divulgăm. 

— Haide, Magozzi! Vrei să le introduc în noul nostru program 
de software, nu-i așa? Să văd dacă iese ceva? 

— Eu și Gino ne gândeam c-ar merita o încercare. 

— Bine atunci. Ai văzut deja programul la lucru. Știi foarte 
bine că intră în sute de baze de date ca să caute legături, și 
unele dintre ele durează ceva timp. Am nevoie de orice 
conexiune pe care ați făcut-o deja pentru a îngusta parametrii 
de cercetare, altfel ar putea dura zile întregi. ` 

Nu se punea problema că nu avea încredere în Grace. In afară 
de Gino, era persoana în care avea cea mai mare încredere din 
lume. La dracu', doar stătea sub un copac cu o pasăre posibil 
periculoasă deasupra, nu? Oare credea că Grace McBride ar fi 
scos arma și ar fi împușcat-o pe dată în eventualitatea unui 
atac? Totuși, încălcarea protocolului departamentului era treabă 
serioasă, iar Magozzi, spre continua sa uluire, nu era câtuși de 
puţin un rebel. 

— Nu am zilele astea, Magozzi. 

Își strânse brațele la piept, pierzându-și răbdarea cu el așa 
cum se întâmpla întotdeauna când o apuca pe drumul ăsta 
îngustat de reguli. 

— Poimâine începem să încărcăm computerele în RV. 

Magozzi închise ochii, amintindu-și că pleca. 

— Amândoi aveau tatuaje pe antebraţ. Morey Gilbert a fost la 
Auschwitz, Rose Kleber la Buchenwald. 

Îi simiţi privirea aţintită asupra lui în întuneric. Apoi o simţi 
îndepărtându-se. 

Grace nu spuse nimic, vreme îndelungată. 

— Ar putea fi doar o coincidenţă oribilă. 

— Firește că ar putea. 

— Dar nu crezi că-i așa. 

Magozzi oftă. 

— E subţire, ţi-am spus. Fac doar speculații. 

— Tu nu faci niciodată speculaţii, Magozzi, decât dacă nu ai 
nicio altă pistă. Deci, ce crezi? Că cineva omoară evrei, sau 
numai evrei care au fost în lagăre? Care din ele? 

Așa făcea întotdeauna. Rostea cu voce tare lucrurile pe care 
nu voiai niciodată să le auzi rostite, fiindcă uneori erau prea 
cumplite pentru a te gândi la ele. 

Se lăsă în față, cu coatele pe genunchi, jucându-se cu paharul 
gol între degete. 

— Nu vreau să mă gândesc la niciuna din aceste două 
variante. Ce vreau eu e să introduci cele două nume în 
programul tău și să descoperi că erau de fapt niște oameni 
foarte răi, implicaţi într-o afacere care i-a omorât. 

— Un cartel geriatric, de pildă? 

— Ar fi ideal. În plus, legătura cu lagărele de concentrare nu 
prea ţine. Cum ne-a spus cineva în după-amiaza asta, de ce să 
omori evrei bătrâni? Oricum o să moară singuri, cât de curând. 

— Uau! Cam directă exprimarea. 

Magozzi ridică din umeri. 

— A fost și el în lagăr. Are prerogativa asta. 

Grace rămase tăcută o vreme, bătând cu degetele aria lui 
Figaro în lemnul scaunului. Așa făcea întotdeauna când se 
gândea. 

— Știu și eu, Magozzi... Din câte-am auzit eu la știri despre 
Morey Gilbert, nu pare genul care să fi fost implicat în activităţi 
ilegale. 

— Și nu știi nici măcar jumătate! Și-a petrecut întreaga viață 
ajutând omenii. Sfânt, erou, zi-i cum vrei. Eu le-am auzit pe- 
amândouă. A fost un om bun, Grace. 

— Prea bun ca să fie sincer? 

Magozzi se gândi câteva clipe. 

— Nu cred. Cred că e posibil să fi fost autentic. 

— Dar cealaltă victimă, Rose Kleber? 

— Bunicuţa Kleber. Fursecuri, grădină, pisoi, o familie care o 
adora. 

— Așadar, nici ea nu are profil de infractor. 

Magozzi oftă. 

— Mă învârt în cerc, nu-i așa? 

Grace îi turnă în pahar ultimele picături de vin. 

— Atunci, poate că nu are legătură cu ceva ce au făcut, 
Magozzi. Poate că au fost amândoi în același loc, în același timp, 
și au văzut ceva ce nu ar fi trebuit să vadă. Sau pe cineva. 

Magozzi dădu din cap. 

— Asta ar fi scenariul meu preferat, dar de unde dracu’ să 
începi măcar să cauţi ceva de genul ăsta? 

— Pentru asta mă ai pe mine. 

O urmări ridicându-se de pe scaun, o unduire graţioasă în 
lumina lunii. 

— Nu, nu pentru asta. 

Grace zâmbi și se întinse, atingând cu vârful degetelor o 
ramură de magnolie. 

Pasărea înnebuni. 

e Capitolul 18 


În vreme ce Magozzi și Grace își sorbeau pe îndelete vinul sub 
magnolie, Marty Pullman dădea pe gât o sticlă de scotch, cu 
mult mai multă convingere. Stătea pe patul dintr-o cameră care 
fusese cândva a lui Hannah, înainte să devină soţia lui. 
Încăperea se schimbase de-a lungul timpului, transformându-se 
încet din camera fetei într-unul dintre acele locuri triste care nu 
mai au un scop anume. Erau acolo un birou pe care nu-l folosea 
nimeni, un pat în care nu mai dormea nimeni, un șifonier gol, 
plin cu umerașe care se ciocneau între ele cu zgomot atunci 
când deschideai ușa. Și totuși, încă se mai simţea prezenţa lui 
Hannah aici, așa cum se simțea de altfel pretutindeni, și tot 
scotch-ul din lume nu ar fi putut s-o risipească. 

Marty luă o gură zdravănă din pahar și privi pe fereastră, în 
întuneric. Era abia a doua noapte pe care o petrecea în casa 
asta, dar i se părea că trecuse o sută de ani de când stătuse în 
cada lui, cu ţeava pistolului în gură. 

Nu se lăsase păcălit de oferta lui Lily de a locui acolo. Venită 
din partea oricărei alte femei care tocmai își pierduse bărbatul 
alături de care trăise timp de vreo cincizeci și ceva de ani, 
cererea ar fi fost perfect rezonabilă. Durerea se întinde și umple 
o casă rămasă goală, iar Marty știa mai bine decât oricine că 
singurul lucru mai rău decât să fii mort este să fii cel care 
rămâne singur. Dar nu pentru asta voise Lily să rămână acolo. 
Acum că moartea lui Morey îl scosese în sfârșit din izolare, 
femeia intenţiona să rămână cu ochii pe el, iar Marty o știa prea 
bine. Cumva, bătrâna părea că știa ce avea de gând. Știuse 
întotdeauna - cu acea singură excepție. 

Strânse din dinţi în clipa în care șuieratul ascuțit al 
aspiratorului se porni din nou. De patru ore, Lily tot gătea și 
curăța, pregătindu-se pentru a doua zi, când aștepta să vină o 
grămadă de lume la înmormântare. Încercase să o ajute, ca să 
termine și să se ducă la culcare. La un moment dat, mai că 
ajunseseră să se bată pe aspirator. „Ai inimă, Martin!” îi spusese 
ea și atunci înţelesese că scopul nu era câtuși de puţin să 
termine treaba. Marty avea sticla, Lily avea aspiratorul și 

Dumnezeu să aibă milă de oricine ar fi încercat să ia oricăruia 
din ei aceste remedii care-i ajutau să-și păstreze mințile. 

Își luă sticla de scotch, se duse în bucătărie după două pahare 
curate și merse cu ele în sufragerie, trăgând cu piciorul de firul 
aspiratorului ca să-l scoată din priză. 

— Pentru numele lui Dumnezeu, Lily, stai jos și odihnește-te! 
E aproape ora unsprezece. 

Se aștepta la proteste sau măcar la o remarcă usturătoare în 
legătură cu băutura lui, dar se pare că până și Lily Gilbert avea 
limitele ei. Se prăbuși lângă el, pe canapea, cu privirea fixată 
absent pe ecranul fără sonor al televizorului. Era îmbrăcată tot 
în salopeta de copii, însă acum avea o bandană albastră, din 
bumbac, prinsă peste părul argintiu, pe care o purta 
întotdeauna când făcea curăţenie. Eșarfa îl deruta pe Marty. Se 
întrebă dacă Lily avusese cumva părul lung în copilărie și 
purtase eșarfă ca să îl ţină prins și dacă nu cumva obiceiul îi 
rămăsese chiar și după ce își tunsese părul. Incercă să și-o 
imagineze pe Lily cu părul lung, dar, cu fața ei îmbătrânită, cu 
ochii măriţi de dioptriile ochelarilor și după cele patru pahare de 
whisky pe care le turnase în el, Marty nu reuși să-l vadă decât 
pe E.T., după ce copiii îi puseseră perucă. 

— Cred că e destul de curată casa, hotărî ea, ca să fie cât se 
poate de clar că nu se așezase doar fiindcă așa îi spusese Marty. 
— Aproape că ai chelit covorul. Da, cred că-i destul de curată. 
Marty îi turnă un deget de scotch. 

— Poftim. 

Femeia îi aruncă o privire dezaprobatoare. 

— Nu vrei să bei singur? Asta era? 

— Pot foarte bine să beau singur. Tu trebuie să te relaxezi. 

— Nu-mi place scotch-ul. 

— Vrei altceva? 

Lily se uită lung la pahar, apoi luă în cele din urmă o sorbitură 
se strâmbă. 

— Este oribil! Cum poţi să bei așa ceva? 

Marty ridică din umeri. 

— Te obișnuiești. 

Lily mai făcu o încercare. 

— Scotch-ul lui Morey e mai bun. Tot rău, dar mai bun decât 
ăsta. Ăsta e ieftin, nu-i așa? 

Marty zâmbi strâmb. 

— Da. 

Lily dădu din cap, se ridică și dispăru în bucătărie. Peste câtva 
clipe, se întoarse cu o sticlă de Balvenie de douăzeci și cinci de 
ani. 

Marty rămase cu gura căscată. 

— Dumnezeule, Lily, ai idee cât costă așa ceva? 

— Adică, să nu-l bem? Crezi că se poate vinde o sticlă de 
scotch pe jumătate goală pe eBay? 

Marty nu se putea hotărî ce îl uimea mai tare - faptul că Lily 
apăruse cu o sticlă de scotch de două sute de dolari sau că știa 
ce e eBay. 

Stăteau unul lângă celălalt, în liniște, bând scotch și uitându- 
se la televizorul mut și, fiindcă momentul era atât de ciudat de 
confortabil, Marty fu aproape tentat să îi mărturisească totul. Să 
dea totul pe goarnă, indiferent de consecinţe, să se lase pradă 
furiei ei. 

Dintr-odată, văzu chipul lui Jack Gilbert zâmbindu-i de pe 
ecranul televizorului. Clipi de câteva ori, convins că halucina, 
însă chipul zâmbitor nu dispăru. 

— Hei, ăla-i Jack! Dă mai tare! 

Lily înșfacă telecomanda de pe măsuţă și închise televizorul. 

— Zău așa, Lily! 

Marty îi luă telecomanda, aprinse televizorul la loc și privi 
amuzat cum reclama trecea printr-o serie de scene 
emoţionante: Jack la un accident de mașină, ajutând victima, 
Jack pe un șantier, discutând cu muncitorii; Jack lângă un pat de 
spital, cu o expresie de infinită compasiune. O voce de bărbat se 
auzi peste ultima imagine, care îl înfățișa pe Jack, dinamic și 
charismatic, în sala de judecată: „Îţi trebuie un avocat căruia să- 
i pese de tine. Sună-l pe Jack Gilbert la 1-800-555-5225. Repet, 
1-800-555-J-A-C-K. Nu-i lăsa să te învârtă cum vor ei”. 

— Ce caraghios! mormăi Lily. 

— N-aș zice. Mie mi s-a părut destul de bun. 

Femeia mârâi ceva. 

— Înainte nu ţi se părea caraghios. Erai mândră de fiul tău. 

— Înainte, era fiul meu, i-o reteză ea tăios. 

Marty oftă. Luase hotărârea de a lăsa de-o parte propriile 
probleme existenţiale din respect pentru Morey și de a face tot 
ce-i stătea în putinţă s-o ajute pe Lily. Hannah și-ar fi dorit asta. 
Dar nu avea de gând să facă lucrul ăsta toată viaţa, ceea ce 

însemna că dușmănia absurdă dintre mamă și fiu trebuia să 
înceteze. La dracu', Jack ar fi trebuit să aibă grijă de maică-sa. 

— Isuse, Lily, ești cea mai încăpăţânată femeie de pe fața 
pământului. 

— De ce faci asta? De ce înjuri? Ştii că nu-mi place. 

— Of, fii serioasă! Eşti evreică. /sus nu înseamnă nimic pentru 
tine. 

— Înseamnă ceva pentru cineva. Ai putea arăta puţin respect. 

Marty trase aer în piept. 

— Bine, nu mai înjur, dacă nici tu nu mai schimbi subiectul. 
Începem să rămânem fără Gilberţi, Lily. N-aţi mai rămas decât 
tu și cu Jack și ar fi cazul să îngropaţi securea. Ei, da, s-a însurat 
cu o femeie de altă credinţă. Și? De ce e așa un sacrilegiu? Tu și 
Morey nici măcar n-aţi călcat vreodată într-un templu. De ce v-a 
deranjat că s-a însurat cu-o luterană? 

Lily îl privi cu gura căscată. 

— Despre asta crezi tu că e vorba? 

— Păi, nu? 

— Pfiu! Ai capul plin de lucruri pe care nu le știi. Lucruri pe 
care nici nu te-ai obosit să le afli, fiindcă ești un fost polițist atât 
de ocupat! 

Marty strânse din dinţi până când se calmă suficient cât să 
poată vorbi. 

— Nu încerca să mă faci să mă simt vinovat în povestea asta, 
Lily. Nu-l văzusem de multă vreme pe Jack, tot găsea pretexte 
să închidă telefonul atunci când îl suna Hannah, așa că l-am 
întrebat pe Morey ce se întâmplase. Mi-a spus că Jack se 
însurase cu o luterană și că nu voia să discute despre asta. 
Punct. Cam la o săptămână după aceea, a fost ucisă Hannah și 
te rog să mă scuzi dacă nu m-am mai interesat despre modul în 
care a evoluat relaţia voastră cu Jack. 

Trase aer în piept și se uită la sticla de Balvenie. Cam zece 
dolari paharul, calculă în minte. Părea păcat să risipească atâţia 
bani pe călătoria rapidă spre tărâmul uitării, pe care o avea în 
plan. 

— Haide, bea! îi spuse Lily. Mai bine mori distrugându-ţi 
ficatul decât din cauza găurilor în stomac pe care o să ţi le 
producă detergentul ăla pe care-l bei tu. 

Dacă își imagina că o să aștepte să îl roage de două ori, era 
nebună. Luă sticla, își umplu paharul și visă la întuneric. 

Lily îl privi bând cu nesat. 

— Ei, vrei să știi care-i treaba cu Jack, sau nu? 

— Sigur. De ce nu? 

Femeia dădu din cap, apoi se lăsă pe spătarul canapelei. 
Picioarele nu îi mai atingeau acum pământul și arată ca o fetiţă 
bătrână. 

— Jack venea să ia prânzul cu noi în fiecare zi, ţi-aduci 
aminte? Asta se întâmpla înainte de reclama aia caraghioasă, 
când încă mai puteam spune oamenilor că fiul meu e avocat 
fără să-mi fac griji că o să vadă un clovn la televizor. Apoi, într-o 
bună zi, puf! Dispare de pe fața pământului. Nu mai vine la 
masă, nu mai sună, nimic. Sun la birou, vorbesc cu un robot. 
Sunt la el acasă, vorbesc cu alt robot. Morey îmi spune că s-au 
certat. 

— În legătură cu ce? 

— Cine știe? Taţii și fiii se ceartă. Se mai întâmplă. După care 
nu-și vorbesc o vreme, până uită prostiile pentru care s-au 
supărat, și gata. Doar că de data asta n-a fost așa. De data asta 
Jack ne-a trimis o poză prin poștă, și în poza aia sunt fetiţe cu 
rochiţe albe și băieței în costume și fix în mijloc e caraghiosul în 
persoană, și toți îngenunchează în faţa unei cruci pe care atârnă 
mort evreul ăla amărât. 

Marty clipi, întrebându-se dacă nu cumva ultimul pahar 
reușise în sfârșit să-i prăjească creierul, fiindcă era evident că îi 
scăpa ceva. 

— Ce tot spui acolo? Ce poză? 

Lily nu-i răspunse la întrebare. 

— lar în partea de jos a fotografiei scria: Jack Gilbert, prima 
împărtășanie, o biserică luterană. 

— Cum? Jack s-a convertit? 

Lily sorbi din pahar fără să spună nimic. 

— Nu are niciun pic de logică. Jack nici măcar n-a crezut 
vreodată în Dumnezeu. 

Lily îl privi de parcă ar fi fost idiot. 

— Ce-ţi închipui tu? N-a avut nicio legătură cu Dumnezeu. A 
fost doar o palmă pe care ne-a tras-o Jack; a întors spatele 
familiei și omului care fusese din cauza unei certe stupide cu 
taică-său. Apoi, câteva săptămâni mai târziu, am primit o 
fotografie de la nuntă. Același loc, aceeași cruce, doar că fata în 

rochie albă era acum mai mare. Încă o palmă. Și lașul a făcut-o 
cu niște poze. 

Marty își trecu degetele prin păr, ca și cum ar fi vrut să își 
trezească neuronii adormiţi și să poată înțelege povestea pe 
care tocmai o auzise. Jack avea destul de multe defecte, dar nu i 
se păruse niciodată genul de om care să facă rău cuiva în mod 
intenţionat, cu atât mai puţin părinţilor lui. În plus, nu avea nici 
cel mai mic sens ca Jack s-o pedepsească pe Lily pentru o ceartă 
pe care o avusese cu Morey. 

— Nu reușesc să înțeleg. 

— Ce surpriză! Eu de-un an tot încerc să înțeleg și încă n-am 
reușit. 

— Ar fi trebuit să-l întrebi pe Jack. 

— Ti-am spus, Jack n-a vrut să discute cu mine. Nici Morey n-a 
vrut să discute cu mine. Voi, bărbații... faceţi numai prostii și 
femeile suferă de pe urma lor, fără să știe de ce. 

Marty o privi bând din pahar, căutând prostește, de parcă nu 
s-ar fi învățat după atâţia ani, o umbră de emoție pe fața 
bătrânei. Știa fără cea mai mică îndoială că era acolo, dar la fel 
de bine știa că n-avea s-o vadă niciodată. Probabil că, dacă Lily 
Gilbert ar fi început vreodată să plângă, nu s-ar mai fi putut opri. 

— Ei, o să vorbesc eu cu pramatia. 

— Bine. 

— Și îmi pare rău că te-a făcut să suferi. 

Lily îi aruncă o privire înțepată. 

— Şi-n tot timpul ăsta, eu am fost aia rea. Apropo, a sunat Sol, 
în timp ce închideai sera. Ești unul dintre cei care vor duce 
sicriul, știi, da? 

— Știu. 

Lily zâmbi trist. 

— Morey și-a ales coșciugul cu ani în urmă. Se ducea la firma 
de pompe funebre ca să joace pocher cu Sol și într-o zi vine 
acasă și-mi zice: „Lily, azi mi-am ales sicriul. E de bronz și e 
greu și băieţii care o să mă ducă o să-și rupă spatele cărându-l. 
Am vrut să-l ajut pe Harvey, maseorul, că nu-i mai merge 
afacerea”. 

Marty zâmbi, zicându-și că da, într-adevăr, așa era Morey. 

— Nu știam că juca pocher. 

— Juca numai cu Sol, fiindcă putea să-l bată. Și uneori cu Ben 
ăla... 


121 


— Cine-i Ben? 

— Nimeni. 

— Nu-l simpatizezi? 

— E un derbedeu. O pramatie. 

— Și Morey îl plăcea? 

Lily ridică din umeri. 

— ÎI știi pe Morey. Era incurabil. Plăcea pe toată lumea, fie că 
merita, fie că nu. În plus, se cunoșteau demult. 

— Ciudat, nu l-am întâlnit niciodată. 

— Nu erau chiar buni prieteni. De cele mai multe ori se 
duceau la pescuit. De două, trei ori pe an mai jucau și pocher. 

Marty întoarse foarte încet capul spre ea. 

— Morey mergea /a pescuit? 

— Sigur că da... oh, dă mai tare. Repede! 

Se trase în față ca să ajungă cu picioarele la podea și-și 
sprijini coatele de genunchi, cu ochii pironiţi în televizor. 

— Uite, serviciu suplimentar. 

Marty o privi uluit. 

— Îţi place baseballul? 

Îi luă telecomanda din mână și porni sonorul. 

— Sigur că-mi place baseballul. E un joc de domni. Aproape 
niciodată nu se doboară unii pe alţii la pământ și zâmbesc mult 
atunci când le iese o schemă. 

O urmări stupefiat cum se implică în joc, gândindu-se cât de 
puţine aflase despre Lily în toţi anii în care o iubise pe fiica ei. Işi 
petrecea cea mai mare parte a timpului cu Morey, în vreme ce 
Hannah rămânea cu maică-sa, așa cum se întâmplă de cele mai 
multe ori la întâlnirile de familie. Lily era misterul din bucătărie, 
dar Morey era bărbat, prieten, tatăl pe care ajunsese să Îi 
iubească și să-l cunoască atât de bine. 

Doar că nu știuse niciodată că mergea la pescuit, și chestia 
asta nu-i dădea pace. Poate că totuși nu-l cunoscuse pe Morey 
atât de bine pe cât credea. 

Își lăsă mintea să-i alunece spre o zi cu mai bine de un an în 
urmă, nu cu mult timp înainte ca întreaga sa viaţă să se 
prăbușească. El și Morey le duseseră pe Hannah și Lily la un 
magazin de antichităţi la zeci de kilometri la nord de oraș, care 
avea tarife de două ori mai mari decât cele de lângă casă. Pe 
drumul de întoarcere se opriseră la o mică benzinărie care avea 
și un minimarket, ca să cumpere îngheţată și ceva de băut. 

— Marty, vino încoace! Uită-te la asta! 

Morey stătea lângă un frigider înalt cu lapte, brânză și alte 
produse perisabile și se uita într-un rezervor de apă alăturat, cu 
un barbotor zgomotos, clătinând din cap. 

Marty privi la rândul lui în rezervor și se strâmbă văzând un 
grup mare de lipitori negre și agitate. Deasupra rezervorului, tot 
felul de viermi se zvârcoleau în cuiburi de rumeguș și mizerie. 

— E dezgustător! Ce-i cu viermii ăștia? De ce sunt cei albi în 
rumeguș? 

— Mă-ntrebi pe mine? 

Morey făcu semn unui angajat tânăr să se apropie de 
rezervor. 

— Nu încalcă normele de igienă? 

— Hm... sunteti cumva inspector? 

— Nu, nu, nu sunt inspector. Dar e de bun-simt. Aveti lipitori 
chiar lângă lapte. 

— Și viermi, adăugă Marty. 

— Păi, asta e momeală vie, răspunsese angajatul. Bazinul ăla 
este pentru producția de momeală vie, iar deasupra este 
momeala uscată. 

— Normal că e vie, pufni Morey. Se mișcă! Este dezgustător. 

— Hm... avem mulți pescari pe aici. 

— Pescari! Beah! Și-și mai spun și sportivi. Ce fel de sport e 
ăla în care înțepi mici creaturi neputincioase cu un cârlig de 
sârmă pe care îl arunci apoi în apă ca să poți înțepa alte 
creaturi, mai mari? 

— Păi, nu sunt decât viermi și lipitori... 

— Pentru tine, poate. Spune-mi, ai văzut filmul ăla de 
Spielberg? 

— Oh, da, sigur. Le-am văzut pe toate. 

— Zău? Sunt impresionat. Ai văzut Lista lui Schindler? 

— Hm... Sunteţi sigur că e de Spielberg? 

— Nu contează. Ala la care mă refer era cu dinozauri. 

— Oh, da, Jurassic Park, sigur. L-am văzut de patru ori. Partea 
a doua a fost cam slabă, dar prima a fost super! 

— Atunci, înseamnă că tii minte scena în care au legat capra, 
ca să vină dinozaurul mare? 

— Oh, da, a fost scârbos. 

— Și ti-a părut rău pentru căpriță? 

— Da, sigur, oarecum... li era frică și plângea și de-astea... 

— Momeală vie. Ca și viermii tăi. 

Angajatul se uită la Morey ca prostit. 

Morey ridică un deget în fata lui. 

— Există o lectie importantă aici. Ştii care anume? Îti spun eu. 
Viermele unuia este capra altuia. Ține minte asta! 

Se înșală, își zise Marty, revenindu-și din reverie. Orice ar 
spune Lily, orice ar spune oricine, Morey Gilbert nu era pescar. 

e Capitolul 19 


Căldura nefirească persistă și în dimineața din ziua 
înmormântării lui Morey Gilbert, iar meteorologii anunțau încă o 
zi cu cer însorit și temperaturi în jur de douăzeci și cinci de 
grade. Cei mai vechi locuitori ai statului stăteau pe verandele 
scăldate de soare, frunzărind ediţiile citite din scoarță-n scoarță 
din Farmers Almanac de parcă ar fi fost scrierile lui 
Nostradamus, căutând în istorie un moment în care Minnesota 
să mai fi cunoscut un asemenea val de căldură în luna aprilie și 
negăsind nimic. Insă douazeci și ceva de kilometri mai la nord, 
adânc în teritoriul canadian, un front uriaș de aer rece începea 
să se îndrepte spre zona central-vestică a Americii. Se apropia o 
schimbare. 

Secţia de poliţie din Uptown solicitase cinci echipaje 
suplimentare pentru a ajuta la descongestionarea traficului în 
jurul sinagogii unde urma să se ţină slujba de înmormântare a 
lui Morey Gilbert. Până la ora zece, deja înăuntrul edificiului nu 
mai era loc să arunci un ac; până la unsprezece, după începerea 
slujbei, mulţimea se întinsese pe peluză, pe trotuar și ajunsese 
în cele din urmă până în stradă. Veniseră sute de oameni și era 
absolut imposibil să poată fi convinși să plece de acolo, așa că 
strada fu în cele din urmă închisă pe o distanţă de trei sute de 
metri, în ambele direcţii. Niciun locuitor sau șofer din zonă nu 
avu nimic de comentat. Până și polițiștii, iniţial nemulţumiţi că 
fuseseră trimiși la direcționarea traficului, rămaseră în cele din 
urmă mișcaţi de numărul mare de oameni prezenți și de 
atitudinea lor plină de respect și ajunseră să aibă senzaţia că 
făceau parte mai degrabă dintr-o gardă de onoare, și nu din 
echipaje de implementare a ordinii. Simţeau că sunt acolo 
pentru a fi martori la plecarea din această lume a unui mare om. 
Niciunul din ei nu înțelegea și, mai târziu, nu putură să spună 
decât: „Trebuia să fi fost acolo”. 

Trei ore mai târziu, Magozzi și Gino stăteau în mașină, în faţa 
casei lui Lily Gilbert din spatele serelor, urmărind o adevărată 
armată de persoane îndoliate perindându-se pe ușa din față. 

— Știi ceva? Cred c-a venit jumătate de oraș la cimitir, 
comentă Gino. Nu știu cum dracu’ o să facă să-i vâre pe toţi în 
cutia asta de chibrituri. i 

— Este o comemorare privată. Doar prietenii și familia. Aștia 
sunt oamenii care l-au cunoscut cel mai bine; cei cu care vrem 
să vorbim. 

Gino oftă și începu să-și slăbească nodul de la cravată. 

— Ai mai văzut vreodată atâția reprezentanţi media la o 
înmormântare? 

— Nu pentru cineva care nu a fost implicat în politică sau 
vedetă rock. 

— Și nu e ăsta în sine un comentariu trist asupra lumii în 
genere? Dar m-am gândit. l-ai auzit pe toți ăia care s-au dus să 
povestească felul în care i-a ajutat pe ei Morey Gilbert? Frate, 
parcă te-ai fi plimbat printr-o închisoare de maximă securitate. 
Erau traficanţi de droguri, gangsteri... la dracu’, erau 
reprezentanţi din toate categoriile de infractori. 

— Foști traficanţi, foști gangsteri. 

— Așa zic ei, pufni Gino. Dar dacă vreunul dintre ei s-a întors 
la vechile metehne, s-a dus la Morey să-i ceară ajutor financiar 
suplimentar și s-a enervat când bătrânul i-a tăiat macaroana? 

Magozzi se uită la el. 

— Ştii ceva, tocmai mi-am dat seama. Eşti respectuos și 
aproape cu bun-simt până când îţi slăbești nodul de la cravată, 
după care se duce totul dracului. 

— Dar este posibil, nu crezi? 

Magozzi oftă și își lăsă mâinile pe volan. 

— Ca unul dintre oamenii pe care i-a ajutat să se fi întors să-i 
facă felul? Presupun că este posibil, dar, dacă așa stau lucrurile, 
nu văd cum o să putem identifica autorul. Cred că au fost peste 
o mie de oameni azi la înmormântare. În plus, asta ar elimina 
ipoteza că aceeași persoană a ucis-o și pe Rose Kleber, iar eu 
unul cred destul de mult în varianta asta. 

Se aplecă în față și privi prin parbriz cu ochii mijiţi. 

— Cine-i tipul în uniformă de marină care-l îmbrățișează pe 
Jack Gilbert? 

— Oricine ar fi, nu-l îmbrățișează, îl ajută să se ţină pe 
picioare. Nu l-ai văzut cum se împleticea și mergea pe șapte 
cărări spre mormânt? Frate, o clipă am crezut c-o să cadă în 
groapă să dea mâna cu taică-său. 

— Da, l-am văzut. 

Magozzi se lăsă pe spătarul scaunului și îl urmări pe bărbatul 
în uniformă susţinându-l pe Jack, apoi, în clipa în care acesta 
reuși să se ţină singur pe picioare, îndepărtându-se repede de 
el, ca și cum nu ar fi vrut să se afle în preajma lui când avea să 
cadă. Părea că nimeni nu voia să fie în preajma lui Jack Gilbert. 

— Este tot timpul singur, ai observat? 

— Gilbert? 

— Da. 

Gino ridică din umeri. 

— Nu mă surprinde. Omul ăsta-i un dezastru ambulant. 

— Lily nu s-a apropiat azi nici la zece metri de el. Și Marty la 
fel, dacă e să mă gândesc. Stătea singur lângă groapă, la fel 
cum ne-au povestit Langer și McLaren că a stat și la 
înmormântarea lui Hannah. Ai crede că măcar nevastă-sa 
trebuia să vină cu el. 

— Am auzit pe cineva discutând despre asta în timp ce ieșeau 
din cimitir. Se pare că așteaptă în orice clipă să-i înainteze 
divorțul, dacă nu cumva a făcut-o deja. Nu-i mare iubire aici. 

Magozzi strânse din dinţi. 

— Tot trebuia să vină. Așa ar fi fost de bun-simţ. 

Gino întoarse capul ca să se uite la el. 

— Haide, Leo! Jack Gilbert este un beţivan nenorocit. Ştii 
vorba aia, cum îţi așterni așa dormi, așa că nu-l mai compătimi 
atâta. 

— ÎI compătimesc doar de la distanţă. Când mă apropii de el, 
nu pot să-l suport. 

— Uite, ăsta-i partenerul pe care-l cunosc eu și-l iubesc. 

— Dar e vorba de chestia aia cu oul și găina. 

— Poftim? 

— Păi, trebuie să te întrebi: a ajuns un beţiv nenorocit fiindcă 
toată lumea i-a întors spatele, ori toată lumea i-a întors spatele 
fiindcă e un betiv nenorocit? 

Gino scoase un oftat exasperat. 

— Aleg varianta numărul doi. Putem să mergem acum? 

Magozzi ezită. 

— Poate că ar trebui să așteptăm câteva minute înainte să 
dăm buzna înăuntru. Doar așa, din respect. 

— Am fost suficient de respectuoși, Leo. Și, la urma urmei, nu 
suntem noi primii care apar neinvitaţi la ușă, cu aparate de 

înregistrare și cordoane de cauciuc. În plus, în mulţimea asta, 
nimeni n-o să observe doi bărbaţi foarte chipeși în costume de 
înmormântare impecabile. 

Un sfert de oră mai târziu, Magozzi se întreba dacă fusese 
înţelept să ia parte la această ceremonie, oricât de rezonabile 
păruseră argumentele pe care i le prezentase Gino. Ideea era că 
nimeni pe lume, nici măcar Morey Gilbert, nu putea fi un om 
chiar sută la sută bun și părea absolut imposibil ca cineva să 
ajungă la vârsta de optzeci și patru de ani fără să fi călcat 
vreodată pe cineva pe bătături. Sperau că, dacă îi ascultau cu 
atenţie pe oamenii care îl cunoscuseră, puteau culege măcar un 
indiciu în legătură cu ceva ce nu știau încă despre victima lor; 
ceva care să merite să fie investigat. 

Până în acel moment însă, Magozzi nu auzise decât și mai 
multe mărturii emoţionante - dacă omul ăsta nu fusese un 
sfânt, fusese cu siguranţă foarte aproape de a fi unul, iar chestia 
asta începea să îl enerveze. Morey Gilbert dăduse altora tot ce 
avusese de dat - timp, bani, poveţe, mâncare, adăpost; și nu-i 
ajutase doar pe oamenii care-i ieșiseră în cale - se ducea să îi 
caute. Era pur și simplu nefiresc. 

Dintr-odată, o mișcare din cealaltă parte a camerei îi atrase 
atenţia. Jack Gilbert trecea împleticindu-se de la un invitat la 
altul, ca o bilă de biliard prost trasă, ștergând orice urmă din 
compasiunea pe care Magozzi o simţise pentru el mai devreme, 
prezentându-se drept singurul și cel mai evident eșec al bunelor 
intenţii ale lui Morey Gilbert. 

Magozzi îl urmări pe Jack cu privirea, cufundat în gânduri. 
Avea senzaţia că mintea i se împotmolea într-o serie de 
limitatoare de viteză. 

ÎI găsi pe Gino umplându-și cea de a doua farfurie de la un 
bufet ce-i depășea până și cele mai fantastice fantezii culinare. 

— Nu-i așa că-i grozav? zise vesel Gino. Trebuie să guști tăiţeii 
ăștia cu stafide. 

Își aruncă o chifteluţă în gură. 

— Ei? Ai găsit ceva interesant? 

— Cred că trebuie să ne uităm mai bine la Jack Gilbert. 

Gino ridică o sprânceană, singura mișcare posibilă atunci 
când avea gura atât plină ca în acel moment. 

— Este singura fisură din aura lui Morey Gilbert, Gino. 

— Da, dar e un fraier. Un beţiv. Și niciunul din noi n-a avut 
vreo intuiţie în ceea ce-l privește. 

— Tocmai asta e - ne-am gândit să-l punem pe lista 
suspecților, dar, când nu ne-a plăcut asta, am preferat să nu ne 
mai gândim la el. Dacă el este legătura? Dacă taică-său și-a 
pierdut viaţa în urma unei povești în care era el implicat? 

Gino își îndesă încă o chiftea în gură și hotărî că putea totuși 
să vorbească și într-o astfel de situaţie. 

— Ce-a făcut Jack? 

— La dracu', de unde să știu? 

— Nu, nu, asta au spus Langer și McLaren, ai uitat? Când ne- 
au povestit cum Morey l-a dat la o parte pe Jack din faţa lui la 
înmormântarea lui Hannah. Poate că era implicat în ceva foarte 
urât, mult sub standardele morale ale lui Morey Gilbert; și poate 
că bătrânul chiar a încercat să-l scoată din situaţia asta, dar s-a 
ales cu un glonţ în cap pentru eforturile lui. Chiar el a spus că 
sunt oameni care-i vor moartea. Poate că nu glumea. Dar care e 
rolul lui Rose Kleber în povestea asta? 

Magozzi luă o scobitoare cu franjuri de celofan în vârf și o 
înfipse într-o chiftea de pe farfuria lui Gino. 

— Am un plan nou. Luăm fiecare crimă pe rând. Dacă Rose 
Kleber are vreo legătură, o s-o găsim până la urmă. Deci, hai să 
vorbim cu misterioasa soţie a lui Jack, să-i verificăm registrele 
de la birou, să vedem ce fel de oameni a reprezentat, chestii de 
genul ăsta. 

Gino dădu din cap, dus pe gânduri. 

_ — S-ar putea să ai dreptate. Se apropie și îi șopti conspirativ: 
In plus, am început să mă satur să-i aud pe toţi ăștia din jur 
vorbind numai despre cât de minunat a fost Morey Gilbert. 
Acum două săptămâni, am donat douăzeci de dolari la o 
societate umanitară și m-am simţit caritatea întruchipată. Acum, 
Morey Gilbert mă face să mă simt ca un ticălos zgârcit. ÎI ţii 
minte pe puștiul ăla, Jeff Montgomery, care lucrează la seră? Se 
pare că părinţii lui au fost uciși într-un accident de mașină 
imediat ce a început facultatea, așa că Gilbert i-a plătit studiile. 
Îți vine să crezi? 

— Nu-i de mirare că nu se mai oprește din plâns de două zile. 

Magozzi privi peste umărul lui Gino și o văzu pe Lily 
apropiindu-se în rochia ei neagră și lungă, de înmormântare. 

Marty era lângă ea, cum fusese toată ziua, încercând să-i ţină 
locul fiului inutil. Magozzi îl aprecia foarte mult pentru asta. 

Lily se opri și aruncă o privire tăioasă mâinilor goale ale lui 
Magozzi, apoi dădu aprobator din cap în fața farfuriei lui Gino, 
aproape indecent de încărcată. 

— Aveţi o poftă de mâncare sănătoasă, domnule detectiv. 

— Mâncarea e de-a dreptul fantastică, doamnă Gilbert. Cineva 
mi-a spus că dumneavoastră aţi gătit-o, în cea mai mare parte. 

— Așa este. 

— Atunci, părerea mea e să închideţi serele și să deschideţi 
un restaurant. 

Nu s-ar putea spune că zâmbise, la propriu, dar era evident, 
după ușoara schimbare în expresia ei, că nu era imună la 
complimente. 

— Am văzut o fotografie cu femeia care a fost ucisă, în ziarul 
de dimineaţă. 

— Rose Kleber, spuse Magozzi. 

— In orice caz, m-am gândit c-ar fi bine să vă spun. Chipul ei 
îmi pare oarecum cunoscut, așadar, e posibil să fi trecut de 
câteva ori pe aici. Dar nu se număra printre clienţii regulațţi. Pe 
aceștia-i ţin minte. 

— Lily? 

Sol Biederman veni în spatele ei și o întrerupse timid. 

— L-ai văzut pe Ben? 

— Care Ben? 

— Haide, Lily, Ben Schuler! 

Sol era vădit îngrijorat și părea că începe să-și piardă 
răbdarea. 

— Nu a fost la înmormântare și, dacă nu-i nici aici, sigur s-a 
întâmplat ceva. Are probleme cu inima, știi, și nu răspunde la 
telefon. 

— Nu este aici fiindcă nu e binevenit în casa mea și o știe, 
spuse tăios Lily. 

Sol zâmbi blând, atingându-i brațul. 

— Oricât de înfricoșătoare ai fi, Lily, nici măcar tu nu l-ai 
putea opri să vină la pomana vechiului său prieten. Mă duc până 
la el, doar așa, ca să mă liniștesc, dar nu stau mult. 

— Dacă nu e mort, spune-i că tot nu e binevenit în casa mea, 
zise Lily. 


Se răsuci pe călcâie, îl văzu pe Jack venind spre ea, apoi se 
răsuci iar și plecă în direcţia opusă. 

Gino scoase un fluierat prelung de îndată ce Sol și Lily se 
îndepărtară, fiecare în altă direcţie. 

— Adu-mi aminte să nu ajung niciodată pe lista ei neagră. Ce- 
o avea împotriva lui Ben ăsta? 

Marty ridică din umeri. 

— Nu se știe niciodată cu Lily. Mă scuzaţi, băieţi, trebuie să 
mă întorc la ea. 

— Are vreo cincizeci de persoane în jurul ei în clipa de față, 
Marty, spuse Gino. Fă-ţi o favoare și ia o pauză de cinci minute. 
Tocmai am văzut o chiftea pe care era trecut numele tău. 

E greu să vezi pe unul de-ai tăi doborât la pământ, reflectă 
Magozzi. Gino se dădea peste cap încercând să pornească o 
discuţie cu Marty și, fiindcă era un om politicos, Marty făcea 
eforturi să se arate interesat de ceea ce îi spunea Gino. Dar era 
jenant de evident că se preface și, după vreo zece minute, 
Magozzi începu să aibă senzaţia că-l torturau pe amărât. 

— Ar trebui să plecăm, Gino, spuse el. 

In acea clipă însă, Jack Gilbert se apropie împleticindu-se, 
vărsându-și o băutură aproape la fel de roșie ca faţa lui pe 
pieptarul cămășii albe. Işi puse braţul pe umărul lui Marty. 

— Salutare, băieţi! Ce mai adunătură, nu? Făcu un gest larg 
cu mâna, împroșcând în jur un cerc de punci din pahar. La 
dracu', ai zice c-a murit însuși papa. 

Cu o impulsivitate care îi luă pe toți prin surprindere, Marty se 
răsuci spre Jack, îi dădu enervat la o parte brațul de pe umăr și-i 
luă paharul din mână. Preţ de câteva clipe, lui Magozzi i se păru 
că vede o urmă din vechea Gorilă. 

— Nu întinde coarda, Jack! Nu azi. 

Jack se dădu câţiva pași înapoi și aproape că-și pierdu 
echilibrul. 

— Haide, nu te supăra, Marty. la-o mai ușor. Vrei ceva de 
băut? 

O femeie corpolentă cu părul arămiu se apropie și-i întinse lui 
Marty un telefon mobil. 

— Te caută cineva. 

După ce Marty luă telefonul și se îndepărtă, femeia se duse 
lângă Jack. 

— Jack Gilbert, uită-te la tine! Cazi din picioare, verși 
băuturile, jigneşti lumea... Cum poţi să-i faci asta mamei tale? 

Capul lui Jack se clătină câteva clipe pe umeri, în timp ce 
încerca să se concentreze asupra femeii. 

— Dumnezeule, Sheila, tu ești? Arăți ca Dennis Rodman. Ce 
dracu' s-a-ntâmplat cu părul tău? 

Femeia își îngustă privirea și se aplecă înspre el. 

— Farshtinkener  paskudnyak! îi şuieră ea, apoi plecă 
nervoasă. 

Gino urmărea scena cu ochii căscaţi. Nu înțelesese ce-i 
spusese femeia, dar era absolut convins că Jack o meritase. 

— Știi ce, domnule Gilbert? Cred că ar fi cazul să vă mai 
reveniți puţin. Duceţi-vă și întindeţi-vă pe canapeaua aia, beţi o 
cafea... 

— Nemaipomenită idee, domnule detectiv, dar, vedeţi 
dumneavoastră, tocmai mi-am turnat cea mai bună sticlă de 
Bourbon în vasul de punci și o veche tradiţie evreiască spune 
că, atunci când torni alcool la o înmormântare, trebuie să-l bei 
pe tot, altfel îi aduci o ofensă mortului. 

Gino îl privi fix câteva clipe lungi. Era aproape convins că 
debita baliverne, dar nu poți fi niciodată sigur când vine vorba 
de religii. La urma urmei, cine-ar putea crede că cei de credinţă 
catolică mânjesc oamenii cu cenușă pe frunte? 

— Glumește, Gino, zise Magozzi. 

— Ştiam asta. Hai să plecăm de-aici. 

Gino și Magozzi tocmai trecuseră de Jack, când mâna lui 
Marty apăru din mulţime și se-ncleștă pe braţul lui Gino. „Încă 
mai era multă forță în brațul ăsta”, își spuse Gino, simțind 
strânsoarea lui Marty. Fostul detectiv mormăi niște cuvinte de 
asigurare în telefon, apoi luă aparatul de la ureche și apăsă 
butonul de închidere. 

— M-am gândit c-o să vreți să auziţi asta, spuse el foarte 
încet, privind în jur ca să se asigure că nu era nimeni suficient 
de aproape cât să-i audă. Era Sol la telefon. Ben Schuler a fost 
împușcat. 

Chipul lui Magozzi împietri. 

— E mort? 

Marty dădu din cap, negru la faţă. 

— Cine e mort? întrebă Jack mult prea tare, apropiindu-se de 
ei pe două cărări. 

— Vorbește mai încet, Jack, îi spuse Marty. Ben Schuler. 

— Ei pe dracu’? Săracul nenorocit! Ce-a păţit, atac de inimă? 

Marty ezită, poate o reminiscență din acea reţinere a oricărui 
poliţist de a divulga informaţii unuia care nu lucra în branșă. 

— Nu, spuse în cele din urmă. A fost împușcat. O singură 
dată, în cap. La fel ca Morey. 

Auzind aceste cuvinte, Jack Gilbert deveni înfricoșător de 
treaz și tot sângele i se scurse din chipul roșu de băutură. 

— S-a sinucis? 

Marty clătină din cap. 

În acea clipă, pe chipul lui Jack Gilbert apăru o expresie 
ciudată - pe care Magozzi nu o mai văzuse decât de câteva ori 
în viaţa lui - o expresie de teamă neprefăcută. 

— Isuse Hristoase! șopti el. 

— L-ai cunoscut? îl întrebă Gino. 

Jack dădu din cap. 

— Da, l-am cunoscut. 

Apoi se răsuci pe călcâie și se îndepărtă într-o linie perfect 
dreaptă. 

Marty îl găsi câteva clipe mai târziu, aplecat peste masa din 
bucătărie, uitându-se la fotografia lui Rose Kleber din ziarul de 
dimineață. Tremura din tot corpul. 


e Capitolul 20 


Existau multe cartiere în Minneapolis care fuseseră cândva 
relativ moderne, până când șoselele și autostrăzile începuseră 
să muște puţin câte puţin din proprietăţile imobiliare ale 
orașului. Casa lui Ben Schuler se afla într-unul dintre aceste 
cartiere, cocoţată pe un deal unde ulmi seculari umbriseră 
odinioară un bulevard pe care orașul îl umplea cu flori în fiecare 
primăvară. În ultimii douăzeci de ani însă, mai toţi copacii 
fuseseră doborâţi de boala ulmilor olandezi, iar cei care 
scăpaseră căzuseră pradă unui sistem de rampe din noua 
autostradă, iar rezidenții cartierului nu mai aveau acum altă 
priveliște în afara celor șase benzi de trafic de la poalele 
dealului. Gino și Magozzi auziră mugetul unui mastodont de 
patruzeci de tone urcând pe o rampă în clipa în care ieșiră din 
mașină. 

— Era mai frumos aici, odinioară, spuse Magozzi, uitându-se 
la o crăpătură lungă din tencuiala casei lui Ben Schuler, o clădire 
de cărămidă, cu două niveluri și verandă lăsată, de pe cealaltă 
parte a străzii. O soră de-a străbunicii mele avea o casă mare, în 
stil victorian, la doar câteva străzi mai încolo. 

— Atunci de ce dracu’ ţi-a trebuit atâta timp s-o găsești? 
mârâi Gino, scoțându-și sacoul și cravata și aranjându-le pe 
spătarul scaunului. 

— N-am mai fost de ani de zile pe-aici. Am vizitat-o doar de 
două ori, și pe atunci aveam vreo șase sau șapte ani. Era o 
băbăciune care-mi dădea fiori. Ai mei ziceau că n-a cunoscut în 
viaţa ei o persoană care să-i placă și aici erau incluși și membrii 
familiei. Refuza să vorbească engleza și tata refuza să 
vorbească în italiană, doar ca s-o scoată din sărite. Ultima oară 
când am venit aici, mi-a ars o palmă peste faţă fiindcă luasem 
furculita în mână înainte să spună rugăciunea. 

Pe chipul lui Gino apăru o grimasă de dezaprobare. Să lovești 
un copil era unul dintre puţinele lucruri pe care mintea lui pur și 
simplu nu reușea să le conceapă. 

— La naiba, urăsc chestia asta. Sper c-a împușcat-o taică-tău. 

— Taică-meu n-ar fi ridicat mâna împotriva unei femei nici 
dacă-l jupuia de viu. Magozzi zâmbi. Dar cred că mama i-a ars 
vreo două. 

Gino zâmbi și suflă un sărut înspre Saint Paul, unde părinţii lui 
Magozzi încă mai trăiau în casa în care copilărise el. 

— Întotdeauna mi-a plăcut de maică-ta. 

— Și ei îi place de tine. Ai de gând să-ţi scoţi toate hainele, 
sau putem să mergem? 

— Ai idee cât costă să duci un costum la curăţătorie? 

Magozzi clătină din cap. 

— Nu mi-am pus niciodată problema. 

— Frate, uneori îi urăsc pe burlaci. Tocmai am plătit niște bani 
frumoși ca să curăț costumul ăsta, și zău că nu vreau să prindă 
iar miros de mort. 

— Dar pantalonii îi lași pe tine. 

— Mda, în privinţa asta nu văd ce-aș putea face. 

Trânti portiera și o luară amândoi în sus pe alee. 

— Se pare că Anant și băieții de la BCA ne-au luat-o înainte. 

— Nu-i de mirare. 

Gino aruncă o privire furgonetei urâte de la Institutul de 
medicină legală parcate pe alee, și la duba cu însemnele BCA 
din spatele acesteia. 

— Au GPS în ambele mașini, iar nouă nu ne-au pus nici măcar 
aer condiţionat. Nu există dreptate pe lume. 

Jimmy Grimm îi întâmpină pe Magozzi și Gino la intrarea din 
spatele casei lui Ben Schuler. 

— Trebuie să-l opriţi pe individul ăsta, fură primele cuvinte 
care-i ieșiră pe gură. 

— Hei, bună idee, Jimmy! zise Gino. Nouă de ce nu ne-o fi 
trecut prin cap? 

Jimmy se dădu la o parte și îl lăsă pe Gino să intre în 
bucătăria micuță. 

— Ce l-a mai enervat astăzi? îl întrebă pe Magozzi. 

— Costul exagerat de la curăţătoriile chimice, în principiu. Ah, 
și faptul că voi aveţi GPS și noi nu. 

Privirea lui Magozzi se opri pe un desen făcut cu carioca, prins 
pe ușa frigiderului. Habar nu avea ce voia să reprezinte, dar era 
clar că nimeni nu înăbușise creativitatea copilului, fiindcă era o 
combinaţie de culori reușită. 

— Cât de urât e înăuntru? 


Arătă în direcția unui coridor la capătul căruia bănuia că se 
afla dormitorul. 

Jimmy îşi umflă obrajii și-și desfăcu primul nasture al 
costumului alb, imaculat. 

— Minimum de sânge, maximum de efect. Anant e deprimat 
rău de tot. El are un respect profund pentru persoanele în 
vârstă, iar asta nu-l ajută deloc. O fi vreo chestie hindusă? 

— E o chestie de bun-simţ, i-o întoarse Gino. 

— Ei, orice ar fi, cred că se ia. Vă spun, nenorocitul ăsta care 
împușcă bătrâni începe să mă scoată din sărite și pe mine. Intru 
în casele astea și văd fotografii cu nepoți, și rețete, și 
medicamente, și chestii de genul ăsta, și văd casa alor mei, mă- 
nțelegeți? Zău așa, oamenii ăștia sunt la capătul vieţii, își trăiesc 
ultimele zile... nu are niciun pic de logică! lar povestea de azi e 
cea mai urâtă de până acum. 

Gino clătină din cap. 

— Nu poate fi mai urâtă decât cea de la Rose Kleber. Văd 
pancarta aia cu GRADINA BUNICII și noaptea în somn. Aia și 
platoul cu fursecurile pe care tocmai le făcuse pentru nepoate. 

Jimmy îi privi câteva clipe. 

— Cred că a luat unul dintre fursecurile alea. 

Magozzi ridică sprâncenele. 

— Nu am citit asta în raport. 

— Nici n-am scris. Era doar o presupunere. Ilnadmisibilă. Nu 
aveam nicio dovadă clară. Dar le aranjase așa de frumos pe 
farfurie... lar folia de plastic cu care le acoperise era ridicată 
într-o parte și exista un spaţiu gol acolo unde ar fi trebuit să fie 
un fursec. Mi-a venit în minte imaginea cu nenorocitul care o 
ucide pe bătrână, apoi, în drum spre ieșire, se servește cu un 
fursec făcut de ea. Încercă să zâmbească. Astea sunt detaliile 
care încep să-ţi toace nervii după o vreme, mă înțelegeți? 
Imaginile de genul ăsta, care nu ţi se mai şterg din minte. lar 
cea de azi e cumplită. Ben Schuler știa ce-l așteaptă și era 
înnebunit de groază. Și se pare că ucigașul s-a jucat cu el o 
vreme; poate l-a alergat prin casă, poate-a stat de vorbă cu el, 
nu știu. Dar sărmanul bătrân s-a târât până în dormitor 
încercând să scape, și cu imaginea asta o să plec eu de-aici. 

Gino îl privea lung, făcând eforturi să-și șteargă din minte 
imaginea pe care Jimmy Grimm tocmai i-o crease. Avea să-și 
facă și el propria imagine, când avea să vadă locul crimei, iar 


136 


șmecheria era să observi, să reții imaginile care să te-ajute în 
investigație, apoi să uiţi restul. Dacă stăteai prea mult să te 
gândești la bătrâni plângând speriaţi, târându-se în patru labe 
ca să scape de-un ucigaș, te prăbușeai, îţi distrugeai nervii și 
nu-ţi mai puteai face meseria. Și, la dracu’, Grimm știa asta. 

— Zău așa, Grimm, începi să vorbeşti ca o fetiţă. Vrei să te 
transferi la departamentul administrativ, sau ce? 

— În momentul ăsta, zău dacă nu m-ar tenta. O luă înainte pe 
coridor. Staţi în spatele meu. Am eliberat o intrare, dar e cam 
tot ce-am apucat să facem până acum. Anant vrea să vedeţi și 
voi locul înainte să începem să facem fotografii, să căutăm 
amprente și să strângem dovezi. 

Scândurile vechi ale dușumelei le scârțâiau sub picioare în 
timp ce treceau pe lângă o colecţie impresionantă de fotografii 
de familie în alb-negru, fotografii care aveau cel puţin cincizeci 
de ani. Cam pe la jumătatea holului, atât Magozzi, cât și Gino se 
opriră și priviră în urmă, la fotografiile pe lângă care trecuseră, 
apoi în faţă, la cele care urmau. 

Jimmy îi privi peste umăr. 

— De ce v-aţi oprit? Sper că nu atingeţi nimic, nu? 

— Ba da, dăm cu mâna pe perete, ca să lăsăm amprente, 
pufni iritat Gino. Zău așa, Grimm, mai relaxează-te. Care-i 
treaba cu toate fotografiile astea? E cea mai ciudată colecţie pe 
care am văzut-o vreodată. 

Jimmy se întoarse câţiva pași, până lângă cei doi. 

— Mie-mi spui? Sunt toate câpii după aceeași fotografie. 
Șaizeci în total. Îţi cam dă fiori, nu? Prietenul lui - bătrânul care 
l-a găsit? 

— Sol Biederman. 

— Da, el. Încă mai era aici când am sosit. Zice că e singura 
fotografie pe care Ben Schuller o mai avea cu familia lui. Părinţii 
lui, el și sora mai mică. Se pare că înrăma câte o copie în fiecare 
an. 

— Ţi-a spus de ce? 

Jimmy ridică din umeri. 

— Ei au murit în lagăr, el nu. Sentimentul de vinovăţie al 
supravieţuitorului, un memorial, cine știe? 

Magozzi și Gino schimbară o privire sumbră. 

— Ben Schuler a fost într-un lagăr de concentrare? întrebă 
Magozzi. 

— Așa mi-a spus Biederman. 

Jimmy Grimm îi întâlni privirea lui Magozzi. 

— Trei, și lista continuă. 

Anantanand Rambachan stătea în mijlocul dormitorului lui 
Ben Schuler, cu capul plecat, cu palmele împreunate sub bărbie. 
Părea mai degrabă o rudă îndurerată decât un medic legist, își 
zise Magozzi. Rămase o clipă în ușă, întrebându-se dacă nu 
cumva Anant se ruga și dacă nu ar fi fost o încălcare de neiertat 
a protocolului hindus să-l întrerupă. 

Gino era mai puţin sensibil. 

— Hei, Anant! Ești în transă, sau ce? 

Anant zâmbi doar o secundă, întorcându-se spre ei. Nu-și mai 
arătă dinţii. Nu în seara asta. 

— Bună seara, detectiv Rolseth, detectiv Magozzi. Și, ca să vă 
răspund la întrebare, domnule detectiv Rolseth, nu, nu eram în 
transă. Dacă aș fi fost într-o astfel de stare, nu aș fi putut să vă 
aud întrebarea. Eu doar... 

Sprâncenele negre și dese i se încruntară în timp ce-și 
deschise mâinile, apoi le împreună la loc și le puse pe piept. 

— Încercai să-ţi faci o imagine de ansamblu? îl iscodi Gino. 

— Da. Da, este exact expresia care să descrie ceea ce 
făceam, mulțumesc. 

Le făcu semn să intre în cameră. 

— Direct de la ușă până la mine, v-aș ruga. Vedeți locul unde 
podeaua e mai închisă la culoare? 

Magozzi privi o fâșie de lemn lată de aproape un metru care 
mai păstra încă strălucirea lacului de odinioară, neafectat de 
soare sau de uzura vremii. 

— A fost un preș aici? 

— Da. Domnul Grimm l-a înlăturat pentru examinare înainte 
să intrăm, ca să putem avea o cale de acces la această cumplită 
poveste. 

Magozzi și Gino pășiră atent, unul în spatele celuilalt, exact pe 
mijlocul cărării create de urma preșului. Când ajunseră pe la 
jumătatea camerei, se opriră și priviră în jur, fără niciun cuvânt, 
citind cumplita poveste despre care pomenise Anant cu propriii 
ochi. 

Dormitorul era un dezastru și, spre marea lor ușurare, 
mirosea mai mult a aftershave ieftin decât a orice altceva. Toate 
sticlele care se aflaseră cândva pe comodă erau acum doar un 


138 


morman de cioburi și lichid pe podea. O noptieră de lângă pat 
era răsturnată, iar alături se vedea o lampă cu abajurul din sticlă 
verde spart. Ceea ce mai rămăsese din telefonul zdrobit se 
zărea în celălalt colț al încăperii și o cuvertură decolorată, cu 
ciucuri, fusese trasă de pe pat. 

Pantofii ieșeau în evidenţă în mijlocul acestui dezastru, rămași 
în mod surprinzător neatinși de violenţa din jurul lor. Erau negri, 
frumos lustruiți și așezați în faţa unui scaun cu spătar, 
așteptând să fie încălțați. 

Gino oftă din rărunchi. Se uita într-un dulap deschis, la o 
grămadă de haine trase de pe umerașe și aruncate pe jos. 

— Unde este? Aici? 

Anant îi urmări privirea. 

— Nu. Nu mai e acolo. Domnul Schuler este sub pat. 

Magozzi închise ochii preţ de o clipă și își imagină un bătrân 
îngrozit, târându-se dintr-o ascunzătoare inutilă în alta, într-un 
oribil joc de-a șoarecele și pisica, încercând zadarnic să-și 
salveze viața, până în ultimul moment. Sau poate că deja își 
acceptase soarta și căutase adăpostul patului instinctiv, ca un 
animal rănit, ca să poată muri ferit de priviri și într-o pace 
relativă - presupunând că este posibil așa ceva, atunci când ești 
urmărit de un psihopat sadic, înarmat. 

— Nu văd urme de sânge. A fost împușcat sub pat? 

— Cred că supoziţia dumneavoastră este corectă, domnule 
detectiv, spuse Anant. 

Îngenunche și le făcu semn celor doi să procedeze la fel. Apoi 
scoase un mini-Maglite din buzunarul hainei și lumină carnagiul 
ascuns sub pat. 

— Vă rog, domnilor, dacă sunteţi amabili. 

Magozzi și Gino se ghemuiră lângă el și se uitară la ceea ce 
mai rămăsese din capul lui Ben Schuler. Partea de sus a 
craniului era acum numai sânge, și creier, și fragmente de os, 
însă faţa, fantomatic de albă în lumina intensă a lanternei, îi 
rămăsese intactă, înţepenită într-o grimasă grotescă, de parcă 
cineva ar fi luminat cu lanterna un portret de Picasso. 

Gino întoarse o clipă capul. 

— Dumnezeule mare, faţa lui! De ce arată așa? 

— Este expresia cu care a murit, domnule detectiv. Rămasă 
îngheţată în timp, așteptându-ne să o descifrăm. Cred că este 
expresia groazei. 

Anant cobori apoi raza lanternei pe hainele lui Ben Schuler - 
un blazer de lână uzat, o cămașă pătată de sânge dedesubt și o 
cravată pe jumătate înnodată. 

— Se pare că se pregătea să se ducă undeva. 

— La înmormântarea lui Morey Gilbert, spuse încet Magozzi. 
Se ducea la înmormântarea prietenului său. 

Jimmy Grimm vâri capul pe ușă. 

— A venit presa, băieţi. De la toate cele patru canale și de la 
ambele ziare. Atmosfera începe să se încingă. 

Vestea morţii lui Ben Schuler se răspândi repede printre cei 
strânși în casa familiei Gilbert, amuţind vocile, ascuţind 
simţurile, șoptind un avertisment sinistru. Poate că poliția încă 
mai bâjbâia, căutând firul clar care să lege cele trei crime, dar 
fiecare bărbat sau femeie din acea casă știa adevărul. Cineva 
omora evrei. 

Niciunul nu rosti cu voce tare acest cumplit gând, dar 
rămaseră mai mult decât intenţionaseră, strânși în grupuri mici, 
căutând alinare în speranţa că împreună erau în siguranţă. Se 
lăsase deja întunericul când începură să plece și, chiar și atunci, 
mai zăboviră o vreme în ușă pentru a-și exprima pentru ultima 
oară condoleanțele. 

In timp ce șirul de oameni cumsecade ieșea pe ușa din față, 
Jack se strecură pe cea din spate și dispăru printre umbrele din 
grădină. 

Erau o mulțime de obstacole în drum spre magazia de unelte 
din spatele serei, bunăoară fire de iarbă și tot felul de denivelări 
de pământ prin peluză, însă Jack reuși să ajungă în cele din 
urmă la destinaţie cu doar vreo câteva zgârieturi și pete de 
iarbă. Cel puţin spera că erau pete de iarbă și că nu căzuse pe 
vreo broască. 

Se opri lângă ușă și se sprijini cu spatele de lemnul nelustruit, 
ascultând. Era foarte întuneric afară și, după ce reușeai să faci 
abstracție de orăcăitul infernal al afurisitelor de broaște din 
iarbă, era foarte liniște. Singurele zgomote pe care le auzea 
erau bătăile propriei inimi în piept și așchiile de lemn care-i 
distrugeau țesătura fină, de lână, a costumului, în clipa în care 
își târî spatele pe ușa de lemn, lăsându-se pe vine, și-și îngropă 
capul în mâini. 

Dumnezeule mare, trebuia să-și revină, trebuia să se 
relaxeze, să-și facă un plan și apoi trebuia să-și mai toarne ceva 
de băut. 

Se clătina pe picioare în clipa în care se ridică în cele din urmă 
și deschise ușa, înfiorându-se la scârţâitul balamalelor. Înaintă 
împleticindu-se până în mijlocul încăperii și orbecăi cu mâinile 

deasupra capului până când găsi lanţul becului gol, fără abajur, 
suspendat din tavan. 

La lumina becului, magazia era la fel de ordonată ca 
întotdeauna. Se uită în jur la toate acele lucruri care-l speriaseră 
în copilărie: sapele cu muchiile lor ca niște cuțite, foarfecele de 
grădină strălucitoare, fărașele ascuţite și greblele ale căror dinţi 
străluceau sinistru în lumina becului care se legăna din tavan. 
Toţi monștrii pe care Jack îi văzuse la vârsta de șase ani, când 
intrase pentru prima oară aici după lăsarea întunericului. 

Mâna lui taică-său era mare - degetele îi coborau până la 
jumătatea pieptului micut, degetul mare până la mijlocul 
spatelui -, dar ciudat de ușoară. Doar caldă și liniștitoare. 

— Haide, Jackie. Intră. A 

O scuturare hotărâtă din cap. Incăpătânare de șase ani. 

— Nu? Ah, arată altfel noaptea, nu-i așa? 

Apoi, tot din cap, un semn hotărât că da. 

— Și toate uneltele... par înfricoșătoare, am dreptate? 

Alt semn că da, cu ceva mai mult curaj acum că secretul 
fusese dat pe față. 

— Ha? Crezi că aș lăsa eu pe cineva să-i facă rău fiului meu, 
băieţelul lui tata? 

Apoi nişte brate puternice  învăluindu-l,  ridicându-l, 
strângându-l lângă o cămașă de lână apretată care mirosea a 
sudoare, a pământ și a aer. 

— Nimic de aici n-o să-ți facă vreun rău. Nimic pe lume n-o sã- 
ți facă vreodată vreun rău. N-o să-i las. Mă crezi, nu-i așa, Jack? 

Jack nu-și dădu seama că plânge până când nu auzi scâncetul 
deznădăjduit și oribil al propriilor suspine. Işi astupă gura cu 
palma ca să înăbușe sunetele și se îndreptă împiedicându-se, pe 
jumătate orbit de cocktailul de Bourbon și lacrimi, spre colţul 
încăperii, unde mai mulţi saci de îngrășământ natural de oaie 
erau aranjaţi pe un stivuitor. Îi luă zece minute să dea la o parte 
sacii grei ca să poată muta stivuitorul de lângă perete și, când 
termină, lacrimile i se opriseră. 

Găsi numaidecât spărtura din ciment, luă un hârleţ și începu 
să ridice bucata de beton, simțind cum îi apar pe frunte 
broboane de sudoare, de efort și furie. 

Sacul de plastic era înnegrit, cârpele din el erau unsuroase și 
miroseau a transpiraţie. Răul învelit în scutece. 

Jack priva arma pe care o simțea atât de firesc în mână, 
fascinat de felul în care lumina din tavan se răsfrângea în țeava 
pistolului. Deschise magazia și numără gloanţele și tocmai se 
pregătea să bage revolverul în buzunar când auzi ușa scârțâind 
în spatele lui. Fără să se gândească, strânse arma în mână și se 
răsuci pe călcâie, în poziţie de tragere. Cunoștea foarte bine 
mișcarea asta. 

Unul dintre puștii care lucrau la sere stătea în ușă, cu ochii 
căscaţi cât cepele, pironiţi asupra pistolului. 

— Vai de mine, vai de mine... Domnule Gilbert? Sunt eu, Jeff 
Montgomery? Vă rog, nu trageţi. 

Jack se prăbuși în șezut și închise ochii, simțind cum începe să 
tremure în timp ce adrenalina căuta un loc în care să se ducă. 
Dumnezeule mare, fusese la un pas să-l împuște pe băiat. 

— Oh, ce mama dracului! mormăi el, după ce adrenalina se 
scurse din el și alcoolul își făcu din nou simțită prezenţa. N-o să 
te-mpușc! Nu te-a învăţat nimeni să nu te furișezi așa, în spatele 
unui om înarmat? 

— Eu... Eu... Eu... nu știam că sunteți înarmat? Am văzut 
lumina aprinsă și m-am gândit să vin să văd ce se-ntâmplă? 

Jack se ridică pe picioarele care încă-i tremurau și se uită la 
puştiul care rămăsese înțepenit în ușă, privind speriat în toate 
direcţiile, ca un iepure gata să o zbughească la fugă. Işi dădu 
seama în momentul acela cum trebuia să fi arătat scena. 

— Ascultă, puștiule, nu este ceea ce pare. Personal, nu suport 
armele, dar e un nebun care împușcă oameni prin cartier. Așa 
că am nevoie de asta, înţelegi? T 

— Da, da, domnule, singur că înțeleg... A... Eu plec acum? 

— Nu, nu, rămâi o clipă. 

Jack făcu un gest larg cu arma în mână și puştiul se ghemui 
lângă ușă, îngrozit. Privirea lui Jack se mută de la ochii băiatului 
la arma din mână. 

— Oh, Doamne, îmi pare rău. 

Băgă revolverul în buzunar și-și ridică mâinile goale. 

— Nu te teme, băiete. Jeff parcă te cheamă, nu? 

Băiatul dădu încet din cap. | 

— Bine Jeff, ascultă acum. Imi pare foarte rău că te-am 
speriat. Doar că sunt cam beat și foarte speriat la rândul meu și 
am luat arma asta doar ca să mă apăr, vezi? Dar treaba e că nu- 
i o chestie tocmai legală, pricepi? Și n-ar fi bine să afle cineva că 

o am. În special Marty. Pentru Dumnezeu, nu-i spune lui Marty, 
promiţi? 

— Bine, sigur, nicio problemă, domnule Gilbert. 

— Excelent. Nemaipomenit. 

Jack bătu din palme și puștiul sări ca ars. 

— Acum, vrei să m-ajuţi să pun sacii înapoi pe stivuitor? 

— Sigur că da, domnule Gilbert. 

Jack îi zâmbi larg. 

— Ești un băiat bun, Jeff. 

După ce plecă și ultima persoană din casa lui Lily, Marty îl 
găsi pe Jack prăbușit la volanul Mercedesului, cu ochii pironiţi în 
întunericul din spatele parbrizului, în timp ce dintr-o sticluţă 
plată și argintie ultimele picături preţioase de Bourbon se 
scurgeau pe tapițeria de piele de culoarea untului. Marty se 
aplecă pe fereastra deschisă și simţi că leșină. 

— Dumnezeule, Jack, ce-i mirosul ăsta? 

Jack nici măcar nu se uită la el. 

— Bălegar de oaie. Ar trebui să mai aerisești magazia, Marty. 
Pute ca dracu' acolo. 

Părea surprinzător de treaz pentru cineva care probabil că 
băuse întruna încă de la răsăritul soarelui. 

— Ce ai căutat în magazie? 

— Păi... să zicem că am făcut o călătorie pe cărarea 
amintirilor. Tata mă ducea acolo când eram mic. Mă lăsa să stau 
lângă el în timp ce ascuțea uneltele. Ştii ceva? Cred că am băut 
prea mult ca să încep să depăn amintiri și mi-ar prinde tare bine 
un duș. Mă duci acasă, Marty? 

— Nu în mașina asta. 

Douăzeci de minute mai târziu, erau în Chevy Malibu-ul '66 al 
lui Marty, cu capota lăsată ca să iasă mirosul, îndreptându-se 
spre vest pe șoseaua care ocolea centrul Minneapolisului. Erau 
puţine mașini, aerul nopţii avea o căldură aproape sexuală, iar 
Jack era neobișnuit de tăcut în scaunul de lângă șofer. 

În cele din urmă, Marty spuse cuvintele pe care nu credea că 
le va rosti vreodată: 

— Hai, Jack, dă-i drumul! Vorbește! 

— Sigur, prietene, despre ce vrei tu. 

— Să începem cu ce i-ai făcut mamei tale. 

— Poftim? 

— Nu mă lua cu dintr-astea, Jack! Toată viața ta n-ai dat doi 
bani pe religie și, așa, dintr-odată, te umpli de Duhul Sfânt și te 
hotărăști să arunci chipa și să te creștinezi? Rahat! Fotografia 
aia imbecilă cu prima împărtășanie - și probabil și cea de la 

nuntă la fel - a fost un fel de palmă pe care le-ai tras-o alor tăi, 
este? 

— Și? 

— Și a fost un gest infantil, făcut în ciudă și, pe toţi dracii, de 
neiertat! 

Jack oftă cu zgomot. 

— Ai terminat? 

— Nu, la dracu', n-am terminat! Ei și ce dacă te-ai certat cu 
taică-tău? Lily nici măcar nu știe despre ce e vorba. De ce nu i-ai 
spus? 

— E complicat. Și nu vrei să știi. 

— Ba da, vreau să știu. Vreau să știu ce dracu’ a putut să-ţi 
spună Morey ca să-ţi provoace o astfel de reacţie. 

Jack se îndreptă niţel în scaun și se uită la Marty, uluit parcă. 

— Știi ceva, Marty? Ești singura persoană care s-a gândit 
vreodată că poate am avut motivele mele ca să fac ce-am făcut 
și că n-am fost pur și simplu un dobitoc. Işi întoarse din nou 
privirea spre șosea și clătină din cap. Frate, nu poţi să-ți 
imaginezi cum este. 

— Nemaipomenit. Mă bucur că te-am făcut fericit. Deci, care- 
a fost motivul? 

— Să știi că te iubesc pentru asta, Marty. 

— Of, pentru Dumnezeu, nu pot să discut cu tine când ești în 
starea asta. 

— Ei, atunci e bine, Marty. Fiindcă oricum nu voiam să 
vorbesc despre porcăria asta. Poveste veche, îngropată, fuse și 
se duse. 

— La dracu’, Jack, nu e deloc așa, fiindcă Lily încă mai suferă. 
Și tu la fel, că veni vorba. Trebuie să-ndrepţi lucrurile. 

Jack scutură viguros din cap. 

— Nu pot. 

— Atunci, spune-mi despre ce e vorba. Poate le-ndrept eu. 

— Doamne, tare arogant mai ești! E chiar amuzant, dacă stau 
să mă gândesc. La dracu’, ce anume te-ndreptăţește pe tine să 
fii arogant? Nu ești în stare să-ţi pui în ordine propria viaţă, așa 
că mai scutește-mă! Nu vreau să vorbesc despre asta. 

Degetele lui Marty se încleștară pe volan în clipa în care luă 
virajul strâns de la intrarea spre Wayzata. 

— Foarte bine, nu vrei să vorbești despre asta? Atunci, hai să 
vorbim despre Rose Kleber. 

Jack își strânse mâinile la piept. 

— N-am cunoscut-o. 

— Nu-mi veni mie cu rahaturi dintr-astea, Jack. Ti-am văzut 
fața în timp ce te uitai la fotografia din ziar. 

Jack nu se mișcă preţ de câteva clipe, nu spuse nimic, dar 
Marty simţea că era încordat. 

— Bine, bine... Am întâlnit-o o dată, și? Ce dacă? Întâlnesc 
mulţi oameni. Nu înseamnă că-i cunosc. Nici nu cred să-i fi auzit 
vreodată numele de familie. A fost doar șocul, atâta tot. Zău 
așa, ce Dumnezeu! Trei evrei bătrâni căsăpiţi în decursul a trei 
zile, iar eu să mă pomenesc că îi cunosc pe toți? 

— Cum ai întâlnit-o? 

— Dumnezeule, nu mai știu! Ce dracu-i asta? Ce-i cu atâtea 
întrebări? 

Marty știa că nu trebuie să-i lase timp de gândire. 

— Uite cum stă treaba, Jack. Poliţia caută o legătură între cele 
trei victime și începe să pară că tu ai putea fi legătura asta. 

— Astea-s tâmpenii! Pun pariu că mai sunt încă cel puţin o 
sută de oameni care-i cunoșteau pe toţi trei. 

— Erau apropiaţi, nu-i așa? Morey, Rose și Ben? 

— De unde dracu' să știu eu? 

— Fiindcă ȘTII, pe toţi dracii! Ai făcut pe tine de frică în clipa 
în care ai auzit că Ben Schuler a fost împușcat. Și te-au văzut și 
Gino și Magozzi. Îţi închipui că n-o să se întrebe care-i motivul? 
Și ei nici măcar nu știu cum te-ai albit la faţă în clipa în care ai 
văzut fotografia lui Rose Kleber. Pentru Dumnezeu, Jack, știi 
ceva despre crimele astea. De ce nu vrei să vorbești? Mor 
oameni! 

Jack se întoarse spre el. 

— Ce dracu’ e asta? leri puţin îţi păsa cine l-a omorât pe 
socru-tău, iar azi te-ai transformat la loc în polițistul cel bun? 
Cum vine asta? 

— Oh, da? Ei bine, ai uitat ceva, Jack. leri tu erai cel care-mi 
împuia capul cu reproșuri fiindcă nu mă interesa să aflu cine l-a 
ucis pe Morey, iar acum, că am început să pun câteva întrebări, 
tot tu ești cel care nu vrea să vorbească. Spune-mi tu, cum vine 
asta? 

Jack își izbi frustrat capul de tetieră. Citi semnul mare de 
autostradă, verde cu alb, în clipa în care trecură pe sub o 
pasarelă. 


147 


— Pe toţi dracii, Marty, era intrarea spre Jonquil. Ai ratat-o. 
leși pe următoarea. 

— Trebuie să vorbești cu mine, Jack. Nu scapi așa ușor. 

Jack tăcu preț de câteva clipe, apoi, în mod straniu, tocmai 
când încetineau, apropiindu-se de ieșirea de pe autostradă, la 
câteva clipe doar de zona sigură a străzilor de cartier, își strânse 
centura. 

— la-o la dreapta. Trei sute de metri mai sus, drumul se 
bifurcă pe lângă râu. Acolo faci stânga. 

Marty își privi mâna dreaptă, strânsă pe volan. Arăta ca un 
pumn și se întrebă cum s-ar fi simţit dacă ar fi izbit cu pumnul 
ăla direct în mutra lui Jack. Avea nevoie de un efort uriaș de 
voinţă ca să-și păstreze vocea calmă, neameninţătoare. 

— Ascultă-mă, Jack, nu gândești limpede. Dacă știi ceva ce ar 
putea ajuta poliția să pună capăt acestor crime, trebuie să 
vorbești. Fiindcă, dacă nu vorbești și mai moare cineva, e ca și 
cum tu însuţi ai fi apăsat pe trăgaci. 

Jack îl privi cu un zâmbet ciudat, care părea să apară și să 
dispară în lumina felinarelor de pe stradă. 

— N-o să se-ntâmple asta, Marty. Nu-ţi face griji. Mai ai 
încă .357-le ăla al tău, nu? 

Marty îl privi uluit și fu cât pe-aci să lovească o mașină 
parcată. 

— Pentru Dumnezeu, Jack, mă scoţi din minți! Nici nu mai știu 
cine ești. 

— Da, nici eu. Dar cum rămâne cu arma? O mai ai? 

Marty frână brusc, smucindu-l pe Jack în faţă, în timp ce 
mașina se oprea cu scârţăit de frâne, în mijlocul străzii. 

— Da, încă mai am afurisita de armă. Vrei să ţi-o împrumut? 
Ca să-ţi tragi un glonț în freză și să mă scutești pe mine de 
deranj? 

— Zău așa, Marty, ia-o mai ușor! 

Jack își mișcă mâna cu care se proptise în bordul mașinii. 

— Era să-mi sucesc încheietura. Bine că aveam centura! Știai 
că nouăzeci la sută din accidente au loc pe străzile din oraș? 
Toată lumea-și închipuie că autostrăzile sunt cele mai 
periculoase, dar nu-i așa. 

Marty închise ochii și-și lipi fruntea de volan. 

— Acum, să revenim la armă. Vreau să-mi faci o favoare. Du- 
te acasă, ia-o, ţine-o la îndemână și stai lângă mama câteva 
zile. Poţi face asta? 

Marty întoarse capul și îl privi cu o expresie de neputincioasă 
resemnare. 

— Jack, trebuie să-mi spui ce se petrece. 

— Oamenii sunt împușcați, asta se petrece. Oameni bătrâni. 
Evrei. Ca mama. Stai cu ochii pe ea, atâta te rog. 

Marty oftă și o porni încet mai departe. Făcu stânga lângă râu 
și o apucă pe drumul șerpuit care înconjura o zonă masiv 
împădurită, având în permanenţă senzaţia că se mișcă într-un 
vis în care nu are puterea de a schimba nimic. 

— Doar nu crezi sincer că aș lăsa niște oameni să moară dacă 
ar sta în puterea mea să împiedic asta, nu-i așa, Marty? 

Marty nu trebui nici măcar să se gândească și asta-l luă prin 
surprindere. 

— Nu. Cred că nu. Dar cred că ești în pericol și nu vrei să mă 
lași să te ajut. 

Jack râse sec. 

— De mult timp nu mă mai poate ajuta nimeni, Marty. Dar a 
fost al dracului de frumos din partea ta să te oferi. 

Își lăsă capul la loc pe tetieră și privi conturul auriu al norilor 
pe cerul nopții, reflectând luminile îndepărtate ale orașului. 

— Doamne, cât îi mai plăcea mașina asta lui Hannah! Uneori, 
când erai tu în tură de noapte, mergeam la Porky la o prăjitură 
cu bezea și-apoi ne plimbam în jurul lacului cu capota lăsată. Au 
fost vremuri frumoase. 

Marty strânse din ochi câteva clipe, sperând că, dacă-i ţinea 
închiși, aveau să iasă în cele din urmă de pe șosea și să se 
izbească în vreun pom, ca să moară amândoi; și poate că lumea 
ar fi fost un loc mai bun. 

— Lumea ei se învârtea în jurul tău, știi asta, Marty? E celălalt 
motiv pentru care te iubesc. Ai făcut-o pe Hannah fericită. 

Marty strânse din buze și intră în acel loc întunecat pe care-l 
vizita în fiecare zi. 

— Am omorât-o pe Hannah. 

— Nu-i adevărat, Marty. Nu te mai chinui cu asta. 

Jack întinse mâna și-i ciufuli părul lui Marty, într-un ciudat gest 
patern și, pentru prima oară după un an de zile, Marty crezu că 
o să-nceapă să plângă. 

Jack rămase în capul aleii din faţa locuinței sale și-l privi pe 
Marty îndepărtându-se. Așteptă ca farurile să dispară complet 
după curbă înainte de a-și scoate cu mare grijă revolverul din 
buzunar. Tot drumul până acasă se temuse să nu se declanșeze 
porcăria și să-i zboare scula, fiindcă, oricât ar fi încercat, nu-și 
putea aminti dacă trăsese sau nu piedica atunci, în magazie. 

Incă mai avea arma în mână în clipa în care auzi un foșnet 
printre copacii din spatele lui. O căprioară, își zise, sau poate 
ratonii ăia afurisiţi. Totuși, simţi cum i se ridică părul pe ceafă. 


e Capitolul 23 


Gino și Magozzi urmăriră a doua jumătate a știrilor de la ora 
zece din separeul întunecat plasat în spatele unui obscur bar 
sportiv. Gino savura o enchilada de mărimea unei mingi de 
baseball, înmuiată în sos iute. Magozzi mânca un bol de supă de 
pui cu tăiţei. li era rău de la stomac. 

Urmăriră pe ecranul suspendat o știre de cinci minute despre 
înmormântarea lui Morey Gilbert, care nu era decât un promo 
ostentativ pentru reportajul pe care îl realiza canalul de 
televiziune, Sfântul Gilbert din Uptown; urmară apoi câteva 
scene de la casa lui Ben Schuler, care se terminară cu un prim- 
plan cu Magozzi dând declaraţia standard: nu reţinuseră încă 
niciun suspect, urmăreau toate pistele posibile și nu, nu se 
confirmase o legătură clară între cazurile lui Morey Gilbert, Rose 
Kleber și Ben Schuler. In acea clipă, vocea ascuţită a lui Kristen 
Keller, păpușa Bărbie de la Channel Ten, se auzi de undeva din 
afara camerei. 

— Domnule detectiv Magozzi, toate cele trei victime au fost 
supraviețuitori ai lagărelor de concentrare. Mie, una, asta mi se 
pare o legătură destul de clară. 

— la te uită! pufni Gino, arătând cu furculița spre ecran. Intră 
reclamele imediat după lovitura sub centură. Fir-ar să fie, o 
urăsc pe femeia asta! Știi ce-ar trebui să facem? S-o prindem pe 
o alee întunecoasă într-o noapte și s-o radem în cap! În felul 
ăsta, n-ar mai intra o vreme în emisie. Ce mă miră pe mineecă 
au aflat atât de repede că și Schuler a fost în lagăr. 

— De la vecini, probabil, zise Magozzi, luând o lingură de 
supă. Jimmy a zis că reporterii au bătut la ușă jumătate de oră 
până să ieșim. 

— Lui Malcherson n-o să-i placă interviul ăsta. 

Magozzi lăsă lingura din mână. 

— Ai vreo pastilă de Tums? 

Se făcuse aproape unsprezece când Gino și Magozzi ajunseră 
să urce treptele primăriei. Aveau costumele șifonate și nodurile 
de la cravate lărgite, iar cămașa cândva albă a lui Gino era 
acum decorată cu resturi de la mâncarea lui Lily Gilbert și de la 

enchilada înfulecată ceva mai recent. Coridorul alb care ducea 
spre Omucideri era pustiu, lumina difuză și atâta liniște, că 
auziră vocea lui Johnny McLaren înainte să deschidă ușa 
biroului. 

Vorbea de la telefonul Gloriei, probabil fiindcă pe al lui nu-l 
găsise sub mormanul de hârtii de pe birou. Le zâmbi și le făcu 
semn cu mâna, apoi Gino și Magozzi priviră în direcţia indicată 
de degetul mare al lui McLaren, spre fundul încăperii, unde 
Langer ciugulea preţios carnea de pe o aripioară de pui. 

— Uau! făcu Gino. Langer mănâncă pentru a doua oară 
aripioare prăjite de pui. Vine sfârșitul lumii. 

Aruncă o privire osișoarelor aranjate frumos pe un șervețel. 

— Parcă erai vegetarian. 

— Eram, până aseară. Chestiile astea sunt delicioase. Vrei și 
tu? 

Împunse punga unsuroasă de hârtie de pe imprimantă. 

— Nu, mersi. Ce mai faceţi aici, la ora asta? 

Langer își șterse colţurile gurii cu un șerveţel. 

— Sunăm peste ocean după vreo câţiva polițiști pe care nu i- 
am găsit în timpul zilei. McLaren încearcă să ia legătura cu un 
tip din Johannesburg, dacă vă vine să credeţi. 

McLaren puse telefonul în furcă și se întoarse la biroul lui. 

— Data viitoare când mai avem un moment de pauză la 
Omucideri, ar trebui să ne facem toţi bagajele și să mergem în 
Africa de Sud. De câte ori încerc să dau de băieţii ăștia, sunt pe 
teren și anchetează vreo crimă. 

Puse un bileţel cu un mesaj pe biroul lui Langer. 

— Și pe-ăsta îl suni tu, fiindcă eu nu știu să pronunţ un nume 
care nu are vocale. Am întrebat de el și mi-au închis telefonul în 
nas. 

— Ce se petrece? întrebă Magozzi. Ce-i cu telefoanele astea 
pe alte continente? 

McLaren îl privi fără să-i vină să creadă. 3 

— Râzi de mine! N-ai văzut știrile de la ora șase? Frate... Işi 
ridică mâinile în aer. Avem și noi o dată o conferință de presă 
beton și tu o ratezi! Malcherson chiar ne-a lăsat să vorbim de 
data asta și pot să-ţi spun că m-am descurcat grozav, chiar dacă 
mă laud. Nu-i așa, Langer? 

Langer se uită la Magozzi și-și dădu ochii peste cap. 

— A purtat sacoul în carouri. 

Magozzi se strâmbă. 

— Au încercat să mă-ncurce, desigur, continuă McLaren, 
ridicând din sprâncene, mai ales marțafoiul ăla nou, cu părul 
făcut permanent, care apare la știrile de seară. Dar am fost 
beton! Și calm - modelul eroului clasic. Am înregistrarea... 

— Ei, ce dracu’ s-a întâmplat? întrebă Gino, cu o mână vârâtă 
până la cot în punga cu aripioarele. Aţi aflat ceva nou în 
povestea cu tipul de pe șine? 

— Oh, ba bine că nu! rânji McLaren. Se pare că .45-ul ăla care 
mai că nu i-a zburat braţul lui Arlen Fischer e o armă foarte 
fierbinte. Am primit o grămadă de rapoarte de la Interpol. Să 
vedem, s-a tras cu ea în Johannesburg, Londra, Paris, Praga... și 
în alte două locuri. 

— Milano și Geneva, îi aminti Langer. 

— Exact. Se pare că cei de la Channel Three au o sursă la FBI, 
care le-a spus de treaba cu Interpolul. Presa a luat foc. Intrigă 
internaţională în orașul nostru, povești de genul ăsta. 

— Ei, și voi ce ziceți? întrebă Magozzi. 

Langer ridică din umeri. 

— Cei de la Interpol le-au considerat întotdeauna execuții la 
comandă. Au șase crime care se întind pe parcursul a 
cincisprezece ani - șapte, dacă e să-l numărăm și pe Arlen 
Fischer. Pare să fie același ucigaș, cu aceeași armă. Lucrează 
repede și curat, fără martori, fără urme, o singură împușcătură 
în cap. 

— Doar că Arlen Fischer nu a fost împușcat în cap, îi aminti 
Magozzi. 

— Asta-i partea cea mai interesantă. Există, desigur, șansa ca 
arma să fi traversat Atlanticul fără posesorul iniţial - poate că a 
scăpat de ea după ultima treabă și a ajuns la noi adusă de 
altcineva. Interpolul speră însă să fie același om, iar treaba cu 
Arlen Fischer să fi fost ceva personal. Ucigașii plătiţi nu au 
obiceiul de a tortura străinii. 

Magozzi dădu din cap. 

— Așadar, îl cunoștea pe Fischer. 

— Asta ar fi teoria. Că Fischer și cel care l-a împușcat se 
cunoșteau de mai demult. Dacă am reuși să confirmam legătura 
asta, poate i-am găsi și un nume individului. 

— Bravo, băieţi! zise Magozzi cu un zâmbet uluit. O să 
prindeți un ucigaș urmărit internaţional. 

— Nu c-ar fi tare? rosti McLaren, rânjind. Partea proastă e că 
Interpolul vrea să lăsăm FBl-ul să se ocupe de caz. Îl caută 
demult pe individul ăsta. Șeful Malcherson îi ţine la distanță 
până când vedem ce-i cu cele șase victime de peste ocean și 
dacă se poate sau nu să se stabilească vreo legătură între ele și 
Fischer. Și, că veni vorba... McLaren îi întinse hârtia lui Langer. 
Uite-l pe Domnul Consoană. Eu nu-l sun, ţi-am zis. 

— Probabil că vorbește engleza, McLaren! 

— Și la ce m-ajută asta pe mine, dacă nu pot să-l cer la 
telefon fiindcă nu pot să-i pronunt afurisitul de nume? 

— Bine, bine... 

Langer luă bileţelul și îi dădu altul în schimb. 

— Atunci, tu suni la Paris. Îţi jur, oamenii ăștia se prefac că nu 
știu engleza doar ca să ne enerveze. 

Gino pufni. 

— De parcă McLaren știe franţuzește. 

Langer îi zâmbi. 

— McLaren vorbește fluent. 

— Nu cred! 

— Doar limbile romanice, zise McLaren. Pe astea le stăpânesc 
destul de bine, dar cele slave sunt imposibile! 

Se duse la birou și începu să tasteze o serie lungă de numere 
pe telefon. Gino și Magozzi îl priviră cu gura căscată în clipa în 
care începu să trăncănească într-o limbă pe care niciunul dintre 
ei nu o înţelegea. 

— Incredibil! murmură Gino. Și eu care-am crezut tot timpul 
că McLaren e doar un băiat frumușel. 

— Dar voi? Ce căutaţi aici? îi întrebă Langer. 

Gino și Magozzi schimbară o privire posacă. Erau obosiţi, 
descurajaţi și, dincolo de toate astea, poate și puţin speriați, 
având amândoi senzaţia că situaţia le scăpa de sub control. 

— Am mai pierdut un cetăţean în vârstă, anunță Magozzi. 

Langer se schimbă la față. 

— Sper că glumiţi! 

— Am vrea noi, spuse trist Magozzi. Optzeci și șapte de ani, 
împușcat în propria casă, alt tatuaj. 

Langer scoase un oftat lung și îndurerat și își întoarse privirea, 
clătinând din cap. 

— Ce dracu' se petrece aici? 

— Caraghioșii ăia de la TV încep să pună aceeași întrebare, 
mormăi Gino. Voi aţi avut știrile de la ora șase, pe noi ne-au 
băgat la zece. Ce să mai, ne-au făcut cu ou și cu oţet. 

— Mă duc să dau telefoanele, îi spuse Magozzi lui Gino, 
îndreptându-se spre biroul său. 

Gino dădu din cap, dar mai rămase puţin cu Langer. 

— Ei? Și cine-i victima? vru să știe Langer. 

— Un bărbat pe nume Ben Schuler. Ai auzit de el? 

Langer scutură din cap. 

— Nu cred. 

— Se pare că el și Morey se cunoșteau destul de bine. 

Langer ridică din sprâncene. 

— Aţi găsit legătura. 

— Poate doar un început. Însă este doar între Schuler și 
Gilbert. Rose Kleber tot nu se potrivește în peisaj. Am vorbit ieri 
cu familia ei, sperând să găsim o legătură între ea și Morey 
Gilbert, dar nimic. Acum Leo vorbește cu ei să vadă dacă l-a 
cunoscut pe Ben Schuler. Poate că îi legăm în felul ăsta. 

Îi aruncă o privire lui Magozzi. Avea încă telefonul la ureche, 
dar clătina din cap și arăta cu degetul mare în jos. 

— Sau poate că nu. 

Magozzi puse telefonul în furcă și trase un scaun pe rotile 
lângă biroul lui Langer. Nu arăta nici pe departe atât de 
deprimat pe cât se așteptase Gino. 

— Familia lui Rose Kleber nu a auzit niciodată de Ben Schuler. 

— Da, am înţeles asta. 

Gino părea foarte nefericit. 

— Dar mă gândeam cât de ciudată este situația. Noi avem o 
serie de crime și dintr-odată aflăm că și cazul de care se ocupă 
Langer și McLaren are una în urmă... 

— N-o lua pe linia asta! îl avertiză Gino. Nu reușim să găsim o 
legătură între trei crime și tu vrei să mai vii cu încă una? Haide, 
Leo! Am analizat varianta asta și am exclus ideea încă din prima 
zi. Stilul e mult prea diferit și victimele la fel. 

— Toţi erau bătrâni, Gino, și trei locuiau în același cartier, 
dacă-l numărăm și pe Arlen Fischer. 

Langer îl urmărea pe Magozzi, cu bărbia în mână. 

— Nu se potrivesc armele. Nici profilele victimelor. Ai voştri 
sunt evrei, supraviețuitori din lagăre. Al nostru era luteran. 

Magozzi se strâmbă și-și scărpină ceafa. 


— Da, știu. La prima vedere, ai patru bătrâni, la doar câţiva 
kilometri distanță unul de altul, toţi executaţi în doar câteva zile. 
Dar, când analizezi detaliile, se duce totul dracului. Dar tot e 
ciudat. Cazurile sunt la fel de asemănătoare pe cât sunt de 
diferite. 

Langer îl privi încruntat. 

— Nu avem cum să justificăm o legătură cu atâtea elemente 
lipsă. 

— Da, știu asta. Dar hai să păstrăm linia de comunicare 
deschisă, bine? 

Gino avea o expresie înspăimântător de vicleană, cu un deget 
rotund apăsat pe buze. 

— Știţi ceva? Dacă mă gândesc bine, s-ar putea să-mi placă 
treaba asta. Jack Gilbert, șeful unei grupări de asasini 
internaționali. 

Langer râse tare. 

— Jack Gilbert? Cred că glumești! 

— Eh, știu și eu? Ceva nu-i în regulă cu băiatul ăsta. Când a 
auzit că a fost împușcat Ben Schuler, i s-a scurs sângele din cap 
atât de repede, că am crezut c-o să se prăbușească la pământ. 

— Poate că-l cunoștea. 

— Asta a spus și el, dar a fost mai mult decât atât. Ar fi trebuit 
să-l vezi, Langer. Jack Gilbert era speriat de moarte. 


e Capitolul 24 


Marty intră în casa lui și se simţi ca un infractor pe 
proprietatea altuia. Nu lipsise decât două zile, dar deja bucătăria 
îi părea ciudat de nefamiliară, de parcă nu ar fi fost casa lui. 

Ar trebui să vinzi casa, Marty. la-ti un apartament, poate. Sau 
vino să stai cu mine și cu Lily. Oricum ne-ar prinde bine o mână 
de ajutor la seră. 

Nu pot, Morey, aici e locul meu. 

Nu. Aici a fost locul tău lângă Hannah. Casa voastră. Acum 
trebuie să-ți găsești un loc al tău, fără ea. 

Nu s-a terminat. 

Ba sigur că s-a terminat. Cazul s-a închis. Animalul care mi-a 
ucis fiica e mort. Așa cum e normal să fie, și-i multumesc lui 
Dumnezeu pentru asta. În sufletul meu, dansez pe mormântul 
lui. Acum, putem trăi din nou. 

Fusese cu multe, multe luni în urmă. Nu-l mai văzuse 
niciodată pe Morey în viaţă. 

Revolverul era încă în coșul de nuiele, îngropat sub hainele 
umede pe care le aruncase acolo în ziua în care Jeff Montgomery 
venise să-i spună că Morey era mort. 

Cobori în pivniţă și stătu treizeci de minute să curețe, să ungă 
și să verifice arma, ca să fie sigur că poate s-o poarte și să tragă 
cu ea. Nu era echipament standard de poliție. Nu încăpea în 
tocul mic de curea pe care-l purtase la șold mai bine de 
jumătate din cei cincisprezece ani cât activase, așa că-l vâri în 
buzunarului hainei de costum. 

Nu se gândise că va mai purta vreodată o armă. Adusese cu 
el revolverul doar pentru un singur motiv și nu se mai punea 
problema vreunui toc după ce și-ar fi servit scopul. Morţii n-au 
nevoie de tocuri de armă. 

Dar nu se putea ţine după Lily toată ziua, cu un .357 în 
buzunarul de la haină. Nu că ar fi crezut că avea cu adevărat 
nevoie de armă sau că ea ar fi avut nevoie de protecţie. Era 
aproape convins că Jack făcuse deja un salt uriaș peste linia 
dintre luciditate și nebunie și că vedea demoni imaginari peste 

tot. Dar nu strica să-i facă o vreme pe plac, până când își dădea 
seama ce se petrecea de fapt. 

Se încruntă punându-și uleiul și instrumentele de curățat 
înapoi în trusă, gândindu-se cum ar fi putut face să se ducă la 
magazin și să-și cumpere un toc de armă fără să o lase pe Lily 
singură și fără să o sperie cu teoriile paranoice ale lui Jack. 
Părea o dilemă fără rezolvare, pe care hotărî s-o amâne pentru 
dimineață. 

Scoase coșul de răchită afară și îl lăsă să-l ia gunoierii, cu 
hainele și pantofii distruși înăuntru, apoi se duse în dormitorul 
mare din spate, să-și strângă câteva lucruri. Purtase aproape 
toate hainele pe care le aruncase la repezeală într-o geantă de 
pânză în dimineaţa în care îi fusese întreruptă tentativa de 
sinucidere. Dacă intenţiona cu adevărat să stea o vreme lângă 
Lily, era cazul să-și ia treaba în serios și asta însemna că nu 
putea s-o lase în fiecare zi și să se ducă acasă după haine 
curate. 

Dulapul încă păstra mirosul lui Hannah. O aromă ușoară, de 
lămâie, care aproape că-l dobori la pământ în clipa în care 
deschise ușile glisante. Rămase ca prostit, cu mâinile mari 
atârnându-i neputincioase de-o parte și de cealaltă a corpului, 
cu umerii masivi aplecați în faţă, ca și cum tocmai ar fi primit un 
pumn zdravăn în stomac, privind ţesăturile moi de bumbac fin și 
mătase, care parcă-i vorbeau, mișcându-se în curentul creat la 
deschiderea ușilor. Cochilii triste și goale, frumos colorate, ce 
înveliseră cândva trupul soţiei lui. Bărbatul care o ucisese, mort 
deja de șapte luni, încă îl mai omora pe el. larăși și iarăși. 

Purta rochia albă, lungă și vaporoasă, care-o făcea să pară că 
plutește atunci când mergea. O văzuse în vitrina unui magazin 
Chiar în acea zi, atârnând lipsită de viață pe un manechin, 
tânjind după trupul zvelt al lui Hannah, pe care să prindă formă. 
Işi pusese deja pe jumătate costumul vechi și negru în clipa în 
care intrase cu rochia în dormitor, purtând-o pe brațe ca pe un 
voal de altar. Țipase când o îmbrăcase, și Marty nu putuse decât 
să zâmbească. Hannah tipa întotdeauna atunci când era fericită. 

Sărbătoreau viața în acea seară. După șapte ani de încercări, 
Hannah era gravidă. 

— Nu-i spune așa, Îi zisese ea. 

— De ce? 


— Fiindcă nu-mi place cuvântul ăsta. Are un G greu. De ce să 
folosești un cuvânt care sună atât de urât ca să vorbești despre 
un lucru atât de minunat? N-o să fiu gravidă, am hotărât. O să 
fiu însărcinată. 

— Mare diferență. 

Râsul ei răsuna ca o muzică în parcarea aproape goală. 
Rămăseseră prea mult la restaurant după ce terminaseră cina și 
acum erau umbre pretutindeni în jur. Una dintre ele sări de după 
un stâlp și o prinse pe Hannah de la spate, apăsându-și lama 
strălucitoare a cuțitului pe gâtul ei alb. 

Fusese deștept puștiul disperat, lungan, cu ochi rătăciți, păr 
blond și slinos și brațe acoperite de urme de ace. O luase mai 
întâi pe Hannah, știind că asta o să-l facă pe Marty incapabil să 
reactioneze. 

Dar Marty era polițist. Detectiv la narcotice, ce Dumnezeu! 
Avea de-a face cu oamenii ăștia în fiecare zi a vieții lui Știa ce 
vor. Știa cum Să-i ia. 

— Ușurel, băiete. Am aproape cincizeci de dolari în portofel. 
Nu-i mult, dar e tot ce am și sunt ai tăi. Doar dă-i drumul. 

— Mai întâi banii. Aruncă-i încoace! 

— Nicio problemă. O să bag mâna în interiorul sacoului, bine? 
Vezi? O să mă misc foarte încet, o să-ți arunc banii la pământ și 
tu o să-i iei și-o să pleci. E bine așa? 

Puștiul avea ochi albaștri, Iluminati de o foame pe care numai 
puțini ar putea s-o înțeleagă și, preț de-o clipă, doar o clipă, 
Marty se gândi că poate făcea o greșeală. Ochii puștiului erau 
prea albaștri, prea intenși, prea concentrați. Heroina nu avea 
efectul ăsta; nici cocaina. Incepu să se teamă că ar putea fi ceva 
mult mai rău, ca de pildă unul din amestecurile alea noi, 
mortale, care provoacă explozii nucleare în creierele deja arse. 

Deschise reverul sacoului cel bun încet, ca să arate buzunarul 
din interior, prin a cărui căptușeală de mătase se vedea forma 
dreptunghiulară a unui portofel. Dar uitase. Dumnezeule mare, 
văzuse cuțitul la gâtul lui Hannah şi uitase tot ce știa. Uitase să-i 
spună puștiului de arma pe care era obligat să o poarte, la 
serviciu și în afara serviciului. văzu apoi șocul și groaza în ochii 
prea strălucitori ai băiatului, și sclipirea și mușcătura cutitului, și 
apoi viața lui Hannah scurgându-se într-un șuvoi pe care nu l-ar 
fi crezut posibil. 


O ținuse în brațe în timp ce rochia albă se făcea tot mai roșie, 
apăsând disperat tastele telefonului, chemând salvarea și 
poliția. Apoi aruncase telefonul cât colo și o legănase încet. 
Tăietura din gât era atât de adâncă încât nu mai putea vorbi, 
dar reușise să-și pună mâna pe abdomen și să-l întrebe din 
priviri. 

— E bine, Hannah, îi spusese, apăsându-și mâna cât 
îndrăznea de tare pe gâtul ei, încercând să oprească viața care 
se scurgea din ea. Copilul e bine. 

li repetase aceste cuvinte iarăși și iarăși, până când privirea ei 
se pironise în gol și mâna îi căzuse lipsită de viață pe asfalt. 

Ambulanţa sosise în cinci minute. Doar trei minute prea 
târziu. 

Marty nici nu auzise pașii puștiului când o rupsese la fugă. Dar 
îi reținuse chipul. 

Rămase nemișcat în faţa dulapului câteva minute lungi, abia 
respirând, întorcându-se în prezent. Imaginile acelei nopţi nu-l 
părăseau niciodată. În mai mică sau mai mare măsură, revedea 
în fiecare zi crâmpeie din întâmplările acelei zile. Dar niciodată 
până acum nu își amintise chiar toate detaliile, în imagini atât 
de crude și de vii. Știuse întotdeauna că amintirea completă 
avea să reapară în cele din urmă, în toată oroarea ei, și trăise cu 
certitudinea că, atunci când se va întâmpla asta, va fi în sfârșit 
în stare să apese trăgaciul. 

| se tăie respiraţia în clipa în care își dădu seama că se 
înșelase. Avea o armă în buzunar, însă nici cea mai mică 
intenţie să o folosească. Văzuse cel mai cumplit scenariu pe 
care mintea lui i-l putuse oferi, și acum, ca prin minune, simțea 
că în sfârșit putea să meargă mai departe. 

e 

Când se întoarse la casa Gilbert, o găsi pe Lily în fotoliul ei, cu 
o carte pe genunchi. Era învelită într-un halat flaușat, de culoare 
mov, și sorbea apă dintr-un pahar cu dungi multicolore. Bătu cu 
mâna braţul canapelei de lângă fotoliu. 

— Stai o clipă. Ai lipsit mult, mi-am făcut griji. 

Marty se așeză pe canapea și se cufundă între pernele pe 
care de-a lungul anilor se odihniseră fiinţe dragi, acum moarte. 

— Minneapolisul nu mai e un oraș așa de sigur încât să stai pe 
străzi la orice oră. Desigur, probabil că n-ai de ce să-ţi faci griji 
cu arma aia din buzunar. 

Marty zâmbi în colţul gurii. Nimic nu-i scăpa lui Lily. 

— Pe de altă parte, armele sunt periculoase. Se pot descărca, 
te-ai putea răni din greșeală. 

— N-o să mă împușc, Lily. 

Lily își înălță capul și îl privi fix preţ de un minut. 

— Mă bucur să aud asta, Martin. Înseamnă că, toate aceste 
luni, mi-am făcut griji de pomană. 

Marty îi privi ochii albaștri, fără vârstă, și se întrebă ce s-ar fi 
întâmplat dacă cineva din familie i-ar fi spus vreodată adevărul. 

— M-am gândit la asta, spuse el, testând apele. 

— Și probabil că încă te mai gândești, dacă mergi cu arma 
după tine. 

Chestia cu adevărul părea să ţină. Marty își zise să mai facă o 
încercare. 

— Jack m-a rugat să mă duc acasă și să-mi iau pistolul. Se 
teme din cauza crimelor și m-a rugat să am grijă de tine. 

Lily sorbi din pahar fără să se uite la Marty. 

— A zis el asta? 

— Da. 

— Hm! Carevasăzică, am și bodyguard acum. Ai de gând să te 
muţi aici? Să rămâi pentru totdeauna? Văd că ţi-ai adus ditamai 
geamantanul. 

Marty îi adresă un zâmbet obosit și se uită la trolerul vechi, 
Samsonite, pe care el și Hannah îl cumpăraseră când plecaseră 
în luna de miere. 

— O să stau până când află poliţia cine-i omoară pe toţi 
oamenii ăștia. 

Lily își așeză cu grijă paharul pe masă, apoi se ridică din 
fotoliu. 

— În cazul ăsta, apucă-te de despachetat. 

Marty își atârna ultima pereche de pantaloni kaki în dulap, 
când auzi o bătaie înceată în ușă. Fără să aștepte răspunsul, Lily 
intră cu un vraf de haine frumos împăturite, pe care i le așeză 
pe pat. 

Marty privi încurcat boxerii strălucitor de albi din vârful 
grămezii. 

— Ăștia-s ai mei? 

— A trebuit să-i ţin o zi întreagă 
înălbitor? 


A 


n înălbitor. Ai auzit de 

Marty se duse și ridică boxerii. Pe partea din faţă se vedeau 
niște cute perfecte. 

— Mi-ai călcat chiloţii? 

Lily ridică din umeri. 

— Ce, suntem animale? Normal că ţi i-am călcat. 

Se duse în dreptul dulapului și examină șirul de pantaloni kaki 
pe care Marty tocmai îi aranjase acolo. 

— Nu așa se pun pantalonii! zise ea, trăgând fiecare pereche 
de pe umeraș și aranjând-o din nou, pe dungă. 

Când se întoarse, îl văzu pe Marty așezat pe marginea patului, 
privind-o zâmbind. 

— Ce-i? 

— Așa făcea și Hannah. 

Lily strânse buzele, întoarse privirea și dădu din cap. 

— Cu toţii trăim cu răni în suflet. Se întoarse și-l privi din nou 
în ochi. Dar tot trăim. 

— Uneori, nu înțeleg de ce-o mai facem. De ce ne mai agățăm 
de viaţă, când lucrurile merg atât de prost? Îi privi tatuajul 
albastru, șters de vreme, de pe braţ. Sunt sigur că au existat 
momente când te-ai întrebat dacă merită. 

Lily își îndreptă spatele în halatul mov și pufos și îl privi fix în 
ochi. 

— Nici măcar o dată. Nici măcar o secundă. Viața merită 
întotdeauna trăită. 

Marty rămase pe pat mult timp după ce ușa se închise în 
urma ei, făcut oarecum de rușine de bătrânica asta care era cu 
mult mai puternică decât el. 

In cele din urmă, se duse la biroul înalt din colțul camerei, 
trase scaunul și se așeză. Sertarul de sus era aproape gol, cu 
excepția unui bloc de foi și a unei cutii de pixuri. Cu mare grijă, 
așeză setul de foi pe birou, alese un pix, apoi rămase așa, 
așteptând. În cele din urmă, mâna i se mișcă parcă din proprie 
voință, ridică pixul și desenă un cerc cu niște linii ieșind din el, 
ca un soare. In mijlocul soarelui scrise „JACK”. 

O oră mai târziu, se lăsă pe spătarul scaunului și-și frecă ochii 
care-l ardeau parcă. Și pentru prima oară după mult timp, își 
dori o cafea, și nu scotch. Umpluse trei pagini cu note și 
întrebări și încă i se mai învârteau prin minte gânduri care 
cereau să fie trecute pe hârtie. 

Așa făcea odinioară, când lucra la câte un caz deosebit de 
complicat, iar familiaritatea gestului îi aminti de multe nopţi 
târzii în care Hannah se strecura în liniște în biroul lui, îl 
îmbrăţișa pe la spate și îl certa cu blândețe că o lăsase singură 
în patul mare și rece. Aproape că simţea greutatea braţelor ei 
moi, simţea mirosul săpunului de lămâie cu care își spăla faţa, îi 
simţea părul mătăsos gâdilându-i spatele. 

Un zâmbet uluit prinse încet contur pe buzele lui. Timp de un 
an întreg, singura amintire pe care o avusese cu Hannah fusese 
cea a morții ei. Acum, pentru prima oară, își amintea ceva din 
viața soției lui. 

„Încep să mă fac bine”, își spuse, întorcând o nouă pagină. 


e Capitolul 25 


Soarele tocmai începuse să se ridice peste malurile fluviului în 
momentul în care Magozzi și Gino traversau Mississippi-ul, pe 
Lake Street Bridge. Petele roz și aurii de pe cer se reflectau în 
suprafața întunecată a apei, ondulându-se asemenea unor valuri 
strălucitoare de șampanie. 

— Doamne, cât mi-ar plăcea să pot surprinde asta pe pânză! 
murmură Magozzi. Privește apa, Gino. Cât e de frumoasă! 

Gino mâărâi. Avea pungi mari sub ochi în dimineaţa asta și 
părul scurt și blond îi era răvășit. 

— Frumoasă pe dracu’! N-ai mai zice așa dac-ai fi avut o 
noapte ca a mea. „Accidentul” a dat iama într-o cutie de cereale 
pentru copii, din alea cu animale de toate culorile. Și a vomat 
curcubeie vreo trei ore-n continuu. Arătau la fel ca apa ta. 

— Nu-i cam mic puștiul ca să mănânce chestii de-astea? 

— Puștiul n-ar fi pus niciodată gura pe cerealele alea dac-ar fi 
fost după Angela. Era rezerva mea secretă. Știi chestiile alea de 
cauciuc pe care le pui pe dulapuri ca să nu le poată deschide 
copiii? 

— Nu. 

— Ei bine, nu funcţionează. În caz contrar, „Accidentu” e un 
geniu. 

— N-ar trebui să-i mai spui așa. O să rămână cu un complex. 

— Nu i-aș spune niciodată așa în feţișoara aia a lui, drăgălașă 
și băloasă. Doamne, ce foame-mi e! Vrei să-mi spui de ce dracu' 
e oprit traficul pe pod, la ora șase dimineaţa? 

Legendara întindere de apă deasupra căreia erau suspendaţi 
reprezenta despărțitura geografică dintre Minneapolis și orașul 
său geamăn și, după ce o revăzuse pe Kristen Keller în reluare la 
știrile de dimineață, Magozzi înțtelesese de ce alesese 
Malcherson o speluncă din Saint Paul ca punct de întâlnire 
pentru ședința de urgenţă din acea dimineaţă. Umbla vorba că 
presa luase deja cu asediu primăria din Minneapolis. St. Paul ar 
fi fost ultimul loc în care să-i caute. 

— Frate, ia te uită! mormăi Gino, coborând din mașină. O 
grămadă de oameni aleargă în toate direcțiile ceva mai în faţă. 
Pornește sirena și privește-mă în acțiune. 

O porni hotărât pe lângă șirurile de mașini nemișcate și 
Magozzi spuse în gând o rugăciune pentru oricine ar fi îndrăznit 
să se pună între Gino și micul lui dejun. 

Gino se întoarse în cinci minute și urcă în mașină cu un 
zâmbet stupid pe față. 

— A fost drăguţ. 

Magozzi îl măsură cu privirea. 

— Ai pene pe cămașă. 

— Ha? Ca să vezi! 

— Sper că n-ai mâncat vreo pasăre de vie. 

— Neah! Era una dintre rațele alea sinucigașe care-și plimba 
bobocii pe pod de-ai fi zis că-i pe proprietatea ei. Ai idee cât de 
repede pot să fugă afurisitele alea mici? Ne-am distrat grozav 
până le-am prins pe toate. Un tip avea o navetă goală de bere în 
portbagaj. Le-am vârât pe toate acolo și le duce el pe partea 
cealaltă. Ar trebui să-ncepem să ne mișcăm cât de curând. 

Grătarul lui Basil era o speluncă slinoasă și slab luminată, 
destinată în special drojdierilor care-și pierd nopţile prin 
cârciumi, ai cărei clienţi se retrăseseră aproape cu toții spre 
paturile lor, dacă era să te iei după scaunele și mesele goale. 
Singura persoană de la bar era un puști cu capul plin de ţepi și 
cu o cantitate inimaginabilă de fier atârnându-i din urechi, 
sprâncene, buze și nas. Ridică privirea în clipa în care intrară 
Magozzi și Gino, apoi și-o cobori numaidecât înapoi în cana de 
cafea. 

— L-ai văzut pe puștiul ăla? șopti Gino de îndată ce se aflară 
suficient de departe cât să nu poată fi auziţi. Doamne fereşte 
să-l prindă furtuna pe-afară, că-l lovește trăsnetu'! Ascultă la 
mine, asta se-ntâmplă când îţi lași copilul să-și dea găuri în 
urechi. Incepe cu un bumb drăgălaș de aur, apoi un inel, apoi 
două inele și până să prinzi tu de veste - poftim! 

— Helen și-a făcut găuri în urechi? 

— Peste cadavrul meu! 

II găsiră pe Malcherson la o masă din spate. Avea un 
blocnotes, două telefoane și unul dintre dosarele alea roșii și 
urâte înșirate în faţa lui. 


Își ridică privirea când se apropiară și îi salută cu o înclinare a 
capului. 

— Bună dimineaţa, domnilor detectivi. 

— Bună dimineaţa, șefu', răspunseră amândoi deodată, ca 
niște elevi speriaţi care-l salută pe directorul școlii. 

— Aţi întârziat. 

— Raţă cu boboci pe pod, răspunse Gino, câștigând unul 
dintre rarele zâmbete ale lui Malcherson. 

Oricine a petrecut măcar o primăvară în Minnesota cunoaște 
problema rațelor care traversează podul, paralizând traficul pe 
autostradă și transformând șoferii obosiţi și probabil la un pas 
de a se împușca unul pe altul într-un grup de cetățeni fericiţi, 
dintr-odată uniţi de dorinţa de a salva bietele sălbăticiuni. 

— Sper că aţi reușit să le duceti în siguranţă de cealaltă parte. 

— Da, domnule. 

— Bine. 

Le făcu semn să se așeze și împinse spre ei o cafetieră din 
metal. 

— Nu există meniu. Nu există chelneriță. Există însă o 
matahală păroasă în bucătărie, care spune că o să ne aducă trei 
porţii de mic dejun. Nu am nici cea mai vagă idee din ce-ar 
putea constata. 

— O să fie grozav! zise Gino. Mi-a povestit Viegs de locul ăsta. 
Gătesc totul în untură de miel. 

Malcherson oftă. 

— Foarte... neobișnuit. 

Gino își turnă o cană de cafea, sorbi cu zgomot, apoi studie 
costumul șefului cu o expresie ușor nedumerită. Purta în acea 
dimineaţă costumul gri-porumbel, cu rever dublu, și cravată 
bleu. 

„Nu întreba”, își spuse Malcherson, prefăcându-se că nu bagă 
de seamă. Până la urmă însă, nu mai putu răbda. 

— Hai, Rolseth, spune! Ce nu-ţi place la costumul meu? 

— Oh, este unul din preferatele mele, domnule, dar... nu e 
unul dintre costumele dumneavoastră de anchetă. 

— Înţeleg. Am costume „de anchetă”. Și, mă rog, care sunt 
acelea? 

— Păi, știți, cele agresive. Cel negru, cu siguranță, și cel 
cenușiu; chiar și cel în dungi se potrivește când sunteţi pe urma 
vreunei secături. Asta este oarecum vesel. Optimist. De obicei, 

purtaţi costumul gri-porumbel doar când ajungeţi în faza finală a 
unui caz. 

Malcherson scoase un oftat obosit. 

— Mi se pare ciudat că un bărbat care poartă sacouri sport de 
patruzeci de dolari decorate cu meniul zilei face asemenea 
analize psihologice opţiunilor mele vestimentare. 

— Păi, sunteţi idolul meu în materie de modă, șefu'. _ 

Ochii lui Malcherson aveau aceeași culoare ca și costumul. li 
întoarse spre Magozzi. Era pur și simplu o oră mult prea 
matinală ca să poată sta de vorbă cu Rolseth. 

— Am tot primit telefoane după ediţia de știri de aseară. 
Credeam că încercăm să nu facem publică informaţia despre 
tatuaje. 

— Da, păi, fusese o idee grozavă, dar Kristin Keller și lacheii ei 
îi intervievaseră deja pe toţi vecinii înainte să apucăm noi să 
tragem fermoarul la sacul lui Ben Schuller, spuse Gino. In plus, 
am știut de la bun început că nu vom putea păstra secretă 
informaţia asta prea mult timp. Oricine le cunoscuse pe victime 
știa că fuseseră în lagăre. La naiba, oricine i-a văzut vreodată pe 
oamenii ăia în mânecă scurtă le-a văzut tatuajul, iar chestia asta 
se află atunci când presa îi ia la întrebări pe prieteni și rude. 

Malcherson îl aprobă cu o ușoară înclinare a capului. 

— Asta cam așa e. Acum însă o să înceapă presiunile. 
Începând de aseară, întregul oraș știe că avem trei 
supraviețuitori ai lagărelor de concentrare uciși fără vreun motiv 
aparent. Și toate canalele pe care le-am urmărit în dimineaţa 
asta inclusiv CNN-ul - fie făceau aluzii, fie strigau în gura mare 
„ură de rasă”. 

Gino scutură cu hotărâre din cap. 

— Am analizat varianta asta, domnule. Nu se potrivește din 
mai multe motive. În plus, două dintre cele trei victime se 
cunoșteau și părerea noastră este că erau implicate într-o 
poveste care nu s-a terminat cu bine. 

Malcherson îi zâmbi lui Gino, lucru destul de înfricoșător. 

— De-abia aștept. Spune-mi, domnule detectiv Rolseth, în ce 
fel de activitate infamă crezi dumneata că erau implicaţi acești 
cetățeni de vârsta a treia, care să-i fi transformat în ţinte pentru 
ucigași? 

— Păi... nu avem încă o confirmare în privinţa asta. 

Fu întrerupt de duduitul bocancului matahalei păroase, care 
deschidea cu piciorul ușa bucătăriei. Cu cât se apropia mai mult 
de masă, cu atât mai sus trebuia să ridice Magozzi privirea ca 
să-i vadă chipul aspru, brăzdat de cicatrice. Doi metri pe puţin, 
își zise, cu musculatura parcă tăiată în stâncă, specifică foștilor 
deţinuţi care ridică băncile din curtea închisorii pe post de 
greutăți. Descărcă tava uriașă pe care o adusese cu el, așezând 
câte o farfurie în faţa fiecăruia. Ouă, cârnaţi, cartofi la cuptor, 
pesmeti și sos, totul într-un morman aburind. 

Gino își linse buzele în fața ospăţului de dinaintea lui, apoi 
ridică privirea spre bărbat, aparent neimpresionat de 
dimensiunile acestuia. 

— Doamne, prietene! Alea sunt tăieturi de cuţit pe faţa ta? 

Malcherson și Magozzi încremeniră. Gino însă era într-o 
fericită inconștienţă. 

— Da, îi răspunse o voce ca de tunet. Au sărit unii pe mine cu 
șișurile. 

— Nasol. Ai fost la mititica? 

— Da. Tu? 

Gino împunse cu furculita niște cartofi aranjaţi în evantai, pe 
care-i aruncă în gură. 

— Nu încă. Deocamdată, joc în echipa cealaltă... Dumnezeule, 
cartofii ăștia sunt fantastici! Leo, gustă cartofii și cere-l în 
căsătorie pe băiat. 

Matahala păroasă zâmbi și, luând asta drept un semn că nu 
intenţiona să-i omoare pe toţi, Malcherson își examină furculița, 
gustă puţin dintr-un cartof, apoi clipi. 

— Oh, vai! Rozmarin proaspăt. Minunat. 

— Mersi. Nu multă lume remarcă rozmarinul pe-aici. Vreţi 
ketchup? 

Printr-un acord tacit, niciunul dintre ei nu spuse nimic cât 
timp mâncară. Magozzi și Malcherson reușiră amândoi să dea 
gata cam o treime din mâncare, apoi împinseră farfuriile la o 
parte în același timp. 

— Nu mai mâncaţi? întrebă Gino, fugărind ultima bucăţică de 
cârnat prin farfuria goală. Mare păcat să se piardă. În plus, n-aş 
vrea să-l jignim pe băiat. 

— Asta așa e. 

Malcherson își împinse farfuria în direcția lui Gino, apoi se uită 
la ceas. 

— Dacă voi chiar credeţi că Morey Gilbert, Rose Kleber și Ben 
Schuler aveau și altceva în comun în afară de faptul că erau toți 
trei supraviețuitori ai lagărelor de concentrare, presupun că aţi 
început să le examinaţi registrele, facturile de telefon, 
declaraţiile bancare, cum cere procedura. 

Mda, cam asta făceau, își zise Magozzi, deși nu tocmai prin 
metode standard. 

— Ne ocupăm de asta, domnule. 

— Zău? Și în ce fel, mă rog? N-am văzut niciun mandat la 
mine pe birou. 

Se opri brusc și se uită la Magozzi. 

— Nu contează. Nu-mi răspunde. 

Malcherson știa prea bine că Magozzi păstrase legătura cu 
Grace McBride, care putea intra la orice oră în orice computer 
așa-zis sigur. Mai știa și că detectivul lui cel mai bun - un bărbat 
care nu-și desfăcea nodul cravatei cât era la serviciu, fiindcă ar 
fi însemnat o încălcare a codului vestimentar - manifesta o 
neliniștitoare nerăbdare faţă de legile de intimitate și drepturile 
civile și procedura departamentului atunci când credea că sunt 
în joc vieţi omenești. Pentru mandate era nevoie de timp. Ca să 
verifici registrele era nevoie de timp. lar tentaţia de a o lua pe 
scurtătură era enormă pentru un poliţist care se credea într-o 
luptă contra cronometru cu un criminal. Malcherson înţelegea 
tentaţia la fel de bine ca oricare altul, dar mai înţelegea și că, 
odată ce începeai să încâlci regulile, era greu să te mai oprești. 
Și unul dintre cele mai periculoase lucruri din lume este un 
poliţist care se crede deasupra regulilor. 

— Domnule detectiv Magozzi... 

— Încercăm să ne mișcăm cât putem de repede, șefu', îl 
întrerupse Magozzi. Nu știm dacă nu cumva mai sunt și alte 
ținte. 

— Știu asta. 

— Ținte în vârstă, neputincioase, îngrozite, insistă Gino, cu 
gura plină de ou. Bunicuţe care fac fursecuri, ca Rose Kleber. 

— Domnule detectiv Magozzi! repetă Malcherson, pe un ton 
care-i readuse la tăcere pe amândoi subordonații săi. Dacă 
intenţionezi s-o rogi pe Grace McBride și pe asociaţii ei să 
utilizeze programul care a găsit cu atâta succes legăturile în 
cazurile noastre mai vechi, amintește-le te rog să acceseze 
numai informațiile care ţin de domeniul public. 

— Așa voi face, domnule. Dar nu stăm cu mâinile în sân, 
așteptând să apară ceva din registre. Cum am menţionat și în 
raport, credem că Jack Gilbert știe ceva. Și vrem să îl strângem 
cu ușa azi. E 

— În cazul ăsta, vă doresc tot norocul din lume. În ceea ce 
privește presa și publicul, se pare că ucigașul vizează un grup 
demografic foarte bine delimitat, iar oamenii aceștia încep să 
intre în panică. Îşi împreună mâinile și își privi ceasul strălucitor, 
de aur. Vă amintiţi speculaţiile sumbre ale presei când a trecut 
legea care permitea portul de armă și altfel decât la vedere? 

— Oh, da! pufni Gino. Vedeau totul în negru. Milioane de 
oameni din Minnesota cumpărându-și pistoale și împușcându-se 
în plină stradă. Și știți ce? N-am mai auzit nimic la știri după ce 
noua lege a produs aproape zero efecte. 

Privirea lui Malcherson alunecă spre Gino. 

— Numai ieri am primit trei sute șaptezeci și trei de noi cereri 
pentru port de armă ascunsă. Și asta numai în Hennepin County. 
Zona noastră, domnilor. Trei sute dintre aceste cereri au fost 
depuse de persoane cu vârsta de peste șaizeci și cinci de ani. 

— Ce rahat... domnule. 

Malcherson tresări la auzul vulgarității. 

— Asta se întâmpla înainte să fie raportată moartea lui Ben 
Schuler. Mă aștept la un număr și mai mare astăzi, mai ales 
acum, că ne-am câștigat atenţia întregii naţiuni. CNN-ul a 
difuzat știrea aseară. Celelalte canale o s-o preia și ele până 
diseară, iar asta, domnilor, o să toarne gaz pe foc. 

Gino își ridică mâinile în aer. 

— Ce se-ntâmplă cu oamenii ăștia? Eu, unul, dac-aș fi reporter 
la un post naţional și-aș vrea să agit apele, aș sări la povestea 
cu bătrânul torturat și legat de șina de tren. 

Malcherson oftă. 

— A fost o singură crimă. De senzaţie, e drept, dar se petrec 
zeci de crime senzaţionale în ţara asta în fiecare zi. Voi, pe de 
altă parte, aveţi trei crime și, chiar dacă nimeni n-a pronunţat 
încă „în serie” cu voce tare, toată lumea la asta se gândește. 
Numai atât și e suficient ca să capteze atenţia naţiunii. Adaugă 
la asta și inexplicabila oroare că cineva omoară bătrâni 
supraviețuitori ai lagărelor de concentrare și ochii întregii ţări 
vor fi aţintiţi asupra ta. 

Magozzi simţi un gâdilat sub ţeastă, ca și cum neuronii i s-ar fi 
ridicat în picioare, agitându-și brațele, încercând să-i atragă 
atenţia. Închise ochii și se încruntă, concentrându-se. 

— Ce este, domnule detectiv? întrebă Malcherson. 

Magozzi deschise ochii și își privi șeful. 

— Nu știu. Dar o să-mi dau seama. 

e Capitolul 26 


Când Magozzi și Gino plecară de la restaurant, lăsându-l pe 
șeful Malcherson înăuntru, soarele se ridicase deja pe cerul 
înceţoșat, aproape alb. Aerul era umed și greu de respirat, iar 
mercurul termometrelor se apropia de douăzeci și șapte de 
grade. Când virară spre nord pe 394, văzură ceața începând să 
se adune la orizont, punând cerul în mișcare. 

— Uite-o cum vine! observă Gino, jucându-se inutil cu butonul 
de aer condiţionat al mașinii. Se apropie frontul de aer rece din 
Canada și, când ne-o ajunge, să vezi atunci încleștarea titanilor! 

— Au spus ceva aseară, zise Magozzi. Întregul stat e sub cod 
de tornadă. 

— Cât de ciudat e asta?! Acum două săptămâni, dădeam la o 
parte zăpada de-un metru din faţa casei; acum fierbem în suc 
propriu și ne uităm după nori de tornadă. 

— Bun venit în Minnesota! 

Douăzeci de minute mai târziu, Magozzi își conducea mașina 
nemarcată pe serpentinele pitorești ale unei zone împădurite ce 
făcea eforturi să treacă drept pădure minnesotană. Avea toate 
elementele - pâlcuri enorme de copaci ajunși la maturitate, o 
rețea deasă de pârâiașe alimentate de topirea zăpezilor și de 
ploile de primăvară -, dar nu natura crease aceste locuri. Așa își 
imaginase un arhitect peisagistic că trebuie să arate natura. 

Nu se vedeau tufișuri uscate printre copaci, nicio ramură 
frântă care să marcheze trecerea ultimei furtuni. Și dacă o 
singură frunză îndrăznise să cadă pe asfaltul imaculat toamna 
trecută, fusese de mult măturată. 

Nu existau parcele de teren în această parte din Wayzata. 
Aici, toată lumea avea „acri” și, din când în când, se zărea câte- 
o frântură din casele așezate departe de șosea, artistic 
camuflate în peisajul strategic. 

Gino privea pe fereastră cu o expresie de profundă 
neîncredere. 

— Bun, așa ceva nu-i normal. Nu e nicio groapă în asfaltul 
ăsta. Este primăvară în Minnesota, ce Dumnezeu! Trebuie să 

existe gropi. Și asfaltul ăsta arată de parc-ar fi fost lustruit. Și ai 
văzut casa aia, pe lângă care tocmai am trecut? 

Magozzi scutură din cap, cu ochii la drum în timp ce calcula o 
serpentină în ac de păr ce urma cursul natural al unui pârâu 
evident foarte confuz. 

— Trebuie să mai existe și un alt drum până la casa lui Jack 
Gilbert. Este imposibil să se fi descurcat pe aici beat. 

— Știu și eu? Poate-i mai ușor când ești beat. Frate, se 
răsucește ca un intestin. 

— Eşti un adevărat poet, Gino. 

— Mulţumesc. Sincer să fiu, îmi plac serpentinele, și azi nu le 
mai găsești decât în câte-o zonă dintr-asta de megafițe. Mă 
scoate din sărite felul în care ne-ndreaptă ăștia toate drumurile, 
de parcă n-am mai avea volan la mașină. Tot statul nostru 
începe să se transforme într-un mare grătar... O-o! Ce-avem 
aici? 

Magozzi observase primele semnale luminoase clipind de 
după curba din faţă și începuse deja să frâneze. Pe măsură ce 
se apropiau, vedeau din ce în ce mai multe mașini, toate cu 
semnalele luminoase în funcţiune. Erau patru echipaje de poliţie 
din Wayzata, o ambulanță, polițiști de la pază și protecţie, o 
mașină de pompieri și, cel mai și cel mai rău, două dube cu 
transmisie prin satelit de la staţiile locale de televiziune. 

Magozzi se opri la doar câţiva milimetri de o mașină de poliție 
care bloca șoseaua. 

— Punem pariu că aia-i casa lui Gilbert? 

Vocea lui Gino era încordată. 

— La naiba, ar fi trebuit să-l luăm la întrebări aseară. N-o să 
mi-o iert niciodată dacă beţivul ăla nenorocit e mort. 

Un ofițer de patrulă înalt, blond și bine făcut, care arăta ca un 
model de lenjerie intimă, se apropie de portiera șoferului. 
Magozzi ridică insigna. 

— Departamentul de Omucideri din Minneapolis. Detectivi 
Magozzi și Rolseth. Aia e casa Gilbert? 

— Da, domnule. Dar nu avem nicio crimă aici. 

Gino și Magozzi răsuflară amândoi ușurați. 

— Mă bucur s-aud asta, domnule ofițer. Dar ce s-a întâmplat? 
Speram să-i putem pune vreo câteva întrebări lui Jack Gilbert în 
legătură cu un caz din Minneapolis la care lucrăm. Sper că nu e 
rănit, nu? 

Ofiţerul privi peste umăr la mulțimea de vehicule. 

— Nu cred. În orice caz, nu are nimic vizibil. Îl verifică 
paramedicii chiar acum, dar e destul de zdruncinat. Zice că 
cineva a încercat să-l omoare. 

Gino și Magozzi schimbară o privire. 

— Trebuie să intrăm și să discutăm cu el, domnule ofițer. E 
vreo problemă? 

— Sunt sigur că nu, domnule detectiv, dar ar fi bine să vorbiţi 
mai întâi cu șeful de secţie Boyd, ca să aflaţi cam ce s-a 
petrecut aici. Versiunea lui Gilbert e cam trunchiată. Așteptaţi, 
mă duc după el. 

Abia apucară să iasă din mașină înainte ca șeful de secţie din 
Wayzata să ajungă lângă ei și să se prezinte. Era chiar și mai 
chipeș decât ofițerul său de patrulă, doar ceva mai în vârstă. 
Magozzi trase concluzia că frumuseţea era o condiţie obligatorie 
pentru a putea locui în Wayzata. 

— Este o plăcere să vă cunosc, domnilor detectivi! îi 
întâmpină Boyd, cu un zâmbet ce-i dezvălui dantura albă, 
impecabilă. Aţi făcut o treabă fantastică în cazul Monkeewrench 
de toamna trecută. Acum vă ocupați de crimele din Uptown, nu-i 
așa? Am auzit că tatăl lui Gilbert a fost una dintre victime. 

— Așa este, spuse Gino. Tocmai veneam să-l vedem pe Jack 
Gilbert, să stăm niţel de vorbă ca să clarificăm niște aspecte, 
când am dat peste parada dumitale. Aţi adus ceva oameni aici. 
Ce s-a întâmplat? 

— Aseară sau azi-dimineaţă? 

Gino ridică din sprâncene. 

— Aseară? 

— Atunci a început. Pe la ora unsprezece noaptea, domnul 
Gilbert a sunat la 911, foarte panicat. A spus că i se pare că are 
un intrus pe proprietate, așa că am trimis două mașini să vadă 
ce se-ntâmplă. Au cercetat destul de minuţios zona, dar n-au 
găsit nimic. Și, sincer să fiu, băieţii au catalogat-o drept o 
alarmă falsă. Domnul Gilbert era... 

Făcu o pauză, diplomat. 

— Mort de beat? sugeră Gino, iar șeful de secţie zâmbi, 
aproape scuzându-se. 

— Ei, tocmai se întorsese de la înmormântarea tatălui său, 
zise el, făcându-l pe Gino să se simtă un ticălos fără inimă. Și 
cred că trece printr-o perioadă proastă de ceva vreme. Am avut 

niște probleme; l-am oprit de câteva ori pe drum și l-am adus 
acasă în siguranţă. 

Gino se uită la Magozzi. 

— Vreau să mă mut aici. 

— Apoi, azi-dimineaţă, continuă Boyd, am primit sesizări de la 
aproape toţi vecinii, raportând focuri de armă la casa Gilbert. 
Când am ajuns aici, l-am găsit pe Jack Gilbert în pragul isteriei, 
cu o armă în mână, iar curtea și mașina soţiei sale fuseseră 
aproape distruse. 

— Isuse! murmură Gino. Cineva chiar încearcă să-l omoare. 

— Ei bine, nu suntem chiar așa de siguri. Sunt pagube mari și 
s-au tras multe gloanţe, dar până acum nu am găsit decât de 9 
mm. Și tuburi la fel. Am extras două din ușa garajului și încă 
vreo câteva din trunchiurile copacilor. 

— Ceea ce înseamnă? întrebă Magozzi. 

Șeful de secție ridică un umăr, stânjenit. 

— Arma din mâna domnului Gilbert era un Smith & Wesson de 
9 mm. Era caldă încă și ne-a spus direct că a descărcat 
încărcătorul încercând să-l nimerească pe cel care trăgea în el. 
Vom trimite totul către laborator, desigur, în caz că au fost doi 
bărbaţi aici care au tras cu arme de 9 mm. 

Magozzi îl privi câteva clipe. 

— Dumneata nu crezi c-a existat un al doilea trăgător, nu-i 
așa? 

Șeful de secţie Boyd privi asfaltul strălucitor de sub ghetele 
sale la fel de strălucitoare și oftă. 

— Vezi dumneata, Jack Gilbert locuiește aici de zece ani de 
când sunt eu șef de secţie - și a fost întotdeauna puţin mai... 
excentric. Dar, una peste alta, un băiat al dracului de drăguţ. 
Apoi, cam cu un an în urmă, a luat-o razna dintr-odată. Multă 
băutură, multe reclamaţii din partea vecinilor și, cum v-am mai 
spus, a trebuit să-l culegem de pe drum de vreo câteva ori. Intr- 
o zi, mergeam pe șoseaua principală din oraș, mă duceam să 
iau prânzul, când îl văd pe domnul Gilbert plimbându-se pe 
trotuar, prin faţa vitrinelor, în halatul de baie și nimic mai mult. 
L-am băgat în mașină în doi timpi și trei mișcări, dar când l-am 
întrebat ce dracu' făcea plimbându-se prin oraș în halat de baie, 
s-a privit și a exclamat: „Pe toţi dracii!” Vă jur pe Dumnezeu, nu- 
și dăduse seama că nu e îmbrăcat. Am fost la un pas să-l 

arestez în clipa aia, doar ca să-l trimită instanţa la evaluare 
psihologică și să-l ajute cineva. 

— Poate că ar fi fost un act de caritate, spuse Gino. 

Șeful de secție Boyd râse încet. 

— Din nefericire, rezidenții acestei comunităţi nu iau 
arestările drept acte de caritate, indiferent de natura intențţiilor. 
Credeţi-mă, meseria asta e mai politică decât mi-aş fi dorit 
vreodată. 

Magozzi dădu solidar din cap. 

— Ne confruntăm și noi uneori cu aceleași probleme în oraș. 
Dacă un ofiţer de patrulă dă peste un judecător care s-a suit 
ameţit la volan, trebuie să se întrebe dacă povestea n-o să se- 
ntoarcă împotriva lui, data viitoare când va veni cu un infractor 
în sala de judecată. Trist, dar adevărat. 

Boyd își întoarse privirea spre un pâlc de copaci lamentabil 
ciopârțiți. 

— Ofițerul mi-a spus că vreţi să-i puneţi niște întrebări lui 
Gilbert. E într-o stare destul de proastă. Sper că nu-mi veţi 
spune că e suspect în cazul crimelor din Uptown. 

Magozzi zâmbi. 

— Ți-e simpatic, nu-i așa? 

— Presupun că da. Am senzaţia că e unul dintre acei oameni 
buni care rătăcesc la un moment dat drumul. 

— Ei bine, ce-ţi pot spune e că nu l-am trecut pe lista de 
suspecți deocamdată. Dar credem că deţine informaţii care ne- 
ar putea fi de ajutor. Vrem doar să discutăm cu el. 

ÎI găsiră pe Jack Gilbert prăbușit în spatele ambulantei, 
îmbrăcat în pantaloni scurți și tricou polo, cu picioarele goale 
bălăngănindu-i-se peste marginea vehiculului. Arăta exact a 
ceea ce era - un alcoolic înrăit, trezindu-se după o beţie cruntă. 
Ochii-i erau umflați și cețoși, faţa palidă și gura moale, cu 
colțurile lăsate. Avea un bandaj în formă de fluture pe frunte și- 
și apăsa pe obraz o pungă cu gheață. Îi privi apropiindu-se și-i 
salută ridicând o sticlă de apă, ca într-un toast. 

— Bun venit în suburbie, băieţi! Cam departe de jurisdicţia 
voastră, nu? 

— Ce mai faci, domnule Gilbert? întrebă Gino. 

— Cât se poate de bine! Am o tăietură aici și o vânătaie 
dincoace. 

Zgâlţăi punga cu gheaţă. 

— Probabil că m-am izbit de vreun copac și nu-mi mai aduc 
aminte. În rest, totul e roz. 

Magozzi se apropie puţin mai mult, până când el și Gino îl 
flancau pe Gilbert din ambele părți. 

— Nu te duci la spital? 

— Neah! Da’ mi-am zis că dacă tot am plătit vreo mie de 
dolari ca să aduc ambulanţa încoace, măcar să stau puţin în ea. 

— Vrei să ne povestești ce s-a întâmplat? 

— V-am văzut vorbind cu șeful de secție. Nu v-a spus el? 

— Șeful n-a fost aici, dumneata da, zise Gino. 

Jack oftă, își dădu la o parte punga de gheață și-și întoarse 
obrazul spre ei. 

— Cum arată? 

Gino se aplecă și miji ochii. 

— E puţin umflat. Și-i cam roșu, dar nu-i chiar așa de rău. De 
unde ai luat revolverul, Jack? 

— Uau! Așa, direct? 

— Astăzi da. Cadavrele au început să se înmulțească prea 
repede ca să mai avem timp de formalităţi. 

Jack privi în ochii lui Gino preţ de câteva clipe, încercând să-și 
pună creierul în funcţiune, iar în cele din urmă ridică din umeri. 

— Tata îl avea de când mă știu. Nu am habar de unde l-a luat, 
dar știam unde-l ţine. L-am adus cu mine aseară. 

— După ce ai auzit că Ben Schuler a fost omorât. Te-a speriat 
rău de tot treaba asta, nu-i așa, Jack? 

În ochii lui Gilbert apăru o privire defensivă. 

— Ei, ba bine că nu! În caz că n-ai observat, cineva omoară 
evrei, domnule detectiv. lar eu, întâmplător, sunt evreu. 

Magozzi se sprijini cu umărul de ușa ambulanţei. 

— Unul dintre cele câteva mii din Orașele Gemene, sublinie el, 
la bunul-simţ. Ce te-a făcut să crezi că ai putea fi următoarea 
țintă? Eşti prea tânăr, pentru început, și până acum toate 
crimele au avut loc în Uptown, la distanţă mare de Wayzata. 

— Oh, să fim serioși! Mai întâi o-ncasează tata, apoi unul 
dintre prietenii lui? Nu ţi se pare că-i cam prea aproape de casă? 

Magozzi ridică un umăr în semn de aprobare. 

— Da, aici sunt de acord cu dumneata. 

— Păi normal că ești de acord. Fiindcă un nenorocit a încercat 
să mă împuște în faţa casei mele în dimineaţa asta. 

— Nu ne-ai mai trimis lista aia, Jack, zise Gino. 

— Ce listă? 

— La prima noastră întâlnire, ne-ai promis că ne trimiţi o listă 
cu toate persoanele care ţi-ar putea dori moartea. În jur de o 
sută, mi se pare c-ai spus. 

— Oh, pentru Dumnezeu! A fost o glumă! 

— Oare? 

Jack își puse din nou punga cu gheaţă pe obraz. 

— Unde vrei să ajungi? 

Magozzi ridică din umeri. 

— Ei bine, cu meseria dumitale, e de așteptat să mai dai din 
când în când și peste niște personaje mai dubioase. Poate ai 
întrecut măsura sau te-ai implicat în cine știe ce poveste în care 
se joacă dur. 

Jack pufni batjocoritor. 

— Și ce? Am început să omor lumea în jurul meu? Ascultă la 
mine, ai văzut prea multe filme cu DeNiro. 

— Hei, n-ai fi dumneata primul. 

Tatăl dumitale a fost un om cu standarde morale extrem de 
ridicate, se amestecă Gino. Pun pariu că nu i-ar fi plăcut să-și 
vadă singurul fiu amestecat cu scursurile societăţii. Ți-ar fi întors 
spatele înainte să apuci să deschizi gura, chestie care ar explica 
ruptura dintre voi. 

Jack îl privea cu gura căscată. 

— Nu-mi vine să cred! Pentru asta aţi venit voi azi aici? 
Credeţi că eu am făcut ceva care-a dus la toate crimele astea? 
La dracu', sunt avocat de daune personale! Clienţii mei sunt 
oamenii care alunecă pe sucul vărsat pe culoarul din 
supermarket, nu prietenii lui John Gotti, zău așa! 

Gino își deschise mâinile. 

— Ești piesa care nu se potrivește, Jack. Ești amestecat în 
povestea asta cumva și o să te luăm la puricat până când aflăm 
ce anume ai făcut. 

Jack ridică braţele, exasperat. 

— N-aveţi decât! N-am nimic de ascuns. 

Cobori din ambulanţă și-o apucă șchiopătând pe alee. 

Magozzi aruncă o privire bucății de curte care se putea zări 
din stradă. Casa era ascunsă în spatele unui deal masiv 
împădurit, pe care mișunau polițiști din Wayzata. 

— Poate că suntem pe o pistă greșită, spuse el. 

— N-ar fi prima dată. Acu’ trebuie să fim drăguţi, nu? 

— Cam așa merge treaba. 

Îl ajunseră din urmă pe Jack în dreptul unui pâlc de pini atât 
de deși, încât polițiștii își scoseseră lanternele ca să lumineze pe 
jos. 

— Șchiopătezi, Jack, zise Gino. Te-ai lovit și la picior? 

— Să mă pupi în fund! 

— Hei, asta încerc! 

Jack zâmbi ușor. 

— Nu te prea pricepi. 

— Așadar, aici s-a întâmplat? întrebă Magozzi. 

— Nu. Sus, lângă casă. Dar cine știe de unde dracu’ trăgea 
individul? 

Urcară aleea pavată cu piatră cubică până când ieșiră de 
după o curbă și văzură pentru prima oară casa imensă 
construită de Jack și scena din faţa garajului. 

— Dumnezeule! murmură Gino. Ce dezastru! 

Aleea din faţa casei era plină de rămurele și bucățele de 
scoarță. Arăta de parcă ar fi explodat un copac. Mercedesul SUV 
parcat lângă garaj era ciuruit de găuri cu siguranţă provocate de 
gloanţe, iar majoritatea geamurilor erau fie sparte, fie sărite cu 
totul din ramă. Luneta mare de la haion se crăpase și se 
împrăștiase pe jos în sute de cioburi care sclipeau printre dalele 
de piatră. 

Se opriră la câţiva pași de mașină, respectând perimetrul 
înconjurat cu bandă galbenă. Înăuntrul acestuia se afla un ofiţer 
de la poliția din Wayzata, care ridica cu o pensetă un obiect de 
pe bord, pe care îl introducea într-o pungă de plastic. 

— Acolo eram eu, spuse Jack, indicându-le locul. Tocmai mă 
pregăteam să deschid portbagajul, când am auzit împușcătura 
și am simţit glonțul șuierându-mi pe lângă ureche. Am făcut pe 
mine de frică, vă spun sincer, așa că am scos arma din buzunar 
și-am început să ripostez. 

Magozzi privi spre pâlcul de copaci din partea dreaptă. Câteva 
crengi atârnau rupte. 

— De acolo a venit împușcătura? 

— Sunt aproape sigur. 

— Doar una? 

— Dumnezeule, nu știu. Începusem deja să fac și eu destul de 
mult zgomot. 

Magozzi dădu din cap. 

— Da, este de înțeles. Dar mă întrebam de unde au apărut 
găurile din portbagajul mașinii, dacă spui că împușcătura a venit 
dintr-o parte. 

Jack privi găurile, încruntându-se. 

— E posibil să le fi făcut eu pe-astea. 

— Da? 

— Poate. Am cam tras în toate direcţiile. Vreau să zic, 
Dumnezeule! Nu știam unde e individul. 

— Foarte frumos, zise sec Gino. Puteai să omori jumătate din 
cartier. 

Spre lauda lui, Jack se albi la faţă. 

— Pari extenuat, Jack. Ce zici să mergem înăuntru, să ne 
așezăm, să ne relaxăm și să stăm puţin de vorbă? sugeră 
Magozzi, însă Jack scutură din cap. 

— Nu pot să intru în casă. Am dormit în casa de lângă piscină 
aseară, după ce m-a dat Becky afară, și mai mult ca sigur că n-o 
să mă lase să intru acum, după toată povestea asta. Oricum, 
nici n-am ce să mai caut acolo. O să chem un taxi și-o să mă duc 
să-mi iau mașina de la sere și poate-o să stau o vreme la club. 

— Și noi tot acolo ne ducem. Poţi să vii cu noi, dacă vrei. 

Jack îi privi suspicios. 

— Mă arestați? 

— De ce? Fiindc-a tras cineva în tine? întrebă Gino. Zău așa, 
Jack, ne oferim să te conducem cu mașina. Accepţi sau nu? 

— Da, presupun... Am o geantă de mână în ambulanţă. 

— Atunci, hai să o luăm, până nu pleacă băieţii cu ea. 

Gino îi surprinse privirea lui Magozzi și-și înclină aproape 
imperceptibil capul în direcţia casei. 

Magozzi întoarse capul și văzu o femeie zveltă care stătea în 
umbra ușii deschise, cu braţele strânse la piept. 

— Vă ajung din urmă în câteva minute. 

Becky Gilbert, asemenea cartierului în care locuia, era un pic 
cam prea perfectă ca să fie în întregime naturală. Faţa ei 
drăgălașă și bronzată nu avea niciun rid și era ciudat de întinsă, 
ca o broderie pe un gherghef. Avea trupul suplu, perfect lucrat 
al unei membre fidele a clubului de fitness, iar tenișii albi pe 
care-i purta păreau să fi fost croiţi special pentru picioarele ei. O 
brățară cu diamante îi strălucea la încheietura mâinii - probabil 
singura femeie din lume care chiar purta brățări la tenis, își 
spuse Magozzi. 

Își ţinea braţele încrucișate la piept, furioasă, și îl săgetă cu 
privirea pe Magozzi când îl văzu apropiindu-se. 

— Doamna Gilbert? 

— Da. Dumneata cine ești? 

— Detectiv Magozzi, de la Departamentul Omucideri al Poliţiei 
din Minneapolis. 

Femeia privi peste umărul lui Magozzi către Jack, care cobora 
pe aleea din faţa casei. 

— N-a murit încă. 

— Păreţi dezamăgită. 

De frustrare, Becky Gilbert scoase un oftat și se forţă să 
zâmbească. 

— Nu sunt dezamăgită, domnule detectiv, doar furioasă. 
Poliţia a stat aici jumătate de noapte, căutându-l pe lunetistul 
imaginar al lui Jack, și acum asta! 

— Așadar, nu credeţi că cineva încearcă într-adevăr să-l 
omoare? 

— Sigur că nu! Jack a făcut multe tâmpenii în ultimul an, dar 
nimic chiar atât de grav. 

— Vă amintiţi să se fi întâmplat ceva neobișnuit în ultima 
vreme? 

— Ca de pildă? 

— Oh, știu și eu? Mașini suspecte care să se-nvârtă prin zonă, 
bătăi în ușă la mijlocul nopţii, telefoane care se-nchid după ce 
răspunzi, lucruri dintr-astea. 

— Nu, nimic de genul ăsta. 

Becky Gilbert își lăsă capul într-o parte, curioasă. 

— Omucideri... Are legătură cu tatăl lui? 

— Da. Voiam să-i mai punem niște întrebări lui Jack. Furia 
evidentă a lui Becky Gilbert față de soţul ei păru să dispară, ca 
un ceainic care se potolește după ce rămâne fără apă. 
Amărăciunea îi rămase însă în ochi. 

— A fost un lucru cumplit. 

— Jack v-a vorbit despre moartea tatălui său? întrebă 
Magozzi. 

Femeia scutură din cap. 

— Jack nu discută niciodată despre taică-său. Punct. Când ne- 
am cunoscut, deja nu-și mai vorbeau. M-am gândit că ar putea fi 
un subiect dureros, așa că n-am deschis niciodată discuția. 

Magozzi o cântări din priviri pe femeia care se potrivea atât 
de bine cu suburbia în care locuia, care, în mod evident, își 
dorea să fie acolo, și se gândi că poate nu îi păsase chiar atât de 
mult de sentimentele soțului ei; poate că pur și simplu îi era mai 
bine fără doi evrei bătrâni din Uptown. 

— Știţi ce a provocat ruptura dintre Jack și tatăl lui? 

— N-am nici cea mai vagă idee, domnule detectiv. N-a găsit 
niciodată de cuviință să-mi împărtășească această informaţie. 

„lar tu n-ai găsit de cuviinţă să-l întrebi”, își zise Magozzi. 

Cam pe la jumătatea aleii, îl întâmpină zâmbetul larg al 
șefului de secție Boyd. 

— Domnule detectiv Magozzi! Ai aflat ceva care să-ţi fie de 
ajutor în cazurile din Uptown? 

— Nu, poate doar dacă apare ceva în raportul de la balistică. 
Am aprecia dacă ne-aţi anunța imediat ce aveţi rezultatele. 

— Pot face mai mult decât atât. Noi nu le dăm prea mult de 
lucru băieţilor de la laborator și îmi imaginez că dumneata ai 
ceva mai multă trecere pe acolo. 

Ridică o pungă mare de plastic, legată la gât, cu o etichetă 
pentru dovezi aflate sub custodie. 

— Un revolver Smith & Wesson de 9 mm, unsprezece tuburi și 
nouă gloanţe. Speram să le poţi duce dumneata pentru noi. 

Magozzi îl privi cu un rânjet. 

— lar eu speram să spui asta. Nu a mai trebuit să te rog. 

Luă procesul-verbal, îl sprijini pe genunchi și începu să-l 
semneze. 

— Doamna în vârstă din Uptown a fost împușcată cu o armă 
de 9 mm, dacă-mi amintesc corect, spuse nonșalant șeful de 
secție. 

„La fel și Ben Schuler”, își zise Magozzi, dar nu avea niciun 
motiv să divulge deocamdată această informație. 

— Exact. 

— Așadar, probabil că o să obţii destul de repede testele 
pentru arma din punga asta. 

Magozzi se îndreptă și se uită la el. 

— Multă lume are arme de 9 mm, domnule Boyd. 

— Știu și eu asta. Și de-abia aștept să aud că cea pe care am 
confiscat-o de la domnul Gilbert nu a ucis pe nimeni. 

— O să te sun personal, de îndată ce aflu ceva. Probabil chiar 
în cursul zilei de azi. 

Coborâră împreună aleea, iar Magozzi se opri să se uite la 
mașinile canalelor de televiziune. Când reporterii și 
cameramanii îi zăriră pe Magozzi și pe șeful de secţie Boyd, 
porniră spre ei asemenea unui roi de viespi, cu camerele 
pornite, fluturând microfoanele, strigându-și în gura mare 
întrebările, înaintau cu toţii în masă înspre curbă, apoi se opriră 
brusc, de parcă fâșia de beton ar fi fost Marele Zid Chinezesc. 

Magozzi îi aruncă o privire șefului de secție, care saluta 
prietenește presa, fluturând din mână. 

— Aveţi vreun gard invizibil aici? O chestie din aia electrică 
pentru câini? 

Boyd făcea întruna cu mâna, de parcă ar fi fost regina balului. 

— Pentru ce, Doamne iarta-mă, ne-ar trebui așa ceva? 

— Ei, știu și eu? În oraș, presa dă buzna cam oriunde are chef 
să intre. Mi s-a întâmplat de vreo câteva ori să fiu nevoit să dau 
bir cu fugiţii din faţa lor. 

Șeful Boyd râse în barbă. 

— Strada e domeniu public. Au tot dreptul să stea acolo, ca 
oricine altcineva. În clipa în care depășesc curba însă, au 
încălcat o proprietate privată și ajung la închisoare. 

— Da, sigur! pufni Magozzi. 

— Le-am spus lucrul ăsta când au sosit, dar era o tânără 
frumușică de la Channel Ten cam băgăcioasă, totuși - care s-a 
ținut după mine fix pe aleea lui Jack. 

— Trebuie să fi fost Kristin Keller, prezentatoare TV și ghimpe 
permanent în coasta mea. _ 

— Tot ce se poate. Nu prea urmăresc știrile. In orice caz, din 
secunda în care i-am pus cătușele și am urcat-o în mașină, 
ceilalți n-au știut cum să dea mai repede îndărăt. 

Magozzi întoarse capul și-l privi uluit. 

— Ai arestat-o pe Kristin Keller? 

— Așa cred. 

Magozzi încercă să păstreze o atitudine profesională, dar nu 
fu în stare. Un ditamai rânjetul i se întinse de la o ureche la 
cealaltă. 

— Domnule Boyd, ești cel mai tare! 

— Asta le-am spus și eu. 

Grace McBride era în biroul ei: un spaţiu îngust, cu dușumea 
de lemn, care arăta mai degrabă ca un hol înfundat decât ca o 
cameră de lucru. Mai multe computere se înșirau pe blatul 
montat cam la un metru înălţime pe toată lungimea peretelui, 
iar Grace se plimba de la unul la altul pe un scaun cu rotile, 
verificând monitoarele, tastând comenzi, blestemând invazia de 
informaţii inutile care sufocau site-urile de domeniu public. Îi era 
mai ușor să acceseze orice site protejat decât să sorteze sutele 
de date care blocau motoarele de căutare publice. Și asta și 
trebuia să facă, fiindcă varianta procedurală dura mult prea 
mult timp. 

Introdusese numele lui Morey Gilbert și Rose Kleber în noul 
program de software încă din ziua precedentă, de la prima oră, 
și îl adăugase pe al lui Ben Schuler seara, după ce o sunase 
Magozzi. Însă, după ore întregi de căutare bezmetică prin site- 
urile legal accesibile, singura legătură pe care o găsise 
programul între cei trei era predispoziția de a-și face 
cumpărăturile la același supermarket din cartier. Cum făceau, 
de altfel, toţi rezidenții zonei. Grace era conștientă că exista și 
posibilitatea să nu fie nicio legătură extraordinară de descoperit 
- dar Magozzi și Gino erau de altă părere, iar Grace avea 
încredere în instinctele lor. 

Privi încruntată descoperirea deloc remarcabilă referitoare la 
supermarket pe care programul găsise de cuviință să o 
marcheze cu un asterisc, apoi mototoli hârtia în mână și o 
aruncă de-o parte. 

— Asta-i o prostie! spuse ea cu voce tare. 

De câteva luni, Grace încercase să respecte limitele legale și 
nu spărgea firewall-urile site-urilor cu adevărat interzise decât 
atunci când acest lucru era absolut necesar. Fragila ei tentativă 
de a-și menţine căutarea computerizată în limitele legale era un 
semn tacit de respect și recunoștință faţă de Magozzi și de 
ceilalți polițiști care puseseră în cele din urmă capăt groazei pe 
care o trăise un număr atât de mare de ani, chiar dacă nu 
reușiseră să elimine și efectele secundare ce încă îi mai 

bântuiau existența. Pe de altă parte, își spuse Grace, tot polițiști, 
chiar dacă de alt fel, fuseseră și cei care o puseseră în pericol de 
la bun început și să respecte veneraţia lui Magozzi pentru lege 
nu însemna oare să o respecte și pe a acestora? 

Nu-i luă decât câteva minute să reconfigureze sistemul de 
operare al computerului și să iniţieze parametrii de căutare 
pentru registrele bancare și telefonice ale celor trei victime. Nu 
făcea nimic incorect. Nenorociţii ăia de la bănci și de la 
companiile telefonice vindeau până și cele mai mici detalii din 
viața clienţilor celor care dădeau mai mult, apoi îi apuca grija 
pentru dreptul acestora la intimitate atunci când poliţia le cerea 
informaţii. Grace nu înțelegea de ce poliția avea nevoie de 
mandat, iar companiile de telemarketing nu, așa că nu avea 
nicio strângere de inimă să intre pe aceste site-uri ori de câte ori 
era nevoie. În plus, Magozzi știuse prea bine că o se ajungă aici 
atunci când îi ceruse ajutorul, chiar dacă nu o spusese cu voce 
tare. 

Celelalte site-uri pe care urma să le acceseze - al IRS'-ul, 
INS&-ul și FBl-ul erau ceva mai greu de justificat, dar asta nu-i 
încetini viteza degetelor care dansau vesele pe tastatura IBM- 
ului. Încă mai purta râcă FBI-ului și i se întâmpla uneori să le 
spargă site-urile fără vreun motiv anume, doar așa, de ciudă. De 
data asta însă, era altceva. De data asta, o făcea pentru 
Magozzi. Nu că avea să-i spună vreodată, desigur. Nu avea 
niciun rost să-i încarce conștiința spunându-i că obținuse 
informaţii prin mijloace altfel decât legale. 

Telefonul sună tocmai în clipa în care imprimanta începuse să 
scoată mici picături de cerneală în formă de asteriscuri. Grace 
ridică receptorul și zâmbi când auzi acordurile country și 
râsetele vesele din fundal. 

— Bună, Anni! Ce cauţi într-un bar așa de dimineață? 

Îi răspunse o voce caldă și tărăgănată. 

— Nu sunt într-un bar, sunt într-o cantină, unde au cele mai 
bune huevos rancheros din oraș. 

— După cum sună, eu zic că-i un bar. 


7 Agenţia guvernamentală a Statelor Unite responsabilă cu colectarea taxelor și 
impozitelor și aplicarea legislaţiei fiscale. (n.tr.). 

5 The United States Imigration and Neutralization Service - făcea parte din 
Departamentul de Justiţie al Statelor Unite și se ocupa de imigrarea și naturalizarea 
legală și ilegală; a încetat să existe la data de 1 martie 2003. (nitr.). 

— Scumpo, și biblioteca sună ca un bar aici. Zău, oamenii 
ăștia știu să se distreze! Grace, trebuie să-ţi mişti fundul ăla 
slăbănog încoace. N-o să-ţi vină să crezi. Sunt înconjurată de 
bărbaţi în cizme și cu pălării de cowboy cât se poate de 
autentice. Și știi ce? 

Zâmbetul lui Grace se lărgi. 

— Mi-e teamă să întreb. 

— Băieţii ăștia de-aici îți deschid ușa, îţi trag scaunul, își ridică 
pălăriile în fața ta și, pe cuvântul meu, știu cum să dea o femeie 
pe spate! lar partea cea mai bună e că sunt cea mai grasă fată 
din Arizona. 

— Cred că ești foarte mânară. 

— Mai exact, sunt singura opţiune disponibilă pentru orice 
bărbat căruia îi place-o femeie cu forme rubensiene, zise Annie. 
La ce dracu' oi fi pierdut atâta vreme în Minnesota? Acolo, eram 
doar un alt hipopotam printre locuitorii Fantasiei; aici, sunt un 
bujor mare și roșu într-un câmp de crizanteme ofilite. Doamne, 
ce-mi place sud-vestul! Dar mi-e dor de mutra ta. La naiba, mi-e 
dor până și de Harley și de Roadrunner. 

— Și mie mi-e dor de tine, Annie. Ai putea să mă suni mai des. 

— O să fac mai mult decât atât. lau avionul până la voi week- 
end-ul ăsta. Am vorbit aseară cu Harley. Mi-a spus că RV-ul o să 
fie gata de drum în câteva zile. 

— Și o să vii cu noi? 

Annie chicoti. 

— N-aș rata călătoria asta pentru nimic în lume! În plus, o să 
am ocazia să vă pun în temă cu toate informaţiile pe care am 
reușit să le adun până acum. Sper că i-ai spus lui Magozzi că 
pleci, da? 

— l-am spus. 

— Şi a plâns? 

— Sincer... nu i-am spus decât de Arizona. 

Preţ de câteva secunde, Grace nu auzi decât o voce de 
cowboy cântând despre cum își lăsase inima la Tusla Grayhound 
Station. 

— Pehlivancă mică! spuse Annie în cele din urmă. Nu-l poți 
duce de nas pe bietul băiat în halul ăsta! Deja am confirmat c-o 
să ne ocupăm de cazurile copiilor dispăruți din Texas, iar Harley 
spune că cererile curg gârlă. O să fim multă vreme pe drum, 
Grace. Trebuie să-i spui... dacă nu cumva te gândești să rămâi 

acolo, să te măriţi cu el și să-ţi iei poate o casă fără gratii la 
ferestre ca să nu-ţi crești copiii ca pe niște animale la zoo. 

— Nu vorbi prostii, Annie! Eu și Magozzi nu avem genul ăsta 
de relaţie. 

— Nu aveți pe dracu’! Voi doi faceţi dragoste de câte ori vă 
uitaţi unul la celălalt. Să mai faceţi și sex este doar o formalitate 
la care nu aţi ajuns încă. 

Grace nu spuse nimic preț de câteva clipe, ceea ce se dovedi 
a fi o mare greșeală. 

— Dumnezeule mare! exclamă Annie. Te gândești la asta, nu-i 
așa? 

— Mă gândesc la multe în ultima vreme. Dar vin în Arizona. 

După ce închise telefonul, Grace îl văzu pe Charlie, care era 
mai bun decât orice barometru, stând pe hol cu faţa spre ușa 
subsolului, cu ochii pironiţi pe clanță. 

— Vine vreme rea, își zise Grace. 

e 

Annie închise telefonul și ciocăni barul vechi, din lemn de 
stejar, cu unghiile. Și le dăduseră cu ojă albastră-violetă, fiindcă 
nu erau multe femei în lume care să poată purta această 
nuanţă, iar lui Annie îi plăcea să iasă în evidenţă. În plus, voise 
musai să-și pună lentilele de contact de aceeași culoare, iar 
ideea ca unghiile să nu i se asorteze cu nuanţa ochilor era de-a 
dreptul insuportabilă. 

Fusese muncă grea să pregătească alegerea culorii pentru 
acea zi, nu încăpea îndoială. Alergase la salon la prima oră a 
dimineţii ca să i se aplice cu nuanţator negru pe părul vopsit cu 
henna, fiindcă niciodată, pentru nimic în lume, n-ar fi conceput 
Annie Belinsky să aibă tente roșietice în păr atunci când purta 
chimonoul de mătase albastru-violet. Privind însă acum în jurul 
ei prin local, la cele treizeci de perechi de ochi bărbătești 
ațintite asupra ei, hotărî că meritase efortul. Cum reușeau 
femeile cu serviciu și familie să arate prezentabil era o dilemă 
care pe Annie o depășea. 

Zâmbi - doar puţin răutăcios - ridicându-și posteriorul 
voluminos, îmbrăcat în mătase, doar o idee mai sus pe scaunul 
de la bar și ar fi putut să jure că aude treizeci de suspine 
pofticioase. 

Unii bărbaţi erau însoţiţi de femei, desigur, iar Annie bănuia 
că mai multe dintre ele începuseră deja să urzească planuri 


187 


criminale. Tot ce văzuseră vreodată în reviste sau la televizor le 
învățase că nu putea exista niciodată nimic cât de cât frumos 
sau ademenitor la o femeie supraponderală și multe dintre ele 
pierdeau probabil o grămadă de vreme făcând exerciţii aerobice 
sau calculându-și caloriile pentru a fi sigure că nu vor ajunge 
vreodată într-o asemenea stare. Cele mai multe dintre ele erau 
bronzate și zvelte, cu siluete atletice în blugii mulaţi pe funduri 
și tricourile ridicate deasupra buricelor. Prezenţa lui Annie însă 
felul în care își etala sfidător fiecare centimetru în exces, de 
parcă ar fi fost din aur - le lăsase cu gura căscată, enervate din 
cale afară să constate că bărbaţi care tânjeau de obicei după 
păpuși Bărbie în bikini salivau acum în mod inexplicabil în faţa 
unei femei grase. 

Annie le-ar fi putut spune femeilor bosumflate că bărbaţii nu 
răspundeau în mod exclusiv unei anumite conformaţii corporale 
- după părerea ei, mitul ăsta fusese lansat de designerii de 
modă homosexuali - răspundeau mai degrabă felului în care o 
femeie își folosea corpul, și ochii, și vocea și, măiculiță! Annie 
stăpânea din plin aceste atuuri. 

— Domnișoară Belinsky? 

Dumnezeule mare, nu-l văzuse apropiindu-se, iar lui Annie nu- 
i scăpa aproape nimic niciodată. Se strecurase în spatele ei și 
mai că n-o dărâmase de pe scaun cu vocea aia dulce și cântată 
de cowboy. Accentul din inima sudului, cum era al lui Annie, era 
precum cireașa de pe tort, dar nu suna bine decât din gura unei 
femei. Dacă erai bărbat și voiai să impresionezi cu vocea, 
trebuia să te tragi dintr-o zonă unde trăiesc cowboy. 

— Bună dimineaţa, domnule Stellan. Ești unul dintre puţinii 
bărbaţi care au reușit vreodată să mă ia prin surprindere. 

Stătea în faţa ei, strângându-și respectuos la piept pălăria de 
cowboy, arătând, Annie putea să jure, ca Gary Cooper într-unul 
dintre filmele lui vechi doar că avea privirea mult mai intensă. 

— Domnișoară Belinsky, voi folosi orice mijloace îmi stau la 
dispoziţie ca să fiu sigur că nu mă veți uita. 

Annie îi oferi un zâmbet discret și misterios, drept răsplată 
pentru un răspuns atât de nimerit. Nu că bărbatul ar fi avut vreo 
șansă cu ea, desigur. Era frumos, avea o voce superbă și se 
purta manierat, dar era, la urma urmei, agent imobiliar. Să se 
culce cu un agent imobiliar ar fi însemnat să alunece pe panta 

periculoasă spre mediocritate - aproape la fel de rău cum ar fi 
fost să se culce cu un avocat. 

— Așadar, spune-mi, domnule Stellan. Avem plantaţția? 

— Cu siguranţă o aveţi, doamnă. Cu termenii și la prețul 
specificat. 

Îi puse pe bar un contract de închiriere pe care să-l semneze. 

— Proprietarii nu prea voiau să renunțe la clauza privitoare la 
animalele de companie, până când le-am explicat că e vorba de 
un câine poliţist. Sper că nu atacă, nu? 

Annie își atinse colţul gurii cu un deget cu unghia albastră- 
violetă. 

— Nu. Cu siguranţă, nu este câine de atac. 

Iscăli contractul cu o semnătură ca o floare. 

— Ei, cu siguranță astea sunt vești bune. Mă gândeam că 
poate e copoi de urmărire, având în vedere că sunteţi aici ca să- 
| ajutaţi pe șerif să-și găsească fiica. 

Annie zâmbi imaginându-și-l pe câinele lui Grace ţinându-se 
după oricine altcineva în afară de Grace, o imagine aproape la 
fel de amuzantă ca și cea cu Charlie în postură de câine de atac. 

— Ești un bărbat bine informat, domnule Stellan. Nu-mi 
amintesc să-ţi fi spus că vom lucra cu departamentul de poliţie 
de aici. 

— Ah, tot orașul a știut la numai trei minute după ce aţi sosit. 
Este un loc foarte mic, domnişoară Belinsky. 

„Și foarte închis”, își spuse Annie în timp ce cobora trotuarul 
spre biroul șerifului câteva minute mai târziu, simțind multe 
priviri aţintite asupra ei. Dacă o singură femeie corpolentă într-o 
rochie putea întoarce atâtea capete, oamenii ăștia aveau să 
facă o criză de inimă când aveau să-l vadă pe Harley pe străzile 
lor. 

Șeful de secție Savadra era singura excepţie de până acum și, 
din clipa în care o întâmpină cu zâmbetul lui trist, caracteristic, 
Annie se simţi în sfârșit în largul ei, liberă să fie ea însăși. Era, cu 
siguranţă, cel mai urât bărbat din oraș, cu faţa aspră, arsă de 
soare, și un trup deșirat care nu părea să știe întotdeauna în ce 
direcţie i se deplasau membrele. Dar avea ceva special și Annie 
îl plăcuse din prima clipă în care se văzuseră. 

— Am auzit că ai închiriat plantaţia. 

Annie se duse direct la răcitorul de apă pe care-l cumpărase a 
doua zi după ce sosise. 

— Pe cuvântul meu, în orașul ăsta, veștile circulă mai repede 
decât pot eu să merg. 

— Din câte-am auzit eu, dumneata nici nu mergi, domnișoară 
Annie. Dumneata plutești. _ 

Domnișoara Annie. Îi plăcea asta. Îi amintea de Mississippi. Îi 
plăcea mai ales că nu ascundea nicio urmă de flirt; era doaro 
adresare prietenoasă. 

— Așteaptă numai să apară și ceilalţi trei în oraș. Eu sunt cea 
mai conservatoare dintre ei. 

Șeful Savadra se lăsă pe spătarul scârțâitor al scaunului de 
lemn și o urmări cum începe să aranjeze dosare în servietă. 

— Credeam că pleci abia vineri. 

— Am făcut cam tot ce se putea face până ajung computerele 
aici. Acum că am semnat contractul de închiriere pentru 
plantație, pot să plec ceva mai devreme. 

— Ți-e dor de ai tăi. 

Annie îi aruncă o privire peste umăr. 

— Nu mă așteptam. În niciun caz atât de mult. Dar da, așa 
este. Să nu le spui. 

Șeful de secție zâmbi. 

— O să mă duc acolo săptămâna viitoare. Ca să fiu sigur că 
aerul condiţionat e pornit și piscina e plină când ajungeţi aici. 

— Mulţumesc, dar Joe Stellan a aranjat cu niște băieţi să se 
ocupe de asta. 

— Tot o să trec pe-acolo. Le flutur niţel insigna pe sub nas, ca 
să bag frica-n ei. 

Annie zâmbi. 

— Drăguţ din partea dumitale. 

— Glumești? Nu există nimic pe lume cu care să vă pot 
răsplăti pentru tot ce faceţi pentru mine. Ce nu înţeleg eu este 
de ce faceţi asta. Ce-i motivează pe niște oameni să străbată 
jumătate de țară și să ofere pe gratis o tehnologie care 
valorează probabil un milion de dolari? 

— Ei, asta-i poveste lungă. 

— De-abia aștept s-o aud. 


e Capitolul 28 


Gino își ținu gura până când ieșiră din Wayzata și intrară pe 
autostradă, probabil de teamă că Jack Gilbert ar fi putut să sară 
de pe bancheta din spate dacă începeau să-l ia la întrebări la o 
viteză de mai puţin de o sută de kilometri la oră. Chiar se aplecă 
să verifice indicatorul de viteză înainte să-și dezlege centura și 
să se întoarcă spre Jack. 

— Ascultă, Jack, o să-ţi mai dau o șansă să faci ceea ce 
trebuie. Cine crezi tu că încearcă să te omoare? 

Jack își lăsă capul pe spate, într-un acces isteric de râs. 

— Eram sigur că o să faceţi asta. „Ne oferim doar să te 
conducem” pe dracu’! Aţi vrut să mă prindeţi singur în rahatul 
ăsta de mașină fără aer condiţionat, unde să mă treacă toate 
nădușelile, doar-doar oi ciripi ceva. 

Gino reuși să afișeze o expresie nedumerită. 

— Zău așa, Jack, nu mai înțeleg nimic. Eu, unul, dacă aș fi așa 
de sigur că cineva e pornit să mă vâre la doi metri sub pământ, 
aș fi mai mult decât încântat să mă escorteze doi polițiști, cu 
care să mă știu în deplină siguranţă. Și mai știi ceva? Le-aș 
spune tot ce știu, i-aș ajuta în orice fel aș putea, ca să aibă o 
șansă să-l prindă pe individ înainte să-mi facă felul. Dar tu nu 
faci asta. Stai acolo bosumflat și ostil, cu dinţii încleștaţi, și 
trebuie să-ţi mărturisesc, Jack, mie, unuia, nu-mi vine-n minte 
decât un singur motiv pentru o astfel de atitudine, și anume că 
tu ești de fapt trăgătorul pe care îl căutăm. Poate că ai înscenat 
singur tot spectacolul de azi-dimineaţță ca să ne abaţi de pe 
pistă. 

— Of, pentru Dumnezeu, las-o mai moale, domnule detectiv! 
Nu sunt un idiot cu muci la nas pe care l-ai ridicat fiindcă fura 
fursecuri dintr-un magazin, și nu sunt obligat să răspund la 
niciuna dintre întrebările voastre idioate. N-aveţi decât să 
credeţi ce vreți. Puțin îmi pasă. 

Magozzi întoarse repede capul spre dreapta și fu mulţumit să 
constate că pistolul lui Gino era încă în tocul de la curea. Totuși, 
era timpul să intervină. 

— Vrem să te ajutăm, Jack, spuse el calm. Încearcă să priveşti 
lucrurile și din perspectiva noastră. Nu vrem să credem că ești 
suspect în moartea tatălui tău, dar suntem foarte siguri că știi 
ceva care ar putea explica de ce au fost omorâți toţi acești 
oameni și de ce crezi că ucigașul lor e acum pe urmele tale. 

— Ce vă face să credeți că e aceeași persoană? mârâi Jack. 

— Fiindcă așa crezi tu. 

Răspunsul îl luă prin surprindere pe Jack, care nu spuse nimic 
preţ de câteva clipe. J 

— Ascultaţi, zise el în cele din urmă, oftând adânc. Asta e 
adevărul, domnilor detectivi. Habar nu am, nu am nici cea mai 
vagă idee cine i-a ucis pe tata, pe Ben sau pe femeia aia, Rose 
nu-mai-știu-cum. Și nu știu cine a tras în mine azi-dimineaţă. Nu 
credeţi că v-aș spune dacă aș ști, măcar ca să-mi salvez pielea? 

Gino ridică din umeri. 

— Poate că ne-ai spune, poate că nu. Cine știe? Poate că 
încerci să salvezi pielea altcuiva. 

Jack râse cu zgomot. 

— Asta-i bună, domnule detectiv! Jack Gilbert, eroul! Ar trebui 
să vă angajez să vă ocupați de imaginea mea, ce ziceţi? Miroase 
a grătar aici. 

Magozzi zâmbi în colțul gurii într-o tăcere de mormânt, apoi 
zise: 

— Nu am sugerat că știi cine este ucigașul, Jack. Am spus că 
știi ceva în legătură cu motivul pentru care au fost uciși acești 
oameni. Este o mare diferenţă. 

Jack îi surprinse privirea lui Magozzi în oglinda retrovizoare, 
dar nu răspunse. 

Făcură o oprire pe la jumătatea distanţei până la Orașele 
Gemene. Jack spusese că are nevoie la toaletă, dar, când opriră 
la benzinărie, cobori din mașină și viră la stânga, spre magazinul 
de băuturi. 

Magozzi scutură din cap. 

— Oh, ce bine arată! Doi detectivi asigură escortă la 
magazinul de băuturi. Nu trec asta în raport. 

— Afurisitul ăsta ne-a tras pe sfoară! mârâi Gino. 

— Așa este. 

Urăsc avocaţii. Îi urăsc din tot sufletul. Ei, cum a fost cu 
nevasta? Ţi-a dat ceva? 

— Mă îndoiesc că femeia aia dă vreodată ceva cuiva. A fost 
foarte rece. Ca gheaţa-n Minnesota. Nu știe nimic despre 
motivul certei dintre Jack și taică-său și, din câte mi-am putut da 
seama, nici nu i-a trecut vreodată prin minte să întrebe. 

Gino își lăsă capul pe spate și închise ochii preț de o clipă. 

— Spune-mi că avem suficiente motive ca să-l băgăm la zdup 
pentru obstrucţionarea justiţiei. 

— Nu avem. 

— Și-atunci, ce dracu' facem acum? N-o să ne spună nimic. 

— Poate ne-ajută Pullman. 

Primele două rânduri ale parcării din faţa serelor erau deja 
pline când Magozzi și Gino ajunseră acolo, și un număr 
surprinzător de mare de clienţi se mișcau printre mesele expuse 
în aer liber, trăgând după ei cărucioare de lemn pline până la 
refuz cu plante verzi și de flori. 

— Afacerea cu serele pare să fie înfloritoare, remarcă 
Magozzi. 

Jack deja se foia pe bancheta din spate, nerăbdător să 
coboare. A 

— Sunt douăzeci și opt de grade. In perioada asta a anului, 
apar câte două mașini în parcare la fiecare grad peste douăzeci. 

— Chiar așa? 

— Chiar așa. Acum, oprește te rog și lasă-mă să cobor. 

Magozzi îl privi în oglinda retrovizoare. Nu era decât de două 
secunde acasă la maică-sa și deja îi dispăruse toată băţoșenia. 

— Ai răbdare. Caut un loc de parcare. 

Gino privea îmbufnat prin fereastra de lângă el, încă iritat de 
faptul că nu izbutise să obţină niciun fel de informaţie de la Jack. 

— Cine sunt toți oamenii ăștia? De ce nu sunt la serviciu? ȘI 
de ce nu pot să parcheze în spaţiul marcat? Fiecare dintre 
mașinile astea afurisite ocupă cel puţin două locuri. 

Magozzi găsi un loc cu fața spre seră și parcă tocmai în clipa 
în care Marty și Lily ieșeau pe ușă, trăgând după ei niște 
cărucioare încărcate, spre autoutilitara unui client. Marty le văzu 
numaidecât mașina și le adresă o privire întrebătoare, însoţită 
de un gest vag de salut. Nedumerirea lui crescu în clipa în care îl 
văzu pe Jack coborând din aceeași mașină, apoi îndreptându-se 
glonţ spre Mercedesul decapotabil din fundul parcării. 

— Hei, nici măcar nu și-a luat la revedere! 

— Nenorocit îngâmfat, mormăi Gino. 


Așteptară în mașină, urmărindu-l pe Marty încărcând marfa în 
autoutilitară, sub supravegherea lui Lily. 

— Pullman arată mai bine azi, observă Magozzi. 

— Muncă sănătoasă și supravegherea unei femei. Cică 
întărește caracterul, zice soacră-mea; cel puţin replica asta mi-a 
servit-o mie week-end-ul trecut, când m-a suit pe scară ca să 
curăț jgheabul. Arată ca un copil în salopeta aia, nu ţi se pare? 

— Cine? Lily? 

— Da. Hai să mergem și s-o luăm tare. Poate e mai slabă de 
înger decât fiu-său. 

Magozzi pufni. 

— Te-ar mânca de viu. 

— Știu. Așa că o să discuţi tu cu ea. Eu mă duc să stau de 
vorbă cu Marty. 

Îi găsiră pe Marty și pe Lily în seră și așteptară politicoși până 
când clientul de la casă achită marfa și plecă. Mai erau și alţi 
cumpărători acolo, dar toți se aflau prea departe ca să îi poată 
auzi. Magozzi se îndreptă spre casă, dar vocea lui Jack îl 
întrerupse înainte să apuce să spună un cuvânt. 

— Îmi trebuie cheile. 

Se uită repede mai întâi la maică-sa, apoi la Marty. 

— Unde sunt? 

Marty privi încruntat vânătaia de pe obrazul lui Jack și 
bandajul de pe frunte. 

— Te-ai luat la harţă cu cine nu trebuia, Jack? 

— M-am izbit de-un copac. 

— Nu mă miră. 

— Încercând să scap de cineva care trăgea în mine. 

Privirea lui Lily se întoarse brusc spre fiul ei și, pentru prima 
oară, Magozzi văzu instinctul de mamă. 

— Cine a încercat să te împuște? ieșiră pe nerăsuflate 
cuvintele. 

Jack aproape că tresări. Maică-sa nu i se mai adresase de 
foarte multă vreme. 

— Nu știu. 

Apoi bătrâna își îndreptă spatele și privirea i se înăspri din 
nou. 

„La dracu’, își zise Magozzi. Și ea știe ceva.” 

Marty se uita la Jack, iar chipul lui exprima mai multe trăiri. 
Furie, dezgust, frustrare și poate și puţină teamă. Dincolo de 

toate acestea însă, se citea grijă. Magozzi fu ușor surprins să 
constate că Marty Pullman chiar ţinea la Jack. 

— Ce știți despre asta? îl întrebă Marty pe Gino. 

Privirea lui Gino se îndreptă spre o femeie în pantaloni trei 
sferturi, de culoare lila, care se apropia cu căruciorul de casă. 

— Hai să facem o plimbare. O să-ţi povestesc ce știm. 

— Cheile! insistă Jack, tocmai când se pregăteau să plece. 

Marty se întoarse și îndreptă un deget spre Jack. 

— Nicio cheie. O să stai aici. Se uită fix la Lily și adăugă: Toată 
ziua și toată noaptea de acum încolo, până când ţi-oi spune eu. 

Jack și Lily îl priviră amândoi clipind buimaci, ca niște copii 
luaţi prin surprindere. 

— Nu glumesc! îi avertiză Marty, în timp ce ieșea cu Gino pe 
ușă. 

Jack tocmai deschisese gura să-i răspundă, când femeia în 
pantaloni trei sferturi îl bătu pe umăr. 

— Mă scuzati, domnule. Îmi puteţi spune dacă îngrășământul 
ăsta e bun pentru rododendron? 

Aproape fără să se gândească, Jack se întoarse să se uite la 
bidonul de plastic verde din mâna femeii. 

— Oh, nu! Este prea alcalin. Vă trebuie ceva mai acid pentru 
rododendron. Mai căutaţi pe același raft de unde l-aţi luat pe 
acesta. 

— Da? Credeţi că mi-aţi putea arăta? Aveţi atâtea sortimente 
de îngrășământ... 

Jack se ciupi de nas, simțind că alunecă dintr-o dimensiune în 
alta. 

— Da, sigur. Vin să vă arăt. 

— S-ar părea că se pricepe, îi spuse Magozzi lui Lily. 

— Ar fi cazul, doar a crescut aici, remarcă absentă femeia, 
urmărindu-și fiul trecând pe lângă un grup de clienţi care-și 
umpleau cărucioarele cu ghivece de sporul casei, aflate la 
reducere. 

— Hai, povestește-mi despre treaba asta. Cine a tras în Jack? 

— Poate că ar trebui să-l întrebaţi pe Jack. 

— Te-ntreb pe dumneata. 

Magozzi oftă. 

— Lui Jack i s-a părut azi-dimineaţă că cineva a încercat să-l 
împuște pe aleea din fața casei, așa că a tras la rândul lui. 

Lily întoarse încet capul spre Magozzi. 


— l s-a părut? Nu e sigur? 

Magozzi ridică din umeri. 

— El este. Noi nu. Cel puţin, nu încă. S-au găsit multe gloanţe 
și tuburi, dar e posibil să fie toate de la arma lui Jack. Incă 
verificăm. 

Lily îl măsură prin lentilele groase, cu una dintre acele priviri 
de Yoda. 

— Jack nu are armă. Urăște armele. 

— Spune că era a lui Morey și că a luat-o de aici aseară, după 
ce a auzit că a fost împușcat Ben Schuler. 

Magozzi îi urmări cu atenţie expresia și întrebă: 

— Știaţi că Morey avea o armă? 

Niciun mușchi nu se clinti pe faţa femeii. 

— Dacă avea, mie nu mi-a spus niciodată. 

Magozzi se sprijini cu coatele de tejghea astfel încât ochii îi 
ajunseră la același nivel cu ai femeii. 

— Ascultaţi, doamnă Gilbert, spuse el încet. Credem că Jack 
știe ceva despre aceste crime - inclusiv despre cea căreia i-a 
fost victimă soțul dumneavoastră. 

În ochii lui Lily se zări o sclipire. 

— Aproape că a leșinat ieri, când a auzit că Ben Schuler a fost 
omorât, și nu numai din cauza șocului. Era speriat de moarte, și 
noi credem că din cauză că știa că el urmează. Știe ceva, 
doamnă Gilbert, și nu-l putem ajuta dacă nu aflăm ce. 

— Și vreţi să vorbesc eu cu el, rosti sec bătrâna. 

Magozzi se îndreptă de spate și își deschise mâinile. 

— Cu noi nu vrea să vorbească. Poate vorbește cu mama lui. 

Afară, Gino și Marty stăteau sprijiniți de capota mașinii lui 
Magozzi, cu două sticle de apă minerală pe care Marty le 
scosese dintr-un frigider de la intrare. 

— E tot ce avem în momentul ăsta, zise Gino. Și nu vrea să ne 
spună nimic. După mine, l-aș vâri într-o celulă cu vreo doi Bubba 
până când s-ar hotărî să vorbească, dar Magozzi are probleme 
de etică. Mă gândeam că tu, având în vedere că faci parte din 
familie, ai putea să-l trosnești pân-ar da totul pe goarnă, ce zici? 

Marty începu să zâmbească, apoi se gândi ceva mai bine și 
scutură din cap. 

— Am încercat aseară, Gino. Și, crede-mă, am insistat. Știu că 
ascunde ceva. Interesant e că am senzaţia că el e convins că 

are un motiv al dracului de bun să o facă. Dar o să mai încerc. 
Mai pe seară, după ce se retrage Lily. 

— Chiar ai de gând să-l ţii aici? 

— Dacă într-adevăr cineva încearcă să-l omoare, probabil că e 
mai în siguranţă aici decât oriunde altundeva. 

— De ce crezi asta? Morey n-a fost în prea mare siguranţă, îi 
atrase atenţia Gino. 

Marty se întoarse și-l privi în ochi. 

— Fiindcă nici eu nu plec și mi-am luat arma. Aseară, Jack m-a 
rugat să mă duc acasă și să-mi iau pistolul. Își făcea griji pentru 
Lily. Acum, îmi fac eu griji pentru amândoi. Cred că este foarte 
speriat, Gino. 

Gino dădu din cap. 

— Și noi credem la fel. Dar e posibil să fi tras singur prin faţa 
casei lui, Marty. Nu vom ști până nu primim raportul de la 
balistică, și poate nici atunci. Dacă primim vreo confirmare 
pentru altă armă decât cea cu care s-a prostit Jack, putem să 
aducem o mașină aici. 

Opriră conversaţia în clipa în care-l văzură pe Jack traversând 
zorit parcarea, îndreptându-se spre ei. 

— Unde dracu’ sunt răsadurile de Băieți Mari, Marty? Trebuiau 
să fie pe aceeași masă cu Fetele Timpurii. Și am o clientă care 
mai să-mi facă o criză înăuntru, fiindcă nu le găsește. 

Marty își frecă fruntea, încercând să facă trecerea de la 
poliţist la horticultor. 

— Nu am nici cea mai vagă idee despre ce vorbești, Jack. 

— Vorbesc despre blestematele de răsaduri de roșii, ce 
Dumnezeu! Spune, unde sunt? 

— Oh! Cred că am pus câteva la umbră. Acolo, lângă sera 
mică. 

Jack îl privi cu gura căscată. 

— Ai pus roșiile la umbră? 

— Cred că da. Dacă tu spui că alea de-acolo sunt roșii. 

Arătă cu degetul mare înspre dreapta, și Jack privi în direcţia 
indicată. 

— Aoleu! 

Plecă în grabă, apoi se răsuci pe călcâie și se întoarse lângă 
Gino. 

— Cred că am uitat să vă mulțumesc că m-aţi adus cu 
mașina, domnule detectiv. 

— Într-adevăr, ai uitat. 

Jack dădu din cap, își îndesă mâinile în buzunar și privi în altă 
direcție. 

— Și ar mai fi ceva. 

— Da? 

— Uneori, sunt un dobitoc. 

— Așa crezi? 

— Și, în ciuda tuturor celor întâmplate, dumneata și 
partenerul dumitale ați fost destul de drăguţi cu mine. Aș vrea 
să vă pot ajuta. Își ridică ochii și privi într-ai lui Gino. V-o spun 
din tot sufletul. 

Gino îl urmări îndepărtându-se cu o expresie profund 
nefericită. 

— La dracu'! Acu' chiar că nu mai pricep nimic. 

Marty râse ușor. 

— Jack întoarce totul cu susul în jos. 


e Capitolul 29 


Gino fu asaltat în clipa în care deschise ușa biroului de la 
Omucideri. Langer, McLaren, Gloria și Peterson se năpustiră cu 
toţii spre el ca o haită de căţei nerăbdători. Un bărbat mai puţin 
stăpân pe sine, își zise Gino, s-ar fi pierdut cu firea. 

— Lars, ce cauţi aici? îl întrebă pe detectivul Peterson. 
Credeam că te-au trimis la Narcotice până se-ntoarce Tinker din 
vacanţă. 

Peterson era slab ca un ţâr și doar o idee mai roșu în obraji 
decât cadavrele pe care le văzuseră în ultimele zile. 

— Doar pentru ziua de ieri. Și știi cum mi-am petrecut-o? Într- 
o clinică de metadonă, așteptându-i pe Ray și Mouth să-și facă 
apariţia. Dumnezeu știe ce-oi fi luat de pe-acolo. 

Gloria îl dădu pe Peterson la o parte cu o ușoară mișcare din 
șold, care fu cât pe-aci să-l dărâme. 

— Bla-bla-bla... Haide, Rolseth, spune tot! 

— Ce? 

— Glumești? întrebă McLaren. 

Purta un sacou pepit, bleumarin cu alb, care semăna cu un 
panou de testare optică. 

— Ai fost pe toate canalele de știri toată dimineaţa și nici 
măcar n-ai apărut la birou. Ei, ce s-a întâmplat acasă la Gilbert? 
Unde e Magozzi? 

— Leo s-a oprit să lase ceva la balistică, iar la casa lui Gilbert 
nu s-a întâmplat nimic. 

— N-a murit nimeni? 

— N-a murit nimeni. Se pare că Gilbert n-a omorât decât 
mașina nevesti-sii, descărcându-și revolverul într-un asasin- 
fantomă. Cam asta e tot. 

Umerii colțuroși ai lui Peterson se pleoștiră sub cămașa albă. 
Aruncă o privire biroului său gol, visând probabil la vreo crimă, 
afurisitul însetat de sânge. 

— Din ce-am văzut la știri, părea o adevărată nebunie. 

Gloria se răsuci în falduri de mătase de culoarea curcubeului, 
făcând mărgelele de la gât să se lovească între ele cu zgomot. 


— V-am spus eu că nu-i nimic, nătărăilor! Se trage-un foc în 
Wayzata și toată lumea intră în panică. Peterson, mai ai cam trei 
minute să-ți iei viza de la Narcotice până nu pleacă Harrison, 
sau acolo rămâi. 

— Aoleu, la dracu'! 

Peterson o luă grăbit spre ușă. 

— Așadar, n-aţi găsit nimic? îl întrebă Langer pe Gino în timp 
ce toată lumea se retrăgea spre birouri. 

— Nu mă întreba. Incă douăzeci de pași înainte, și ne-am 
întors de unde-am plecat. Dar cazul vostru cum merge? 

Langer scutură din cap și împunse un vraf gros de hârtii 
scoase la imprimantă, de pe marginea biroului. 

— Asta e tot ce am găsit despre cele șase victime ale 
Interpolului. Cele mai multe nu aveau nimic ieșit din comun, 
erau doar oameni obișnuiți, cu vieţi obișnuite. 

— Dar Interpolul le-a clasificat drept crime la comandă, nu? 

— Așa au spus, dar sunt cele mai neverosimile ţinte pe care 
le-am văzut vreodată. 

— La fel ca bătrânii ăștia pe care-i căsăpește cineva pe aici. 

Langer ridică o sprânceană. 

— Bună observaţie. Dar tot nu am găsit nicio legătură cu 
Fischer, în afară de armă. 

— lar FBl-ul îi suflă în ceafă lui Malcherson, zise posac 
McLaren. După părerea lor, suntem doi dobitoci care nu vedem 
nici bârna din faţa ochilor, așa că așteaptă să ne ia cazul, să-l 
soluţioneze în pauza de masă și să culeagă toţi laurii. Ceea ce 
înseamnă că mâine eu și Langer o să ţinem probabil discursuri 
despre siguranţa publică prin cine știe ce școală. 

— Hal! 

Gino făcu o vagă încercare de a-și îndesa cămașa în 
pantaloni. 

— Și Malcherson ce zice? 

Langer ridică din umeri. 

— Ne-a lăsat până la sfârșitul zilei să găsim ceva, după care le 
dă voie să se implice. Și, sincer să fiu, nu știu dacă nu cumva e 
o idee bună. Noi am ajuns într-un punct mort. 

Gino scutură din cap. 

— Dacă-l vor ei înseamnă că au ceva ce voi n-aveţi. 

— Probabil. 

Magozzi intră în birou ca o furtună, înaintând de-a lungul 
culoarului cu celularul lipit de ureche, ascultând încordat. Îi 
salută pe toţi dând din mână în clipa în care trecu pe lângă ei, 
făcându-i semn cu degetul mare lui Gino înspre biroul lor, din 
spate. 

Până termină Magozzi convorbirea, Gino cotrobăi prin sertare, 
căutând ceva de mâncare. Studia cu atenţie o bomboană de 
tuse topită și acoperită de scame, încercând să se hotărască 
dacă mai putea fi mâncată, când Magozzi spuse: 

— Mulţumesc, Dave, apoi închise telefonul. 

— Dave? Adică, Dave de la balistică? 

— Chiar el. Ne-a spus ceva interesant. Rose Kleber și Ben 
Schuler au fost uciși cu același revolver de 9 mm. 

— Oh, ura și aleluia! Prima noastră legătură solidă! Și, oh, 
Doamne, spune-mi te rog că a fost revolverul de 9 mm pe care l- 
am luat de la Jack Gilbert în Wayzata, ca să-l putem vâri la 
mitica! 

— Regret. Dave a făcut un test rapid. N-a fost arma lui Jack. 

— La dracu'! 

— A analizat și gloanțele de la casa lui Gilbert. Toate au ieșit 
de pe ţeava lui Jack, în afară de unul. 

— Uau! 

Gino se lăsă pe spate și-și împreună degetele deasupra burții. 

— Așadar, chiar a încercat cineva să-l omoare. 

Magozzi dădu din cap. 

— Au scos glonţul diferit din interiorul acoperișului, cam de la 
doi centimetri distanţă de portbagajul SUV-ului nevesti-sii. Jack 
ne-a spus că stătea în spatele mașinii, ţii minte? lar glonţul ăsta 
a ieșit din aceeași armă care i-a omorât pe Kleber și Schuler. 

Gino se gândi două secunde și zise: 

— Oh, pentru Dumnezeu! 

Apoi se ridică și-și luă cătușele din sertarul biroului. 

— Ce faci? 

— Mă duc să-l arestez pe Gilbert, asta fac. 

— Pentru ce? Fiindc-a tras cineva în el? 

— Martor important, custodie pentru protecţie, stare de 
ebrietate în locuri publice, nu-mi pasă! Dar îl vreau într-o celulă. 
Nenorocitul ăsta tâmpit știa ce urmează, asta înseamnă că știa 
și de ce urmează și poate că știe chiar și cine e asasinul. Și ne 
spune și nouă? Nu! Stă cu dinţii-ncleștaţi în timp ce oamenii mor 

în jurul lui. La dracu', de ce-or pune clama asta de cătușe așa în 
spate? Nu ajung niciodată la ea... 

— Gino, calmează-te. 

Gino scoase un oftat furios și își privi partenerul în ochi. 

— Ce? 

— Nu-l putem aresta. 

— Te rog... 

— Nu a fost martor la nimic concret, deci varianta asta pică. 
Custodia de protecţie este ceva voluntar, cât despre starea de 
ebrietate... 

— Da, da, știu. 

Gino se prăbuși înapoi în scaun, profund dezamăgit. 

— Am putea totuși să facem un drum până acolo și să-l mai 
luăm o dată la întrebări. Poate găsim și vreo rangă pe drum, 
fiindcă, fără una, n-o să reușim niciodată să-i descleștăm dinţii. 

— Sună-l pe Marty. Spune-i ce știm, mai dă-i niște muniţie. Și 
zi-i să-i spună și lui Lily. Am vorbit și eu cu ea azi-dimineaţă. 
Poate că împreună o să-l convingă pe Jack să vorbească. 

Gino se întinse după telefon. 

— Va trebui să postăm o mașină în faţa serelor, dacă Jack stă 
acolo. 

— Așa e. Ocupă-te tu de asta, eu îl sun pe șeful de secţie din 
Wayzata și-l rog să trimită o mașină și la soţie, pentru orice 
eventualitate. 

Telefonul lui Magozzi sună chiar în clipa în care termina 
convorbirea cu Boyd. 

— Bună, Grace! 

— Sună-mă tu pe fix. Urăsc mobilele. 

Clipi ca năuc când îi închise brusc, dar o sună imediat de la 
telefonul de pe birou. 

— De ce n-ai sunat pe numărul de la birou de la bun început, 
dacă urăști atât de mult celularele? 

— Fiindcă atunci aș fi dat de Gloria, și Gloria mă urăște. 

— Ce tot îndrugi acolo? Nu te urăște deloc. 

Spre surprinderea lui, Grace izbucni în râs. Doar o clipă, apoi 
redeveni numaidecât serioasă. 

— Programul a început să găsească niște legături. S-ar putea 
să nu fie importante, nu-mi dau seama. 

— Sunt absolut convins că Gloria nu te urăște. 


Gino își ridică privirea de la telefonul lui, cu sprâncenele 
ridicate, dar Magozzi nu-l băgă în seamă. 

— Of, pentru Dumnezeu,  Magozzi! exclamă Grace, 
nerăbdătoare. Ce-ți spun eu e mai important decât asta. 
Ascultă, nu am găsit nicio legătură între victimele tale folosind 
căutările obișnuite, așa că am lărgit niţel parametrii. 

— Aoleu! Ce înseamnă asta, mai exact? 

— Am accesat totul pentru toţi trei. Registrele bancare, cărțile 
de credit, portofoliile de investiţii, taxele și impozitele... 

Magozzi își lăsă capul în palmă și-și acoperi ochii, ascultând 
lista de infracţiuni informatice comise de Grace, care nu se mai 
sfârșea. 

— Magozzi? Mai ești acolo? 

— Sunt aici. Poate-ar fi un moment bun să-ţi spun că șeful 
meu, Malcherson, m-a rugat să-ţi amintesc să accesezi numai 
informaţiile de domeniu public atunci când ne ajuţi. 

— Bine. Uite o informaţie de domeniu public. Morey Gilbert și 
Rose Kleber își făceau cumpărăturile la același supermarket. 

— Asta-i tot? 

— Asta-i tot. 

— Oh. 

— Gândește-te așa, Magozzi: ai deja acces la cea mai mare 
parte din aceste informaţii la două dintre locurile crimelor. Nu 
trebuie decât să iei la mână toate hârtiuţele din casele lui Rose 
Kleber și Ben Schuler, să le compari pe toate și apoi, în vreo 
două săptămâni, vei ști ceea ce știu eu de pe-acum. 

— Bine, Grace, ai dreptate. Te ascult. 

— Toate cele trei victime - Morey Gilbert, Rose Kleber și Ben 
Schuler - cheltuiau o grămadă de bani pe bilete de avion. De 
cum am făcut legătura asta, am intrat în bazele de date ale 
companiilor aeriene și am aflat că făceau multe drumuri 
împreună. Foarte multe. Aceleași avioane, locuri unul lângă 
celălalt, aceleași destinaţii, aceleași date. 

— Ce fel de drumuri? Vacanţe? Excursii pentru pensionari, 
chestii de genul ăsta? 

— Nu prea cred. 

— Ei, și unde se duceau? 

Magozzi se așeză și ascultă câteva momente, mai întâi 
încruntat, apoi simţindu-și fruntea descrețindu-se treptat. 

— Stai puţin! Trebuie să schimb telefoanele. Te pun pe apel 
reținut, bine? 

Gino ridică privirea în clipa în care Magozzi sări din scaun și-și 
lipi de piept telefonul la care vorbea. 

— Ce s-a întâmplat? 

— Poate am găsit! îi strigă Magozzi peste umăr, în timp ce se 
îndrepta ţintă spre biroul lui Langer. 

Gino spuse câteva cuvinte în telefon, închise, apoi se duse 
repede după el. 

Magozzi sări peste Langer, speriindu-l, îi înșfacă telefonul și 
apăsă grăbit butonul roșu, care pâlpâia. 

— Grace, mai ești acolo? Așteaptă... Langer, dă-mi lista cu 
crimele trimise de Interpol. 

Gino simțea entuziasmul din vocea partenerului său, îi vedea 
încordarea din mușchii feței. Se apropie să-i privească peste 
umăr. Magozzi stătea aplecat deasupra biroului, cu un pix 
deasupra hârtiei pe care Langer tocmai i-o pusese în faţă. 

— Gata, Grace, mai spune-mi o dată. 

Apoi, sub privirile lui Gino și Langer, uni pixul cu hârtia. 

— Ce se întâmplă? șopti McLaren, apropiindu-se cu scaunul de 
la propriul birou, de cealaltă parte a lui Magozzi. Langer ridică 
din umeri, așa că McLaren îl urmări pe Magozzi scriind, 
sprâncenele roșii ridicându-i-se din ce în ce mai mult de fiecare 
dată când pixul atingea hârtia. 

Magozzi încercuia orașele în care avuseseră loc crimele 
urmărite de Interpol - Londra, Milano, pe urmă Geneva, apoi și 
celelalte - și în dreptul fiecăruia scria „MRB” și o serie de 
numere. _ 

— Gata, spuse în telefon. Mulţumesc, Grace. Imi pare rău, dar 
trebuie să te sun mai târziu. 

Gino împungea cu degetul rotofei hârtia pe care o mâzgălise 
Magozzi. 

— Ce-i asta? Ce înseamnă MRB? 

Magozzi luă pixul și bifă literele, una câte una. 

— Morey. Rose. Ben. Grace a găsit niște zboruri în care 
victimele noastre au călătorit împreună. Când a început să-mi 
înșire destinațiile, mi-am dat seama că le mai auzisem undeva. 
Arătă spre hârtie. Astea sunt drumurile. Numerele sunt datele. 
Au stat în toate aceste orașe timp de douăzeci și patru de ore la 
datele la care au avut loc crimele. 

Nimeni nu spuse nimic preţ de câteva clipe. Gino își freca 
fruntea, masându-și creierul. 

— A dracului de mare coincidenţța, nu vi se pare? 

— Așa aș zice. Mai ales când excursiile sunt așa scurte. Cine 
se duce la Paris pentru o zi și jumătate? 

— Cei care călătoresc în interes de afaceri? sugeră Langer. 

Magozzi își ţuguie buzele. 

— Poate dacă afacerile lor sunt crimele comandate. Oamenii 
ăștia au făcut șase călătorii în șase orașe exact în zilele în care 
ne-a informat Interpolul că au avut loc crimele. 

Întreaga faţă a lui Gino se schimonosi. 

— Asta-i tare ciudat. 

— Este mai mult decât ciudat. Mie mi se pare că tocmai am 
sărit de la coincidenţă la dovadă de circumstanţă. 

McLaren îl privi neîncrezător. 

— Tu te-auzi ce spui, Magozzi? Sugerezi că avem un cerc de 
asasini geriatrici cu domiciliul în Uptown? E niţel cam prea mult, 
chiar și pentru mine. Nici la Hollywood n-ai putea să vinzi 
povestea asta. 

Magozzi se uită la Gino care se încrunta vârtos, punându-și la 
treabă până și ultimul neuron. 

— Te-am auzit, Leo, și știi că-mi plac teoriile exagerate mai 
mult ca oricui, dar, Isuse! Sfântul Gilbert să căsăpească oamenii 
prin Europa? Bunicuța Kleber cu pantofii ei ortopedici să 
mănânce asfaltul după ce-a găurit pe careva? Vreau să zic, ce 
spunem noi aici? Că oamenii ăștia, după ce-au ajuns la vârsta de 
șaizeci și cinci de ani, s-au hotărât să-și suplimenteze fondul de 
pensie cu vreo câteva crime la comandă? 

— Morey Gilbert ar fi fost absolut incapabil de așa ceva, rosti 
încet Langer. Tu nu l-ai cunoscut, Magozzi. 

— Poate că nimeni nu l-a cunoscut cu adevărat. 

— Trebuie să existe o altă explicaţie, insistă Langer. 

— Și o s-o căutăm în continuare. Dar haide, Langer! Nu poţi 
închide ochii în fața unui fapt evident doar fiindcă nu vrei să fie 
adevărat. 

Langer tăcu, repetându-și iar și iar această propoziţie în 
minte, fiindcă rezuma perfect tot ceea ce făcuse el în ultimul an 
- închisese ochii, păstrase secretul, încercase să pretindă că nu 
se întâmplase niciodată fiindcă își dorea cu atâta disperare să 
fie așa. 

McLaren nu voia să renunțe. 

— Langer are dreptate. Nu știu ce e cu ceilalţi doi, dar pe 
Morey Gilbert l-am cunoscut personal, iar omul ăsta se 
cutremura și când murea o gărgăriţă. Este imposibil să fi ucis pe 
cineva. In plus, doar fiindcă au fost în orașele alea nu înseamnă 
că au și omorât pe cineva. Să zicem că mă duc și eu vineri la 
Chicago. Ce șanse credeți că sunt ca să fie ucis cineva în 
Chicago chiar în acea noapte? Dar asta nu înseamnă că eu am 
fost făptașul. 

Magozzi schiţă un zâmbet, ca să-l împace pe McLaren care, în 
mod evident, se atașase de Morey Gilbert mai mult decât își 
dăduse el seama. 

— Poate că nu, dacă s-ar fi întâmplat la o singură călătorie. 
Dar de șase ori? Trebuie să luăm în calcul varianta, McLaren. 

Răspunsul ăsta îl dezumflă pe McLaren, dar numai pentru 
câteva clipe. 

— E o nebunie! izbucni el, dând din mâini. Nu are niciun sens. 
Crimele primite de la Interpol durează de cât? De cincisprezece 
ani? |Inseamnă că toţi oamenii ăștia erau trecuți de șaptezeci de 
ani când a avut loc prima dintre ele. Cine așteaptă vârsta a treia 
ca să se transforme în ucigaș plătit? 

— Poate că nu a fost aia prima, McLaren, spuse Magozzi și toți 
cei din jur amuţiră. Grace mi-a spus că au făcut multe drumuri 
împreună și înainte de acel an și mult mai multe după. Unele 
peste ocean, altele în Mexic, Canada - toate foarte scurte, două 
în mai puţin de douăzeci și patru de ore. Grace ne trimite prin 
fax ce a găsit până acum, după care o să dăm niște telefoane, 
ca să vedem dacă și drumurile astea se leagă sau nu de vreo 
crimă. 

— Isuse! făcu Gino. Câte călătorii au mai fost? 

— In afară de orașele raportate de Interpol? Magozzi suflă 
printre dinţi. Mai mult de douăsprezece în ultimii zece ani, unde 
au fost toţi trei împreună. Grace încă mai caută. Registrele 
computerizate nu există decât de o perioadă de timp relativ 
recentă, așa că nu vom putea ști niciodată numărul total. 

Langer oftă, se lăsă pe spătarul scaunului și privi obosit 
tavanul. 

— Nu știu ce să zic. Niciunul dintre oamenii ăștia nu era 
bogat. Unde s-au dus toţi banii? 

Magozzi ridică din umeri. 

— În companii offshore, în conturi elveţiene, îngropaţi în 
grădina lui Rose Kleber, cine știe? Doar fiindcă nu i-am găsit nu 
înseamnă că nu există. 

— Bine, fie! zise McLaren, strângându-și nervos mâinile la 
piept. Intru în jocul vostru stupid. Credeţi că Morey și prietenii lui 
erau ucigași plătiţi fiindcă au fost în aceleași orașe în care au 
avut loc crimele pe care ni le-a sesizat Interpolul. Ei bine, 
victimele Interpolului au fost ucise cu același .45 cu care a fost 
împușcat Arlen Fischer. Asta ar însemna că victimele noastre au 
ucis victima lor. lar pe omul ăsta nu numai că l-au ucis, l-au 
torturat. 

— Ei, cu asta ai dreptate, spuse Gino. Oricum Interpolul crede 
că moartea lui Fischer a fost ceva personal; iar oamenii ăștia au 
trăit în același cartier timp de ani de zile, ceea ce înseamnă că 
sunt șanse destul de mari ca Fischer să se fi intersectat cu 
măcar unul dintre ei la un moment dat. In afară de faptul că i- 
am întrebat pe cei din familia Gilbert dacă îl cunoșteau, n-am 
mers mai departe pe pista asta. Nu știu niciun om care să nu-și 
dorească să-și omoare măcar un Singur vecin și, hai să 
recunoaștem, ca să omori omeni prin întreaga lume pentru bani 
trebuie să fii măcar puţin sociopat. Ce te-ar opri să-ţi rezolvi 
vreo afacere personală cu unul care te-a scos rău de tot din 
sărite? 

McLaren izbi cu călcâiele în podea, își trase scaunul pe rotile 
înapoi la biroul lui și-și îngropă bărbia în mâini. 

— Urăsc treaba asta. Pur și simplu o urăsc. Vă spun din tot 
sufletul, chiar mi-a plăcut de Morey Gilbert. 

Langer zâmbi în colţul gurii. 

— Tuturor ne-a plăcut. 

— Mă simt de parcă ar fi răsturnat cineva o roabă de cărămizi 
în capul meu, spuse Gino, cu coatele pe birou, frecându-și părul 
blond și ciufulit de pe ţeastă, de parcă, într-adevăr, chiar așa se 
întâmplase. 

— Știu ce vrei să spui, îi răspunse Magozzi. Prea multe 
informaţii, prea repede, dintr-o cu totul altă direcţie decât ne 
așteptam. Acum doi ani, o tornadă s-a abătut asupra zonei 
rurale din Minnesota și un fermier s-a dat jos cât a putut mai 
repede de pe tractor și-a rupt-o la fugă spre adăpostul amenajat 
în pivniţa casei. Alerga cât putea mai repede pe câmp, privind 
mereu peste umăr la tornada care-l ajungea din urmă, și a intrat 
direct sub roţile camionul condus de nevastă-sa, care venise să-l 
ia de pe câmp. A murit pe loc. Atât de concentrat era la tornada 
care venea în urma lui, că n-a mai văzut mașina. 

Așa se simțea Magozzi acum - alergase după ucigașul 
victimelor lui și se izbise în plin de faptul că victimele erau de 
fapt ucigași. Nu văzuse camionul venind și încasase lovitura 
frontal. 

Biroul de la Omucideri era cufundat în tăcere. Toţi ceilalți 
plecaseră la masă. Gloria lăsase robotul să preia telefoanele și 
se dusese cu restul colegilor, zicând, vezi Doamne, că vrea să-i 
lase pe Magozzi și pe Gino să lucreze în liniște, dar mai degrabă 
ca să încerce să-i tragă de limbă pe amărâţi. 

— Ai trimis o mașină la Jack Gilbert? întrebă Magozzi. 

— Becker era prin zonă. E la sere chiar în momentul ăsta. 
Marty e înarmat și-i supraveghează pe Lily și pe Jack ca un uliu. 
Și i-a spus lui Jack că-l împușcă dacă încearcă să plece, așa că 
Becker n-o să aibă prea multe de făcut. 

— Ce ţi-a mai spus Marty? 

— Că-l bombardează pe Jack cu întrebări de când am plecat, 
dar că n-a scos nimic de la el. Are de gând să închidă mai 
devreme, să-l îmbete pe Jack și să-l bată până-i spune totul, 
dacă altceva nu ţine. 

— Așadar, suntem stăpâni pe situaţie. 

— Ca muștele pe-o balegă. Avem un fost poliţist la faţa 
locului, un echipaj în apropiere, perimetru restrâns, și știi ceva? 
Noi ne ieșim din minţi încercând să-nţelegem ce se-ntâmplă, iar 
cretinul ăla nenorocit stă cu gura închisă în vreme ce un 
psihopat încearcă să-l găsească și să-și exerseze ţinta pe el. Și 
poate că n-ar fi chiar atât de rău. N-am făcut-o special, dar 
poate e șansa noastră să punem mâna pe individ. 

Magozzi ridică din sprâncene. 

— Momeală vie? 

Gino ridică din umeri. 

— N-am pus-o noi, dar putem să prindem peștele. Ce mă 
enervează pe mine cel mai tare e că tocmai le-am rezolvat cazul 
lui Langer și McLaren, fiindcă victimele noastre au ucis victima 
lor. Și ăștia s-au dus probabil să sărbătorească la masa de 
prânz, în timp ce noi stăm aici și încercăm să aflăm cine ne-a 
ucis ucigașii. E ca și cum ai încerca să prinzi broaște cu mâna 
goală. 

Magozzi își masă ceafa și privi foaia albă din faţa lui. 

— Trebuie să fie aici. Am senzația că a fost tot timpul sub 
nasul nostru și noi n-am văzut-o. 

Magozzi și Gino își ţineau întotdeauna birourile lipite, în parte 
fiindcă le era mai ușor când își pasau hârtiile de la unul la altul, 
în parte fiindcă Gino decretase odată că toate gândurile 
călătoresc în linie dreaptă dinspre frunte și voia ca Magozzi să 
se afle în poziţia de a intercepta orice ar fi uitat să spună cu 
voce tare. Fusese cel mai înfricoșător lucru pe care Magozzi îl 
auzise vreodată ieșind din gura partenerului său. 

Stăteau în tăcere de vreo două minute, când Gino îl întrebă: 

— Ce faci? 

Magozzi ridică privirea din caiet. 

— Ce faci și tu. lau notițe, centralizez informaţiile, gândesc 
pasul următor. 

— Și ce ai până acum? 

Magozzi își privi măzgălelile care îl ajutau întotdeauna să se 
concentreze. 

— Două floarea-soarelui și un fluture. Tu? 

Gino ridică o pagină pe care tronau niște bețe lungi și subțiri, 
neidentificabile. 

— Un cal. 

Întoarse hârtia spre el și o privi încruntat. 

— Ştii ce? Ar trebui să desenăm chestii mai masculine. Arme, 
mașini, rahaturi dintr-astea. Asta nu arată bine. 

— Toac-o. 

— Bună idee. 

Gino aruncă foaia în mașina de tocat hârtie și privi pagina 
goală rămasă în urmă. î 

— Nu cred că mintea mea vrea să facă asta. Incerc să mă 
gândesc și văd gloate de bătrânei cu tocuri de armă la șoldurile 
lor slăbănoage. S-ar putea să nu mă mai duc niciodată la piață 
când e Ziua Pensionarilor. Simpla idee mi se pare incredibilă. 

— Sunt totuși dovezi de circumstanţă, Gino, inadmisibile. 

— Poate. Dar știi ceva, Leo? Se leagă. 

Magozzi dădu din cap. 

— Da, așa este. Dar este de-a dreptul incredibil. 

Gino își frecă gânditor bărbia. 

— Ştii ce? Eu n-am reușit să găsesc un om să-mi curețe 
jgheaburile. Cum dracu' găsești un ucigaș plătit? Și ce fel de 
țăcănit ar angaja un grup de bătrâni? Outlet-ul Asasinii lui Bob? 

— Crezi că lucrau pentru o agenţie? 

— Posibil. Nu-mi pot imagina doi moșnegi și-o bunicuţă 
învârtindu-se prin genul de locuri dubioase unde se aud de 
obicei chestiile de genul ăsta. In plus, aveau o viaţă cam prea 
ocupată pentru niște liber întreprinzători, iar loviturile au fost ca 
la carte. Profesioniste de la cap la coadă. 

Scoase un oftat prelung. 

— Oricât nu mi-ar plăcea s-o spun, povestea asta cred că ne 
depășește. 

— Atunci, n-o spune. 

— Este genul lor de joc, Leo. Oricum voiau să preia crimele de 
la Interpol. Dacă într-adevăr crezi că avem de a face cu o echipă 
de asasini, va trebui să chemăm FBl-ul. 

Magozzi începu să umple petalele de floarea soarelui. 

— Tocmai asta e. Nu știm încă. Cel puţin, nu cu certitudine. 
Dacă-i chemăm prea devreme, o să ne dea cazul peste cap. 

— Dacă nu-i chemăm și se dovedește că erau într-adevăr 
asasini, să vezi atunci belea! 

— Te înșeli. Nu-i treaba noastră să demonstrăm că Morey 
Gilbert și prietenii lui erau asasini. Treaba noastră este să aflăm 
cine i-a asasinat pe ei. Gândeşte din perspectiva asta. In plus, 
avem multe motive ca să punem la îndoială teoria cu asasinii 

plătiţi și un singur argument în favoarea ei - călătoriile peste 
ocean. lar faptul că erau trei mi se pare ciudat. Trei ucigași 
pentru o singură lovitură? N-am mai auzit așa ceva. 

Gino lăsă creionul din mână. 

— Cu cât stai mai mult să te gândești, cu atât devine mai 
întortocheat. Tocmai am stat jumătate de oră să-i convingem pe 
McLaren și Langer că cei trei erau ucigași, și-acum stăm iar 
jumătate de oră ca să ne autoconvingem că ne-am înșelat. 

Magozzi zâmbi ușor. 

— Îndrăcit carusel, nu crezi? 

— Presupun... 

Gino se întinse peste birou și trase dosarul cu cazul lui Arlen 
Fischer pe care i-l dăduse Langer înainte să plece. 

— Chestia asta chiar îmi dă fiori. Sigur, orice om vrea să 
omoare pe cineva, dar ce mama dracului a făcut Arlen Fischer 
ca să merite una ca asta? A răsturnat vreun ghiveci în seră? l-a 
zgâriat mașina bunicuței Kleber? Zău așa, a fost prea brutal, 
pentru Dumnezeu! 

Aruncă un set de fotografii peste biroul lui Magozzi. 

— Le-ai văzut pe-astea? L-au legat de șina de tren cu sârmă 
ghimpată! Asta da premeditare. Așa ceva nu cumperi de la 
magazinul din colţ. Tortura a fost o parte importantă din plan. 

Magozzi așeză fotografia în fața lui și o privi fix, ţinându-și 
creierul cât putea de nemișcat în așa fel încât un gând, acel 
gând care nu-i dădea pace încă de când luaseră micul dejun cu 
Malcherson în acea dimineaţă, să poată începe să iasă la 
suprafață. Poate că gândul fusese acolo încă de la începutul 
investigaţiei, când mintea îi înregistrase ceea ce el nu era 
pregătit încă să vadă, ceva trist și deloc plăcut care supura în 
întuneric până când avea să fie timpul să se arate. 

Și se arătă. 

— Dumnezeule, Gino! Asta e. 

Gino se ridică încet în picioare, privi fotografia întoarsă cu 
fundul în sus, încercând să vadă ce văzuse Magozzi. 

— Ce? Pentru Dumnezeu, ce? 

Magozzi îl privi cu cea mai nefericită expresie pe care Gino i-o 
văzuse vreodată întipărită pe chip. 

— Sârmă ghimpată. Trenuri. Lagăre de concentrare. Sunt 
evrei, Gino. Supravieţuitori ai Holocaustului. 

Gino se lăsă încetișor înapoi în scaun, fără să-și dezlipească 
privirea de pe fața lui Magozzi. 

— Nu erau asasini plătiţi, spuse trist Magozzi. Pun pariu pe 
orice că Morey, Rose Kleber și Ben Schuler ucideau naziști - 
naziști care au reușit să scape. lar pe ăsta - arătă cu degetul 
fotografia lui Arlen Fischer - pe ăsta îl cunoscuseră personal. 

Gino privi din nou fotografia, apoi își întoarse scaunul într-o 
parte și se uită fix în perete câteva secunde. 

— Angela m-a pus odată să mă uit la un reportaj de pe 
televiziunea publică. Cineva lua interviuri evreilor. 
Supraviețuitorilor din lagărele de concentrare. Toţi oameni în 
vârstă și toţi povesteau despre cum, după război, luaseră urma 
naziștilor și le făcuseră felul. Nu o chestie oficială cum sunt 
reportajele lui Simon ăla cum-ii-zice... 

— Wiesenthal? 

— Da. Parcă așa. Dar nu era ceva de genul ăla. Astea erau 
grupări clandestine, un fel de escadroane ale morții, și spuneau 
că sunt mulţi. 

— l-ai crezut? întrebă Magozzi. 

— Nu știu. La început, mi-am zis că sunt doar niște scorneli de 
senzație pe care le-au scos ca să mai câștige audienţă. Chestia 
e însă că oamenii ăștia aveau liste cu numele celor pe care 
spuneau că i-au ucis și ofereau detalii despre mai multe cazuri 
rămase nerezolvate la secţiile de poliție locale. Când s-a 
terminat reportajul, îţi jur că mi se zbârlise părul pe ceafă. 

Când Langer și McLaren se întoarseră de la masă, Magozzi și 
Gino le spuseră să ia loc și le povestiră totul. 

Langer își dădea seama că nu primește bine vestea poate 
fiindcă era evreu, poate fiindcă totul avea atât de multă logică 
încât nu reușea să se convingă că nu putea fi adevărat. Ideea ca 
Morey Gilbert să fi fost asasin plătit avea suficiente puncte slabe 
cât să-i lase speranţa că poate nu era așa; Morey Gilbert asasin 
de naziști era însă cu totul altă poveste. 

În primii săi treizeci și ceva de ani de viaţă, Langer tot 
așteptase să audă poveștile pe care mama lui nu le spunea 
niciodată, încercând să înțeleagă golurile din privirea ei, 
dorindu-și să-i împărtășească toate secretele cumplite pe care 
știa că le ascunde. Alzheimerul îi dezlegase într-un final limba și- 
i îndeplinise dorinţa și, în ultima ei lună de călătorii sporadice în 
trecut, uitase că e fiul ei și-și amintise în schimb ororile celor 
unsprezece luni petrecute în Dachau, cu șaizeci de ani în urmă. 

„Ai grijă ce îţi dorești.” 

Boala îi dăduse ultima lovitură, ștergându-i din memorie totul 
în afară de amintirea lagărului Dachau, iar în mintea ei bătrâna 
își petrecuse ultimele clipe pe un pat de campanie de lemn, cu 
așchii sărite, într-un amestec de mirosuri pestilenţiale, și sunete, 
și groază care-l lăsase pe Langer plângând lângă patul ei. 

Morey Gilbert, Rose Kleber și Ben Schuler trăiseră aceeași 
experienţă, păstraseră tăcerea, la fel cum o păstrase și ea, dar 
poate că, pentru ei, dreptatea și moralitatea aveau alţi 
parametri. 

Îi aruncă o privire lui McLaren, care stătea la biroul lui cu 
braţele încrucișate la piept, cu o expresie închisă, furioasă și 
tristă în același timp. Ucigași plătiţi, ucigași de naziști, probabil 
că diferenţa nu era prea mare pentru el. McLaren îl idolatrizase 
pe Morey Gilbert. Ideea că acest om ar fi putut omori pe cineva, 
indiferent de motiv, era pentru el pur și simplu de neconceput. 

Acum însă, Langer credea. |nţelegea chiar și ce putea 
determina prada să se transforme în prădător, înțelesese încă 
din clipa în care văzuse lagărul Dachau, prin amintirile mamei 

sale. Și dintr-odată își dădu seama că această capacitate de a 
înţelege dusese probabil la prăbușirea lui. 

Își ridică privirea spre Magozzi. 

— Dacă ai dreptate cu povestea asta, înseamnă că, pentru a 
rezolva cazul, eu și McLaren trebuie să dovedim că un om pe 
care amândoi l-am simpatizat foarte mult l-a ucis pe Arlen 
Fischer. 

— Da, cam așa stă treaba. lar eu și Gino avem la rândul 
nostru nevoie de această informaţie, fiindcă, oricare ar fi ea, 
povestea în care erau implicaţi Morey și prietenii lui va conduce 
probabil la persoana care i-a ucis. 

— Așadar, într-un fel, lucrăm la același caz. 

— Așa ne-am zis și noi. 

McLaren era prăbușit peste birou, cu capul pe brațe. Când îl 
ridică, lui Langer i se păru ca arăta ca un băieţel de grădiniţă 
care nu vrea să se trezească din somnul de după-amiază. 

— Nu știu ce să mă fac cu povestea asta, spuse el. Mi-am 
petrecut jumătate din viață încercând să prind băieţii răi și, 
dintr-odată, nu-mi mai dau seama cine din ce tabără face parte. 
Mie, unuia, mi se părea că Morey Gilbert e Dumnezeu pe 
pământ. 

— Mulţi oameni au crezut la fel ca tine, îi aminti Langer. A 
salvat multe vieți, Johnny. 

— Sigur! În timpul săptămânii salva vieţi, iar în week-end se 
ducea și omora oameni. lar eu, unul, nu înțeleg chestia asta. 
Câţi oameni trebuie să salvezi ca să-ţi speli păcatul de a curma 
o viață? lar partea cea mai rea e că jumătate din mine zice, bun, 
dacă asta făcea, înțeleg. Pentru Dumnezeu, doar a fost la 
Auschwitz! Cine știe prin ce-o fi trecut acolo? Poate că și eu aș fi 
făcut la fel. lar cealaltă jumătate, jumătatea de poliţist, nu poate 
să creadă ce-i trece prin minte primei jumătăţi. 

— Trebuie să lași toate astea de-o parte momentan, McLaren, 
spuse Gino. Cu toţii gândim exact același lucru, dar trebuie să 
nu ne mai preocupăm atâta de ucigașii morţi și să începem să 
ne concentrăm asupra celui care e încă în viaţă. Care încă ucide. 

McLaren oftă, apoi își îndreptă spatele. 

— Bine, ai dreptate. Deci, încotro o luăm de-aici? 

Gloria stătuse tot timpul în mijlocul culoarului, umplându-l cu 
trupul ei voluminos, ascultând fără să scoată un cuvânt pentru 
prima oară în viaţa ei. McLaren o surprinsese, caraghiosul, mai 

întâi când îl văzuse atât de devastat, ceea ce era o dovadă de 
sentimente sincere, apoi când spusese totul cu voce tare, 
expunându-se în asemenea fel. Avea o mutriţă tare tristă atunci 
când era deprimat, își spuse Gloria. Parcă nu mai semăna așa 
de mult cu un spiriduș dintr-o carte de povești pentru copii. Se 
întoarse în liniște înapoi la biroul ei în clipa în care Magozzi trecu 
la treabă. 

— Din câte văd eu, avem trei posibilităţi, spuse el. Morey 
Gilbert, Rose Kleber și Ben Schuler au fost fie ucigași de naziști, 
fie asasini plătiţi, fie victime total nevinovate ale unui psihopat 
care elimină supraviețuitori ai lagărelor de concentrare, iar 
călătoriile lor au fost doar niște coincidenţe bizare. 

— La dracu', Magozzi, nu ne mai lua în balon! zise McLaren. Ai 
reușit deja să ne convingi pe toţi că omorau naziști. De ce nu 
începem de aici? 

— Fiindcă avem un lunetist care acționează chiar acum în 
orașul nostru. Mai întâi de toate, trebuie să-l identificăm pe 
acesta și să-l oprim înainte să mai omoare pe cineva. Dacă 
scenariul cu ucigașii de naziști este corect, căutăm un membru 
al familiei care i-a văzut pe bătrânii noștri în acţiune, sau poate 
pe cineva pe care au vrut să-l omoare, dar l-au ratat și care se 
întoarce acum ca să-i înveţe minte. 

— Adică, un fost nazist? întrebă McLaren. 

— De ce nu? Dacă aveam niște asasini bătrâni de-o parte, de 
ce nu și de cealaltă? 

Langer închise ochii, gândindu-se că povestea asta se 
învârtea în cercuri. Nu se mai termina. 

— Dar, dacă erau ucigași plătiţi, se amestecă Gino, am putea 
căuta o legătură cu Mafia. lar dacă este un asasin psihopat, 
trebuie să ne îndreptăm într-o cu totul altă direcţie. 

— Așa e, îl aprobă Magozzi, dând din cap. Şi nu avem nici 
timpul, nici resursele de a acoperi toate cele trei posibilități 
deodată. Așa că trebuie să fim cât se poate de siguri că ne 
îndreptăm în direcţia corectă înainte să începem treaba, altfel 
individul ne-ar putea scăpa printre degete. Având în vedere că 
suntem toţi de acord cu varianta cu naziștii, propun să ne 
ocupăm de ea mai întâi. Trebuie să o confirmăm sau să o 
infirmăm și, din câte-mi dau eu seama, avem doar vreo două 
ore la dispoziţie. Fiindcă mititelul ăsta a împușcat până acum 

câte un om pe zi și n-aș vrea să examinăm un nou cadavru 
înainte de știrile de diseară. 

— Și cum dracu' vrei să facem asta? întrebă McLaren. 

— Eu și Gino ne ducem cu dosarele la Grace McBride. l-am dat 
deja scenariul cu naziștii și crede că ne poate ajuta. Între timp, 
avem două locaţii de crimă deschise - la Rose Kleber și la Ben 
Schuler. 

— Băieții de la BCA au fost deja acolo. 

— Da, dar atunci cadavrele erau doar victime, nu potenţiali 
asasini. Acum, o să le cercetaţi locuinţele dintr-o cu totul altă 
perspectivă. Impărţiţi-vă în două echipe, cereţi să vi se mai dea 
oameni și mergetți fiecare la câte o casă și întoarceţi totul cu 
susul în jos. Cel mai bine ar fi dacă am găsi arma de calibru .45, 
dar nici vreo hârtie incriminatoare n-ar strica. 

— Oh, fii serios! mormăi McLaren. Indiferent pe cine omorau, 
doar nu-ţi imaginezi că păstrau registre cu numele victimelor! 

— Dacă erau profesioniști, nu, spuse încet Langer. Dar dacă 
ucideau naziști, e posibil. Ar fi fost moștenirea lor. Ridică 
privirea spre Gino și Magozzi. Ar trebui să căutăm și la sere, 
spuse el, cu regret în voce. 

Gino dădu din cap. 

— Da, am vorbit deja cu procurorul în legătură cu asta, cât 
erați voi la masă. Locuinţele lui Kleber și Schuler sunt încă locații 
restricţionate și acolo putem face ce vrem, dar cu locuința 
familiei Gilbert e altă poveste. Tehnic vorbind, nici n-am avut 
vreodată o scenă clară acolo, iar ce am avut - sera și zona din 
jur - a fost eliberat după ce au plecat băieții de la BCA. Asta 
înseamnă că ne trebuie mandat, și nimeni n-o să ni-l semneze 
pe baza a ceea ce avem noi momentan. 

— Putem s-o rugăm pe Lily, sugeră McLaren. 

— Da, sigur, pufni Gino. Știţi, doamnă Gilbert, credem că soțul 
dumneavoastră era ucigaș în serie. Ne lăsaţi să vă 
percheziţionăm casa? 

Chipul lui McLaren se schimonosi într-o expresie de frustrare. 

— Așadar, dacă singura noastră dovadă e la sere, s-a dus 
totul dracului. 

Magozzi oftă. 

— Încercăm mai întâi la ceilalţi doi, înainte să pierdem 
vremea căutând argumente rezonabile pentru solicitarea unui 

mandat. Dacă nu găsim nimic, mergem la Malcherson și vedem 
dacă nu poate să tragă niște sfori. 

Gino sări de pe marginea biroului pe care stătuse până atunci. 

— Hai să trecem la treabă! 

Magozzi ridică un deget. 

— Mai este ceva ce-ar trebui să știți. Îl mai avem în vizor și pe 
Jack Gilbert. Se pare că cineva chiar a tras în el azi-dimineaţă, în 
Wayzata, iar arma folosită este aceeași cu care au fost uciși 
Rose Kleber și Ben Schuler. 

Langer clipi, dintr-odată atent. 

— Stai puţin! Incearcă să-l omoare pe Jack Gilbert? Asta nu 
are niciun sens... doar dacă ar fi fost și el implicat. 

— Afacere de familie? sugeră McLaren. 

Gino scutură din cap. 

— Nu-mi sună bine, nici măcar mie, iar eu nu pot să-l sufăr. 
Dar este evident că știe ceva și nu vrea să ne spună - poate știe 
chiar și cine e asasinul - ceea ce îl transformă în ţintă prioritară. 
Marty l-a oprit la seră și am trimis o mașină să supravegheze 
locul, pentru orice eventualitate. 

Sprâncenele lui McLaren se transformară în niște munţi de 
culoare roșie. 

— Dumnezeule! l-aţi întins o capcană, și Jack Gilbert este 
momeala. 

— Nici să nu îndrăznești să spui asta! N-am făcut așa ceva. L- 
am băga într-o celulă în clipa asta, dacă am avea cel mai mic 
motiv. Doar ca să-i salvăm fundul ăla netrebnic! Așa cum stau 
lucrurile, îl avem pe Marty care să-i asigure protecţie personală 
și un echipaj de patrulă în apropiere. E tot ce putem face. Dacă 
s-o întâmpla ca individul să vină după el, o să-n- cercăm și noi 
să profităm de pe urma unei situaţii proaste. 

e Capitolul 32 


Era aproape ora două când Gino și Magozzi intrară pe aleea 
din faţa casei lui Grace McBride. Termometrul din mașină - care, 
în mod ironic, funcţiona perfect în vreme ce aerul condiţionat nu 
mergea deloc - arăta douăzeci și opt de grade. Aerul era 
irespirabil, apăsător și umed, și pe fruntea lui Gino apăruseră 
broboane de sudoare în timp ce se îndepărtau de mașină spre 
casă. 

— Frate, aproape că trebuie să înoţi ca să străpungi aerul 
ăsta! Mă simt ca Frosty, omul de zăpadă, când a rămas închis în 
seră, printre crăciunițe. 

Charlie tăbări pe Gino în clipa în care Grace deschise ușa. Nu 
sări pur și simplu să-i lingă fața; schelălăia în timp ce făcea asta 
și îl lingea atât de tare, încât fu cât pe-aci să-l dărâme de pe 
scări. 

Magozzi își încrucișă brațele la piept și urmări enervanta 
manifestare. Blestematul de câine se făcea de tot râsul! Ciotul 
ciufulit care-i trecea drept coadă se agita atât de tare încât nu-și 
putea ţine ambele picioare pe pământ în același timp. 

— Charlie! Charlie, băiete! râdea Gino, îmbrăţișând javra de 
parcă ar fi fost un om. 

Grace stătea în ușă, cu părul prins la spate, în coadă, 
îmbrăcată cu veșnicul tricou negru și-n blugi. Avea revolverul 
îndesat în tocul de la gleznă și se străduia să păstreze o 
expresie severă, deși zâmbea în colțul gurii. 

— Charlie, treci înăuntru! 

Charlie nu se mișcă, așa că Gino îl ridică în brațe și-l duse în 
casă. 

— Aţi fost dezgustători, zise Magozzi. 

— Mușcă-ţi limba! A fost pură adoraţie, în toată splendoarea 
ei. Câinele ăsta e topit după mine. 

— Și n-am reușit niciodată să înțeleg de ce, spuse Grace 
nervoasă, închizând ușa și repornind sistemul de alarmă. 

— Pe tine te-a deranjat? i-o întoarse Magozzi, încercând să nu 
pară jignit. l-au trebuit două săptămâni potăii ăsteia afurisite 


până să iasă din ascunzătoare și să mă întâmpine la ușă. Și 
prima oară când apare Gino, mai că nu-l trântește la pământ! 

— Am feromoni de câine, spuse Gino. 

Charlie se gudura acum pe lângă picioarele lui Magozzi, 
încercând să se scuze. 

— Ușuraticule! îi mârâi Magozzi, reușind să reziste aproape o 
secundă întreagă înainte să se lase într-un genunchi și să 
accepte fericit locul secund. 

Grace stătea cu mâinile în șold, clătinând din cap. 

— Care-i treaba cu bărbaţii și câinii? 

— Moravuri asemănătoare? sugeră Gino, câștigându-și un 
zâmbet foarte vag, înainte ca Grace să revină la atitudinea 
profesională și să întindă mâna spre Magozzi. 

— Ai adus fotografiile cu Arlen Fischer? 

— Le am aici. Magozzi se ridică în picioare și-i întinse un dosar 
subțire. Fotografii de la locul crimei și de la morgă. 

Grace deschise dosarul și aruncă o privire rapidă. 

— S-ar putea să meargă, dar sper că-ţi dai seama că șansele 
sunt totuși mici. Chiar dacă Arlen Fischer a fost nazist, s-ar 
putea să nu existe documente foto pe Web. Nu sunt prea multe 
fotografii cu gardienii de rang inferior din lagăre, de exemplu, 
fiindcă nu ei erau numele grele pe care le-au căutat ulterior 
investigatorii crimelor de război. Dacă a fost ofiţer, avem o 
șansă. 

Magozzi îi întinse un al doilea dosar. 

— Am adus și fotografiile victimelor de peste ocean, pe care 
ni le-a trimis Interpolul prin fax, dar calitatea e foarte slabă. Ne- 
au trimis cópii de la bun început și știu că ai zis că vrei 
originalele. 

Grace îi privi și-și încreţi nasul. Magozzi își zise că era cel mai 
drăgălaș lucru pe care-l văzuse vreodată la o față umană. 

— O să începem cu Fischer atunci, și, dacă nu găsim nimic, 
încercăm și fotocopiile. O să meargă destul de încet. Mă duc să 
pornesc programul. 

O urmară până în ușa biroului, însă nu intrară. Charlie și 
Magozzi o văzuseră cu ce viteză își muta scaunul dintr-un capăt 
în celălalt al încăperii atunci când lucra la mai multe computere 
și știau că nu era indicat să-i stea în cale. Gino evita de felul lui 
încăperile mici pline de calculatoare, convins că emiteau un fel 


219 


de radiaţii care puteau avea efecte negative asupra unor părți 
corporale foarte dragi lui. 

Grace se așeză în fața unui computer mare, pe care Gino îl 
găsea deosebit de periculos, și începu să facă tot felul de chestii 
dubioase cu un mouse pe care Gino îl putu identifica și cu o altă 
mașinărie pe care nu o mai văzuse în viaţa lui. 

— Ce-i asta? Parcă ar fi un măngălău minuscul. 

— Ce naiba e un măngălău? întrebă Grace, fără să ridice 
privirea. 

— Cum, nu știi? Un fel de presă de călcat. Bagi rufele 
mototolite printr-un capăt și ies prin celălalt netede și presate. 
Pentru cearșafuri și fețe de masă și de-astea... E chiar tare 
chestia. 

— Ala este un scanner, Gino, îl informă Magozzi. 

— Ce e un scanner? 

Grace îi privi, pierzându-și răbdarea. 

— Vreţi să știți ce fac aici sau nu? 

— Cu siguranţă, zise Gino. 

— Am introdus chipul lui Arlen Fischer în noul program de 
recunoaștere facială la care lucrez acum. 

— Avem și noi unul din ăsta! zise Gino, aruncându-i o privire 
lui Magozzi. N-avem și noi unul ca ăsta? 

— N-aș prea crede. 

Grace își dădu ochii peste cap, continuând să tasteze 
comenzile. 

— Dacă aţi avea unul, deși n-aveţi, ar fi de pe vremea familiei 
Flinstone! Există câteva programe de recunoaștere facială, care 
se raportează la o singură bază de date - ca alea pe care le au 
prin unele aeroporturi. Au o bază de date cu fotografiile 
infractorilor cunoscuţi, teroriști, criminali și alţi indivizi căutaţi; 
mașina face o fotografie digitală persoanei care trece prin 
sistemele de securitate și o compară cu fotografiile din baza de 
date. 

Gino era vădit impresionat. 

— Inţeleg! Programul de recunoaștere facială e ca un martor, 
iar baza de date e ca dosarul nostru cu pozele infractorilor. Se 
uită la toate imaginile și-i detectează pe băieţii răi. 

— Exact. 

— Păi, pare destul de simplu. 

— Ar fi, dacă ar exista o bază de date unică, în care să fie 
fotografiile tuturor naziștilor. Dar nu există așa ceva. Există în 
schimb sute de website-uri individuale, cu fotografii de arhivă 
ale unor naziști. Așa că trebuie să accesăm toate aceste site-uri 
unul câte unul, să luăm fiecare fotografie în parte, una câte una, 
și să le introducem în software-ul de recunoaștere care face 
comparaţia cu fotografia lui Arlen Fischer. Ţi-ai putea petrece 
întreaga viaţă cu o astfel de căutare. 

Gino oftă. 

— Trebuia să-mi fi adus pijamaua. 

— Nu e nevoie, slavă Domnului! spuse Grace, fără să-și 
oprească degetele. Ca să nu mai extrag imaginile fotografice de 
pe web și să le introduc pe rând într-un program de 
recunoaștere, am creat în schimb un program care intră el pe 
web și face singur căutările. Tot încet merge, nu pot să accesez 
decât maximum zece site-uri deodată, dar este mult mai rapid 
decât varianta veche. O să introduc fotografia lui Fischer mai 
întâi în site-urile grupărilor antinaziste, fiindcă acolo avem cele 
mai multe șanse. Au reușit să strângă mai multe fotografii din 
acea perioadă decât oricare dintre site-urile istorice. 

Magozzi se încruntă. 

— Fischer era mult mai tânăr pe-atunci. 

— Nu contează. Pielea obosește, bărbiile se lasă, oamenii se 
îngrașă sau slăbesc, își fac operaţii estetice, mai multe. Dar 
oasele rămân în esenţă la fel. Programul se centrează pe 
treizeci și cinci de puncte structurale esenţiale ale feţei. Așa că, 
indiferent dacă ţi-ai reconstruit maxilarul sau pomeţii, să zicem, 
tot mai rămân vreo douăzeci și ceva de puncte pe care 
programul să le identifice. Nu greșește niciodată. 

— Niciodată? 

— Doar dacă cineva și-a zdrobit întreg capul și și-a reconstruit 
toată fața. 

Gino zâmbi și-i dădu un ghiont lui Magozzi. 

— E iute. 

— Ca un iepuraș, aprobă Magozzi. 

— Este încă destul de primitiv, recunoscu Grace. Dar, când va 
fi gata, vei putea să bagi fotografia iubitei tale din clasa a cincea 
într-un scanner, să apeși un buton și, dacă există vreo fotografie 
cu ea oriunde pe internet, programul o să ţi-o găsească. 

Grace se duse lângă un alt computer și întinse mâna. 


— Dă-mi datele despre victimele de peste ocean. Încep 
programul de căutare standard și pentru ele, cât timp așteptăm. 

Stomacul lui Gino scoase un sunet care se asemănă cu o 
uriașă explozie vulcanică. 

— Îți dau drept ofrandă primul meu născut pentru un biscuit. 

Grace ridică o sprânceană. 

— MI-l dai pe „Accident”? 

Gino se încruntă și se gândi câteva clipe. 

— Îți dau o poză cu primul meu fiu pentru un biscuit. 

Grace le făcu semn cu mâna să se care. 

— Lăsaţi-mă cinci minute să lucrez singură și-o să-ți dau și 
biscuitul. Duceţi-vă și așteptați la masa de lângă bucătărie. 

Gino, Magozzi și Charlie își ocupară locurile la masă în vreme 
ce Grace își termina treaba la ea în birou. 

Gino nu-și putea lua ochii de la câinele așezat în capul mesei. 

— Frate, chiar că stă pe scaun ca un om. Mă cam ia cu fiori. 

Charlie întoarse capul și se uită la el. 

— La dracu'! Potaia asta înțelege engleza? 

— De ce nu? McLaren înțelege franceza. 

Stomacul lui Gino emise încă un protest zgomotos. Se aplecă 
într-o parte ca să tragă cu ochiul pe sub arcada ce se deschidea 
spre bucătărie. 

— Crezi c-aș putea să mă duc acolo și să caut o coajă de 
pâine? 

— A montat explozibili la toate dulapurile. 

— Oh! 

Magozzi își dădu ochii peste cap. 

— Glumeam, Gino. 

— Ei, uite că te-am crezut. Încă-și mai ţine casa ferecată mai 
ceva ca o închisoare de maximă securitate. 

— Mulţi oameni au sisteme de siguranţă în casă. 

— Dar cei mai mulţi nu umblă prin propria sufragerie cu un 
pistol prins la gleznă. 

— E mai bine, Gino. 

— Da, îmi tot repeţi asta, dar eu, unul, nu văd nicio 
schimbare. 

— Mi-a cumpărat un scaun. 

Gino ridică dintr-o sprânceană. 

— Unde? Aici? Propriul tău scaun? 

Privi peste umăr, spre sufragerie. 


— Unde e? 

— Afară. 

Și asta nu-ţi spune nimic? 

— Nu înţelegi. 

Grace ieși pe hol și intră în bucătărie, de unde începură să se 
audă zgomote domestice. Un minut mai târziu, venea lângă ei 
cu patru farfurii. Pe trei dintre ele erau movilițe verzi, 
strălucitoare, peste care tronau niște bucăţi considerabile de 
homar. Cea de-a patra, pe care erau bucățele de carne 
îngropate sub un sos gros, mirosea precum cea mai delicioasă 
mâncare caldă din lume. 

Gino se uită fix la aceasta. 

— Miroase grozav, spuse el, întristându-se puţin când văzu că 
farfuria fu așezată dinaintea lui Charlie. Zău, Grace, dar ăsta-i 
ditamai biscuitul! 

— M-am gândit că n-aţi apucat să mâncaţi de prânz cu toate 
câte s-au întâmplat azi. Putem sta la masă cât timp așteptăm să 
găsească programul ceva. 

Gino își privi porţia generoasă de homar din farfurie și mai că- 
i veni să plângă. 

— La dracu', ăsta-i cel mai frumos gest pe care... fu absolut 
tot ce reuși să îngaime înainte ca furculița să-i găsească gura. 

După ce termină, își șterse colțurile gurii cu un șervetțel. 

— Grace McBride, trebuie să-ţi fac o marturisire. Cu excepția 
marinatei pe care o pregătește Angela, asta a fost, fără umbră 
de îndoială, cea mai bună mâncare pe care am gustat-o în viața 
mea! 

— Mulţumesc, Gino. 

— Și mi-a plăcut și cum ai decorat farfuriile cu chestiile alea 
verzi, ca niște melcișori. 

— N-au fost de decor. Se mănâncă și alea. 

— Pe bune? 

Gino aruncă o privire sceptică verziturilor. 

— Și ce sunt chestiile astea rotunde, care arată ca niște 
viermi? 

— Gustă una, zise Grace, făcând semn cu furculița, și-ţi spun 
după. 

Gino răscoli pajiștea din farfurie și în cele din urmă înțepă una 
din spiralele mici și dubioase și și-o introduse în gură cu mare 
grijă. Mestecă șovăitor de vreo două ori, apoi mai luă o furculiţă. 

Îți puteai da seama cât de mult îi place lui Gino o mâncare 
numărând de câte ori o mesteca. Friptura o mesteca de trei ori, 
pastele de două, desertul o dată. De data asta însă, Magozzi 
putea să jure că înghite fără să mai mestece. 

— Dumnezeule, e senzaţional! 

Grace îi aruncă o privire satisfăcută. Magozzi părea aproape 
îngrijorat. 

— Nu cred că te-am mai văzut vreodată mâncând ceva verde 
până acum. Să mă aştept să ningă? 

Gino păru ofensat. 

— Mai mănânc și chestii verzi uneori. 

— Ca de pildă? 

— Bomboane de mentă. 

Se uită la Grace cu un zâmbet întins pe toată fața. 

— Spune-mi acum, ce-a fost chestia asta? Trebuie să-mi 
cumpăr și eu. 

— Ferigă tânără în vinegretă de șampanie cu brânză Comte. 

Gino dădu din cap. 

— Așa se explică. l-aș mânca și pantofii lui Leo dac-ai turna 
șampanie în ei. Nu există drum culinar pe care să nu-l străbat. 

Își împinse scaunul și-și puse mâinile cu degetele împreunate 
pe stomacul protuberant, privind-o pe Grace. 

— O să fii o soţie minunată pentru un bărbat norocos, într-o 
bună zi. 

Grace îl privi fix preţ de o secundă. 

— Este cel mai misogin lucru pe care l-am auzit vreodată. Ştii 
că sunt înarmată, nu? 

Gino rânji. 

— A fost doar o introducere, ca să-ţi captez atenţia. 

— Bine, mi-ai captat atenţia. Introducere pentru ce? 

— Ştii, mă întrebam... care sunt intenţiile tale? 

Ochii albaștri ai lui Grace se măriră o idee, provocând o 
schimbare neliniștitoare pe un chip de obicei atât de lipsit de 
orice expresie. 

— Poftim? 

— În legătură cu prietenul meu, aici de faţă. Aș vrea să aflu 
care sunt intenţiile tale. Și vezi? Nu sunt câtuși de puţin misogin. 
De obicei, întrebarea asta se pune bărbaţilor. 

Magozzi își îngropă capul în mâini. 

— Oh, pentru Dumnezeu! 

Ochii lui Grace reveniră la dimensiunile normale. Gino reușise 
să o ia prin surprindere, ceea ce era aproape imposibil, dar își 
reveni repede. 

— Și asta te privește pe tine fiindcă... 

— Fiindcă e partenerul meu și cel mai bun prieten, iar 
partenerii și prietenii au grijă unul de celălalt. Și pentru că vă 
vedeţi de, la dracu', aproape jumătate de an și ceva-mi spune 
că niciunul din voi nu s-a gândit să discute încotro se îndreaptă 
relaţia asta sau dacă veţi ajunge vreodată acolo. 

Magozzi ridică privirea, jenat și furios. 

— Dumnezeule, Gino, ţine-ți gura! 

— Îți fac o favoare, Leo. Și tu ai face la fel pentru mine. 

— Nici într-un milion de ani. 

Un clinchet slab se auzi din birou. Grace îl privea în continuare 
pe Gino cu acea expresie ternă, lipsită de orice emoție, care îl 
enervase de prima oară când o întâlnise. Nu putea ghici neam 
ce se petrecea în sufletul ei, iar chestia asta îl îngrijora. Când 
clinchetul se auzi din nou, Grace se ridică de pe scaun. 

— Mă duc să văd ce e. Am desert și cafea în bucătărie, 
Magozzi. Ești drăguţ să le aduci tu? Și poţi să le verși în capul lui 
Gino. 

Câteva minute mai târziu, Gino uitase cu desăvârșire de 
misterele lui Grace McBride și privea fascinat un tort cu mai 
multe etaje, îmbrăcat în glazură strălucitoare de ciocolată. 

— Pentru Dumnezeu, Magozzi, taie-l odată! Nu vezi că mor 
aici? 

— Ai noroc că nu ți l-am pus în cap. Ce dracu’ a fost asta? 

— Asta am fost eu, preocupându-mă de soarta ta. 

— Ei bine, a fost cea mai mare tâmpenie pe care-ai scos-o 
vreodată pe gură. 

Acum Magozzi îl privea fix, iar Gino nu avea nici cea mai mică 
problemă în a-i descifra expresia. Ridică mâinile, în semn că se 
predă. _ 

— Bine, bine, poate c-am întins coarda. Imi cer scuze. Vreau 
să ne împăcăm. Hai să tăiem tortul și să toastăm cu ciocolată 
pentru împăcarea noastră. 

Grace intră și aruncă niște hârtii printate pe farfuria cu tort a 
lui Gino, în mod intenţionat, cu siguranţă. 

— Am găsit câteva potriviri. Prima, cu una dintre victimele 
Interpolului. Charles Swift, zidar retras din activitate, ucis la 

Paris în timpul uneia dintre călătoriile pe care victimele voastre 
le-au făcut împreună. Numele adevărat era Charles Franck. 

Le indică un rând, cam pe la jumătatea paginii. 

— Condamnat la Nurnberg; a făcut cincisprezece ani de 
pușcărie pentru crime de război. 

Gino și Magozzi nu spuseră nimic; citiră paragraful de mai 
multe ori, absorbind informația. 

— Ceva despre ceilalţi? întrebă Magozzi în cele din urmă. 

Grace scutură din cap. 

— Asta fusese prins. Era în sistem și când și-a schimbat 
numele, după ce a ieșit din închisoare, a trebuit s-o facă în mod 
legal și am putut găsi cu ușurință registrele. Dacă și ceilalţi erau 
naziști, trăiau probabil sub o altă identitate. 

Gino trase aer în piept cu un șuierat. 

— l-am spus lui Langer că, dacă FBl-ul vrea cazul ăsta, 
înseamnă că băieţii au ceva ce lui îi lipsește. Pe ce punem pariu 
că era vorba de istoria lui Swift ăsta? Foarte bună treabă, Grace. 

— Nu încerca să te dai bine pe lângă mine, Gino. 

Puse o altă pagină printată pe masă, de data asta o fotografie 
alb-negru în care apăreau mai mulţi bărbaţi îmbrăcaţi în 
uniforma inconfundabilă a SS-ului. Grace încercuise o față. 

— Acesta este Heinrich Verlag, băiat rău la Auschwitz, adică. 
Arlen Fischer, cu șaizeci de ani în urmă și cu șaizeci de 
kilograme mai puţin. 

Magozzi privi fotografia. Piesele începeau în sfârșit să se 
îmbine. 

— Morey Gilbert a fost la Auschwitz. La fel și Ben Schuler. 

Era confirmarea pe care speraseră și în același timp se 
temuseră să o găsească. Grace le citi zbuciumul sufletesc în 
expresia feţelor. 

— N-o să-i înțeleg niciodată pe polițiști, se plânse ea. Veniţi 
aici în căutare de informații, vă dau exact ceea ce-mi cereţi, și- 
acum sunteţi deprimaţi. Bătrânii voştri erau ucigași de naziști. 
Asta și bănuiaţi, nu-i așa? 

Gino dădu din cap, negru la față. 

— Da, asta bănuiam. Dar speram să aflăm că de fapt nu au 
ucis pe nimeni. Că avem în schimb de a face cu un psihopat 
normal și drăguţ, transformat în criminal în serie. 

Colţurile gurii lui Magozzi se lăsară în jos, în tristă resemnare. 


226 


— Erau oameni drăguţi, Grace. Ben Schuler era un bătrân 
singur care împărțea bancnote de zece dolari copiilor de 
Halloween. Ar trebui să auzi cum vorbesc vecinii despre el. Rose 
Kleber era o bunicuţă drăgălașă care-și iubea familia, pisica și 
grădina. lar Morey Gilbert făcea mai mult bine într-o zi decât voi 
reuși eu să fac într-o viață. Dacă dovedim că au fost niște 
asasini cu sânge rece, totul o să se ducă dracului! 

Grace oftă iritată. 

— Ştii la fel de bine ca și mine că oamenii nu sunt întotdeauna 
ce par a fi, Magozzi. In plus, n-au ucis niște oameni nevinovați. 
Naziștii au fost băieţii răi. 

ÎI surprinse puţin felul în care spusese asta - sec, pragmatic, o 
justificare nonșalantă pentru niște fapte mult în afara legii. 
Scotea în evidență deosebirea majoră dintre ei, iar Magozzi 
aproape că simţea cum i se strânge inima în faţa acestei 
realizări. 

— Ştii ce e cel mai rău la oamenii răi, Grace? Că îi determină 
pe cei buni să facă lucruri cumplite. 

Ceva mai târziu, când plecau, Grace îi atinse braţul lui Gino în 
dreptul ușii, reținându-l o clipă în timp ce Magozzi se îndrepta 
spre mașină. 

— Incerc, Gino, spuse ea foarte încet, urmărindu-l pe Magozzi 
cu privirea. 

Gino nu era tocmai sigur că înțelesese exact ce voia să spună, 
dar, când se uită la ea, zări preţ de o secundă ce vedea Magozzi 
- o femeie senzaţională, bântuită de fantomele trecutului, 
făcând toate eforturile să se menţină la suprafaţă. Și îl întristă 
enorm. 

Langer sună pe telefonul lui Gino în clipa în care urcau în 
mașină. 

— Am găsit ceva acasă la Schuler. 


e Capitolul 33 


Șeful de poliție Malcherson stătea împreună cu Langer și cu 
McLaren la masa lungă de la intrarea în biroul Departamentului 
Omucideri, în clipa în care apărură Gino și Magozzi. Gino fu 
încântat să constate că șeful lui purta acum costumul cenușiu, 
cu rever dublu, și o cravată de un roșu aprins. 

— Ei, șefu'! zise el fericit. V-aţi dus acasă și v-aţi schimbat 
într-un costum de anchetă. Tare! 

Malcherson se uită la el. 

— Nu m-am dus acasă să mă schimb într-un „costum de 
anchetă”. Am vărsat cafea pe celălalt. 

Gino zâmbea în continuare, fiindcă știa că asta era o 
minciună. Malcherson nu vărsa niciodată nimic. Niciodată. 

— Știţi ceva? Cei mai mulţi bărbaţi nu ar reuși să asorteze 
cravata asta la așa un costum fără să semene cu un conducător 
de paradă, însă dumneavoastră v-a reușit. 

— Îţi mulțumesc foarte mult! 

Malcherson se dădu la o parte de lângă masă, ca să îi lase pe 
Gino și pe Magozzi să se apropie. 

— Langer și McLaren mi-au povestit ultimele voastre teorii. Și 
se pare că Langer a găsit confirmarea pe care o căutaţi acasă la 
Ben Schuler. 

Magozzi privi cele șaizeci de fotografii identice cu familia lui 
Ben Schuler, încă în ramă, împrăștiate pe masă. 

— Le-am văzut și noi când am fost în casă. Mi s-au părut 
ciudate. Jimmy Grimm era de părere că ar putea fi un fel de 
memorial pentru familia lui, fiindcă ceilalți muriseră în lagăr, iar 
el nu. 

Gino se încruntă. 

— Nu înțeleg cum e asta o confirmare a faptului că Ben 
Schuler și ceilalți omorau naziști. 

Langer ridică o fotografie de pe masă și începu să o scoată 
din ramă în timp ce vorbea. 

— Și mie mi s-a părut cam ciudat, așa că am dat jos o 
fotografie și am scos-o din ramă, doar fiindcă oamenii mai 

ascund uneori lucruri în felul ăsta. Asta e prima pe care am luat- 
O. 

Extrase fotografia din suportul de carton și o întoarse pe 
partea cealaltă, scoțând la iveală ceva scris pe dos, cu litere 
mici, ca o pânză de păianjen. 

— Nu am recunoscut numele, dar în mod sigur am recunoscut 
data și locul. 

Magozzi miji ochii și citi: 

— „Milano, Italia, 17 iunie 1992.” Ridică numaidecât privirea 
spre Langer. E data la care a avut loc crima semnalată de 
Interpol? 

Langer încuviinţă din cap. 

— Până acum, ne-am uitat pe spatele a încă șase fotografii și 
pe toate sunt trecute același gen de informaţii: un nume, un loc 
și o dată. Una s-a potrivit cu lista Interpolului, toate celelalte 
corespundeau datelor și locurilor din lista pe care ne-a trimis-o 
Grace McBride cu zborurile interne pe care Gilbert, Kleber și 
Schuler le-au făcut împreună. Aproape sigur că, atunci când o să 
sunăm la secţiile locale din aceste orașe și-o să le dăm datele, 
vom afla că a avut loc o crimă în acea zi, probabil încă 
nesoluţionată. 

Privirea lui Magozzi alunecă peste toate fotografiile, văzând 
câte un cadavru în spatele fiecăreia. 

— Dumnezeule mare! șopti el. Fotografiile astea nu sunt 
amintiri. Sunt trofee. Câte una pentru fiecare nazist ucis. Avem 
aici șaizeci de cadavre. 

— Șaizeci și unu, îl corectă Langer. Nu a avut timp să mai 
înrămeze una și pentru Arlen Fischer. 

Malcherson ridică una dintre fotografii și privi chipurile acelor 
oameni morţi de mai bine de jumătate de secol. 

— Nu sunt trofee, domnule Magozzi. Sunt ofrande aduse 
familiei lui, spuse el încet. Câte un cadavru în fiecare an. 

Gino oftă și-și îndesă mâinile în buzunare. 

— Frate, am mai fost eu dat pe spate, dar asta le-ntrece pe 
toate. Oamenii ăștia au ucis întruna, timp de șaizeci și unu de 
ani. 

Se uită la McLaren care scotea fotografiile din rame și le 
aranja pe masă, probabil în ordine cronologică. Nu deschisese 
gura de când intraseră în încăpere, dar nu mai părea chiar atât 

de deprimat. Doar concentrat și poate puţin furios, ceea ce era 
bine. Poliţiștii deprimaţi nu sunt buni de nimic. 

— Aţi găsit ceva acasă la Rose Kleber, McLaren? 

— Oh, da. Cam o mie de fotografii cu nepoatele ei, absolut 
toate felicitările pe care le-a primit vreodată de la cineva... 
chestii de-astea, de bunicuţă. Nimic de genul fotografiilor de la 
Schuler și nici urmă de armă. Doi băieţi au mai rămas acolo. Eu 
m-am întors când a sunat Langer. 

— Și noi am aflat câte ceva la Grace, informă Magozzi. 

Puse pe masă fotografia printată de Grace, cu ofițerii SS, îl 
arătă pe Arlen Fischer în postura unui tânăr pe nume Heinrich 
Verlag și le povesti totul. 

Langer ridică fotografia și o privi cu atenţie. 

— Fischer a fost încununarea eforturilor pentru unul din ei 
pentru Morey sau pentru Ben Schuler, presupun, având în 
vedere că au fost amândoi la Auschwitz cu animalul ăsta. 

— Da, zise Gino. Nici nu vreau să-mi imaginez ce le-o fi făcut 
acolo, ca să merite o astfel de moarte. 

— Ce mă nedumerește pe mine, continuă Langer, e că Fischer 
a fost chiar sub nasul lor timp de zeci de ani. De ce au așteptat 
atât de mult ca să-l omoare? 

Magozzi ridică din umeri. 

— Poate că abia îl găsiseră. Încă nu știm cum anume îi 
localizau, dar cu siguranţă erau cu un pas înaintea celorlalte 
grupări care îi caută, de genul Wiesenthal. Fischer este pe lista 
lor de prin 1950. Poate că era pur și simplu scump la vedere. 
Dacă v-aduceţi aminte, singurul loc unde mergea cu regularitate 
era o biserică luterană, și e puţin probabil ca Morey Gilbert sau 
Ben Schuler să fi dat peste el acolo, de-a lungul anilor. Dar 
poate că, în urmă cu câteva săptămâni, a ieșit la o plimbare, iar 
unul dintre ei s-a întâmplat să se afle prin zonă. Probabil că nu 
vom ști niciodată. 

Gino dădu din cap. 

— Așadar, Morey Gilbert și ceilalţi doi se duc la casa lui 
Fischer duminică noaptea. Stabiliseră toate detaliile, știau exact 
ce aveau de gând să îi facă, ba chiar aduseseră cu ei și o targă. 
Dar poate că Fischer a ripostat sau a încercat să fugă. Orice s-ar 
fi întâmplat, cineva a intrat în panică și a tras și uite-l pe Fischer 
sângerând abundent, în pericol să moară înainte să ajungă cu el 
la șine. 

— Așa că au înhăţat goblenul de pe masă și au făcut din el un 
garou, zise Langer. 

— Exact. Apoi îl duc la șine, fac ce și-au pus în gând, iar peste 
câteva ore, Gilbert e mort. A doua zi, este ucisă Rose Kleber, iar 
Schuler în următoarea. Mă gândesc că poate cineva apropiat lui 
Fischer a văzut cele întâmplate și s-a după ei ca să se răzbune. 

McLaren scutură din cap. 

— Totul se potrivește, mai puţin ultima parte. Fischer nu avea 
pe nimeni apropiat. Nu era însurat, nu avea copii, nu am reușit 
să găsim niciun prieten, iar pe menajeră chiar nu pot să mi-o 
imaginez alergând după niște ucigași ca să se răzbune. 

— Atunci, trebuie să mergem mai înainte de Fischer, zise 
Magozzi. Poate că cineva se ţinea deja după ei de o vreme - 
poate vreun membru de familie al uneia dintre victimele 
precedente - și a tras primul foc când Morey s-a întors acasă, în 
miez de noapte. Trebuie să începem să sunăm în orașele trecute 
pe fotografii, să vedem dacă datele de acolo corespund vreunor 
crime, apoi să luăm la bani mărunți familiile victimelor. 

Veniră cu toţii lângă mese și începură să-l ajute pe McLaren 
să scoată fotografiile din rame. Gino clătina din cap în timp ce 
lucra. 

— Să suni în atâtea locuri, să-i convingi pe băieţii de la secţii, 
să găsești toate familiile... ar putea dura o veșnicie. 

— Știu, zise Magozzi. Unde dracu'-i Peterson? 

— La naiba! mârâi McLaren, îndreptându-se spre telefonul de 
pe cel mai apropiat birou. S-a dus acasă la Rose Kleber ca să-i 
ajute pe colegii de acolo. Îi spun să se întoarcă aici. 

— Îi spun eu, zise încet Malcherson din pragul ușii, făcându-l 
pe McLaren să sară ca ars - uitase că şeful lui era acolo. Tu 
trebuie să te întorci la treabă. 

Și asta era cea mai frumoasă trăsătură a lui Malcherson, își 
spuse Gino. Sărea numaidecât să se ocupe de mărunțţișuri 
atunci când se îngroșa gluma, fiindcă avea încredere că 
detectivii lui știau să-și facă meseria și știa când era cazul să se 
retragă și să-i lase să lucreze. Îl salută militărește, în glumă, în 
timp ce ieșea din birou. 

Cinci minute mai târziu, aranjaseră toate fotografiile în ordine 
cronologică, fără să acorde mare importanţă orașelor decât 
atunci când numele lor le spunea ceva, cum erau de pildă cele 
de pe lista Interpolului sau o crimă petrecută cu un an în urmă 

în Brainerd, Minnesota, care îl făcu pe Gino să se înfioare, 
fiindcă își aminti că fusese în tabără de cercetași acolo, în 
copilărie. Peste încă cinci minute, Peterson dădu buzna în birou, 
transpirat și roșu la faţă. 

McLaren îl privi cu gura căscată. 

— Cum dracu' ai ajuns așa de repede? 

— Cu o sută la oră prin oraș. Cred că o să fac atac de inimă. 
Malcherson m-a ţinut tot drumul de vorbă la telefon, ca să mă 
pună la curent. Daţi-mi pe cineva de sunat. 

Magozzi îi întinse o fotografie. 

— Pornim de la datele cele mai recente și mergem în sens 
invers. Știi ce ai de făcut? 

— Categoric. Sun la secţii, găsesc o crimă petrecută la data 
scrisă aici, caut familia victimei. 

— Exact. Dar ţine cont că numele de pe fotografie probabil că 
n-o să corespundă numelui victimei. Dacă oamenii ăștia erau 
naziști, se ascundeau. 

— Am înţeles. 

Peterson înșfăcă fotografia și o porni spre biroul lui. 

— Pe toţi dracii, Leo, ia uită-te la asta! 

Gino împinse o fotografie sub nasul lui Magozzi. 

— 1425 Locust Point, Minneapolis, 14 aprilie 1994. Știi cine-i 
ăsta? E instalatorul ăla ciuruit. Cazul cu care venisem la tine 
duminică, îţi amintești? 

— Valensky? 

— El trebuie să fie. Numele e diferit, dar, dacă nu cumva a 
mai avut loc și altă crimă la adresa asta în aceeași zi și mie nu 
mi-a spus nimeni, e băiatul nostru. 

Făcu o pauză și se uită la toate fotografiile. 

— Pun pariu că o să soluționăm multe cazuri de crimă pentru 
multe departamente până se termină povestea asta. 

McLaren își îndreptă spatele. Chipul lui de obicei jovial era 
acum răvâșit de furie. 

— Gata, asta-i prea de tot! Să-l ia dracu’ pe nenorocitul ăla, 
asta chiar că mă scoate din sărite. Morey Gilbert ne convinsese 
pe mine și pe Langer că-i întruparea lui Dumnezeu pe pământ 
și-n tot timpul ăsta el omora oameni în orașul nostru. 

— A avut motive pe care probabil că noi nu le vom înţelege 
vreodată, Johnny. 


McLaren își privi partenerul de parcă n-ar mai fi fost în toate 
minţile. 

— În orașul nostru, Langer! Dacă cineva are vreo problemă cu 
oamenii din orașul nostru, vine la noi și noi ne ocupăm de ei. 
Așa cică ar trebui să meargă treaba. 

Langer privi expresia hotărâtă de pe chipul lui McLaren, 
amintindu-și vremurile când și pentru el lucrurile fuseseră tot 
atât de clare. „Să comiţi o crimă e rău, să prinzi un criminal e 
bine.” Atât de simplu. Totul atât de alb și negru. Când stăteai să 
te gândești prea mult la nuanțele de gri, atunci dădeai de 
belele. În acel moment își dădu seama că dintre ei doi McLaren 
era un poliţist mai bun. 

— Hai să ne mișcăm! spuse Magozzi, luând de pe masă 
fotografiile cele mai recente și împărțindu-le. 

Când ajunse la biroul lui, telefonul suna. 

Dave de la balistică avea o voce stridentă atât de distinctă, 
încât îl puteai recunoaște dintr-o mie, iar în clipa de faţă, parcă 
era și mai sugrumată. 

— Am treabă până peste cap, Leo, dar tu și Gino trebuie să 
aflaţi asta numaidecât. 

Magozzi îi făcu semn lui Gino să intre pe fir. 

— Gata, Dave, te ascultăm amândoi. Spune. 

— Abia acum am apucat să introduc în sistem revolverul 
Smith & Wesson al lui Jack Gilbert și mi-a apărut o legătură. Cu 
aceeași armă a fost ucis anul trecut proprietarul unei pensiuni 
din Brainerd. Apăs chiar în clipa asta butonul de fax. 

— Bine, Dave, mulţumim. 

— Așteaptă puţin. Mai este ceva. Langer e acolo? Sau 
McLaren? 

— Sunt amândoi aici, vorbesc la telefon. 

— Atunci, te rog să le transmiţi tu ceva. Spune-le că-mi pare 
sincer rău, nu știu cum s-a întâmplat, a fost ca la circ aici 
săptămâna asta... dar .45-ul ăla din cazul lui Arlen Fischer? 

— Da, cel folosit și la crimele de la Interpol. 

— Da. Ei bine, nu era asta totul. A mai apărut o potrivire ceva 
mai târziu, dar nu știu cum de s-a pierdut printre toate hârtiile. 
Am dat peste ea acum vreo trei minute și v-am trimis-o și pe 
aia. Spune-le că .45-ul lor e arma cu care a fost omorât Eddie 
Starr. 

Magozzi se încruntă, încercând să-și amintească numele. 

— Același Eddie Starr care-a ucis-o pe soţia lui Marty Pullman? 

La câţiva metri distanţă, în biroul lui, Langer se albi la faţă și 
simţi că i se taie picioarele. 

— Chiar el, spuse Dave. Soţia lui Marty Pullman, fiica lui 
Morey Gilbert. Pentru Dumnezeu, băieți! Ce naiba se întâmplă în 
familia aia? 

— Va trebui să-ţi povestim mai târziu. 

McLaren ridică privirea, cu telefonul lipit de umăr. 

— M-au pus pe așteptare. Ce-a fost asta? 

— Dave de la balistică spune că arma pe care i-am confiscat-o 
azi-dimineaţă lui Jack Gilbert în Wayzata a ucis un tip din 
Brainerd anul trecut. 

— Ala care-i trecut pe spatele fotografiei noastre? 

— Nu știm încă, spuse Gino. Dar .45-ul vostru tocmai a 
devenit mai interesant. Tot cu arma asta a fost ucis puștiul ăla, 
Eddie Starr, care-a omorât-o pe Hannah Pullman. 

Telefonul lui McLaren îi alunecă de pe umăr pe genunchi. 

— Îţi baţi joc de mine! 

Îi aruncă o privire lui Langer care era încă la telefon, dar se 
uita la Gino cu o privire intensă. 

— AȘ putea reveni cu un telefon, domnule sergent? spuse 
Langer politicos, apoi închise fără să mai aștepte răspuns. 

— Se pare că am mai șters un caz nerezolvat din registre, zise 
Gino. lar tristul adevăr este că are logică. Morey Gilbert omora 
oameni de ani de zile cu arma asta. De ce nu și pe puștiul care-i 
ucisese fiica? 

— Mă întreb cum dracu' a reușit să-l găsească înaintea 
noastră, zise McLaren. 

— Glumești? Morey Gilbert găsea naziști dispăruţi de șaizeci 
de ani. Eddie Starr a fost probabil o joacă pentru el. În plus, n-a 
ajuns decât cu o oră înaintea voastră. Starr era încă roz în obraji 
când l-aţi găsit, nu? 

McLaren dădu din cap. 

— Foarte roz. 

— Ei, vezi? Dar ce zici de faptul că arma lui Jack l-a găurit pe 
tipul din Brainerd, Leo? 

Magozzi ridică din umeri. 

— A zis că a luat arma de la taică-său, și după ce-am văzut cu 
ce se ocupa taică-său, sunt înclinat să-l cred. 

— Și eu, zise Gino. Sun chiar acum la Brainerd, dacă tot avem 
o potrivire balistică, pe lângă toate celelalte. În plus, povestea 
asta e încă proaspătă. Langer, tu ai aflat ceva de la băieţii din 
L.A.? Dumnezeule, Langer, nu arăţi prea bine. 

Langer îi adresă lui Gino un zâmbet de om bolnav, apoi se 
ridică iute și ieși din birou. 

— Ce naiba e cu el? 

McLaren ridică din umeri. 

— L-a cam încercat gripa ieri. O fi revenit. 

Apăsă butonul de deconectare al telefonului, apoi formă din 
nou numărul. 

— O să-i mai sun o dată și-o să le spun nesimţiţilor ăstora că 
sunt de la FBI. Poate că atunci n-o să mă mai pună să aștept. 

— Așa să faci, zise Magozzi. 


e Capitolul 34 


Marty nu mai respirase liniștit din clipa în care Gino și Magozzi 
îl lăsaseră pe Jack la sere în acea dimineaţă. Poate că poliţia 
credea că Jack trăsese în fantome în Wayzata, dar Marty simţea 
acel nod în stomac care, pe vremea când era poliţist, i se punea 
atunci când lucrurile erau pe cale să ia o întorsătură foarte 
urâtă. Işi împărţise aproape toate sarcinile pe care i le dăduse 
Lily între Tim și Jeff și-și petrecuse mai tot timpul ţinându-se 
după Jack, cu arma în buzunarul din spate al blugilor, cu cămașa 
pe dinafară ca să nu sperie clienţii. 

Lily, ca întotdeauna, complicase totul. Nu avea de gând să 
înceapă să discute cu fiu-său, dar părea că nici nu avea de gând 
să lase pe nimeni să-l omoare. La două minute după ce Magozzi 
și Rolseth părăsiseră serele, se proţăpise la doi metri distanţă de 
Jack și așa rămăsese de atunci, de parcă l-ar fi ţinut în lesă. În 
felul ăsta, însă, se expunea în zona de ţintă. 

Marty se surprinsese la un moment dat balansându-se pe 
vârfurile picioarelor, gata să sară în fața amândurora în caz că 
doamna cu sandalele de paie ar fi aruncat dintr-odată coșul cu 
flori și s-ar fi transformat într-un trăgător înrăit. Două lucruri îl 
surprinseseră în acel moment: primul, că evalua iarăși totul din 
perspectiva poliţistului, văzând pericole pretutindeni în jur, iar al 
doilea, că încă se mai putea balansa pe vârfurile picioarelor. Din 
câte ţinea minte, trecuse aproximativ un an de când nu-i mai 
reușise mișcarea asta. Râsese încântat la această constatare, 
iar Lily și Jack îl priviseră amândoi mirati, poate fiindcă nu mai 
râsese prea mult în ultima vreme sau, mai probabil, fiindcă era 
destul de neplăcut să fii urmărit la tot pasul de un bărbat 
înarmat, care râde de unul singur. Așa că revenise la atitudinea 
sobră, amintindu-și cât de afurisit de enervantă era întreaga 
situaţie și că cei doi oameni pe care îi păzea cu atâta 
conștiinciozitate erau, de fapt, cauza problemei. Jack ar fi trebuit 
să fie în custodia poliţiei și să le spună detectivilor tot ce știa, iar 
Lily ar fi trebuit să-l oblige să facă asta. Ar fi trebuit să-și poarte 
de grijă unul altuia, nu să se bazeze pe el pentru orice. Doamne, 
cât era de obositor! Cu trei zile în urmă se aflase în apatia 

beţiei, cu un pistol îndesat în gură; acum era pseudo-poliţist, 
pseudo-bodyguard și omul care muncea cel mai mult la sere. 

Și, pe toţi dracii, își zisese atunci, gata să izbucnească din nou 
în râs, aproape că se simţea bine. 

Dar acele ore fuseseră mai degrabă o joacă. Când Gino îl 
sunase imediat după două și-i spusese că cineva chiar încercase 
să-l împuște pe Jack în acea dimineaţă, pseudo-orice zburase pe 
fereastră și Marty începuse să gândească din nou ca bărbatul 
care fusese odinioară, nu cu mult timp în urmă. 

N-ar fi trebuit să se învârtă în jurul serelor după Lily și Jack, ca 
un câine de pază. Ar fi trebuit să-l ia la bătaie pe Jack până ar fi 
scos totul de la el, să afle cine îl omorâse pe Morey, să facă 
meseria pe care fusese pregătit să o facă și, lucrul cel mai 
important dintre toate, ar fi trebuit să închidă nenorocita de 
seră. 

— Cum adică închizi sera? săriră aproape într-un glas Lily și 
Jack. 

Erau cu toţii afară și descărcau niște plante dintr-un cărucior 
pe o masă. În ciuda temperaturii ridicate, locul era ticsit de 
clienţi, iar plantele dispăreau aproape de îndată ce erau expuse. 
Jeff și Tim se ocupau de vânzare și se formase câte o coadă 
lungă în dreptul fiecărei case. 

Marty vorbi cu voce joasă: 

— Au primit raportul de balistică pentru gloanţele găsite în 
faţa casei lui Jack azi-dimineaţă. Aceeași persoană care i-a ucis 
pe Rose Kleber și Ben Schuler a tras și în el. Așa că trebuie să 
evacuăm clienţii din magazin, în caz că nenorocitul ăsta se 
hotărăște să mai încerce o dată. Strângem taraba, iar din clipa 
asta voi doi veţi face exact cum vă spun eu. 

Se așteptă ca măcar unul din ei să protesteze, însă nu se 
întâmplă așa. 

— Încep să evacuez clienţii, spuse Jack în cele din urmă. 

— Ba nu faci asta! Vino cu mine. 

Marty îi conduse pe amândoi la banca de la intrarea în seră, îi 
puse să se așeze, apoi se postă în faţa lor asemenea unui colos, 
cu fața spre parcare. 

Lily stătu potolită aproximativ trei minute. Marty bănui că era 
un record al tuturor timpurilor. 

— Zău așa, Martin, chiar te aștepți să stăm aici toată ziua? 
întrebă ea. 

Nici măcar nu se întoarse să o privească. 

— Gino trimite un echipaj încoace. Când o să ajungă aici, Jack 
se întoarce în casă și stă acolo cu polițistul. Ai auzit, Jack? 

— Am auzit. 

Ofiţerul Becker intră în parcare câteva minute mai târziu, 
cobori din mașină și i se prezentă lui Marty. Era tânăr, blond, cu 
un chip înșelător de proaspăt, dar Tony Becker fusese la 
depozitul în care avusese loc confruntarea Monkeewrench, 
toamna trecută. Povestea asta îl călise, îl făcuse vigilent și iute, 
iar lui Marty îi plăcea felul în care i se mișca privirea, cercetând 
totul în jur. 

— Acesta este Jack Gilbert, îi explică Marty repede. El este 
ținta. Du-l în casă și rămâi lângă el. 

După ce plecară, Marty îi chemă pe Tim și pe Jeff de la casa 
de marcat. 

— Închidem sera. Vreau să scoateţi toţi clienţii afară. 

— Închideţi sera? se miră Jeff Montgomery. 

— Exact. 

Amândoi băieţii priviră peste umăr către Lily, care făcu un 
semn ușor din cap. 

— Bine. 

Tim Matson ridică din umerii lui largi, aruncând o privire 
cozilor de la case. 

— De îndată ce terminăm cu aceștia... 

— Nu. Închidem chiar acum. În clipa asta. Cereţi-vă scuze, 
spuneţi-le că este o urgenţă de familie și scoateţi-i de-aici. După 
care vreau să plecați și voi. Nu vă mai obosiţi să strângeţi, lăsați 
totul așa cum este. 

Marty știa că-i speria. Arătau ca doi ursuleţi cu ochii mari, 
dintr-odată îngrijoraţi, dar asta și voia. Să bage frica-n ei ca s-o 
șteargă cât mai repede de-acolo și să se ducă acasă la ei, unde 
erau în siguranţă. 

— S-a întâmplat ceva, domnule Pullman? îndrăzni Jeff. Fiindcă, 
în cazul ăsta, poate-i mai bine să rămânem să vă ajutăm? 

— Nu puteți rămâne, spuse Lily de pe bancă. S-ar putea să 
încerce cineva să-l împuște pe Jack. Nu vreau să staţi aici. Vreau 
să fiți în siguranţă. 

Tim și Jeff o priviră neîncrezători, încercând să înțeleagă ce 
auzeau, iar Marty știa că se gândeau la cum fusese Morey 
împușcat cu doar câteva zile în urmă, întrebându-se cum și dacă 


238 


povestea de azi se lega de cea de atunci și ce fel de animal ar fi 
putut să vrea să distrugă familia asta, care fusese atât de bună 
cu ei. Se pregăti pentru un asalt de întrebări, dar se pare că îi 
subestimase pe amândoi, că uitase că erau aproape bărbaţi și 
că instinctul protector apare devreme, dând orice altceva la o 
parte. Își îndreptară amândoi spatele, cu umerii drepţi, și traseră 
aer în piept. 

Jeff, care de câteva zile îl scotea din sărite pe Marty cu felul 
lui de a-și sfârși orice propoziţie cu un semn de întrebare, arăta 
dintr-odată a bărbat și nu a băiat, privirea albastră îi era imobilă 
și buzele ţuguiate într-o expresie hotărâtă. 

— De-asta a venit polițistul? 

Marty dădu din cap. 

— Un poliţist ca să păzească tot locul ăsta? Lăsaţi-ne să 
rămânem, domnule Pullman. Lăsaţi-ne să ajutăm. 

Grozav! își zise Marty. Exact ce-i lipsea. Doi adolescenţi care 
să facă pe eroii. 

— Ascultă, puștiule, apreciem oferta. Dar, sincer, nu credem 
că o să se întâmple nimic. Luăm doar niște măsuri suplimentare 
de precauţie. Eu și ofițerul Becker avem situaţia sub control și 
singurul lucru care ar putea da totul peste cap ar fi să 
trebuiască să vă mai purtăm și vouă de grijă, pe lângă tot restul. 
Dacă vreţi într-adevăr să ne ajutaţi, scoateţi clienţii - în clipa 
asta - și duceţi-vă acasă. 

Tim, cu părul negru leoarcă de transpiraţie, se duse glonţ la 
bancă și se așeză lângă Lily. 

— Nici dumneavoastră n-ar trebui să staţi aici, doamnă 
Gilbert. Dacă trebuie să plecăm, vreau să veniţi cu noi. 

Lily îi zâmbi lui Tim și-i luă mâna într-a ei. 

— Sunteţi băieţi buni. Nu vă mai faceţi griji. Mâine îl vom duce 
pe Jack într-un loc sigur și totul va reveni la normal. 

Marty o privi în timp ce Tim și Jeff începeau să evacueze 
clienţii. 

— Cum o să facem asta? 

— Ce anume? 

— Cum o să-l ducem pe Jack într-un loc sigur? 

— Simplu. O să-l convingi tu. 

— Nu ai suficient scotch pentru asta. 

— Pff! Am o ladă întreagă în pivniţă. 

e Capitolul 35 


Trecu jumătate de oră până când Tim și Jeff reușiră să scoată 
toţi clienţii din sere și din curtea din față. Se descurcaseră bine, 
ca niște profesioniști, își zise Marty, servindu-le replica aceea cu 
urgenţa de familie cu o expresie atât de pleoștită că stingea pe 
loc iritarea oricărui nemulţumit, înainte chiar să prindă formă. 
„Îmi pare tare rău s-aud asta” era răspunsul pe care-l auzea de 
jur împrejur, în timp ce oamenii se îndreptau cuminţi spre 
mașinile lor. Cei mai mulţi dintre ei știau probabil de crima care 
avusese loc duminică, iar ideea că familia ar mai fi putut fi 
încercată și de alte probleme îi întrista pe toţi. Surprinzător de 
multe persoane întrebaseră dacă puteau fi de vreun ajutor. Nu 
era doar politeţe de Minnesota - erau oameni cu adevărat 
drăguţi, care-i aminteau lui Marty că balanţa cea mare încă se 
mai înclina de partea binelui și că răul era doar o pulbere. Când 
îți petreci aproape toată viaţa în poliţie și aproape fiecare zi de 
partea întunecată, e bine să se mai întâmple din când în când 
ceva care să-ţi amintească asta. 

Până în ultima clipă, Tim și Jeff insistară să rămână. Se oferiră 
să patruleze în jurul proprietății întreaga noapte, dacă nu ca să 
oprească pericolul, cel puţin ca să-l semnaleze. Imaginea celor 
doi puștani plimbându-se prin întuneric în jurul serei îl făcu pe 
Marty să se cutremure, fiindcă senzaţia că ceva era pe cale să 
se petreacă devenea tot mai apăsătoare cu fiecare minut. 

„De la vreme”, își zise, când reuși în sfârșit să-i urce pe băieți 
în mașinile lor vechi și să-i alunge de pe proprietate, închizând 
poarta în urma lor. Încă nu se vedeau norii negri - doar un fel de 
văl de ceaţă care acoperea soarele ca o cataractă, dar îi simţea 
apropiindu-se în adâncul pieptului, ca șorțul ăla greu pe care ţi-l 
pun atunci când îţi fac o radiografie la dentist. Aerul era dens și 
greu de respirat, iar frunzele atârnau pleoștite în copaci și în 
tufișuri. 

Marty examină pentru o ultimă oară parcarea - nu văzu decât 
Malibu-ul lui, Mercedesul lui Jack și mașina de patrulă a lui 
Becker. Apoi, mulţumit, înconjură sera cea mare până când 
ajunse la răzoarele cu răsaduri, din spate. 

Lily Gilbert detestase întotdeauna liniile drepte pe care 
oamenii le desenaseră pe tot pământul, de când lumea. Liniile 
drepte erau niște concepte dure, neiertătoare; vestitoare ale 
tiraniei. Linii de recoltă, linii de clădiri și, în cele din urmă, șiruri 
de oameni așezați în linie, tăcuţi, nemișcaţi, înfricoșați. 

Serele din față erau supuse acestei ordini rigide - sera mare 
aliniată cu strada, gardul aliniat cu trotuarul, linii albe desenate 
în parcare, ca să spună oamenilor încotro s-o ia. Fusese nevoită 
să le tolereze în partea din față, fiindcă așa le găsise când 
cumpăraseră locul. În spate însă, unde foștii proprietari 
aliniaseră ghivece și plante ca pe niște servitori subjugatți, Lily 
distrusese ordinea liniilor drepte și crease un minunat haos. 

Cărări acoperite cu pietriș se răsuceau asemenea unor beţivi 
adormiţi printre pâlcurile de lăstari în ghivece și tufișuri înflorite, 
arcuindu-se în jurul straturilor cu plante perene, de unde se 
putea tăia - „straturile mamă”, le denumise Morey, unde 
semințele de la o singură floare produceau sute de butași pe 
care să-i vândă primăvara următoare. Și în toiul verii, mici 
păduri de plante ornamentale acaparau uneori cărările, 
ridicându-se deasupra copiilor care râdeau veseli în timp ce 
treceau pe sub capete rotunjite, pline de semințe, străbătând 
aleile întortocheate ale acestui încântător labirint natural, 
născut din ura lui Lily pentru liniile drepte. 

ÎI aștepta pe Marty pe o bancă înconjurată de ghivece cu 
liliac. Forţase apariția unor flori pe câteva rămurele, astfel încât 
clienţii să poată vedea culorile, dar cele mai multe erau încă 
fără inflorescenţă, niște plante obișnuite cu frunze câtuși de 
puţin ieșite din comun. Plantele minunate, cum le spunea ea, 
încântau în secret, preţ de doar două săptămâni pe primăvară, 
când, dintr-odată, îmbrăcau o mantie regească. 

Marty se mișca ușor pentru un bărbat de talia lui, dar era atât 
de multă liniște, încât Lily îi auzi pantofii scârțâind pe pietriș cu 
mult înainte de a-i simţi greutatea pe bancă, lângă ea. 

— O să încerc să-l conving pe Jack să stea într-un hotel preţ 
de câteva zile. 

— Bine. Mi-ar prinde bine o vacanţă. Și ţie la fel. Vezi să iei un 
apartament cu bucătărie. 

— Aș prefera să stai departe de el până se termină povestea 
asta, Lily. 

Femeia se întoarse și se uită la el. De cele mai mute ori, Lily 
se mișca atât de iute, încât era imposibil să te gândești la ea ca 
la o persoană în vârstă. Însă presiunea ultimelor zile începea să- 
și facă simţite efectele, iar Marty îi putea vedea acum vârsta 
ștergându-i iluzia de putere de pe chip. Fu pentru prima oară 
când își dădu seama că și Lily era muritoare, la fel ca ei toți. 

— Dacă Jack se duce la hotel, și eu mă duc la hotel. 

Marty zâmbi ușor. 

— Așadar, ești din nou mamă. 

— Când ai un copil, chiar și un caraghios, ești mamă pentru 
totdeauna, orice s-ar întâmpla. Nu e ceva voluntar. 

Marty și-i imagină pe Lily și pe Jack închiși într-o cameră de 
hotel, cu un poliţist la ușă. Îi plăcea imaginea. 

— Singura parte proastă cu hotelul e că ţie ţi-a prins bine să 
stai aici, Martin. Vrei să știi de unde știu? 

— Nu. 

— Știu pentru că ai început să bei iar ca un om normal. Poate 
un păhărel seara, dar atât. 

— Nu pot să beau și să gândesc în același timp. 

— Și la ce te gândești? 

— Vreau să aflu cine l-a omorât pe Morey. 

Se întoarse spre ea și o privi adânc în ochi. 

— Tu nu? 

Femeia își strânse buzele atât de tare, încât aproape că 
dispărură. 

— Ştii ce e ciudat, Lily? De cele mai multe ori când e ucis 
cineva, membrii familiei mai că nu sufocă polițiștii. Sună, vin la 
secție, întreabă mereu cum merge investigația, dacă au vreun 
suspect... 

— Cum aţi făcut tu și Morey, atunci când a fost ucisă Hannah, 
spuse Lily, cu o voce de gheaţă. 

Marty închise ochii o clipă. 

— N-ai venit niciodată cu noi. N-ai întrebat nimic. Parcă eu și 
Morey eram sigurii cărora ne păsa. Și acum, faci iar același 
lucru. Morey e mort de trei zile și nici măcar o dată nu ai 
manifestat nici cel mai vag interes să afli cine l-ar fi putut omori. 
Pur și simplu nu înțeleg. 

Lily își umplu plămânii cu aerul umed și se uită la tufele de 
liliac, nu la el. 

— Dă-mi voie să-ţi explic ceva, Martin. Pentru mine, fie că-i 
cancer, fie război, fie un om cu un pistol sau cu un cutit, 
moartea e moarte. Moartea este sfârșitul. Au trecut șapte luni 
de când a fost ucis bărbatul care a omorât-o pe Hannah. Acum, 
spune-mi tu: ţi se pare că viața ta s-a îmbunătăţit considerabil 
de când l-au vârât în pământ? Fiindcă a mea nu. Individul ăsta... 
a fost un nimeni. Poţi să îngropi încă o mie ca el și - se bătu cu 
mâna pe piept - tot gol rămâne. 

Marty își puse coatele pe genunchi și-și lăsă capul în mâini. 

— Dar tot mă bucur că e mort, șopti el. 

Lily scutură din cap. 

— Voi, bărbații... Vreţi întotdeauna să știți cine a făcut cutare 
sau cutare grozăvie, astfel încât cineva să-l găsească și să-l 
pună să plătească. Așa au fost bărbaţii dintotdeauna - ochi 
pentru ochi și dinte pentru dinte. De parcă ar face vreo 
diferență! 

Jack era afumat bine când Marty și Lily intrară în sfârșit în 
casă, cu greutatea vremii și a conversaţiei purtate apăsându-le 
pe umeri, obosindu-i, încetinindu-le pașii. 

Era așezat la masa din bucătărie, cu o sticlă de Glenlivet într- 
o mână și un pahar în cealaltă, oferindu-i o consultanță juridică 
nesolicitată ofițerului Becker. Tânărul polițist stătea mai într-o 
parte, supraveghind încăperea, ferestrele, ușa. Marty era 
convins că îi simţise cu mult înainte ca el și Lily să se apropie de 
casă. 

— Marty, prietene, ce bine că ai venit! Tony, aici de faţă, e un 
băiat al dracului de drăguţ, da-i niţel cam înţepat, mă-nţelegi? Și 
mă enervează felul în care ţopăie de colo-colo și verifică mereu 
toate ferestrele. 

— Asta-i treaba lui, Jack. Să-ţi salveze ţie viața. 

Jack chicoti. 

— Cam târziu pentru asta. 

— Ne mutăm cu toţii într-un hotel. Imediat după cină. 

Jack își ridică paharul. 

— Cum spui tu, Marty. Între timp, ia-ţi un pahar, o să-ți fac 
viaţa mai frumoasă. 

Și pentru asta era cam târziu, își zise Marty. Lily îi aruncă lui 
Jack o privire ascuţită, care-l trimise cu coada între picioare în 
sufragerie, cu Becker imediat în urma lui. 

Mâncară un amestec de salate și fripturi, aduse de prieteni și 
vecini grijulii. 

— Mâncare de înmormântare, o numise Lily, în timp ce 
pregătea o farfurie obligatorie pentru ofițerul Becker, iar Marty 
una pentru Jack, deși știa că probabil n-o s-o mănânce. 

După cină, Marty urcă în camera lui, făcu un duș, se îmbrăcă 
și începu să-și îndese niște haine în geantă. In spațiul restrâns al 
unui hotel, cu un ofiţer postat la ușă, Jack și Lily ar fi fost, în mod 
normal, în deplină siguranță. Nu exista niciun motiv logic pentru 
care să meargă și el cu ei - cu excepţia sentimentului brusc că 
în sfârșit se afla unde-i era locul. Asta era familia lui, cu toate 
belelele ei. Era tot ce avea; tot ce avusese vreodată, de fapt. 

Când se duse la dulap să-și ia cămașa preferată - o cămașă 
albă, de in, cu mânecă scurtă, pe care i-o făcuse Hannah cadou 
cu un an în urmă, de ziua lui - cămașa alunecă de pe umeraș și 
căzu pe jos. Când se aplecă să o ia, Marty zări o cutie de metal, 
veche și roșie, ascunsă în colțul din spate al șifonierului. 

— Ca să vezi! murmură el, amintindu-și neîncrederea cu care 
privise cuvintele lui Lily, atunci când aceasta îi spusese că 
Morey se ducea la pescuit cu Ben Schuler. 

Deschise încuietoarea, ridică încet capacul și văzu un întreg 
arsenal de momeli, cârlige și plute, încă nescoase din săculeţele 
de plastic, frumos aranjate în compartimente în tava de sus. 
Marty nu știa prea multe despre pescuit, dar știa că trebuia 
probabil să scoţi momeala din punguţa de plastic ca să o poți 
folosi. Asta nu era echipamentul unui pescar adevărat. 

Se surprinse zâmbind. In sufletul lui, știuse că Morey, care 
venerase toate formele de viaţă, ar fi fost incapabil să împingă 
un cârlig printr-un vierme viu. Dar Lily vorbise cu atâta 
convingere, încât aproape că reușise să-l facă să se îndoiască. 
Trusa de pescuit la care se uita acum părea să demonstreze că 
Morey fusese exact omul care părea să fie. Poate că stătuse pe 
un pod sau într-o barcă lângă Ben Schuler, dar Marty ar fi putut 
paria pe viaţa lui că nu aruncase niciodată firul în apă. Ba, mai 
degrabă, probabil că elibera pe ascuns captura lui Ben. 

Ridică tăvița de sus de mânere și privi curios dedesubt. Dădu 
peste o punguţă de plastic pentru sendvișuri, și înăuntru, un 
pașaport. 

Morey Gilbert îi zâmbea din fotografia de pe prima pagină. Nu 
tânărul Morey, care sosise în America pe la sfârșitul anilor 

patruzeci, ci Morey așa cum îl cunoscuse Marty. Verifică data 
emiterii - cu opt ani în urmă - și începu să dea paginile, 
încruntându-se tot mai mult cu fiecare viză de intrare. Apoi, vâri 
pașaportul în buzunar. 

Pe fundul cutiei de metal era o cârpă mică și murdară. Marty 
trase de un colț al cârpei și să dădu un pas înapoi în clipa în care 
conţinutul ei se rostogoli dinăuntru. Inima îi bătea cu putere, 
mintea îl vedea din nou pe Morey, la ușa lui, ţinând în mână o 
pungă de hârtie de la supermarket. Trecuse exact o lună de 
când fusese ucisă Hannah. 

Asta e pentru tine, Martin. 

Ce este? 

Moștenirea lui Jack, pe vremea când era fiul meu. El nu a vrut- 
o, acum ea ta. 

Nu îi iau moștenirea lui Jack, Morey... Isuse! De unde ai asta? 

E frumos, nu? Colt 45-A, model guvernamental. Pat de fildeș, 
lucrat la comandă. Are mai mult de șaizeci de ani. L-am luat de 
la un nazist mort, care ucisese probabil un ofiter american ca să 
pună mâna pe el. E cel mai valoros lucru pe care îl dețin, Martin. 
E moștenirea mea. 

Marty se așeză pe podeaua dormitorului, încercând să-și 
regleze respiraţia, privind ca trăsnit Coltul .45 cu mâner de 
fildeș, păstrat în mod absurd într-o cutie de pescuit. Nu se 
așteptase să mai vadă vreodată arma asta. 

Nu-și dădu seama că întinsese mâna după armă decât în clipa 
în care simți fildeșul neted în palma lui. Textura, greutatea, 
zimţii minusculi dintr-o curbă a trăgaciului totul era la fel. Exact 
la fel cum fusese data trecută. 

Simti miros de urină, de fum, și inconfundabila duhoare 
înțepătoare a morții. Un şobolan îi tăie calea, se opri și se uită la 
el, apoi își continuă drumul agale. Işi privi propria umbră 
înaintând de-a lungul zidului de care se apropia, înnegrind părul 
lung, sârmos și blond al creaturii care se prăbușise acolo ca să- 
și înfigă un ac în venă. 

Apoi văzu ochii pe care n-avea cum să-i mai uite, mâinile albe 
și vânjoase care-i tăiaseră beregata lui Hannah și apoi Coltul, 
ridicându-se sub privirile lui, îndreptându-se spre fruntea lui 
Eddie Starr asemenea unui deget acuzator. Din țeavă păru să 
țâșnească foc în clipa în care apăsă trăgaciul, dar nu-l sperie. 

Stătu acolo mult timp, privind cu ochi goi sângele roșu 
scurgându-se pe lângă zid. 

A doua zi dimineaţa, Marty se dusese la sere și-i dăduse arma 
înapoi lui Morey. Era prea valoroasă, îi spusese; făcea prea mult 
parte din istoria familiei; nu o putea păstra. In acea după- 
amiază, cumpărase .357-le și începuse să se gândească la 
sinucidere. 

Era calm acum, poate mai calm decât fusese de luni de zile. 
Înveli cu grijă arma, o puse la loc în cutie, apoi puse cutia înapoi 
în fundul șifonierului, unde o găsise. La un moment dat în 
decursul ultimelor trei zile ajunsese la concluzia că încă mai 
avea o familie, încă mai avea obligaţii și, în mod uimitor, încă își 
mai dorea să trăiască. 

Așa că avea să predea arma, avea să se predea și el poliţiei și 
avea să plătească preţul pentru ceea ce făcuse, fiindcă așa era 
ordinea firească a lucrurilor. 

Dar nu încă. 

e Capitolul 36 


La ora cinci, Magozzi putu vedea pe fereastră norii de tornadă 
adunându-se în depărtare, ca și când cineva ar fi vărsat o 
găleată de flori de bumbac la orizont, înspre vest. Langer se 
întorsese peste vreo câteva minute după ieșirea pripită din 
birou, cam palid la față, dar înzdrăvenit, și toţi cinci vorbeau de 
atunci la telefoane. 

Primiseră confirmări de crime nesoluţionate pentru cele mai 
recente douăzeci de date de pe spatele fotografiilor luate din 
casa lui Schuler, rugaseră secţiile locale să ia legătura cu 
membrii familiilor, dar acum se izbiseră de un zid. Registrele 
mai vechi de douăzeci de ani erau arhivate, închise în cutii 
acoperite de praf prin cine știe ce depozite, iar detectivii care se 
ocupaseră de aceste cazuri erau, de cele mai multe ori, de mulți 
ani pensionati. 

Magozzi nu era foarte îngrijorat. După părerea lui, dacă vreun 
membru de familie ar fi căutat răzbunare pentru o rudă ucisă de 
Morey, Rose și Ben, oricum era puţin probabil să fi așteptat atât 
de mult. Asta, presupunând că fusese într-adevăr un membru de 
familie. Nu aveau nicio certitudine pentru teoria asta. Poate că o 
apucaseră pe un drum care nu ducea nicăieri, iar asta chiar că-l 
îngrijora. 

Cu zece minute în urmă însă, dăduse peste ceva interesant, 
iar acum bătea cu degetele în birou, așteptând nerăbdător să 
sune telefonul. 

— Nenorocitul! zise Gino, trântind telefonul în furcă. Șeriful 
din Brainerd e plecat de două ore din birou, și vrei să știi de ce? 
S-a dus pe un lac cu aproape toată lumea din secţie ca să 
încerce să salveze o căprioară care-a intrat sub gheaţă. 

Magozzi privi orașul care fierbea în căldura zilei. 

— Acolo e gheață? 

— Glumești? Este aprilie în Brainerd. O să mai aibă gheață 
încă o lună de-acum înainte. În plus, ei sunt la nord de valul de 
căldură. N-au avut treabă cu zăpușeala asta de la noi. Știi de ce- 
mi amintește asta? De Hânsel și Gretel. 

— Va trebui să-mi explici unde baţi. 

— Haide, este evident! Vrăjitoarea îi ţine pe copii o vreme, ca 
să-i îngrașe înainte să-i mănânce. Asta fac și băieţii de-acolo. 
Salvează o căprioară pe care unul dintre ei o s-o împuște la 
toamnă și-o s-o transforme într-un șir de cârnaţi. Și, între timp, 
eu stau aici ca pe ghimpi încercând să rezolv șaizeci de crime, în 
vreme ce ei fac o excursie-n natură... 

Telefonul lui Magozzi sună, întrerupându-i trăncăneala lui 
Gino. Ascultă câteva clipe, apoi își lipi telefonul pe piept. 

— Spune-le tuturor să lase telefoanele. S-ar putea să fi găsit 
ceva. 

Câteva minute mai târziu, Langer, McLaren și Peterson își 
apropiaseră scaunele ca să audă ce avea de zis Magozzi. 

— Din lista lui Grace reiese că Morey Gilbert, Rose Kleber și 
Ben Schuler au făcut un drum în Kalispell, Montana, cu vreo 
câţiva ani în urmă, dar nu apare nicio lovitură în Montana, pe 
niciuna dintre fotografiile lui Schuler. Am sunat totuși la secţia 
de acolo, ca să verific. Nu a existat nicio crimă în ziua în care cei 
trei au fost acolo, dar cineva a fost totuși împușcat. Un ţăcănit 
bătrân care trăiește în pădure cu fiu-său - cică ar fi 
supraviețuitori, sau ceva de genul acesta - a venit la spital cu un 
glonţ de calibru .45 în picior. Tot ce a putut spune poliţiei a fost 
că o camionetă neagră a trecut pe lângă cabana lor și că cineva 
din mașină a deschis focul asupra lui și a lui fiu-său, în timp ce 
stăteau pe verandă. Niciunul din ei nu a reușit să reţină numărul 
de înmatriculare. 

Gino se gândi preţ de câteva clipe. 

— Sau poate că l-au reținut, dar n-au vrut să spună poliţiei. 
Nu-mi imaginez doi supraviețuitori așteptând să le rezolve 
poliţia problemele. Indivizii ăștia nu ne suportă. 

McLaren fluieră încet. 

— Uau! Așadar, poate că au lăsat unul în viaţă. 

— E posibil. Tatăl era de vârsta corespunzătoare. lar partea 
cea mai bună e că șeriful a dat o fugă până acolo și, cândnua 
găsit pe nimeni, a vorbit cu un vecin. Se pare că bătrânul și fiu- 
său au plecat cu rulota acum vreo două săptămâni, chipurile în 
Vegas. Vecinului i s-a părut cam ciudată toată povestea, fiindcă 
nu și-au părăsit proprietatea de mai bine de douăzeci de ani și, 
din câte știa el, niciunul din ei nu era jucător de noroc. 

Langer se ridică de pe scaun. 

— Ai luat numărul? 

— Și numele. 

Magozzi îi întinse o hârtie. 

— Langer, ce-ar fi să le trimiţi tu numărul ăsta în Vegas? 
Folosește-ţi farmecul personal și vezi dacă reușești să convingi 
pe cineva să verifice parcurile de rulote. McLaren, tu verifică în 
zona noastră. Noi, restul, luăm Pagini Aurii și sunăm la parcurile 
de rulote din jur. 

Șeriful din Brainerd îl prinse pe Gino între două telefoane la 
campingurile de rulote și-l ţinu de vorbă timp de un sfert de oră. 

— Vestea bună, îi spuse Gino lui Magozzi după ce închise, 
este că au salvat căprioara. 

— Bine c-am scăpat de-o grijă! 

— Vestea proastă e că șeriful a dat pe dinafară de entuziasm 
când a crezut că s-ar putea să știm cine l-a omorât pe 
proprietarul pensiunii, apoi s-a dezumflat tot când i-am spus că 
ucigașii sunt morţi. Voia să-i strângă personal de gât. 

— Cunoscuse victima? 

— Da. Un om muncitor, pâinea lui Dumnezeu. Avea o soţie și 
doi băieți, unul la liceu, celălalt la facultate, în California. La șase 
luni după ce a murit, pensiunea a fost luată de ape și soţia s-a 
sinucis. 

— Dumnezeule! 

— Și asta nu-i tot. Băiatul de la facultate a murit într-un 
accident de mașină în timp ce venea acasă, la înmormântarea 
maică-sii. 

Magozzi îl privi uluit. 

— Tu inventezi acum? 

— Aş vrea eu! În orice caz, liceanul a suferit o depresie după 
toate astea și s-a dus să locuiască la niște rude de-ale lui taică- 
său, din Germania, ca să încerce să-și refacă viaţa. 

— În Germania? 

— Da. Se leagă cu povestea cu naziștii. Șeriful o să scoată 
dosarul și-o să ne trimită toate informațiile prin fax. 

Gino oftă prelung și împinse la o parte caietul din faţa lui. 

— Dar știi ceva? Poate că moșul era un om rău și lumea e mai 
bună fără el. Dar soţia și copiii? Ei ce-au făcut? Stau și mă-ntreb 
dacă Morey și gașca lui s-au gândit vreodată ce lasă în urmă. 

Magozzi se gândi la cele șaizeci de fotografii, la șaizeci de 
grupuri de copii care poate nu știuseră niciodată că tata fusese 
nazist - doar că fusese tata. 

— Ai un contact pentru fiul supraviețuitor? 

— Mai mult chiar. Puștiul l-a sunat chiar ieri pe șerif. Au 
devenit destul de apropiaţi după ce lucrurile au început să 
meargă prost și încă mai păstrează legătura. Mi-a dat numărul 
lui. Crezi c-ar trebui să-l sun? 

— Cred c-ar fi indicat. Doar ca să fim siguri că-i încă în 
Germania și să-l tăiem de pe listă. 

Gino ridică telefonul. 

— Oh, fericită zi! 

Dincolo de fereastră, norii se adunau tot mai sus, înnegrindu- 
se, apropiindu-se. Langer se ridică de la birou și aprinse lumina. 

Lui Marty nu-i fu ușor să părăsească dormitorul unde Hannah 
își petrecuse copilăria. Deși nimic din ea nu mai rămăsese în 
acea încăpere, se putuse uita la pereţi, și la clanță, și la geamul 
vechi și vălurit al ușii, știind că și ea văzuse același lucruri de mii 
de ori. Că oriunde ar fi pășit, atingea un loc pe care pășise și ea. 
După ce pusese .45-ul lui Morey la loc în cutia de pescuit, nu-i 
mai putuse simţi prezenţa. De parcă spiritul ei ar fi văzut arma 
și povestea din spatele ei și ar fi părăsit încăperea pentru 
totdeauna. 

Rămase multă vreme pe podea, picior peste picior, lăsându-și 
timp să-și golească sufletul în vreme ce afară se întuneca. 
Trebui să aprindă lumina ca să termine de împachetat, apoi o 
stinse când cobori scările, lăsând încăperea întunecată în 
spatele lui. 

O găsi pe Lily singură în sufragerie, cu chipul rigid în lumina 
lămpii de birou. Urmărea un meci de baseball cu sunetul dat pe 
mut. Pe banda din josul ecranului se derula un avertisment 
meteorologic, lângă o hartă în miniatură a statului. Aproape 
toate zonele erau colorate în portocaliu. 

— Unde sunt Jack și Becker? o întrebă. 

— S-au dus în seră. Jack și-a lăsat geanta acolo. 

— De cât timp? 

— Cam de când te-ai dus tu sus. 

Marty se uită la ceas și se încruntă, încercând să-și 
amintească la ce oră urcase să facă duș și să-și strângă 
lucrurile. 

— Sunt acolo de vreo oră, îi spuse Lily. Ai stat mult timp sus, 
Martin... Unde te duci? 

— Afară, după Jack. Vreau să vorbesc ceva cu el înainte să 
plecăm. 

— Puteți vorbi în mașină sau la hotel. 

— Nu te supăra, Lily, dar, dacă știe ceva despre cine l-a ucis 
pe Morey, nu cred c-o să vorbească despre asta de față cu tine. 

Lily pufni. 

— Nici cu tine nu s-ar putea spune c-a avut gura prea slobodă. 

— Cred că o să am mai multă putere de convingere de data 
asta. 

Lily se uită la el. 

— Ai găsit-o la duș? 

— Incuie ușile după mine. 

— Lasă prostiile! N-o să tragă nimeni în mine. Eu sunt 
personajul bun în familia asta. 

Marty zâmbi. Nu se putu abţine. Probabil că asta fusese și 
intenţia ei. 

— Vorbesc serios, Lily. Am închis deja în spate și o să stau 
lângă ușa din față până aud că încui. Și strânge-ţi câteva lucruri 
cât lipsesc eu. 

Lily oftă iritată, dar se ridică și-l urmă până la ușă. 

— Mi-am făcut deja bagajul. În cinci minute. Voi, bărbaţii, 
sunteţi așa de mocăiţi, că-i de mirare cum de reușiţi să faceți 
vreodată ceva. 

Marty simţi broboane de sudoare formându-i-se pe piele în 
clipa în care păși afară. Încă era zăpușeală, aerul era tot 
irespirabil și apăsător. Norii se înnegriseră înspre vest, aducând 
după ei un amurg prematur, acel straniu verde-cenușiu care 
precede întotdeauna o furtună de vară, distrugând culorile 
adevărate ale lumii ca o pereche de ochelari de soare ieftini, cu 
lentile galbene. Cărarea întortocheată de la casă printre 
raăzoarele din spatele serelor era umbrită, cenușie și amorţită de 
lumina stranie. 

Îl ajutase pe Morey să pună pietrișul, condusese 
miniescavatorul, întorsese cuva, încercând să nu răstoarne 
mașinăria pe spate când ridicase lama. Pietrișul în sine era o 
extravaganță, adus dintr-un puț de la graniţa canadiană, unde 
cuarțul și agatele și alte minerale coloraseră piatra în note 
strălucitoare de roz, galben și violet. Crezuse că leșină când 
Morey îi spusese cât costase. 

Dar piatră ieftină nu găsești decât gri, Martin, iar bătrânica 
mea urăște griul. Din cauza lagărului, presupun. Totul era gri 
acolo; și nimic nu strălucea. Vezi cum strălucesc pietrele astea 
în soare? Astea o să-i placă. Astea o să o facă fericită. 

Fusese absolut singura dată când Morey pomenise ceva 
despre timpul petrecut la Auschwitz, iar Marty se simţise 
privilegiat că îi spusese lui. Și mai privilegiat fiindcă știa motivul 
culorilor sclipitoare din pietrișul de pe alee. Lui Hannah nu prea 


252 


îi plăcea, zicea că arată nenatural, chiar dacă era exact invers. 
lar lui Jack i se păruse pur și simplu prea ţipător. Marty însă știa 
povestea și o păstra tainic, ca pe un dar, iar Lily grebla cărarea 
aproape în fiecare zi. 

Nu fusese niciodată în stare să definească relaţia dintre Morey 
și Lily. Dacă era dragoste, era de cu totul altă natură decât ce 
găsise el lângă Hannah. Încercă să-și amintească dacă-i văzuse 
vreodată  sărutându-se, sau  îmbrăţișându-se, sau măcar 
atingându-și mâinile, însă nu reuși. Și totuși, existau aceste 
ciudate drăgălășenii între ei - pietrișul colorat pentru Lily; 
castraveții ăia ciudaţi, foarte iuți, pe care Lily îi pregătise în 
fiecare dimineaţă a vieţii ei pentru Morey, deși el era singurul 
care îi mânca. 

Îi găsi pe Jack și pe ofiţerul Becker în biroul fără ferestre din 
spatele serei cu îngrășământ. Lampa de pe birou era aprinsă și 
arunca umbre lungi pe pereţi, lăsând pete adânci de întuneric în 
colțuri. 

Jack era întins pe canapeaua crăpată de vinilin de lângă un 
perete, cu o expresie tâmpă pe chipul înroșit de soare și băutură 
și în mână cu nelipsitul pahar. Becker stătea în ușă, pe jumătate 
înăuntru, pe jumătate în afara clădirii și primii stropi mari și grei 
îi aterizară pe umerii uniformei. Ușa din interior, care dădea spre 
seră, fusese închisă și zăvorâtă. 

— Hei, Marty! Jack lovi cu palma perna de lângă el, făcând 
vinilinul să scârțâie. Mai relaxează-te! 

Ridică un al doilea pahar de pe jos, de lângă canapea, și o 
sticlă din Balvenie-ul lui Morey, pe care o șterpelise, evident, din 
casă. 

Ofiţerul Becker se dădu la o parte, ca să-i permită lui Marty să 
intre. 

— Domnul detectiv Rolseth mi-a spus că o să fiți înarmat, 
domnule. Aveţi arma la dumneavoastră acum? 

Marty dădu din cap și ridică un colț al cămâșii albe de in, 
arătându-i, 357-le deloc comod înfipt la curea. 

— Nu e cel mai indicat loc pentru a ţine un revolver, domnule. 

— Mie-mi spui? Ţi-ai ratat schimbul. 

Tânărul polițist vorbi fără să se uite la el, plimbându-și în 
permanenţă privirea printre umbrele tot mai adânci de afară. 

— Mi-am zis să vă instalez mai întâi la hotel, și-o să chem 
după aia să mă schimbe. 

Marty dădu din cap, mulţumit. Îi plăcea felul în care se 
comporta Becker, felul în care își lua misiunea în serios. 

— Voi fi bucuros să te avem cu noi. 

— Mulţumesc, domnule. E toată lumea gata? 

Marty îi aruncă o privire lui Jack, care era mai atent la paharul 
cu băutură decât la discuţia dintre ei. 

— Aș vrea să discut câteva clipe între patru ochi cu Jack, dacă 
n-ai nimic împotrivă. 

Becker nu păru prea încântat de această perspectivă și-și 
cobori vocea. 

— Sincer să fiu, domnule Pullman, după ce mi-am petrecut 
toată după-amiaza cu domnul Gilbert, de-abia aștept să-l văd în 
siguranţă, închis în camera de hotel, cu un om postat la ușă. 
Țopăie întruna dintr-un loc în altul și nu pare nici pe jumătate 
atât de îngrijorat pe cât ar trebui să fie un om căruia i-a trecut 
glonţul pe lângă ureche azi-dimineaţă. 

— Relaxează-te, superpolițistule! mârâi Jack de pe canapea, 
de unde se pare că-i ascultase cu mai multă atenţie decât 
crezuse Marty. Băiatului ăstuia nu-i plac spectatorii, împușcă 
bătrâni singuri în casă sau se ascunde pe după copaci, lașul 
nenorocit! 

Becker, care probabil nu știa mai mult decât că cineva trăsese 
asupra lui Jack, ridică întrebător sprânceana spre Marty, care 
dădu din cap. 

— Așa a fost până acum. 

— Bine atunci. Mă duc ceva mai încolo, ca să vă las să vorbiţi, 
dar o să stau tot timpul cu ochii pe ușă. 

— Mulţumesc, Becker. 

Marty îl privi îndepărtându-se printre ghivecele de tuia până 
când se contopi printre celelalte umbre, gândindu-se că cel 
puţin n-o să se ude. Cele câteva picături care prevesteau o 
rupere de nori se opriseră aproape de îndată ce începuseră. 

Închise ușa, se duse lângă birou și se așeză pe scaun, 
refuzând printr-o clătinare a capului paharul pe care i-l întindea 
Jack într-un unghi periculos, vărsând bunătate de scotch pe 
podea. 

— Nu, mulțumesc. 

Jack ridică din umeri și duse paharul la gură, deși îl avea și pe- 
al lui, în cealaltă mână. 

— Ai sunat-o pe Becky, să-i spui unde-o să fii? 

— Pe Becky, nevastă-mea? 

— Pe ea. 

— Păi, să vezi tu, Marty, asta ar fi ca și când l-aș suna pe 
domnul Flicher de la măcelărie ca să-i spun unde sunt, iar el mi- 
ar răspunde că ce dracu' îi pasă. Dar, dacă vrei tu neapărat să 
sun pe cineva ca să aud chestia asta, prefer să-l sun pe măcelar. 

— Nu vorbeşti prea coerent. 

— Probabil că nu. Se mai întâmplă, după jumătate de sticlă de 
scotch. Ştii, m-am gândit că oricum o să mor de intoxicație 
alcoolică în vreo zece minute, așa că ce rost ar mai avea să mă 
împuște cineva? 

— Nu ești amuzant. 

— Ba sunt! Fii și tu mai de viaţă! Chestia e că Becky m-a 
salutat cu degetul mijlociu aseară și asta înainte de toată 
tărășenia cu împușcăturile. Pa-pa. Arrivederci. Sayonara! Du-te 
dracului! Ne vedem la tribunal! Nici măcar nu m-a mai lăsat să 
intru în casă. Am dormit lângă piscină și-a trebuit să fac duș cu 
furtunul de grădină. 

Marty suflă aerul cu zgomot, apoi se întinse să ia unul din 
paharele pline pe care le jongla Jack. 

— Îmi pare rău. 

— N-ai de ce! Oricum nu-mi plăcea casa. Designerul ăla 
poponar pe care l-a angajat Becky a făcut toată baia principală 
în verde broască. Îţi vine să crezi? De câte ori stau pe veceu, mă 
simt ca într-o reclamă la Budweiser. 

Goli paharul, apoi îl umplu din nou. 

— Vrei să ţi-l umplu și ţie? 

— Nu. Vreau să-mi spui de ce s-a dus Morey la Londra. 

Jack îl privi nedumerit. 

— Sau la Praga. Sau la Milano. Sau la Paris. 

Îi aruncă pașaportul lui Morey, și Jack sări în clipa în care îi 
ateriză în poală. 

— Ce dracu' e asta? 

— E pașaportul lui Morey. L-am găsit într-o trusă de pescuit 
din șifonier. 

— Tata avea pașaport? 

Jack îl deschise și se încruntă, încercând să se concentreze. 

— Fir-ar ele de tipărituri mărunte... Asta-i Paris sau Praga? 
Broscarii ăștia nicio ștampilă nu-s în stare să pună cum trebuie. 

— E Paris. A stat acolo o zi. Și tot cam atât și în celelalte 
locuri. De când călătorea Morey prin lume? 

Jack continua să bea în timp ce dădea paginile. 

— Isuse Hristoase! A fost la Johannesburg? 

— Vrei să-mi spui că nu știai de drumurile astea? 

— De astea? Jack aruncă pașaportul pe canapea, lângă el. Nu. 
Nu știam de ele. Asta era? Acum putem pleca de-aici? E cald ca- 
n iad cu ușa închisă. 

— De ce și-ar fi ascuns Morey pașaportul într-o trusă de 
pescuit? De ce ar fi făcut atâtea drumuri peste ocean, doar ca 
să se întoarcă a doua zi? Ce mama dracului făcea în orașele 
astea, Jack? 

— Ştiam eu. Stiam că aşa o să se întâmple. Am avut dreptate? 
Poţi să elimini omul dintr-un poliţist, dar nu poţi să elimini 
polițistul dintr-un om. Și acum, te-ai apucat să te joci de-a 
detectivul. Ce ai de gând, Marty? Vrei să mă iei iar la întrebări? 
Vrei să mergem în magazia de unelte? Acolo avem un bec care 
atârnă din tavan. Poţi să-l bălăngăni în spate și-n faţă așa, ca în 
filme. 

Marty închise ochii și sorbi din pahar fără să-și dea seama. 

— Mă gândeam că poate trecem peste toate porcăriile astea 
şi-mi spui direct adevărul, Jack. Știu că nu așa se procedează de 
obicei în familia asta - la dracu', poate în nicio familie -, dar am 
încercat cu Lily aseară și a mers bine. 

— Nu zău? pufni Gino. Și ce adevăr i-ai spus? 

Marty îl privi fix. 

— Că m-am gândit să mă sinucid. 

Paharul lui Jack se opri la jumătatea distanţei spre gură. 

— Dumnezeule, Marty! Din cauza a ce s-a întâmplat cu 
Hannah? 

— Nu tocmai. 

Răspunsul ăsta păru să-l surprindă pe Jack mai mult decât 
orice. 

— Păi, spune-mi atunci, de ce, pentru Dumnezeu? 

Marty mai luă o sorbitură, apoi puse paharul pe birou și-l 
împinse cu un deget, ca să nu mai ajungă la el. Alcoolul era încă 
ademenitor. Lasă, o să-l vindece închisoarea, își spuse cu un 
zâmbet trist. 

— Ăsta chiar că-i un secret mare, Jack. Quid pro quo. Trebuie 
să-mi dai alt adevăr la schimb. 

Jack își puse și el paharul pe jos și se aplecă în faţă, 
sprijinindu-și coatele pe genunchi. 

— Ar fi trebuit să fiu lângă tine. Te-am dezamăgit, prietene. 
Pe lista de sute de regrete pe care le-am acumulat de un an 
încoace, să știi că ăsta-i primul. 

— Adevărul, Jack. Ce știi despre cel care l-a ucis pe tatăl tău? 

Jack îi zâmbi fără să se miște. 

— Știi, Marty, adevărul nu-i întotdeauna chiar atât de grozav 
pe cât se spune. 

— Oricine a fost încă mai omoară oameni, Jack. Trebuie să îi 
ajuţi. 

— Nu, a terminat. Mai sunt doar eu. 

— Și de unde dracu' știi asta? 

Jack privi înăuntrul paharului, trase aer în piept, apoi îl suflă 
cu zgomot. 

— Cred că trebuie să o iau de la început. 

Uneori trebuie să urli, să-ţi bombardezi interlocutorul cu 
întrebări, fără să-i lași o clipă de răgaz. Dar există un moment în 
orice interogatoriu când nu mai întrebi și trebuie doar să taci. 
Marty își ţinea mâinile nemișcate pe brațele scaunului, îl fixa cu 
privirea pe Jack și aștepta. 

— Sincer, nu-mi place să-ţi fac asta, Marty. Știu cât de mult ai 
ținut la ticălosul ăla bătrân. 

— A fost un om bun, Jack. 

— Da, o să fie la fel ca la Elvis. 

— Nu înțeleg. 

— Păi, mai ţii minte cum a fost atunci când s-a aflat că Regele 
era dependent de droguri? Vreau să zic, era tipul ăsta, Regele 
adorat, care s-a dovedit a fi ce, până la urmă? Un drogat grăsan 
și nenorocit care se îndopa cu pastile. Frate, când cade un idol, 
se zguduie o lume întreagă! Ești pregătit pentru asta? 

— Jack... 

— Tata mi-a pus prima oară o armă în mână în ziua în care 
am împlinit nouă ani. Ştiai asta? „Trebuie să fii pregătit”, mi-a 
spus, și în fiecare sâmbătă dimineaţa începând din acea zi m-a 
dus la Clubul de Tir Anoka, unde trăgeam la ţintă. Mama credea 
că mergem la McDonald's, așa, ca o chestie între băieţi, și nu 
aveam voie să-i spun adevărul. Infiorător de plictisitor. Eu detest 
armele. Dar eram un copil prost. Totul era nemaipomenit, atâta 
timp cât eram împreună cu el. 

Ridică din nou paharul și se lăsă pe spătarul canapelei. 

— Sunt un trăgător excepţional, Marty. Dar nu eram nimic în 
comparaţie cu tata. 

Marty îl privi neîncrezător. Îi privi picioarele albe care-i ieșeau 
din pantalonii scurţi, burta care începuse să i se contureze, 
capul ars de soare deasupra frunţii, unde fusese odinioară părul. 
Deși ideea că Jack ar fi putut fi un trăgător excepţional îi dădea 
fiori, imaginea unei arme în mâna bună și blajină a socrului său 
era ceva de neconceput. 

— Ai de gând să ajungi undeva, Jack? 

— Cu siguranţă. Capul lui Jack se clătină o idee, într-o 
încercare de concentrare. Vrei să afli cine și-ar fi putut dori să-l 
omoare pe tata, nu? Fiindcă era un băiat de zahăr, iubea pe 
toată lumea și toată lumea-l iubea pe el... La dracu’, Marty! Mi- 
am petrecut ultimii doi ani distrugându-mi viaţa tocmai pentru a 
nu fi nevoit vreodată să spun asta cuiva, și acu' tu vrei să dau 
totul pe gură! 

Marty auzi bubuitul unui tunet îndepărtat. 

— Orice ar fi, poliţia tot o să afle, până la urmă. 

Jack râse prostește. 

— Caraghioșii ăia n-o să-și dea seama niciodată și, chiar dacă 
și-ar da, tot nu arvrea să creadă. 

— Să-și dea seama de ce? 

Jack încerca să gândească și să-l privească pe Marty în același 
timp. Era aproape prea mult pentru el. 

— Că cineva i-a prins până la urmă. Asta! Doar că n-a fost 
poliţia, fiindcă atunci am fi acum la Jerry Springer. Dar nu poţi să 
faci așa ceva la nesfârșit, fără să ajungi până la urmă să 
enervezi pe cineva, nu? 

— Să faci ce? 

— Pentru Dumnezeu, Marty! Fii atent, te rog! Să omori 
oameni, desigur. Din cât am calculat eu, cam câte doi pe an, de 
foarte multă vreme. 

Marty nici nu clipi. 

— Mănânci rahat, Jack! 

Jack dădu din cap, periculos gest, având în vedere starea lui. 

— Da, așa e. În general, dar nu și de data asta. De data asta, 
spun adevărul. 


Se aplecă să ia sticla de Balvenie de pe jos și-și umplu 
paharul până la buză, apoi vărsă din el în clipa în care tunetul 
bubui mai aproape. 

— Cam cu șase luni înainte de moartea lui Hannah, tata m-a 
dus la Brainerd într-un week-end - a spus că mă duce la pescuit, 
ca să mă mai scoată din birou. Când am ajuns la o cabană mare 
și veche, au mai apărut două mașini lângă noi. Dintr-una a 
coborât Ben Schuler, iar din cealaltă Rose Kleber. 

Sprâncenele lui Marty se ridicară. 

— Așadar, ai cunoscut-o! 

— Atunci am văzut-o prima și ultima oară. O bătrânică 
drăguță, cu părul alb, îmbrăcată într-o rochie lila, înflorată, și cu 
niște pantofi ca niște gogoșari. M-am întrebat ce dracu' căuta 
acolo, la pescuit cu doi babalâci ca tata și Ben. N-am știut 
niciodată cum o cheamă. Tata mi-a spus doar că-i o prietenă. 
Apoi am intrat în cabană - ca să ne cazăm, am presupus eu -, 
dar nu era nimeni acolo, fiindcă avea loc nu știu ce concurs pe 
lac, în afară de un bătrân de la recepţie. Și-n clipa următoare, 
tata scoate o armă din buzunarul de la haină, se duce întins la 
recepţie și-l împușcă pe om direct în cap. 

Inchise ochii și preţ de câteva clipe nu făcu altceva decât să 
respire, în timp ce gura lui Marty se căscase, uitând să se mai 
închidă, și inima începuse să-i bubuie în piept, de parcă ar fi vrut 
să i-l spargă. 

— Cred că am ţipat în clipa aia, dar nu-mi amintesc sigur. 
Imediat după aceea, tata îi dă arma lui Ben și nenorocitul ăla 
bătrân se duce în spatele biroului de recepție și-l împușcă pe 
tipul de pe jos, după care îi dă arma bunicuței drăgălașe, care-l 
mai găurește și ea de vreo câteva ori, fără să i se clintească un 
mușchi pe față. S-a împroșcat de sânge și de încă ceva pe 
rochie și pe pantofii negri. Ciudate lucruri mai ţine omul minte, 
nu crezi? 

Își înclină capul într-o parte și zâmbi trist, uitându-se la Marty. 

Dintr-odată, Marty își simţi gâtul incredibil de uscat, apoi se 
miră să-și audă propria voce atât de sugrumată în clipa în care 
reuși în sfârșit să vorbească. 

— Cine era? Cine era omul pe care l-au omorât? 

Jack ridică din umeri. 

— Încă un nazist, la fel ca toţi ceilalţi. Și vrei să știi ce s-a 
întâmplat după aceea? 

Marty scutură din cap. Îl privea fix, parcă de pe altă lume. 
— Ei bine, Marty, prietene, după ce a terminat, Rose mi-a 
întins arma mie. 

e Capitolul 38 


Jeff Montgomery transpira sub pelerina de mușama neagră pe 
care o purta peste blugii de culoare închisă. Era inconfortabilă, 
dar necesară. În cursul nopţii, frontul de aer rece avea să se 
împingă cu putere în monstruosul val de căldură, vântul avea să 
urle, temperatura să scadă cu zece grade, iar norii aveau să se 
rupă deasupra orașului. Orice băiat cuminte din Minnesota știa 
când era cazul să poarte o pelerină de mușama. 

Personal, își dorea ca frontul de aer rece să vină mai repede. 
Cea mai fierbinte lună aprilie înregistrată vreodată, se spunea 
pe peste tot și, deși pe el personal nu îl deranja zăpușeala, 
plantele de climă răcoroasă sufereau. Cealaltă problemă era că 
genul ăsta de zăpușeală aducea de obicei după sine grindina, iar 
la așa ceva nici nu voia să se gândească. Și așa avea să aibă 
mult de furcă ziua următoare, până să curețe tot noroiul; gândul 
că grindina ar fi putut lovi plantele tinere, delicate, aproape că-i 
întorcea stomacul pe dos. 

Și asta era amuzant, își zise Jeff - își făcea atâtea griji pentru 
plante când, doar cu câteva luni în urmă, nu ar fi fost în stare să 
deosebească o buruiană de un răsad de hortensie. Inginer - asta 
era o meserie de viitor. O viaţă întreagă, numai asta auzise de 
la taică-său. Apoi însă, părinţii lui muriseră, iar visul de a merge 
la facultate în Est murise odată cu ei. Așa că ajunsese să facă 
vreo câteva cursuri la Universitatea din Minnesota și să lucreze 
pentru Morey și Lily Gilbert. 

Învățase mai multe lucruri despre plante de la Lily Gilbert 
decât din toate cursurile la care fusese până atunci. Descoperise 
că are o înclinaţie spre horticultură și, până să-și dea seama, 
gata, îl prinsese! 

Adora să lucreze pământul, să-l testeze în eprubete micuţe ca 
să-i verifice conţinutul nutritiv, hotărând ce fel de îngrășământ 
și în ce cantitate era necesar pentru seminţele pe care 
intenţiona să le sădească. Asta era inginerul din el, presupunea 
Jeff. Dar îi mai plăcea și să simtă pământul în mână, intrându-i 
pe sub unghii, să vadă roua dimineţii strânsă între petalele unei 
lalele și să vadă cum apar lăstari noi din tăieturile precise și 

netede pe care le făcuse într-un pin argintiu. Dacă cineva i-ar fi 
îndeplinit o singură dorinţă, Jeff și-ar fi dorit să rămână să 
lucreze la sere pentru totdeauna, să înveţe de la doamna Gilbert 
și poate chiar să cumpere o parte, când ar fi reușit să stângă 
ceva bani. 

Ciudat cum se întâmplă lucrurile; cum se făcuse că oribila și 
îngrozitoarea moarte a părinţilor lui îl condusese, fără să-și dea 
seama, spre locul și viaţa care-i fuseseră hărăzite. 

Străzile din jurul serelor erau cu desăvârșire pustii acum - toți 
oamenii din cartier stăteau probabil lipiţi de televizoare, 
așteptând tornada și avertismentul crainicului precipitat pentru 
a se pune la adăpost. Toţi în afară de el, desigur. Nu-și permitea 
să se lase speriat de puţină vreme rea, fiindcă era într-o misiune 
și, uneori, misiunile pot fi foarte primejdioase. 

Dăduse deja de trei ori ocol serelor și constatase că totul era 
în ordine. Nicio siluetă înarmată pitită prin tufișuri, mașina de 
poliţie sosită în acea dimineaţă nemișcată din loc și, cel mai 
important lucru, doamna Gilbert în siguranţă, în casă. 

Bubuitul unui tunet îndepărtat îl făcu să tresară și-și duse 
mâna la gură ca să acopere un chicot nervos. Cerul devenea tot 
mai negru cu fiecare minut, iar înspre vest fulgerele păreau să 
sfâșie înaltul unul lângă celălalt, formând un fel de pânză de 
păianjen, urmate de bubuituri înspăimântătoare, ce umpleau 
aerul de nerăbdare. Doamne, cât era de distractiv! Jeff 
Montgomery cel tăcut și cuminte se strecura prin semiîntuneric, 
cercetând cu privirea-i vigilentă toate umbrele, ciudat de animat 
de posibilitatea pericolului. 

Când ajunse la gardul verde care înconjura serele, se lipi de 
tufișuri și începu să înainteze încet și foarte atent, puţin câte 
puţin. Își roti capul în toate direcţiile, cu ochii în patru după orice 
ar fi părut ieșit din comun, rămânând tot tipul ascuns. Nu-și 
putea permite să fie văzut - dacă l-ar fi zărit domnul Pullman 
sau polițistul, totul s-ar fi terminat și l-ar fi trimis la plimbare; 
sau, mai rău chiar, ar fi putut să-l împuște din greșeală. Trebuia 
să fie foarte, foarte atent. 

In acea clipă, nu i se părea câtuși de puţin ciudat să se 
gândească la tot ce făcuseră soţii Gilbert pentru el - îi dăduseră 
un salariu de două ori mai mare decât primeau angajaţii din alte 
sere, îi acoperiseră costul studiilor, ba chiar îl mai ajutau din 
când în când și cu chiria, dacă începutul lunii îl găsea cu 

buzunarele goale. Știa că Lily Gilbert nu aștepta asta, dar într-o 
bună zi avea să-i plătească înapoi până la ultimul ban. Măcar 
atâta putea face. 

Simţi un fior tainic în clipa în care își dădu seama că se afla în 
perimetrul serelor și că, cel puţin până acum, nu îl văzuse 
nimeni... nimeni nu îl reperase, se corectă în gând. Frate, ce bun 
era! Poate ar fi fost mai bine să lase facultatea și să se duc la 
CIA. 

(J 

Ultima oară când se simțise așa - de parcă ar fi apăsat un 
buton cineva care-i dezactivase creierul -, Marty Pullman 
stătuse pe cimentul rece din parcare, privindu-și soția moartă. 

Multe dintre emoţiile care îl încercaseră în acea noapte se 
luptau acum ca să reiasă la suprafaţă - neîncredere, furie, șoc 
și, în cele din urmă, o tristeţe dincolo de cuvinte. Jack avusese 
dreptate să facă paralela aia stupidă cu Elvis; Marty își simţea 
lumea prăbușindu-se și nu știa cum s-o ţină în loc. Cum poţi să-ți 
mai revii după ce afli că un om pe care l-ai venerat, pe care l-ai 
idolatrizat fiindcă-l credeai cu mult mai bun decât ai fi sperat tu 
vreodată să fii, fusese, de fapt, la fel de imperfect ca și tine? Ba 
poate chiar mai mult, își zise Marty, dacă priveai cifrele. O parte 
ridicolă a minţii lui, care căuta cu disperare o schimbare de 
subiect, încercase să calculeze câţi oameni ucisese Morey în toți 
anii în care lua masa cu ginerele lui, polițistul, în fiecare 
duminică. Și tocmai când în sufletul lui începuse să se insinueze 
sentimentul de revoltă, de trădare, Marty fu cât pe-aci să 
izbucnească în râs. Era oare o diferenţă chiar atât de mare între 
a omori naziști și a-l omori pe omul care ţi-a ucis soția? 

„Nu-i de mirare că l-ai iubit atât de mult. Eraţi la fel.” 

Jack nu mai scoase niciun cuvânt de câteva minute, poate ca 
să-i dea timp lui Marty să înţeleagă pe deplin ceea ce tocmai îi 
spusese, poate așteptând întrebarea pe care acesta aproape că 
se temea să i-o pună. Așadar, Rose Kleber îl împușcase la rândul 
ei pe omul căzut în spatele biroului de recepţie, după care îi 
întinsese arma lui Jack. 

„Ce ai făcut, Jack? Ce mama dracului ai făcut?” 

Jack scoase un chicot de om beat și Marty își dădu seama că 
rostise întrebarea cu voce tare. 

— Sincer, am vomitat. Am borât peste dușumea, peste armă 
și peste mâna băbuţei. Frate, ce s-a mai enervat! Deși, nu atât 

de mult ca tata. Îmi spunea întruna să-l împușc. „Împușcă-l pe 
nenorocitul de nazist!”, exact astea au fost cuvintele. A fost 
pentru prima oară când am început să înțeleg ce se petrecea. 
Poate că, dacă l-aș fi găsit într-o uniformă de SS, torturând pe 
cineva, aș fi fost în stare s-o fac. Cred că nu voi ști niciodată. 
Numai că, vezi tu, eu n-am văzut niciun nazist. Am văzut doar 
un bătrân mort, într-o baltă de sânge. 

— Nu l-ai împușcat. 

— Dumnezeule, Marty, normal că nu! Ce fel de om crezi tu că 
sunt? 

— Nu știu, Jack. Mă iei mereu prin surprindere. 

— Toată familia noastră e o surpriză, nu crezi? rosti cu 
amărăciune Jack. In orice caz, în drum spre casă, tata mi-a 
povestit ce făcuseră în toţi acești ani. Mi-a povestit o grămadă 
de lucruri despre Auschwitz pe care mi-aș dori să nu le fi auzit și 
mi-a spus că era datoria mea de fiu moștenirea lui pentru mine, 
pentru Dumnezeu! - și că, dacă murea înainte să apuce să 
termine „treaba”, trebuia s-o termin eu în locul lui. 

— Și tu ce-ai spus? 

Jack îl privi pe deasupra paharului. 

— l-am spus că nu voiam să mai fiu fiul lui, că nu voiam să 
mai fiu nici măcar evreu. Și am făcut tot ce mi-a stat în putinţă 
ca să fiu sigur de asta. 

Marty dădu încet din cap, amintindu-și de poza de la prima 
împărtășanie, apoi de fotografia de la nuntă. Retragerea bruscă 
a lui Jack din familie începea să capete sens, la fel ca toate 
gesturile și acţiunile lui pe care Lily le numise palme peste faţă. 

— Ar fi trebuit să-i spui lui Lily, Jack. 

Jack zâmbi și bău din pahar în același timp. 

— E o sabie cu două tăișuri asta. Cu trei, de fapt. La dracu’, 
din câte știu eu, poate că era și ea implicată... 

— Dumnezeule, Jack, cum poţi să gândești măcar asta? 

Jack îl privi cu gura căscată. 

— Știu și eu, Marty? Poate fiindcă nici despre tatăl meu n-aș fi 
gândit-o niciodată, și poftim! N-am crezut-o niciodată pe mama 
în stare de așa ceva, dar a trebuit să mă întreb: cum naiba poţi 
trăi lângă cineva timp de cincizeci de ani fără să ai habar de o 
poveste de genul ăsta? Și ori că s-a implicat, ori că știa doar... 
Ridică din umeri, neputincios. N-am putut s-o întreb. N-am vrut 
să știu. Şi dacă, printr-o minune, ar fi fost tot atât de păcălită de 

el ca și mine, poţi fi sigur că nu m-ar fi lăsat inima să-i spun care 
era realitatea. Așa că am stat departe de amândoi, fără să spun 
nimic, întrebându-mă în fiecare moment dacă nu cumva tata era 
plecat să omoare pe cineva în timp ce eu stăteam cu mâinile în 
sân, repetându-mi tâmpenii ca să mă pot privi în oglindă, de 
genul: „Ei, nu te mai frământa atâta, Jack! Au fost niște naziști 
care probabil că și-au meritat soarta”, încercând să-mi dau 
seama dacă aș mai fi putut trăi dacă-mi denunțam tatăl şi-mi 
distrugeam mama sau dacă mai puteam trăi fără s-o fac... 
Isuse! Trase aer în piept, apoi sorbi din pahar. Un lucru pot să-ţi 
spun însă: alcoolul mi-a fost de ajutor. 

De cealaltă parte a ușii zăvorâte care dădea spre magazia de 
ghivece, Lily, sprijinită de lemnul ros de vreme, asculta, cu ochii 
închiși, cu fața desfigurată de durere. 

— Blestemat fii, Morey Gilbert! șopti ea, apoi se răsuci pe 
călcâie și plecă. 

— Ar fi trebuit să vii să vorbeşti cu Hannah și cu mine, spunea 
Marty. 

— Glumești? Nu puteam nici să mă apropii de Hannah. M-ar fi 
făcut să-i spun totul în numai trei secunde, știi bine doar. Și ar fi 
distrus-o, Marty, să afle așa ceva despre tatăl ei. Îl adora pur și 
simplu. 

— Aproape la fel de mult ca tine, zise Marty, lăsându-se pe 
spătarul scaunului, privindu-l pe Jack, beţivul, caraghiosul, 
nerecunoscătorul, iresponsabilul, oaia neagră care sacrificase 
totul ca să-i scutească de durere pe cei pe care-i iubea. In 
sufletul lui, Marty plângea pentru el, încercând să-și dea seama 
ce era de făcut acum. Ai spus că ucigașul nu te mai vrea decât 
pe tine, Jack. De unde știi asta? 

— Oh, da, asta... Am bănuit, dar nu eram sută la sută sigur 
până când nu a tras în mine. Tata și ceilalți au făcut multe 
drumuri, au omorât mulţi oameni - era foarte mândru de asta -, 
dar eu am fost cu ei o singură dată. 

— La cabana de pescuit din Brainerd. 

— Exact. Era un balcon mare, chiar deasupra recepţiei. 
Ultimul lucru pe care mi-l amintesc e cum mă trăgea tata de 
braț, cum ţipau toţi la mine. Am ridicat privirea și am văzut o 
umbră mișcându-se în spatele panoului mare, de lemn. Cineva 
ne-a văzut, Marty. Și știi vorba aia - după faptă, și răsplată. 


Marty închise ochii preţ de câteva clipe și făcu un efort să își 
stăpânească toate emoţiile, așa cum făcea pe vremuri, când era 
în serviciu. Mai târziu, după ce aveau să prindă criminalul și Jack 
avea să fie în siguranţă, putea să-și amintească tot ce auzise 
aici în această seară și să se lase pradă reacţiilor, însă în clipa 
asta nu-și putea permite luxul de a avea sentimente. Fu surprins 
oarecum să constate că îi reuși atât de repede și atât de bine. 
Poate că Jack avusese dreptate și în privința asta. Odată ce-ai 
fost polițist, polițist rămâi. 

— Ascultă, Jack, uite cum o să facem! 

Scoase telefonul mobil și începu să caute numărul lui Gino 
Rolseth. 

— O să-i chemăm încoace pe Magozzi și pe Rolseth și o să le 
spui și lor tot ce mi-ai spus mie, ca să poată să-și facă meseria și 
să-l prindă pe individul ăsta, fiindcă n-o să mă mișc de lângă 
tine până nu-l văd băgat după gratii și îţi mărturisesc că nu-mi 
place să mă știu în zona de ţintă. 

— Nu? făcu Jack, încercând să ridice din sprâncene. Credeam 
că vrei să te sinucizi. 

— Da, ei uite că lucrurile se mai schimbă, Jack. Doamne, cât 
se mai schimbă! 

Când Gino răspunse, Marty îi spuse unde erau, îi spuse că Jack 
era gata să vorbească și că s-ar putea să aibă o pistă pentru ei. 
In clipa în care închise, se auzi bubuitul asurzitor al unui trăsnet 
extrem de aproape, care-l făcu pe Marty să sară în picioare, apoi 
ploaia și vântul loviră cu ură, izbindu-se de acoperiș, bubuind în 
ușă. Când se deschise și se izbi de perete, Marty se răsuci pe 
călcâie, cu revolverul în mână, îndreptat spre intrare. 

Jeff Montgomery stătea în prag, ud până la piele, cu ochii 
albaștri măriţi, cu ploaia biciuind totul în jurul lui. 

Jack îl privi prin ceaţă pe bietul băiat, convins că de data asta 
avea să leșine. Ultima oară când îi văzuse ochii atât de mari 
fusese în noaptea în care el, Jack, îndreptase arma asupra lui, în 
magazia de unelte. „Prea multe arme în familia asta”, își zise. 

— Pe toți dracii, Jeff! îi strigă Marty. Ti-am spus să nu mai vii 
aici în seara asta! 

Marty era furios, dar puștiul arăta jalnic, ca un șobolan pescuit 
din canal, și fostul poliţist se înmuie o idee. 

— Of, pentru Dumnezeu, intră odată! L-ai văzut pe Becker? 

— A... da, domnule? 

Jeff făcu un pas înăuntru, însă privirea nu i se dezlipea de 
revolverul pe care Marty îl îndesă la centura pantalonilor, 
trăgându-și apoi cămașa peste el. 

— Ei bine, spune-i să intre, până nu-l ia apa. 

— Mă tem că nu pot face asta, domnule Pullman, spuse Jeff, 
făcând încă un pas înăuntru și închizând ușa în urma lui. 

Scoase apoi o armă de sub pelerina neagră și o îndreptă spre 
pieptul lui Marty. 


e Capitolul 39 


La primărie, mult anticipata furtună își anunţa sosirea. 
Tunetul se auzea la mică distanţă și fulgerele ca niște furci de 
drac împungeau pământul, când dintr-un nor umflat și negru, 
când dintr-altul, asemenea unor copii care sparg baloane de 
săpun. Câteva minute mai târziu, picături grele de ploaie 
începură să bată în ferestrele Departamentului Omucideri. 

După o oră de discuţii telefonice, nu reușiseră încă să-l 
găsească pe bărbatul din Montana. Nici direcţia rutieră din 
Minneapolis, nici cea din Vegas nu reușiseră să identifice 
numărul de înmatriculare, iar Gino tăiase în zadar de pe listă 
jumătate din parcurile de rulote din zonă. Începea să-i fie din ce 
în ce mai simpatic băiatul ăsta din Montana, mai ales fiindcă nu 
reușea să dea de el. Se ridică de la birou, se întinse și începu să 
se plimbe de colo-colo prin birou, în vreme ce Magozzi termina 
ultimul telefon. 

Rareori se întâmpla ca televizorul micuţ, cocoțat pe un fișet, 
să fie pornit. Chiar și cu sonorul pe mut, imaginile în continuă 
schimbare îţi distrăgeau atenţia și, după părerea lui Malcherson, 
îți furau minţile. 

Nu că avea nevoie de vreun ajutor suplimentar pentru asta, își 
zise Gino, apăsând butonul de pornire. Deja își simţea creierii 
terci. În plus, dacă se îndrepta o tornadă spre ei, ar fi trebuit să 
știe din timp, ca să se ferească din calea geamurilor sparte. 
Apăsă pe mut însă, în câteva secunde, privirile tutor celor din 
birou fură oricum aţintite asupra ecranului, urmărind o 
prezentatoare meteo foarte sprinţară de la Channel Ten, 
dansând în jurul unei hărți generate pe computer. Tornade mici, 
create prin efecte de animaţie, se învârteau pretutindeni. 

Langer acoperi receptorul telefonului cu mâna. 

— Vine ceva spre noi? 

Gino trecu prin toate canalele și pe toate nu găsi decât știri 
despre vreme. 

— Armaghedonul, dacă e să te iei după harta asta. 

Se apropie și citi cu ochii mijiţi banda roșie care se târa în 
partea de jos a ecranului, pe care erau înșirate mai multe 
avertismente. 

— A lovit deja în Morris, Cyrus, se îndreaptă spre Saint Peter... 
nimic aici, deocamdată. 

Lăsă televizorul pornit și se duse înapoi la biroul lui să o sune 
pe Angela, ca să fie sigur că era atentă la vreme și ca să-i 
explice unde era pivnița, în caz că nevastă-sa uitase. 

— Sub scări! Ținte minte, în caz că trebuie să cobori acolo. 

— Nu e loc, Gino. Mama și tata sunt deja acolo. 

Gino privi pe fereastră. Incepuse să plouă cu simț de 
răspundere acum și, sigur, erau multe fulgere și tunete, dar cam 
atât. 

— Deja? 

Au coborât de la primul tunet. Au luat și-o sticlă de votcă cu 
ei. 

— Of, frate! 

Când termină convorbirea cu Angela, îl văzu pe Magozzi 
punând și el telefonul în furcă. 

— Nu-mi spune că ai și trimis-o pe Angela în pivniţă. 

Gino scutură din cap. 

— S-au băgat socrii acolo, sub scări, și se îmbată. Și 
Dumnezeu știe ce altceva mai fac. Poate că-i mai bine pentru 
copii să vadă o tornadă decât cine știe ce alte minunăţii. 

Magozzi privi pe fereastră. 

— Ne-a lovit deja? 

— Nu! Dar au trăit prea mult timp în Arizona. Acolo nu există 
fenomene meteo. De niciun fel. Cred că au uitat cum e. Am 
reușit în sfârșit să dau de puștiul din Brainerd, care s-a dus în 
Germania. Thomas Haczynski. „Spuneţi-mi Tommy, domnule.” 
Cel mai politicos băiat cu care-am discutat vreodată, cu 
excepţia ălora doi care lucrează la sere. Să știi că-i cel mai bun 
lucru pe care pot să-l spun despre cazul acesta - măcar am 
întâlnit niște puști cu bun-simţ. Îmi dă speranţe pentru omenire. 
Dar a fost trist. E încă destul de afectat. Când i-am spus că s-ar 
putea să știm cine l-a omorât pe taică-său a zis: „Vă mulţumesc 
frumos că m-aţi sunat să-mi spuneţi”, apoi a izbucnit în plâns. A 
trebuit să-i dea telefonul lui unchiu-său. 

— Și el ce-a zis? 

— Habar n-am. Ceva în germană, cred. Crede-mă, nu pot să 
sufăr convorbirile peste ocean. E îngrozitoare întârzierea aia și 
oamenii ajung să vorbească unul peste celălalt. 

Magozzi oftă trist. 

— Bun, deci arma despre care Jack a zis că era a lui taică-său 
l-a omorât anul trecut pe proprietarul pensiunii din Brainerd, 
presupus nazist. 

— Da. 

— Dar nevasta nazistului s-a sinucis, unul din băieți a murit 
într-un accident de mașină, iar cu celălalt ai vorbit tu adineauri 
și e undeva în Germania. 

— În München. 

— La dracu'! 

Gino aruncă frustrat un creion pe birou. 

— Ceea ce înseamnă că nu ne mai rămâne decât tipul din 
Montana, pe care prietenii noștri Morey, Rose și Ben n-au reușit 
să-l omoare. Și știi ceva? Mie mi se pare cel mai potrivit. Mi se 
pare mult mai probabil ca un om, după ce-a încasat un glonţ în 
picior, să-și dea seama că cineva nu glumește și să se hotărască 
să contraatace fără să aștepte să mai încerce încă o dată. În 
plus, tipul din Montana și fiu-său sunt supraviețuitori. Dacă 
există un profil pentru oamenii de genul ăsta, probabil că se 
potrivește perfect. 

— Imi pare rău, băieţi, zise Langer din cealaltă parte a 
camerei, legănând receptorul înainte să-l pună la loc în priză. 

— Supraviețuitorii din Montana pică. Campingul Vesel-și- 
Norocos din Vegas le-a identificat rulota și băieţii zic că e la ei 
de vreo două săptămâni. l-am întrebat despre proprietari, iar 
managerul mi-a spus că se uita la ei chiar în timp ce vorbeam și 
că deja le-a verificat actele. Zicea că, din câte știe el, nu au iești 
nici măcar o dată din parc - stau acolo toată ziua și beau bere. 

— Nici noi nu ajungem nicăieri, spuse Peterson. Se întorcea 
de la mașina de fax. Aruncă o hărtie pe biroul lui Magozzi. Astea 
sunt toate crimele din ultimii zece ani. Cel puţin cele trecute pe 
spatele fotografiilor din casa lui Ben Schuler. Dacă vreuna dintre 
rudele victimelor a venit după Morey Gilbert și ai lui, a făcut-o în 
scaun cu rotile și cu mască de oxigen. Majoritatea au peste 
șaptezeci de ani, jumătate au murit sau sunt în convalescenţă 
după bypass-uri sau chimioterapie sau alte coșmaruri de genul 
ăsta. Frate, al dracului de urâtă e bătrânețea! Cei câțiva care ar 


270 


fi putut fi cât de cât capabili să plănuiască și să pună în acţiune 
o serie de crime au alibiuri incontestabile pentru zilele în care au 
fost uciși Gilbert, Rose Kleber și Ben Schuler. 

Gino privi spre biroul lui McLaren. Părul roșcovan al tânărului 
detectiv stătea drept ca o perie de la cât și-l ciufulise cu mâna. 
Bărbatul vorbea foarte precipitat la telefon. 

— S-ar părea că McLaren a găsit ceva. 

— Nu, vorbește cu agentul lui de bursă. Am terminat toate 
crimele, dacă nu cumva vrei să mergem cu încă zece ani în 
urmă. 

— Dumnezeule, nu! 

Magozzi se trânti înapoi în scaun și își masă baza nasului. 

— Deja am pierdut aproape toată ziua. Imi pare rău, băieţi. Se 
pare că v-am condus pe un drum greșit. 

— A fost o idee bună să cercetăm familiile, spuse Gino. Și nu 
se poate spune că aveam vreo altă pistă. Intrebarea este ce 
facem acum? Tocmai am rămas fără suspecți. 

Peterson le întinse o mapă groasă cu dosare. 

— Poftim faxul de la șeriful din Brainerd. Poate avem noroc cu 
asta. 

Gino aruncă mapa la o parte. 

— Slabe șanse. Unicul supraviețuitor al acelei familii e în 
Germania. Doar ce-am vorbit cu el acum câteva minute. 

Peterson dădu din mâini, dezamăgit. 

— Și acum? 

Magozzi se uită la el cu ochi împăienjeniţi. Peterson era 
frustrat. Toţi erau. Frustrați, obosiţi și flămânzi, își dădu seama, 
ascultându-și stomacul ghiorăind. Era suficient pentru acea zi. 
Urmăriseră fiecare pistă, fiecare teorie, le eliminaseră pe toate 
și, în clipa de faţă, nu părea să mai existe nicio portiță. Dar să 
admită asta ar fi însemnat să recunoască faptul că tot ce mai 
puteau face acum era să stea cu mâinile în sân și să aștepte ca 
ucigașul să lovească din nou, iar ăsta era cel mai cumplit 
coșmar al oricărui detectiv când soluţionarea cazului depindea 
de apariţia unui nou cadavru. Jack Gilbert părea să fie 
următoarea ţintă și îl puseseră sub protecţie, dar dacă nu era el 
singurul vizat? Dacă ucigașul sărea peste Jack și trecea la 
următoarea victimă de pe listă? Tot ce mai puteau spera în acea 
clipă era ca secretul lui Jack Gilbert, indiferent care ar fi fost, să 

îi poată conduce spre un suspect viabil. Și totul depindea de 
puterea de convingere a lui Marty. 

La biroul lui, McLaren trânti telefonul în furcă. 

— Știţi ce a făcut dobitocul ăla? S-a apucat să-mi cumpere nu 
știu ce acţiuni nenorocite prin Uruguay. L-am concediat. Ei, ce- 
aţi găsit? 

— Absolut nimic, spuse Gino cu cea mai nefericită mutră din 
lume. Am epuizat toate pistele. 

— Păi, şi-n cazul ăsta ce facem? Îl așteptăm pe criminal să 
mai încerce o dată să-l omoare pe Jack Gilbert? 

— Gilbert e sub pază, spuse Magozzi. Am vorbit cu Becker 
acum câteva minute. Îl ţine sub supraveghere pe Jack și se pare 
că o să se mute cu toții la un hotel în seara asta, chestie care o 
să-i ușureze considerabil treaba lui Becker. Pe mine mă 
îngrijorează mai mult perspectiva ca ucigașul să treacă la o altă 
țintă, pe care n-o știm încă. 

Telefonul lui Gino îi țârâi în buzunar. 

— Asta trebuie să fie Angela și eu am șters-o de-aici. E 
singură acasă cu doi copii și cu doi părinţi ametțiţi și se apropie 
furtuna. 

Răspunse în timp ce se îndrepta spre ușă, cu celularul lipit de 
ureche, dar se opri după două secunde și se răsuci pe călcâie, 
cu un deget ridicat, încă ascultând. 

In timp ce aștepta, Magozzi începu să dea plictisit paginile 
faxului primit din Brainerd. Erau pe puţin două sute de pagini de 
rapoarte de anchetă, rezultate de autopsie, interviuri, articole 
din ziare... 

— Ești cel mai tare, Marty! spuse Gino în telefon, apoi închise 
și se uită la Magozzi cu un ditamai rânjetul pe toată faţa. 

— Marty a reușit. L-a convins pe Jack să vorbească. Sunt în 
biroul de la sere și Marty zice că, dacă reușim să ajungem acolo 
înainte ca Jack să se trezească din beţie sau să leșine, o să ne 
spună o poveste interesantă, care ne-ar putea îndrepta în 
direcția cea bună. 

— Slavă Domnului! zise Peterson. Vreţi să venim și noi? 

Gino scutură din cap în semn că nu. 

— Dar staţi lângă telefoane, în caz că aflăm ceva și trebuie să 
intervenim numaidecât. 

Apăsă tasta rapidă pentru numărul Angelei ca să-i spună să 
nu-l aștepte și, în timp ce suna, îl privi încruntat pe Magozzi. Ar 

fi trebuit să sară în sus, să fi ieșit deja pe ușă, în schimb 
partenerul lui stătea aplecat peste birou, cu privirea fixată pe 
ceva. 

— Hei, Leo! Ai auzit ce-am zis? 

Magozzi ridică o mână fără să-și mute privirea, luă o hârtie de 
pe birou și o privi încremenit. Era un pasaj din necrologul unui 
ziar din Brainerd, în care era prezentată fotografia recent 
decedatului William Haczynski, proprietarul pensiunii Sandy 
Shores, alături de fiul său, Thomas. Bătrânul și puștiul blond, 
frumușel, se ţineau pe după umăr. Zâmbeau și aveau fiecare 
câte o pușcă-n mână. 

Magozzi nu se uita la fotografie decât de câteva secunde, dar 
avea senzaţia că trecuseră ore. Se mai uită o dată la fiul 
bătrânului, la ochii deschişi și la chipul inocent al băiatului pe 
care îl cunoștea sub numele de Jeff Montgomery. 

— Dumnezeule mare, Gino! Thomas Haczynski nu e în 
Germania. 

În câteva secunde, erau toţi în jurul lui Magozzi, privind 
fotografia. Gino îl văzu pe Montgomery și zise: 

— Afurisitul ăsta mic! înainte să-și dea seama că încă mai 
avea telefonul în mână și pe Angela la celălalt capăt al firului. 

Plecă de lângă birou și începu să vorbească precipitat, cu 
voce joasă. Apoi închise telefonul. 

Langer, Peterson și McLaren se uitau cu toţii la fotografie, 
încruntându-se. 

— Nu înţeleg, zise McLaren. De unde știi că nu-i în Germania? 

Magozzi împunse fotografia cu un deget. 

— Puștiul ăsta își spune Jeff Montgomery. Lucrează la sere. 
Lily Gilbert îl tratează ca pe nepotul ei și Morey îl plătea taxele 
la universitate. 

Langer scoase un șuierat. 

— Și e fiul omului pe care Morey Gilbert l-a omorât anul 
trecut? 

— Așa se pare. 

McLaren se cutremură, străbătut de-un fior. 

— El trebuie să fie. Doamne, ce groaznic! Morey îi plătea 
școala în timp ce jigodia își făcea planurile cum să-i omoare și 
pe el, și pe ceilalți. O adevărată mașină de ucis. 

— Îmi închipui că a avut un profesor bun, zise încet Langer. 


— La dracu'! zise Gino. Dar am vorbit cu el în după-amiaza 
asta. Și era o legătură peste ocean, pot să bag mâna-n foc. Doar 
am auzit întârzierea... _ 

— Poate că îl acoperă cineva în Germania. In orice caz, nu 
asta contează acum, zise Magozzi, precipitat. Trebuie să 
acţionăm imediat. Gino, sună-l înapoi pe Marty și pune-l în temă, 
apoi fă la fel cu Becker. 

— Îl sun eu pe Becker, se oferi Peterson, îndreptându-se 
grăbit spre birou în timp ce Gino apăsă frenetic tastele 
telefonului. 

Magozzi se întoarse sper Langer și McLaren. 

— Puștiul nu poate fi decât în două locuri: acasă la el sau la 
sere. Trebuie să le acoperim pe amândouă simultan. Voi doi, 
organizaţi o echipă și mergeţi la apartament. Și nu vă sfiiți să 
cereti întăriri. Ceva-mi spune că puştiul n-o să se lase ușor. 

— S-a făcut. 

Gino apăsa furios tastele, ascultând, apoi apăsând din nou. 

— La dracu’! Marty nu răspunde la telefon. 

Magozzi se mișca repede. Își verifică revolverul de 9 mm, îl 
puse în toc și-și prinse cătușele la centură. 

— Încearcă la sere, pe telefonul lui Lily, pe telefonul lui Jack. 
Avem numărul de mobil al lui Jack? 

— Dispecera nu dă de Becker, strigă Peterson, cu vocea 
încordată. 

Toţi cei din încăpere îngheţară. Becker, ca toţi ofițerii de 
patrulă, avea o staţie în unitate și încă una la umăr și, când un 
ofițer nu răspundea, însemna aproape întotdeauna că e la 
pământ. 

Două clipe mai târziu, Gino și Magozzi dispăruseră pe ușă. 
Pașii le răsunau pe gresie, umplând coridorul cu sunetul panicii. 

e Capitolul 40 


Marty stătea chiar în faţa lui Jeff Montgomery, cu revolverul 
de 9 mm al puștiului îndreptat spre piept, înțelegând dintr-odată 
totul, dar refuzând să accepte. 

In decurs de o oră aflase că bătrânul și mult iubitul Morey 
Gilbert fusese un călău, cum se părea acum că era și puștiul 
ăsta cu mutră nevinovată și ochii albaștri și limpezi. Adevărata 
întrebare era de ce ar fi fost chiar atât de surprins. 

Prea mulţi ani la Narcotice, își zise, unde drogaţii arătau a 
drogaţi, dealerii de pe străzi arătau a dealeri, unde fiecare arăta 
exact a ceea ce era. Exista un fel de siguranță perversă în acel 
segment de lume, în care știai că totul este ce pare a fi, și 
tocmai pentru această siguranţă o alesese Marty. Aici însă, în 
lumea reală, aproape toţi aveau o deghizare. Știuse lucrul ăsta 
în copilărie, desigur; îl învățase de la taică-său; dar îl uitase. 

Nimic din toate astea nu conta însă acum și gândul lui Marty 
porni în ameţitoare viteză pe cărarea ce o cunoștea atât de 
bine. De ce și cum, și motivele pentru care cineva ţinea în mână 
o armă erau total irelevante atunci când un poliţist se trezea de 
cealaltă parte a ţevii; tot ce conta era ce avea să se întâmple în 
continuare. 

Era prea aproape de puști și în același timp prea departe. 
Prea aproape ca să se ferească de glonţ, prea departe ca să-i 
poată smulge arma din mână. Să vorbească, asta era singura lui 
șansă. 

— Ce faci, Jeff? 

— Îmi pun afacerile în ordine, domnule Pullman. 

Nu-și mai termina propoziţiile în semn de întrebare, observă 
Marty, încercând să-și alunge din minte gândul că se învârtea 
într-un cerc prestabilit, care avea să se deschidă în orice clipă și 
să-l arunce într-o direcţie pe care nu și-o imaginase. Părea ironic 
că ultima lui încercare veritabilă de sinucidere fusese întreruptă 
de Jeff Montgomery, care venise să-i spună că Morey era mort, 
și că acum același puști care fără să vrea îi salvase viaţa ţinea o 
armă aţintită asupra lui. 

— Și despre ce afaceri e vorba? întrebă Marty, încercând să 
rămână calm. 

Fu oarecum surprins când Jeff îi zâmbi. 

— Cred că aţi fost un poliţist excelent, domnule Pullman. 
„Distrage-i atenţia adversarului în momentul în care te afli în 
dezavantaj. Pornește o conversație, fă-l să se gândească la 
altceva...” Este exact textul din manual. 

— Nu din vreunul pe care să-l fi citit eu. 

— Vă rog să vă întoarceţi, domnule Pullman. Apoi ridicaţi-vă 
cămașa cu mâna dreaptă și scoateţi revolverului de la curea cu 
stânga. Folosiţi doar două degete, apoi întoarceţi-vă la loc și 
aruncaţi arma spre mine. Spre dreapta, v-aș ruga. 

— Ai de gând să mă împuști pe la spate, Jeff? 

— In niciun caz, domnule. N-aș face asta. Nu ar fi onorabil. 

Cel mai ciudat era că Marty îl credea. Totuși, nu se mișcă preţ 
de câteva clipe, ușor îngrijorat de politeţea acestui tânăr ciudat. 

Se întoarse pe jumătate și se uită la Jack, care stătea pe 
canapea, aplecat în faţă, legănându-se puţin, strângându-și 
genunchii cu mâinile. Cei mai cumpliţi erau ochii - nu erau 
speriaţi; doar mari și triști și cerându-și parcă iertare când se 
întâlniră cu ai lui Marty. 

Marty îi făcu cu ochiul, apoi își ridică încet cămașa și scoase 
arma cu două degete, exact cum îi spusese Jeff, apoi se întoarse 
din nou cu faţa spre el. 

— Nu vrei să-ţi arunc arma până nu-i pun piedica, Jeff. 

— Aţi tras piedica înainte să băgaţi revolverul în pantaloni, 
domnule Pullman. Vă rog să nu mă luaţi de prost. 

La dracu', puștiul era stăpân pe situaţie. Marty rămase totuși 
cu arma în mână, gândindu-se cât era de grea atunci când o 
țineai numai cu două degete. Mintea îi alerga atât de repede 
încât gândurile i se încălecau, în încercarea disperată de a-și 
analiza opțiunile. 

Nu renunţi la armă. Punct. Ceea ce însemna că avea doar 
două variante. Să arunce arma și să folosească momentul acela 
de ușor dezechilibru, când Jeff se apleca să o ridice, ca să sară 
asupra lui; sau să se aplece ușor, ca și când ar fi avut de gând 
să coopereze, dar să împingă revolverul înspre Jack, apoi să se 
ridice brusc și să-l pocnească pe puști. Jack, după cum singur 
spusese, era un bun trăgător. Și dacă era rapid, ar fi putut 
profita de moment. Pe de altă parte însă, Jack turnase prea mult 

alcool în el, iar timpul lui de reacţie era probabil undeva aproape 
de zero. 

— Arma, domnule Pullman. 

Marty se uită la puștiul lângă care muncise cot la cot în 
ultimele trei zile, puștiul care plânsese la înmormântarea lui 
Morey, după ce îl împușcase în cap. 

— Nu pot face asta, fiule. 

— Vă înţeleg și vă respect alegerea, domnule, spuse Jeff, dar 
își reglă ţinta și degetul i se strânse în jurul trăgaciului. Dar, 
dacă nu îmi daţi arma, voi fi nevoit să vă împușc. 

— Tot o să mă împuști, fie că-ţi ușurez situaţia, fie că nu, 
spuse Marty. 

— Nu, domnule Pullman, n-o să vă împușc. Nici măcar nu 
știam că sunteţi aici până în clipa în care am intrat pe ușă. Nu 
am nimic cu dumneavoastră și nu vreau să vă împușc. Dar o voi 
face dacă va fi nevoie. 

— Așadar, tu erai pe balcon în Brainerd, nu? zise Jack de pe 
canapea, de parcă ar fi făcut conversaţie. 

Marty îl auzi cum își umple din nou paharul din sticlă. 

„Jack, ce mama dracului faci?” Insă privirea lui Jeff sclipise, 
doar o idee. Jack îl luase prin surprindere, așa cum lua pe toată 
lumea. 

— Poftim? întrebă Jeff, fără să-l scape din ochi pe Marty, cu 
degetul încă strâns pe trăgaci. 

— Brainerd. Cabana de pescuit. Erai în balcon, ai văzut ce s-a 
întâmplat. Ne-ai văzut. Deci, cine era omul de la recepţie? Taică- 
tău? 

Privirea lui Jeff se mută preţ de-o fracțiune de secundă spre 
Jack și Marty se încordă, simțind primul licăr de speranţă din 
clipa în care Jeff scosese arma de sub pelerină. 

„Vorbește în continuare, Jack”, îi transmise într-un mesaj 
mintal, care era de altfel absolut inutil, fiindcă vorbele erau 
meseria lui Jack. Distragerea atenţiei, convingerea, zăpăcirea 
interlocutorului astea erau punctele forte ale unui avocat și era 
acum rândul lui Jack să facă ceea ce știa mai bine. Dar, 
Dumnezeule, era totuși un act de curaj. Întoarse capul doar o 
idee și îl privi pe Jack cu coada ochiului. Cu treizeci de secunde 
în urmă era la numai un pas de comă alcoolică; acum dansa cu 
paharul, jucând rolul de bețiv. 

— Deși, dacă mă gândesc, era cam bătrân ca să-ți fie tată. 
Bunicul? 

— Era tatăl meu, zise Jeff cu vocea rece ca gheața. Domnule 
Pullman, aruncaţi arma acum sau... 

— Nasol. Cred c-a fost cumplit să crești cu un tată nazist. 
Dumnezeule, și eu care credeam că mie mi-a fost greu. Puștiule, 
să știi că te compătimesc. 

Revolverul tremură aproape imperceptibil în mâna lui Jeff și 
sângele începu să-i coloreze fața. 

„Prea rapid”, își zise Marty, intervenind. 

— Dacă ai văzut tot ce s-a întâmplat la Brainerd, Jeff, știi că 
Jack nu l-a împușcat pe tatăl tău. 

Zâmbetul lui Jeff nu exprima nici cea mai mică umbră de 
umor. 

— Vă așteptați să vă spună altceva? Am ieșit din camera mea 
când am auzit împușcăturile. Arma era în mâna lui Jack. 

— Dar nu a apăsat trăgaciul, Jeff! insistă Marty. Ceilalţi l-au 
împușcat pe tatăl tău. Au încercat să-l convingă și pe Jack să 
tragă, după ce era deja mort, dar el n-a făcut-o. N-a putut. 

Jeff îl privi pe Marty cu ochii mijiţi. 

— Era acolo! 

— Cu siguranţă eram acolo, bolborosi jack de pe canapea, și 
vrei să știi de ce? Fiindcă taică-meu încerca să mă convingă să-i 
duc la capăt afacerea, la fel cum o termini tu acum pe a tatălui 
tău. Ascultă la mine, puștiule, avem multe în comun... 

— Vă rog să nu mai vorbiţi, domnule Gilbert. 

— Dar ce-aș vrea eu mai mult să știu este cum dracu' ne-ai 
găsit? 

Jeff era încă atent la Marty, încă stăpân pe situaţie, dar Jack 
începuse să-i știrbească puţin concentrarea, deviindu-i de 
câteva ori atenţia de la pistolul din mâna lui Marty. Marty începu 
să-și miște degetul încet, aproape imperceptibil, spre siguranţa 
revolverului. 

— Tatăl dumneavoastră a fost suficient de nesăbuit încât să 
vină cu mașina personală. Am văzut plăcuţa de înmatriculare, 
m-am dat bine pe lângă șerif, am așteptat să deschidă 
programul ca să-i dea unuia o amendă de viteză și-am introdus 
numerele. După ce l-am găsit pe tatăl dumneavoastră și m-am 
angajat aici, nu mi-a mai rămas decât să aștept să apară și 
ceilalţi. Joacă de copil. 

— De ce n-ai spus la poliţie? întrebă Marty, mișcându-și încă 
puţin degetul. 

— În familia mea, ne rezolvăm singuri treburile. 

— lar acum, treaba ta este să-l omori pe Jack. 

— Exact. Ochi pentru ochi. Nu sunt un ucigaș aleatoriu. 
Faptele mele au fost justificate, iar Jack va fi ultimul. Nu trebuie 
să vă omor și pe dumneavoastră, domnule Pullman, și cu 
siguranţă nu vreau. Iniţial, speram să rămân la sere, să o ajut pe 
doamna Gilbert, poate chiar să-mi trăiesc viaţa aici... 

Marty îl auzi pe Jack trăgând cu zgomot aer în piept în spatele 
lui și fu nevoit să facă mari eforturi ca să-și înăbușe orice 
reacție. 

— Dar când v-am văzut pe dumneavoastră, mi-am dat seama 
că va trebui să sacrific acest vis. O să-mi duc misiunea până la 
capăt, apoi o să dispar. Fac bucuros asta ca să vă cruţ viaţa, 
domnule Pullman. Nu trebuie decât să alegeţi să rămâneți în 
viață, dându-mi arma. 

Marty stătea nemișcat, cu privirea neclintită, simțind în sfârșit 
piedica revolverului lângă deget. 

— Dar deja aţi ales, nu-i așa, domnule Pullman? 

— Cred că da, Jeff. 

— La dracu’, Marty! Dă-i nenorocita de armă! urlă Jack, sărind 
de pe canapea, făcându-l pe Marty să tresară. 

În aceeași secundă, piciorul stâng al lui Jeff ţâșni cu o viteză și 
o precizie uluitoare, zburând pistolul din mâna lui Marty. 
Revolverul sări de cealaltă parte a încăperii și ateriză sub 
canapea, lovind peretele din spate cu o bufnitură puternică. 

Marty închise ochii și-i ţinu strânși. Fusese cincisprezece ani 
poliţist și un puști reușise să-l dezarmeze. La dracu' cu tot și 
toate, nu era în stare să salveze pe nimeni! 

e 

Poarta care dădea în parcarea din fața serelor fusese încuiată. 
Când Magozzi și Gino ajunseră în sfârșit la faţa locului, patru 
echipaje de poliţie erau deja aliniate pe alee și încă două soseau 
de pe Lake Street. Fără semnale luminoase sau sonore, slavă 
Domnului! Peterson își făcea bine treaba. 

Viegs se apropie în pas alergător, apărându-și de ploaie 
smocurile implantate cu o pălărie și pălăria cu o glugă de 
plastic. 


— Avem un echipaj înăuntru. Doi băieţi au trecut prin gard ca 
să verifice locul. Nici urmă de Becker. Nu am știut dacă vreți să 
mergem mai departe. Peterson ne-a spus să așteptăm. 

— Staţi puţin, zise Gino. 

Își scoase mobilul și îl feri de ploaia torențială. Formă un 
număr și ascultă. 

— Pullman tot nu răspunde, zise el. 

— Să mergem! spuse Magozzi. Viegs, acoperă perimetrul cu 
toţi oamenii pe care îi ai. Intrăm! 

Magozzi și Gino își lăsară pelerinele în mașină - prea 
restrictive, prea gălăgioase - și începură să înconjoare 
proprietatea, ţinându-se pe lângă gard, îndreptându-se spre 
locul unde se deschideau tufișurile, lângă birou. Tunetele și 
fulgerele le ușurau situaţia - doar un fulger sau două și o 
bubuitură îndepărtată la fiecare câteva minute, dar ploaia era 
deasă și vântul îi izbea cu putere. 

„Te rog! Te rog! imploră Magozzi un Dumnezeu în care nu era 
sigur că încă mai crede; să nu fie aici Montgomery, să fie la el în 
apartament! Dă Doamne să-i pună Langer și McLaren cătușele 
chiar acum și să nu mai existe alte cadavre în războiul ăsta care 
parcă nu se mai termină!” 

Îl găsiră pe Becker în răzorul cu răsaduri, la doar câţiva metri 
de ușa biroului. Era pe spate, cu ochii închiși, cu ploaia 
biciuindu-i chipul proaspăt, cu toată partea stângă a capului 
mustind în sânge. Magozzi nu știa dacă Becker era viu sau mort. 
Apăsă cu putere locul în care ar fi trebuit să simtă carotida 
pulsându-i sub buricul degetelor și simţi un puls care ar fi putut 
fi al lui Becker, dar ar fi putut la fel de bine să fie al lui. 

Gino sări numaidecât în picioare, cu mobilul în mână, 
alergând spre intrarea serei, semnalizând frenetic ofițerilor de 
pe alee cu gesturi pe care le învățase la academie și pe care 
crezuse că le uitase. 

În spatele lui, Magozzi se strecură singur spre ușa biroului. 
Fâșii de lumină se strecurau pe margini. 

e 

Lovitura de picior a lui Jeff Montgomery avusese suficientă 
forță cât să-l împingă pe Marty câțiva pași în spate și să-i rupă 
mâna. Îl atârna acum într-o parte, inutilă, umflată și goală. 

— Regret că a trebuit să fac asta, domnule Pullman. A fost 
singura soluţie la care m-am putut gândi pentru a vă salva viaţa. 

„Dumnezeule!” își zise Marty, clătinând din cap și zâmbind 
neajutorat. Jeff era tot atât de determinat să-i salveze viaţa lui 
Marty pe cât era să i-o curme pe a lui Jack. Avea un simţ al 
onoarei atât de bizar, o percepţie atât de încâlcită a binelui și a 
răului încât, preţ de câteva clipe, Marty nu reuși să înțeleagă. 

Apoi, dintr-odată, înţelese. Și își dădu seama că nu îl avea în 
fața lui numai pe Jeff Montgomery - îi avea în față pe Morey 
Gilbert, pe Rose Kleber, pe Ben Schuler și, cu siguranţă nu în 
ultimul rând, pe Marty Pullman. Pentru prima oară după multă 
vreme se simţi în largul lui. Privea lucrurile direct în față și le 
vedea perfect limpede. 

— Ascultă-mă, Jeff. M-am aflat cândva în situaţia în care ești 
tu acum. Am făcut ce faci și tu. Și îţi spun din experienţă că nu 
este un gest îndreptățit. 

Jeff îi aruncă o privire cinică. 

— Nu înţelegeţi. Nu e același lucru atunci când omori la 
datorie. 

— N-am omorât niciodată pe cineva la datorie. 

Acum sprâncenele lui Jeff se ridicară în semn de interes, la fel 
și ale lui Jack. 

— Ce aţi făcut, mai exact, domnule Pullman? 

Marty trase aer în piept și expiră cu forță, ca și cum cuvintele 
ar fi avut nevoie de ceva pe care să plutească. 

— L-am omorât pe omul care mi-a ucis soţia. 

Gura lui Jack se căscă. Se dădu înapoi, găsi marginea 
canapelei și se așeză ca în transă. 

— Tu l-ai împușcat pe Eddie Starr? șopti el, iar Marty dădu din 
cap, fără să se întoarcă și să-l privească. 

Jeff îi zâmbea prietenos. 

— Atunci, a fost un gest nobil să-l ucideţi, domnule Pullman. 
Trebuia să o faceţi. 

— Am împușcat un om neînarmat în timp ce-și înfigea un ac în 
venă, Jeff! Și nu a fost nimic nobil în asta. Nu a fost dreptate, nu 
m-a făcut să mă simt mai bine. N-a făcut decât să mă 
transforme într-un ucigaș și, pe toți dracii, nu mai pot face nimic 
acum ca să schimb asta. Dar tu ai o șansă pe care eu n-am 
avut-o. Renunţă la ultimul. Alege să nu ucizi. Răsucește-te pe 
călcâie și ieși pe ușă și vei avea asta pentru tot restul vieții. 

Vântul se înteţise afară. Biciuia pereţii construcţiei, zguduia 
ușa din ţăâţâni. 

Jeff îl privea cu ochi compătimitori. 

— Este foarte trist, domnule Pullman. Aţi făcut ceea ce 
trebuia, ceea ce era onorabil, și nici măcar nu vă daţi seama. 

Făcu repede un pas la stânga, ca să aibă ţintă liberă spre 
Jack, și apăsă trăgaciul aproape înainte ca Marty să-și dea 
seama că asta era ocazia pe care o aștepta. Aproape, dar nu 
chiar. 

In milisecunda dinainte ca degetul lui Jeff să apese trăgaciul, 
Marty se aruncă într-o parte, simțind că face ceea ce trebuie, 
simțindu-se bun și dintr-odată pur, fiindcă se punea între glonţ și 
singurul om nevinovat din încăpere. „Uimitoarea Gorilă 
Zburătoare”, își zise zâmbind, simțind glonțul pătrunzându-i în 
partea inferioară a pieptului. 

— Pe toți dracii! strigă Jeff și îndreptă din nou pistolul spre 
Jack. 

Apoi ușa zbură cât colo, izbindu-se de peretele din interior, 
sărind din balamale, iar Magozzi apăru cu un genunchi pe 
pământ, biciuit de ploaie și de vânt, strigând: 

— Aruncă arma! Aruncă arma! 

Jeff se răsuci pe călcâie, trăgând la întâmplare, fiindcă-și 
pierduse controlul, fiindcă totul se întâmpla altfel decât 
anticipase el. Când auzi glonţul înfigându-se în lemn deasupra 
capului său, Magozzi apăsă la rândul lui trăgaciul, iarăși și iarăși, 
trăgând de câteva ori în pieptul lui Jeff Montgomery, simțind 
arsura adrenalinei hrănindu-i mușchii, blocându-și creierul ca să 
nu vadă chipul imberb, de copil, și ochii albaștri, măriţi, ai celui 
pe care îl omora. 

Magozzi se ridică încet din poziţia de tragere, ţinând încă 
arma strâns în mână, îndreptată spre trupul nemișcat al lui Jeff 
Montgomery. Privirea i se roti cu repeziciune prin încăpere, 
înregistrând scena: Montgomery la pământ în stânga lui, cu 
pieptul ciuruit; Marty Pullman fix în faţă, căzut pe spate, cu ochii 
încă deschişi, cu cămașa îmbibată de sânge; Jack Gilbert sărind 
de pe canapea și căzând în genunchi lângă Marty. Birou, 
computer, scaun, o sticlă goală răsturnată pe jos, lichid 
scurgându-se pe podea. 

Işi îngădui apoi să respire și lăsă vântul să-l împingă în micul 
birou, care mirosea a băutură, a carbid și a sânge. Azvârli cu 
vârful pantofului arma din mâna chircită a lui Montgomery, apoi 
simţi palma grea și reconfortantă a lui Gino pe umăr, dându-l 
ușor la o parte. 

— Lasă-mă pe mine, prietene. Lasă-mă pe mine. 

Magozzi își simţi picioarele tremurându-i pe măsură ce 
adrenalina îi dispărea din vene. Îl urmări pe Gino aplecându-se 
și apăsându-și degetele pe gâtul lui Montgomery, apoi 
ridicându-se și spunând: 

— E dus. 

Când reuși în sfârșit să facă trei pași, câţi erau până la locul 
unde zăcea întins Marty, erau deja doisprezece polițiști afară, în 
ploaie, flancând ușa, cu armele în mână. 

— E liber? urlă unul dintre ei. 

— Liber! răspunse Gino. Avem nevoie urgentă de o 
ambulanţă. 

— E pe drum. 

Jack îi sfâșie cămașa lui Marty, apoi își scoase tricoul și i-l 
apăsă cu putere pe rană. Marty gemu și ochii i se strânseră de 
durere. 

— Dumnezeule, Jack! Încerci să mă omori? 

— Nu arată chiar atât de rău, Marty. O să te faci bine. E doaro 
gaură, avem situaţia sub control acum. Dar ţi-ai umplut cămașa 
de sânge, tâmpitule! Ai idee cât de greu iese sângele dintr-o 
țesătură de in? 

Marty închise ochii și zâmbi vag, dar arăta rău. 

— Lasă-mă pe mine, Jack. 

Magozzi își puse mâna peste a lui Jack, așteptă ca acesta să 
și-o retragă pe-a lui, după care aplică presiune pe compresa 
improvizată din tricoul polo, dar nu prea mult. Ştia foarte bine 
că Marty nu sângera prea mult în exterior fiindcă avea o 
hemoragie internă foarte puternică, iar asta nu era bine. Respira 
greu, plămânii și inima se luptau cu presiunea, iar sângele care 
îi colora tricoul lui Jack era roșu aprins - arterial. 

— Hei, Pullman! 

Gino venise și îngenunchease lângă capul lui. 

— Deschide ochii, prietene! Dacă-ţi închipui că ne lași pe noi 
să scriem tot raportul ăsta, ţi-ai ieșit din minţi. 

— Gino, șopti Marty, dar nu deschise ochii. Cât e de rău? 

Gino înghiţi nodul din gât, ca să fie sigur că vocea nu-i suna 
sugrumată. 

— Glumești? Ai încasat un glonţ în piept, crezi c-o să sari prea 
curând într-un picior? După părerea mea, o lună de-aici înainte o 
să stai întins pe spate și-o să faci pipi într-un vas de tablă. De ce 
dracu’ l-ai lăsat pe nenorocitul ăla să te împuște? 

— Pe mine a vrut să mă împuște, spuse Jack înecându-se. 

Își strângea atât de tare mâinile, încât i se albiseră. Ar fi vrut 
cu disperare să-l atingă pe Marty, dar se abţinea, de teamă să 
nu-i facă rău. Respira repede, vorbea repede și clipea întruna, 
încercând să-și păstreze stăpânirea de sine. 

— Pe toţi dracii! A tras în mine și Marty a sărit în calea 
glonţului. Prostovanul afurisit a sărit în faţa glonţului și e numai 
vina mea, e numai vina mea. De ce dracu' ai făcut asta Marty, 
de ce dracu' trebuie să fii mereu erou... 

Marty ridică mâna și-l prinse pe Jack de încheietură și-l ținu 
strâns. Întoarse capul, deschise ochii și se uită la el. 

— Nu sunt erou. Sunt la fel ca Morey, Jack. Ține minte asta... 

— Asta-i o mare tâmpenie... 

Marty strânse și mai tare încheietura lui Jack, iar efortul îl 
costă. Îi era tot mai greu să vorbească. 

— La fel ca Morey. La fel ca toţi ceilalţi. Trebuie să le spui. 
Spune-le lui Magozzi și lui Gino despre Eddie Starr. Lasă-i să 
închidă cazul. Apoi zâmbi. Tot timpul ăsta, tu ai fost singurul 
băiat bun, Jack. Mai bun decât noi toţi. Tu ești eroul. 

Jack își lăsă capul pe Marty și începu să plângă. 

Gino se ridică, făcând toate eforturile să-și stăpânească 
lacrimile, apoi își drese vocea. 

— Mă duc să văd ce-i cu ambulanta, zise el, mândru că vocea 
nu-i tremurase decât puţin. 

Când se întoarse cu faţa spre ușă văzu o mare de uniforme 
albastre, ofițeri stând într-un priveghi tăcut în faţa intrării, în 
ploaie, cu feţele împietrite, cu buzele strânse; câţiva dintre ei își 
atingeau colțurile ochilor, mascându-și gesturile sub diverse 
pretexte. Lily Gilbert își făcea loc printre ei, ca un buldozer mic 
și bătrân; ploaia îi lipise părul de cap și îi curgea peste ochelari, 
lovindu-i umerii drepți. Ofițerii se dădură în lături și o lăsară să 
treacă. Se duse direct la Marty și îngenunche lângă Jack, fără să 
arunce măcar o privire trupului lui Jeff Montgomery. Magozzi se 
ridică și se retrase. 

Trebui să vină foarte aproape ca Marty s-o poată vedea. Părea 
să aibă probleme cu ochii și nu înţelegea de ce, fiindcă fusese 
împușcat în piept. 

— Tu ești, Lily? 

— Cine altcineva? Sunt aici, spuse ea, așezându-i degetele 
bătrâne și osoase pe frunte, simțind răceala morţii. 

— Jack are multe să-ţi spună, șopti Marty, simțind sânge într-o 
parte a gurii. 

— Știu. O să-l ascult. Stai potolit acum. 

— Cam târziu pentru asta. 

Lacrimile curgeau pe faţa lui Jack, căzându-i de pe bărbie pe 
pieptul gol și rostogolindu-i-se peste burta caraghioasă. 

— Taci, Marty! Pe toţi dracii, nu mai vorbi! O să te faci bine. 
Jur pe Dumnezeu că o să te faci bine... 

Ochii lui Marty se închiseră când încercă să vorbească, pieptul 
i se ridică într-un efort, apoi căzu. 

— Jack, spuse blând Lily. N-o să se facă bine. Moare. Lasă-l să 
spună ce are nevoie. 

Zâmbetul lui Marty era trist, faţa vânătă, dar, când deschise 
din nou ochii, privirea îi era clară, și concentrată, și 
pătrunzătoare. 

— Doamne, cât te iubesc, Lily! șopti el. Am încercat să fac 
bine. 

Lily îi zâmbi și ea. 


— Întotdeauna ai încercat să faci totul să fie bine. Ăsta ești tu. 
Un om bun. Un fiu bun, Martin, șopti ea, apoi îi privi ochii 
închizându-se pentru ultima oară. 

Câţiva metri mai încolo, Magozzi se întoarse cu fața la perete, 
găsi o așchie de lemn sărită din lambriu și își concentră privirea 
pe ea. Îi auzea hohotele lui Jack, auzea suspinele înfundate ale 
câtorva dintre ofiţerii din ușă, îl auzea pe Gino afară, urlând: 

— Unde mama dracului e nenorocita aia de ambulanță? 

Și, peste toate, auzea vântul înteţindu-se din nou și ploaia 
căzând în rafale și mai puternice, vrând parcă să spintece 
lumea. 

Într-un sfârșit, desluși sirenele. 

Medicii de pe ambulanţă se agitară în jurul lui Marty Pullman 
timp de zece minute, făcând toate acele lucruri cumplite pe care 
le fac doctorii oamenilor pe care nu vor în ruptul capului să-i 
piardă, aplicând toate măsurile pe care le știuseră inutile din 
clipa în care îl văzuseră, fiindcă un cordon de ofiţeri și membrii 
de familie stăteau și se uitau la ei și cu toţii aveau nevoie să 
vadă asta. Când în sfârșit își strânseră echipamentul, se ridicară 
și se retraseră, iar unul dintre ei plânse fără să se rușineze. 
Luptase împotriva lui Marty Pullman în competiţia statală a 
turneului de wrestling, cu un milion de ani în urmă, și râsese 
când pierduse, fiindcă să încerce să ţintuiască la pământ umerii 
uriași ai lui Marty fusese ca și cum ar fi încercat să culce la 
pământ o gorilă. 

Jack se îndepărtase doar atât cât să le facă loc medicilor, dar 
nu mai mult. În clipa în care plecară, fu din nou în genunchi 
lângă Marty, fiindcă i se păruse atât de trist să-l vadă întins 
acolo, singur. 

Unul câte unul, ofiţerii de la ușă intrară și își priviră în tăcut 
omagiu colegul, apoi ieșiră și dispărură în ploaia torențială. Fără 
corpurile lor care să mai blocheze intrarea, ploaia năvăli peste 
trupul lui Marty, spălându-i sângele de pe piept. 

Gino, Magozzi și Lily stăteau lângă intrare și, fără să-și dea 
seama cum, mâna lui Lily își găsi drum într-a lui Magozzi. O 
simțea mică, firavă și tristă. Aveau să mai fie doar câteva 
minute de calm relativ înainte ca tehnicienii să dea buzna și să 
transforme moartea în știință. Prea mult pentru ca Jack Gilbert 
să stea acolo singur, își zise Gino, încercând să fie morocănos, 

fiindcă nu-i plăcea individul, și totuși desprinzându-se de lângă 
perete și ducându-se lângă el. 

Acum că ploaia spălase sângele, Gino văzu cicatricea lungă și 
neregulată de pe pieptul lui Marty. 

— Isuse! murmură el. De unde are cicatricea asta? 

— De la taică-său, spuse Jack, cu vocea la fel de stinsă ca 
omul de lângă el. 

— Poftim? 

— L-a tăiat taică-său când era copil. 

— Dumnezeule! 

Gino închise o clipă ochii, gândindu-se la toate poveștile pe 
care le ascunde un om, spunându-și că nu știi niciodată totul 
despre cineva și că monștrii existau pretutindeni. 

Se întoarse în clipa în care o rafală de vânt deosebit de 
puternică suflă o cortină de ploaie prin ușa deschisă, care 
ateriză cu un pleoscăit lipicios pe pieptul dezgolit al lui Marty. 
Gândurile lui Gino alunecară spre începuturile acestui cumplit 
caz, când Lily Gilbert contaminase preţioasa scenă a crimei, 
mutând din ploaie trupul soțului ei mort. Când se uită spre locul 
în care stătea, lângă Magozzi, o văzu privindu-l prin ochelarii ei 
cu lentile groase. Nu plângea, nu spunea niciun cuvânt, doar 
privea. 

Gino privi din nou ploaia bătându-i faţa lui Marty și înţelese 
câteva lucruri. 

Magozzi ridică dintr-o sprânceană când îl văzu pe Gino 
aplecându-se, trecându-și braţele pe sub umerii și genunchii lui 
Marty Pullman, apoi ridicându-l și ducându-l blând pe canapea, 
luându-l din ploaie. 

Când se întoarse, Gino văzu că Lily încă îl mai privea. Dădu o 
dată din cap, apoi se duse și se așeză în spatele lui Jack. Işi puse 
mâna pe umerii care tremurau, se aplecă să-l sărute pe creștet 
și-i șopti: 

— Vino să ai grijă de mama ta! | se frânge inima. 

e 

Şeful de poliție Malcherson sosise la numai jumătate de oră 
după schimbul de focuri, pentru a prelua controlul situației. Le 
luă declarații lui Magozzi și lui Gino, îi confiscă arma lui Magozzi 
și îndeplini toate procedurile prevăzute de lege pentru situaţiile 
în care un ofițer utilizează forța mortală. Din punct de vedere 
procedural, Magozzi era în concediu administrativ până când o 

comisie avea să analizeze circumstanţele în care fusese 
împușcat Jeff Montgomery - Gino trebuia să semneze toate 
rapoartele ce aveau să apară înainte de clarificarea situaţiei - 
însă lui Malcherson nu-i trecu nici măcar o clipă prin cap să îl 
trimită acasă. În primul rând, fiindcă Magozzi nu l-ar fi ascultat, 
ceea ce ar fi fost extrem de neplăcut și inacceptabil - amândoi 
ar fi fost forțați să adopte poziţii care n-ar fi făcut decât să 
pericliteze investigația; iar în al doilea rând, Jack și Lily Gilbert îl 
cunoșteau și aveau încredere în el, iar dacă exista o cheie 
pentru soluţionarea cazului, aceasta se afla la familia Gilbert. 
Uneori urmai regulile ca la carte, alteori nu. Rămase până când 
Jimmy Grimm și echipa lui examinară locul, dându-le liber lui 
Gino și Magozzi la ora zece, ca să poată discuta cu Jack și cu 
Lily. 

Cei doi detectivi o luară pe cărarea cu pietriș ce se răsucea 
printre straturile cu răsaduri, până la casă. Bucăţelele colorate 
de cuarț străluceau și sclipeau în lumina lanternelor, în ciuda 
ploii torențiale. Cel puţin fulgerele se mutaseră momentan spre 
est. Un al doilea front de furtună se apropia dinspre vest - din 
câte le spusese Jimmy Grimm, vijelia care se abătea asupra 
statului Minnesota nu avea să-i slăbească toată noaptea -, dar 
aveau câteva minute de pauză până să ajungă la ei. 

Lily îi aștepta la ușa din spate, îmbrăcată în salopetă și 
cămașă cu mânecă scurtă. Magozzi îi vedea mușchii obosiţi ai 
braţelor slabe și tatuajul de jos, de lângă încheietură. 

— Aţi aflat ceva despre ofițerul Becker? fură primele cuvinte 
pe care le rosti. 

— O să se facă bine, zise Gino. Montgomery nu l-a împușcat, 
l-a lovit doar cu ceva în cap. 

— Unde l-au dus? 

— La Hennepin Country, cred. 

— Era un băiat drăguţ. Va trebui să-i trimit flori, înainte să ne 
băgaţi la închisoare. 

Gino și Magozzi schimbară repede o privire nedumerită. 

— Nu am venit să vă ducem la închisoare, doamnă Gilbert. 

— Poate nu încă. Intraţi. Vă așteptam. 

Îi conduse în bucătărie, unde-l văzură pe Jack deja așezat la 
masă, uscat și cât se poate de treaz, îmbrăcat într-un halat 
pepit, de modă veche, care fusese al lui taică-său. Mânecile erau 
răsucite de mai multe ori, fapt care le aminti lui Gino și Magozzi 

că Morey Gilbert fusese un bărbat foarte înalt. Jack avea ochii 
roșii și fața umflată. 

— Cum te simţi, Jack? 

— Bine, presupun... Staţi jos, băieţi. 

— A fost o noapte cumplită, zise Gino. Ne pare rău de Marty. 
Foarte rău. Și ne pare rău că trebuie să vă punem aceste 
întrebări acum. 

— Asta vă e meseria, spuse Lily, învârtindu-se prin bucătărie, 
scoțând farfurii de prin dulapuri și umplând pahare, de parcă ar 
fi fost doi musafiri pe care-i invitase la o trataţie. 

— Poftim. Mâncaţi asta. 

Le puse fiecăruia în faţă câte un bol de supă aromată. 

— E supă de pui. Bună la foarte multe. Făcută în casă, 
schmaltz adevărat. Altceva nu merge. 

Gino habar nu avea ce era aia schmaltz, dar nu suna nici pe 
jumătate atât de bine pe cât mirosea supa. Ridică lingura, apoi 
ezită. Femeia asta credea că veniseră s-o ducă la închisoare și le 
dădea supă. Se întrebă dacă nu cumva, în caz că mânca, ar fi 
putut fi acuzat de luare de mită. 

— Nu te împotrivi, spuse Jack, uitându-se la el. Ştie de ce 
sunteţi aici. O să vă spunem tot ce putem. Dar tot trebuie să 
mâncaţi supa. 

— Mai întâi mâncaţi, adăugă Lily. Apoi vorbim. 

Magozzi mâncă supa, dar, spre deosebire de Gino, îi înțelese 
adevărata semnificaţie. Lily Gilbert îi primea în sfârșit în viaţa ei. 

După ce terminară, bătrâna strânse vasele și se așeză lângă 
Jack. 

— Povestește-le ce s-a întâmplat în Brainerd. 

Magozzi începu să se agite, scoţându-și carnetul și pixul, 
folosind pretextul ca să-și ascundă fața, în caz că surpriza i se 
putea citi pe chip. „De unde dracu’ știa Jack de Brainerd?” Intui 
răspunsul înainte să apuce să pună întrebarea și simţi un gol în 
stomac. Jack fusese acolo, la cabana de pescuit, împreună cu 
taică-său și cu ceilalţi. Şi Jack fusese implicat în toată povestea. 

ÎI simţi pe Gino încordându-se lângă el. Ştia că și el gândește 
același lucru, însă niciunul nu spuse nimic, așteptând să audă 
cuvintele din gura lui Jack. 

Adevărul era aproape și mai cumplit. 

Dură mult timp până când Jack le povesti despre ziua în care 
Morey, Rose și Ben îl împușcaseră pe bătrânul din cabana de 

pescuit, despre umbra pe care o văzuse atunci în balcon și, în 
sfârșit, despre refuzul său de a participa la întreaga tărășenie. 

Magozzi și Gino se opriră din scris și ridicară în același timp 
privirea spre Jack. 

— Ce e? întrebă Jack. 

— Nimic, Jack. Continuă. 

Le povesti despre drumul înapoi spre casă din acea zi, despre 
cearta cu taică-său și despre tot ce urmase după aceea. 

— Dar nu am făcut nicio clipă legătură între cele petrecute în 
Brainerd și moartea lui tata, termină Jack. Mi-am dat seama abia 
ieri, când a fost ucis Ben și am văzut fotografia lui Rose Kleber 
în ziar - până atunci, nu știusem cum o cheamă. Abia atunci mi- 
am dat seama ce se întâmpla; mi-am dat seama că persoana 
din balcon văzuse ce făcuserăm și că acum ne elimina, unul 
câte unul. 

— Ce făcuseră ei, Jack, îl corectă Gino. Nu tu. 

— Mă rog... Oricum ai lua-o, am mâinile pătate. Dacă v-aș fi 
spus mai devreme, poate că am fi reușit să îl salvăm pe Marty. 

Magozzi îi spuse adevărul. 

— Poate. Sau poate că nu. Jeff se ascunsese foarte bine. 

li aruncase un osișor, dar nu putea fi îndeajuns, iar Magozzi 
nu-i putea oferi mai mult. O parte din el ar fi vrut să-l strângă de 
gât pe Jack, fiindcă trebuia să creadă că l-ar fi putut salva pe 
Marty, dacă ar fi avut doar puţin mai mult timp; pe de altă parte 
însă, simţea că i se strânge inima de mila lui. Cum o fi fost să ai 
un tată care să vrea să te transforme în ucigaș, apoi să te 
renege, fiindcă l-ai refuzat? 

Jack se ridică și își turnă o cană de cafea. 

— Mai e ceva. Tata mi-a spus că făceau asta de ani de zile și 
că au omorât mulţi naziști. Mi-a spus că păstra o listă în 
computer, dar n-am putut găsi nimic. E posibil să o fi șters. 

— O să trimitem pe cineva să ia computerul. Să îl verifice, 
pentru orice eventualitate, zise Magozzi. 

Jack ridică din umeri. 

— S-ar putea să nici nu fie adevărat. 

— Mă tem că este adevărat, spuse Magozzi. Tocmai ne-am 
dat și noi seama, în după-amiaza asta. Ben Schuler păstra 
evidenţa celor pe care îi omorau pe spatele unor fotografii din 
casa lui. 

Lily se îndreptă ușor în scaun. 

— Câţi? 

— Peste șaizeci, până acum. 

Femeia închise ochii. 

— Nu aţi știut nimic despre tot ce-a făcut Morey în atâţia ani? 

Lily își scoase ochelarii cu lentilele groase, deschise ochii și îl 
privi. Era prima oară când Magozzi îi vedea ochii fără bariera 
sticlei. Erau frumoși, își spuse, și tragici. 

— Uite ce știu eu. A început să vorbească despre asta imediat 
după război. Alţi oameni, grupări mici, vânau naziști. Îi omorau. 
lar lui i se părea drept. | se părea nobil. l-am spus că dacă iese 
vreodată pe ușa casei noastre ca să omoare o fiinţă umană, să 
nu se mai întoarcă. N-am mai discutat niciodată despre asta de 
atunci. 

— Pleca singur în călătorii cel puţin de două ori pe an, îi 
aminti Gino. Nu vi se părea ciudat? 

— Eşti o persoană atât de suspicioasă, domnule detectiv 
Rolseth! Dacă soția dumitale pleacă în week-end cu niște 
prietene, îți zici cumva: aha, se duce să omoare pe cineva? 
Morey și Ben se duceau din când în când la pescuit. Era ceva 
chiar atât de greu de crezut? Cel puţin, asta am știut eu până în 
noaptea în care a fost împușcat Morey. Credeam că e în seră, ca 
în fiecare seară. Apoi însă, m-a trezit cam pe la miezul nopţii și 
mi-a spus că a omorât Animalul. 

— Un animal? întrebă Gino. 

— Animalul! Aşa îi spuneam noi. Fusese ofițer SS la 
Auschwitz. 

— Heinrich Verlag, zise Magozzi. Cunoscut și sub numele de 
Arlen Fischer. 

Gura lui Jack se căscă. 

— Fischer? Omul care a fost legat de șina de tren? Și vrei să- 
mi Spui că tata a făcut asta? Și că după aceea ţi-a povestit? 

Lily dădu din cap. 

— Pe Verlag îl știam. Ce făcuse Verlag văzusem cu ochii mei. 
Timp de șaizeci de ani i-am dorit moartea. Așa că Morey mă 
trezește ca un cotoi mândru care-a adus acasă un șoarece mort, 
crezând, poate, că pe ăsta n-o să mă supăr că l-a omorât. Atâţia 
amar de ani și nu m-a cunoscut niciodată! 

— Ar fi trebuit să-mi spui, mamă. 

— Crezi că voiam ca fiul meu să știe că tatăl lui e un criminal? 

— Dar știam deja. 

Lily zâmbi trist. 

— Acum îmi spui. 

Magozzi lăsă pixul din mână și se frecă la ochi. Simțea că e 
parcă prea multă informaţie pe care trebuia s-o asimileze; și 
nimic nu arăta bine, nici pentru Jack, nici pentru Lily. 

— Va trebui să scriem toate astea și să predăm raportul 
poliţiei, dădu Gino glas propriilor gânduri. 

Jack zâmbi vag. 

— Ce-i cu mutra asta tristă, domnule detectiv? De două zile 
încerci să mă bagi într-o celulă, uite că ţi se împlinește dorința. 
Am fost martor la o crimă, n-am raportat-o și o să semnez 
mărturia. E timpul să înceapă cineva din familia asta să-și 
asume răspunderea pentru ce a făcut. 

Lily îl bătu ușor peste mână. 

— Ei, nu te pregăti încă pentru un sejur de lux la Stillwater. 
Sunt multe circumstanţe atenuante. Nu știm în ce direcţie o să 
se îndrepte procurorul cu povestea asta. 

— Încă o chestiune, Jack, spuse Magozzi. Marty a vrut să ne 
spui ceva ca să putem închide cazul lui Eddie Starr. 

Se uită la Lily și văzu că numele ăsta o lovește ca un trăsnet. 

— Ştia că Morey l-a omorât, nu-i așa? 

Jack îl privi preţ de un minut întreg. 

— Nu mai contează acum, Jack. Oricum, aveam deja 
informaţia asta - arma pe care Morey și ceilalţi au folosit-o ca 
să-și omoare victimele s-a potrivit cu testele pentru arma cu 
care-a fost împușcat Eddie Star... 

— Morey l-a ucis pe omul care-a omorât-o pe Hannah? șopti 
Lily. 

— Nu, spuse încet Jack. Marty l-a ucis. Asta îl chinuia. Asta nu 
îl lăsa să mai trăiască. 

Magozzi și Gino schimbară o privire, apoi se lăsară pe spătarul 
scaunelor, ca și cum efortul de a sta cu spatele drept era dintr- 
odată prea mare. 

Magozzi închise ochii și văzu ură și răzbunare pretutindeni. Pe 
Morey ucigând, pe Marty ucigând... și doar Lily și Jack stând de- 
o parte, singuri în faţa violenţei care le distrusese vieţile. Se 
întreba dacă-și dădeau seama cât de mult semănau, dacă 
priveai dincolo de confuzia creată de numeroasele lor greșeli și 
le vedeai fondul atât de bun. 

Și-atunci își aminti cuvintele lui Marty, înainte să moară. 


„Tot timpul ăsta, tu ai fost singurul băiat bun, Jack. Mai bun 
decât noi toţi. Tu ești eroul.” 

La un moment dat în timpul nopţii, furtuna se mutase din 
Minnesota în Wisconsin, lăsând în urmă câmpuri înnoroite, și 
clădiri devastate, și vieţi distruse. Nouă tornade măturaseră 
statul, iar presa era momentan sumbru preocupată să transmită 
imagini cu ceea ce lăsaseră în urmă. 

Existase o știre scurtă despre schimbul de focuri de la serele 
din Uptown, dar presa fusese mult prea concentrată pe 
povestea cu furtuna pentru a face un reportaj serios pe această 
temă, deocamdată. Curând însă, când publicul avea să se sature 
de copaci smulși din rădăcini, de rulote răsturnate și de 
rămășițele nu știu cărui hambar de prin Wilmer, care adăpostise 
cândva douăzeci de mii de curcani, reporterii aveau să ia cu 
asalt Departamentul Omucideri, în căutare de noi știri care să 
capteze audiența. Nu era un gând fericit pentru șeful de poliţie 
Malcherson, care străbătea coridorul îndreptându-se spre 
Omucideri. Pe de altă parte, nu existau gânduri fericite nicăieri 
în clădirea primăriei în acea zi. 

Gloria era la biroul ei de la intrare, înfășurată în negru, 
pedepsind toate scrisorile. Marty Pullman petrecuse multă 
vreme în acel birou în perioada în care Langer și McLaren 
investigaseră moartea lui Hannah, iar Gloria îl îndrăgise. In parte 
fiindcă era crăcănat, iar Gloria nu cunoscuse în viaţa ei un 
bărbat cu picioare crăcănate pe care să nu îl simpatizeze, în 
parte fiindcă Pullman se purta întotdeauna ca un adevărat 
gentleman și o trata mereu cu acel respect prietenos de care nu 
poţi să te saturi niciodată. Dar în special fiindcă omul pe care îl 
văzuse atunci fusese devastat de moartea soției lui și nu îi era 
rușine să o arate. Orice bărbat care iubise atât de mult o femeie 
merita să fie plâns. 

Ridică privirea în clipa în care Malcherson se opri lângă biroul 
ei. 

— Aţi reușit să dormiţi cât de cât, șefu'? 

— Câteva ore, mulțumesc. Cine-i înăuntru? 

— Peterson s-a dus la dobitocul ăla beţiv pe care l-au pescuit 
azi-dimineață din Mississippi. Ceilalţi sunt aici. Magozzi și 

Rolseth s-au întors acum vreo jumătate de oră. Arătau de parcă 
i-ar fi scos cineva din mașina de stors rufe. Dacă vreţi părerea 
mea, și știu că o vreţi, cred c-ar trebui să-i trimiteţi acasă. 

— O să fac tot ce pot, Gloria. 

Malcherson se îndreptă spre fundul încăperii, unde Langer și 
McLaren lucrau la birourile din stânga, iar Magozzi și Gino la cele 
din dreapta. Își trase un scaun pe culoarul din mijloc și se așeză, 
punându-și pe genunchi un bloc nou-nouţ de hârtii imaculate. 

— Domnilor, trebuie să discutăm câteva aspecte. 

Langer și McLaren arătau decent - din câte știa Malcherson, 
își terminaseră rapoartele despre descinderea la apartamentul 
lui Jeff Montgomery și plecaseră acasă înainte de miezul nopţii - 
dar Magozzi și Rolseth mai erau încă în birou la ora trei noaptea, 
când plecase el. Magozzi era tras la față; Gino părea să aibă sub 
ochi niște punguţe mici de jeleu care se topeau, însă adevărata 
dovadă a epuizării lui era faptul că nu pomenise nimic despre 
costumul lui Malcherson. 

— Aţi făcut cu toţii o treabă senzaţională în cazurile acestea, 
domnilor detectivi. Dacă nu cumva am citit eu greșit rapoartele 
voastre, am soluţionat patru crime noaptea trecută. 

— Dar cu ce costuri, rosti cu amărăciune în glas Magozzi. 

— l-ai salvat viaţa lui Jack Gilbert, îi aminti Malcherson. 

— Dar l-am pierdut pe Marty Pullman. Am ajuns cu zece 
secunde prea târziu. 

— Fiecare crimă petrecută în orașul ăsta înseamnă că am 
ajuns cu zece secunde prea târziu ca să salvăm pe cineva, 
domnule Magozzi. Facem ce putem. 

Își scoase stiloul Montblanc din buzunar și se uită la Langer și 
la McLaren. 

— Aţi reușit să scrieţi raportul final despre percheziţia 
apartamentului lui Thomas Haczynski? 

— Mai avem puţin, dar am prins aproape totul în raportul 
preliminar. 

McLaren deschise un caiet jerpelit, a cărui copertă era 
decorată cu tot felul de mâzgălituri. 

— Puștiul avea un .22 sub saltea, pentru care am primit 
raportul de la balistică azi-dimineaţă. Aceeași armă care l-a 
împușcat pe Morey Gilbert. lar revolverul de 9 mm cu care a tras 
în Marty i-a ucis și pe Rose Kleber și pe Ben Schuler. În plus, 
avem un jurnal în care povestește ce avea de gând să facă și de 

ce, până la ultimele rânduri pe care le-a scris aseară, înainte de 
a se duce la sere ca să-l omoare pe Jack. Nu-i o lectură plăcută, 
credeţi-mă pe cuvânt. M-au trecut fiorii. A pus totul la cale timp 
de mai bine de-un an, până în cele mai mici detalii. Până și 
păcăleala cu telefonul, ca să ne facă să credem că e în 
Germania. 

Malcherson ridică ochii din hârtii. 

— Explică. 

— Tocmai le-am spus lui Gino și lui Magozzi, zise Langer. 
Montgomery avea în apartament un telefon din ăla hibrid, foarte 
scump - alea care funcţionează aici și în Europa. Era chiar foarte 
simplu. Nu trebuia decât să-și creeze un cont în Germania, să-și 
ia un număr de telefon de acolo, și niciun interlocutor, nici 
măcar noi, nu și-ar fi putut da seama de diferenţă. Putea să 
sune sau să primească telefoane de oriunde din lume și ar fi 
părut tot timpul că se află în Germania. 

— Ticălosul! mârâi Gino, încă nervos pe faptul că se lăsase 
păcălit. Mai întâi băzâie, după care vorbește-n nemţește, ca să 
se dea drept unchiu-său. 

Malcherson oftă. 

— Așadar, în mare, cazurile lui Magozzi și Rolseth s-au închis. 

— Aşa se pare, fu de părere și Langer. Cu Arlen Fischer e altă 
poveste. Știm că l-au ucis Morey Gilbert și prietenii lui, dar nu 
avem decât dovezi de circumstanţă. O grămadă de bilete de 
avion și multe coincidente. Nu putem pune cu certitudine arma 
în mâna nici unuia dintre ei, nici măcar pentru cele șaizeci și 
ceva de crime pe care știm că le-au comis, darămite în cazul lui 
Arlen Fischer. Cât despre mărturisirea pe care Morey i-a făcut-o 
lui Lily, și un student în anul doi la Drept ar putea să ne 
desființeze proba asta. E bătrână, o trezise dintr-un somn adânc, 
poate că a visat... chestii dintr-astea. 

— Același lucru e valabil și pentru povestea lui Jack despre 
cele petrecute la Brainerd, zise Gino. De la Jimmy Carter, poate. 
De la un avocat de daune personale beţivan, care se plimbă prin 
Wayzata în halatul de baie, nu prea cred. 

— Și care-i problema? întrebă McLaren. Doar nu-i puteam 
oricum aduce în faţa tribunalului. Sunt morți. 

— Dacă încercăm să închidem cazul lui Arlen Fischer pe baza 
unor concluzii care nu sunt solid fundamentate înseamnă că îi 
judecăm, chiar și fără proces, spuse Malcherson. lar eu, unul, nu 

vreau să încerc să conving publicul să ne creadă pe cuvânt că 
cei trei bătrânei drăguţi, stâlpi ai comunităţii, care au 
supravieţuit ororilor din lagărele de concentrare doar ca să fie 
uciși în orașul nostru, erau, în realitate, criminali în serie. 

McLaren ridică mâinile, exasperat. 

— Atunci, nu mai închidem cazul. Îl lăsăm deschis la nesfârșit. 

— Nici asta nu ţine, zise Langer. Jurnalul lui Jeff Montgomery 
devine informaţie publică din secunda în care închidem cazurile 
lui Gilbert, Kleber și Schuler. lar în jurnalul ăla puștiul povestește 
în detaliu cum cei trei i-au ucis tatăl în Brainerd. Și, după ce 
totul iese la lumină, tot pe noi o să tabere și-o să ne întrebe de 
ce n-am urmărit această pistă. 

Malcherson își atinse cu un deget sprânceana ca de bumbac. 

— Presa o să se distreze de minune cu noi. Este exact genul 
de poveste la care visează orice jurnalist. Naziști care se ascund 
la vedere, evrei organizaţi în escadroane ale morţii... Întregul 
oraș o să le ia partea ba unora, ba altora, mult timp de aici 
înainte, iar noi vom fi prinși la mijloc. Și asta numai pe plan 
local. Când o să se afle povestea, departamentul nostru se va 
afla sub un adevărat bombardament mediatic. 

McLaren se lăsă atât de jos în scaun, încât capul aproape că-i 
dispăru sub birou. 

— Așadar, suntem mâncaţi dacă încercăm să închidem cazul 
lui Arlen Fischer și tot mâncaţi suntem și dacă nu încercăm. 

— Așa s-ar părea că stă treaba, domnule detectiv. 

— Nemaipomenit! Langer, dă-i arma ta șefului. Poate să ne 
împuște pe toți, apoi să-și tragă un glonţ în cap. 

— S-ar putea să am altă opţiune. 

Malcherson avea în priviri acel licăr vag care însemna că era 
posibil să se gândească să zâmbească, la un moment dat, în 
următoarele șase luni. 

— Din punct de vedere tehnic, atunci când predăm un caz 
FBl-ului, acesta figurează ca închis pentru departamentul 
nostru. Orice întrebare va trebui adresată agentului special în 
sarcina căruia se va afla dosarul, Paul Shafer. Nu ne vom mai 
afla în poziţia de a discuta cazul cu nimeni. Nici cu celelalte 
organizaţii de implementare a legii, nici cu Interpolul și în niciun 
caz cu media. Vom avea mâinile legate, domnilor. 

Unul câte unul, începură cu toţii să zâmbească, pentru prima 
oară în ultimele douăzeci și patru de ore. Toţi, în afară de Johnny 

McLaren, care își privea șeful cu o uluire pe care nu încerca să o 
ascundă. 

— Șefu', ești cel mai viclean ticălos de pe fața planetei! 

— Îţi mulțumesc, domnule McLaren. 

Malcherson ajunsese lângă biroul Gloriei, când îl auzi pe Gino 
strigându-i din spate: 

— Hei, șefu'! 

Malcherson se opri, dar nu se întoarse. 

— Felicitări pentru costumul bleumarin. Cei mai mulţi oameni 
se îmbracă în negru într-o situaţie de doliu, dar un bărbat în 
poziția dumneavoastră? Ar fi părut puţin cam prea dramatic. Aș 
zice că aţi nimerit-o și de data asta. 

Șeful Malcherson așteptă până când ieși pe coridor și abia 
atunci zâmbi. 

Douăzeci de minute mai târziu, detectivul Aaron Langer intra 
în biroul șefului său tocmai în clipa în care acesta punea 
telefonul în furcă. Malcherson părea neobișnuit de mulţumit de 
sine. 

— Tocmai am discutat cu Paul Shafer, zise el. A părut de-a 
dreptul încântat să audă că în sfârșit ne-am dat seama că 
povestea lui Arlen Fischer ne depășea mijloacele și abilităţile de 
investigaţie. 

Langer zâmbi. 

— Ce i-aţi spus, domnule? 

— l-am spus adevărul. Că Departamentul de Poliţie din 
Minneapolis nu are resursele mediatice necesare pentru a face 
faţă unui caz de o asemenea magnitudine. 

— Sunt sigur că i s-a părut irezistibil. 

— Așa cred și eu. Vine chiar acum să ridice dosarul. Personal. 

— În ceea ce ne privește, cazul lui Arlen Fischer este acum 
clasat. 

— Într-adevăr. 

— Asta-i o veste bună, șefu'. 

Langer își scoase arma din tocul de la umăr, trase piedica, 
scoase gloanţele din revolver, apoi îl așeză cu patul înainte pe 
biroul șefului. 

Malcherson privi arma, apoi insigna pe care Langer o așezase 
lângă aceasta. 

— Pot să iau loc, domnule? 

— Sigur că da. 

Langer se așeză pe scaun, apoi se uită pe fereastră, fiindcă nu 
își putea privi șeful în ochi. De mult timp nu mai putea face asta. 

— Marty Pullman era la biroul meu în ziua în care am primit 
telefonul care ne informa unde îl puteam găsi pe Eddie Starr. 
Am notat adresa, apoi am ieșit din birou. 

Malcherson aşteptă, cu chipul împietrit, lipsit de orice 
expresie. 

— Marty ascultase convorbirea. Ştia despre ce adresă e 
vorba. lar eu știam că știe. Așa că am lăsat hârtia la vedere și 
am plecat de lângă el. 

Malcherson studia o amprentă lăsată pe suprafaţa lustruită a 
biroului său, întrebându-se a cui putea fi. 

— Ce a fost în capul dumitale, domnule Langer? întrebă el 
încet. 

— Nu sunt sigur, domnule. Poate m-am gândit că Marty 
merita o șansă să-l rupă-n bătaie pe omul care-i ucisese soţia, 
înainte să ajungem noi. Sau poate că, undeva în adâncul minţii 
mele, mă gândeam că o să facă mai mult decât atât. Vă spun 
sincer că nu știu. Și nici nu mai contează. Ce contează este că, 
în clipa în care am văzut cadavrul lui Eddie Starr, am știut exact 
ce se întâmplase. Poate că Marty apăsase trăgaciul, dar eu l-am 
ajutat să o facă, în clipa în care am plecat de la birou în acea zi. 

Malcherson își drese ușor vocea. 

— Domnule detectiv Langer, nu voi crede niciodată că intenţia 
dumitale a fost să îl îndemni pe Marty Pullman să comită o 
crimă. 

Zâmbetul lui Langer se întinse într-o parte a gurii. 

— Zău? Ei bine, eu nu sunt chiar atât de sigur. lar chestia asta 
mă scoate din minţi de mult timp. Și înainte de asta, am 
petrecut alte luni de zile văzând prin ce treceau Morey, Lily și 
Jack privindu-l pe Marty afundându-se în disperare din ce în ce 
mai mult cu fiecare zi ce trecea și singurul lucru la care mă 
puteam gândi era cât de nedrept era ca un nenorocit ca Starr să 
distrugă atâția oameni buni... înțelegeţi ce făceam? Hotăram, 
domnule. Hotăram cine era bun și cine era rău și poate chiar și 
cine merita să moară. La fel cum au făcut Marty, și Morey, și toţi 
ceilalți. Apoi, când a început cazul ăsta și mi-am dat seama că 
Eddie Starr era mic copil, că nici într-o sută de ani nu l-ar fi putut 
ajunge din urmă pe Morey Gilbert, am început să nu mai pot 
face diferența între băieţii buni și cei răi, până când nu am mai 

fost sigur decât de faptul că nu voi putea niciodată să îmi dau 
seama. 

Privirea îi cobori pe insigna de pe birou. 

— Ar fi trebuit să v-o predau, să mă predau, cu mult timp în 
urmă. Se ridică și-și pipăi buzunarele, simțind deja că-i lipsește 
acea parte din viaţă pe care o lăsa pe biroul șefului. Privi apoi fix 
în ochii lui Malcherson și zâmbi. Ciudat, își zise, cât de bine era 
să poată face asta. Știţi unde să mă găsiţi, domnule, zise el, 
apoi se răsuci pe călcâie și ieși din încăpere. 

Malcherson rămase nemișcat la biroul lui, mult timp după 
plecarea lui Langer. 


e Capitolul 43 


Magozzi și Gino erau la biroul din faţă al Departamentului 
Omucideri, făcând cópii după tonele de hârtii pe care le 
strânseseră cu toţii din seara în care fuseseră uciși Arlen Fischer 
și Morey Gilbert. Paul Shafer se afla în biroul lui Malcherson, cu 
doi oficiali de la FBI, îndeplinind formalităţile de predare ale 
dosarului Fischer și ale tuturor dovezilor legate de acesta. 
Urmau să vină peste câteva minute să le ia. 

McLaren intră cu un cărucior în care erau două cutii mari pe 
care tocmai le recuperase din camera de dovezi. 

— Astea sunt ultimele lucruri pe care le-am luat de la Fischer. 

Se opri lângă biroul Gloriei și-și șterse fruntea. 

— Vrei să-mi dai o mână de ajutor, domnișoară Gloria? 

Femeia îi ridică în faţă zece unghii date cu ojă neagră și i le 
flutură sub nas. 

— Uită-te la astea și spune-mi cât de prost poţi să fii ca să pui 
o astfel de întrebare. 

McLaren își puse o mână pe inimă. 

— Sunt un prost. Sunt orice vrei tu să fiu. Nu trebuie decât să- 
mi ceri. 

— Vreau să fii în altă parte! 

— Și eu vreau să fii a mea. 

— Of, pentru Dumnezeu! 

leşi nervoasă din spaţiul ei modular și se îndepărtă, călcând 
apăsat pe tălpile ortopedice ale pantofilor negri. 

McLaren rânji și împinse căruciorul până lângă masă. 

— Cred că-ncep s-o cuceresc. 

— Ești un adevărat Lothario, zău așa, zise Gino, înșfăcând o 
cutie. Știi ceva, McLaren? Dacă ai ridica vreodată ceva mai greu 
decât un creion cu aripioarele alea de pui nedezvoltat, n-ar mai 
trebui să ceri unei femei să te ajute. 

— Cine-i Lothario? Și unde dracu' e Langer? Ascultă la mine, 
omu' ăsta găsește câte ceva de făcut ori de câte ori avem de 
adus sus vreo cutie. 

Magozzi se îndepărtă de birou în clipa în care îi sună celularul. 

— Bună, Magozzi. 

— Bună, Grace. 

— Am văzut știrile. Îmi pare rău pentru prietenul tău, Marty. 
Cred că a fost groaznic. Tu ești bine? 

Doamne, cât îi plăcea s-o audă făcându-și griji pentru el. 

— Nu tocmai. 

— Vrei să trec pe la tine diseară? Îţi gătesc ceva, deschidem 
niște sticle de vin... 

Magozzi se îndepărtă și mai mult de masă și-și cobori vocea. 

— Vrei să vii tu acasă /a mine? 

— Am un cadou pentru tine. 

Magozzi simţi că-i cresc aripi și mai că nu încercă să-și ia 
zborul. 

— Nu mai pleci în Arizona? 

— Îmi pare rău, Magozzi. Annie aterizează în după-amiaza 
asta și plecăm cu toţii mâine. 

Trosc! Aripile se frânseră sub cizma lui Grace McBride. 

— E un altfel de cadou. 

— Carevasăzică, e un cadou de rămas-bun. La naiba, Grace, 
nu-mi place asta. 

— Ba o să-ţi placa. O să fiu la tine la șapte. 

Magozzi închise telefonul și hotărî că puţin îi păsa dacă Grace 
McBride se ducea în Arizona sau pe Lună. Gino avea dreptate. li 
trebuia o viaţă. Îi trebuia o femeie - de preferat una care să-l 
ajute să-și cumpere o canapea. Sigur, o să vină diseară, o să 
mănânce ceva, o să bea vin, și poate că o s-o și aplece o dată 
pe spate și-o s-o sărute până o să-i sară cizmele din picioare. 
Dar după aia, pe toţi dracii, o să-i dea un șut în fund! Da, așa o 
să facă. 

Gino se uită la el și ridică sprâncenele. 

— Grace? 

— Mda, mârâi Magozzi, ca un bărbat adevărat, un bărbat 
căruia nu-i păsa, un bărbat care prelua controlul. 

Se întrebă dacă rânjetul prostesc care-i apăruse pe față nu-i 
strica imaginea. 

e 

Harley Davidson era la volanului RV-ul lung de paisprezece 
metri, construit pe comandă, cu brațele groase, acoperite de 
tatuaje, aşezate pe cercul uriaş, cu trupul masiv cufundat într- 
un scaun de căpitan din piele Connolly, creat special pe 
mărimea lui. Îl costase douăzeci de mii de dolari să-l facă la 

comandă. Încă o mie ca să-l aducă par avion de la micuța 
companie de mobilă italiană pe care o angajase pentru treaba 
asta. Încă trei mii ca să-i instaleze suspensiile hidraulice. Un 
rânjet alb îi despica barba neagră. Meritase fiecare bănuţ. 

— Doamne, ador chestia asta! M-aș duce cu ea până-n iad și- 
napoi și aș fi un om fericit! 

Bărzoiul de lângă el își împături braţele lungi și slăbănoage la 
pieptul osos și se îmbufnă. 

— E rândul meu. Vreau să conduc și eu. Tu ai condus până la 
aeroport, lasă-mă pe mine să conduc înapoi. Hai, trage pe 
dreapta! 

Harley aruncă o privire fulgerătoare în dreapta lui. Nu-ţi 
puteai dezlipi prea mult timp ochii de la drum în minunăţia asta, 
că riscai să încaleci vreo mașină. Roadrunner era îmbrăcat ca de 
obicei, în lycra din cap până-n picioare, dar astăzi strălucea în 
portocaliu. Harley avea senzaţia că vorbește cu un fanion rutier. 

— Roadrunner, n-o să conduci niciodată mașina asta. la-ţi 
gândul! 

— Oh, zău? Și de ce nu? 

— Păi, hm, stai să mă gândesc... În primul rând nu ai și nici n- 
ai avut vreodată permis de conducere. În al doilea rând, singurul 
vehicul pe care l-ai condus în ultimii treizeci de ani a fost o 
bicicletă. Asta nu are frânele pe volan, tâmpitule! 

— Vreţi să nu vă mai certaţi? gânguri Annie iritată din spatele 
lor, iar privirea lui Harley se mută într-una dintre cele șapte 
oglinzi - aranjase trei dintre ele în așa fel încât să o poată vedea 
din trei unghiuri diferite pe Annie Belinsky întinsă languros pe 
una din canapele. 

Era îmbrăcată într-o rochie de piele cafenie, strânsă pe corp, 
cu franjuri pe poale și mărgele pe piept și - Dumnezeule mare! - 
purta cizme de cowboy cu pinteni. 

— Doamne, Annie! Aproape că-ţi simt pintenii ăia în coaste! 

Annie chicoti în spatele lui. 

— Ca să vezi! Nu am lipsit decât două săptămâni, și totuși am 
reușit să uit cu desăvârșire că ești un porc dezgustător, Harley. 

— l-a fost dor de tine, spuse Grace. 

Era întinsă pe canapeaua de pe partea opusă, cu picioarele 
încălțate în cizme întinse în faţă, încrucișate la glezne. 

— La toţi ne-a fost. 


Roadrunner se răsuci cu tot cu scaun și se întoarse cu fața 
spre Annie. 

— Mi-ai adus un cadou? 

— Sigur că da, scumpule! E acolo, în gentuţa aia. 

Roadrunner se lumină la faţă și începu să scotocească în 
geantă până când găsi un pachet învelit în hârtie. Rupse 
ambalajul și ridică o cămașă de cowboy, din lycra, de culoare 
verde-deschis, cu broderie pe guler și nasturi perlaţi și un craniu 
de vacă aplicat pe buzunar. 

— Dumnezeule, Annie, este superbă! Unde ai reușit să găsești 
o cămașă de cowboy din lycra? 

— Ascultați la mine, Phoenixul este paradisul cumpărăturilor, 
dacă îţi place stilul de cowboy urban. Aștia-ţi aplică un cactus, 
un cap de vacă sau o ferigă pe aproape orice. Pe asta am luat-o 
dintr-un magazin pentru bicicliști, la câţiva kilometri distanţă de 
oraș. 

Roadrunner se ridică, aproape atingând cu capul plafonul ce 
se înălța la doi metri și ceva de podea, și-și scoase bluza de 
lycra portocalie. 

Harley îi aruncă o privire și rămase cu gura căscată. 

— Dumnezeule mare, Roadrunner! Ala e pieptul tău sau ai 
înghiţit un xilofon? 

— Un bărbat cu sâni ca ai tăi n-ar trebui să comenteze. 

— Nu sunt sâni, sunt pectorali. 

Annie își sprijini capul în mâini. 

— Așa aveți de gând să vă certaţi tot drumul până-n Arizona? 

— Ar fi trebuit să-i auzi în timp ce montau aparatura în RV, 
zise Grace. Parcă erau două găini înfuriate. 

Roadrunner radia, gătit în noua lui cămașă de cowboy. Poză în 
picioarele ca niște bețe portocalii și în cămașa verde. 

— Cum arăt? 

Harley îi aruncă o privire. 

— Glumești? Arăţi ca un morcov cu frunze, așa arăţi. 

Annie își dădu ochii peste cap și se uită la Grace. 

— Cum a ieșit chestia aia la care lucrai pentru Magozzi? 

— A ieșit grozav! tună vocea lui Harley, care nu suporta să fie 
lăsat pe dinafară din orice conversaţie pe care o putea auzi. 
Grace a noastră i-a rezolvat cazul cu programul ăla al ei de 
recunoaștere facială. 

— Bravo ţie, fetițo! Chestia asta o să scoată milioane de dolari 
după ce-o s-o simplifici ca pentru idioţi și-o s-o postezi pe net. 
Ei, și despre ce-a fost cazul? 

Grace închise ochii. 

— Nu întreba. 

— Doamna vrea să știe, spuse Harley. lar eu voi fi cel care-o 
să-i spună. Vezi tu, Annie, cam așa a stat treaba. Mai întâi, 
naziștii au omorât evrei, corect? Și știi ce s-a întâmplat chiar 
aici, în frumosul nostru oraș? Trei boșorogi evrei i-au făcut felul 
unui nazist. Zi și tu, nu-i dreptate asta? 

Roadrunner îl privi cu gura căscată. 

— Cred că este cel mai oribil lucru pe care te-am auzit 
vreodată spunându-l. 

— Ce? 

— Harley, au legat un bătrân de nouăzeci de ani de șina de 
tren ca să îl facă terci! 

Harley ridică din umeri, sincer uimit. 

— Era nazist, pentru Dumnezeu! Care-i problema? 

— Ca majoritatea oamenilor civilizaţi, Harley, am o problemă 
când e vorba de crimă. Puteau să-l demaște, să-l trimită la 
Haga. Tribunale, avocaţi, judecată dreaptă... Îţi spun ceva 
noţiunile astea? Nu-i tocmai un concept nou... 

— Ah, pe dracu'! Singurul nazist bun e un nazist mort. Nu mă 
crezi? Întreabă-i pe nemti și-o să-ţi spună același lucru. 

— De unde știi tu ce gândesc nemţii? 

— Fiindcă, dragul meu fricos /o-nu-mă-sui-în-avion, merg în 
Germania cel puţin o dată pe an, ca să cumpăr vin și să petrec 
cu unii dintre cei mai ospitalieri oameni din lume, care trăiesc, 
întâmplător, într-una dintre cele mai frumoase ţări din lume, ca 
să nici nu mai discutăm de calitatea excepţională a berii sau a 
mașinilor lor... și oamenii ăștia urăsc naziștii. 

Annie se aplecă peste culoar și îi șopti lui Grace. 

— Eu nu merg până în Arizona cu nebunii ăștia doi. 

Grace oftă și zâmbi, în culmea fericirii să se afle aici, să-i 
asculte pe Harley și Roadrunner împungându-se și pe Annie 
plângându-se - astea erau sunetele familiei ei, își spuse. Uneori, 
îi iubea atât de mult, încât simţea c-o doare sufletul. lar în unele 
zile, când se simţea cu adevărat bine, îl iubea la fel de mult și 
pe Magozzi. 

Annie îi citea din nou gândurile. 


— O să-ţi fie dor de Magozzi, nu-i așa? 

— E un băiat drăguţ, Annie. 

— E un adevărat prinţ! bubui Harley. O dulceaţă de-ntins pe 
pâine. Nu mai pot după el. De câte ori îl văd, îmi vine să-l pup 
pe gură. Chiar așa, ce mai face pehlivanul? 

Grace ridică din umeri. 

— A avut o săptămână grea. Se uită la Annie. A fost implicat 
într-un schimb de focuri aseară. Tot ceva în legătură cu 
povestea cu naziștii, cred. A pierdut un poliţist și-a trebuit să 
omoare un puști. 

— Dumnezeule mare! lar lui Magozzi chiar îi e groază să 
omoare pe cineva. Săracul de el. 

Grace dădu din cap. 

— Mă duc la el în seara asta. Un fel de cină de rămas-bun. 

— Ar trebui să te culci cu el, hotărî Annie. Asta-i face 
întotdeauna pe bărbaţi să se simtă mai bine. 

Harley nu rezistă și întoarse capul ca să se uite la Grace. 

— Tu glumești? Nu te-ai culcat cu el încă? Credeam că-i italian 
tipu’... 

— Cred c-ar trebui să scriem numele pe autobuz, interveni 
Roadrunner, schimbând brusc subiectul. 

— Asta nu-i autobuz, cretinule! Dar nu-i o idee rea să scriem 
numele pe el. Chariot, scris cu litere mari în față și pe laterale... 

Annie le aruncă o privire îngrozită. 

— Aţi denumit compania Chariot? 

— Nu, nu... Harley a numit autobuzul care nu-i autobuz 
Chariot. Nu știi că el dă nume la orice? Vrei să știi cum și-a 
botezat scula? 

— Dumnezeule, nu! 

— Și, oricum, nu la asta m-am referit, Harley. Ar trebui să 
scriem numele companiei pe autobuz. Gecko, Incorporated. Văd 
litere verzi, și poate G-ul să-l facem răsucit, ca o coadă de 
șopârlă. 

Annie și Grace schimbară o privire. Harley își trecu doar mâna 
mare peste faţă. 

— Nu rebotezăm compania cu un nume de reptilă scârboasă, 
spuse cu hotărâre Annie. 

Roadrunner se îmbufnă. 

— Ei bine, nu v-am văzut pe niciunul dintre voi să vină cu altă 
propunere. 

— Eu m-am gândit... spuse încet Grace, și toţi ceilalţi se uitară 
la ea. Hai să-i spunem Monkeewrench. 

Nimeni nu scoase un cuvânt timp de un minut întreg. 

— Numele ăsta a fost terfelit prin toată presa, Grace, zise 
Harley. 

— La fel și SUA, și numele ăsta nu s-a mai gândit nimeni să-l 
schimbe. 

Annie se mai gândi vreo câteva secunde, apoi se întinse și-și 
așeză mâna pe genunchiul lui Grace. 

— Mie-mi place, spuse ea zâmbind. Ne reprezintă. 

e Capitolul 44 


Zile plăcut de calde și nopţi foarte reci. Asta lăsase în urmă 
frontul de aer rece din Canada, după ce împinsese furtunile în 
afara statului, cu o noapte în urmă. Până la șase și jumătate, 
temperatura scăzuse deja la treisprezece grade, iar Magozzi 
stătea pe veranda casei lui îmbrăcat într-un hanorac negru și 
gros, întrebându-se cum o fi fost oare să trăiești într-un loc în 
care temperatura nu sărea cu câte cincisprezece grade în sus 
sau în jos, într-o perioadă de numai douăzeci și patru de ore. 
Plictisitor, probabil. Foarte mulţi minnesotani n-ar mai fi avut 
despre ce să vorbească. 

Trupurile arse de soare în timpul arșiţei ce durase o 
săptămână erau acum ascunse în pulovere și fâșuri în timp ce își 
făceau alergarea de seară sau își plimbau câinii cu limbile 
atârnate pe trotuar, înainte de a se întoarce grăbite acasă. 
Bătea un vânt aspru și rece în acea seară, și Magozzi simţea 
deja mirosul fumului de lemn ieșind din hornurile cartierului. 

Era o noapte bună pentru un foc. Făcuse și el unul la el în 
casă ceva mai devreme, apoi stătuse în mijlocul covorului mare 
şi gol, în faţa șemineului, încercând să-și dea seama unde aveau 
să șadă el și Grace. Iși amintise să lase la decantat vinul roșu și 
să-l bage la frigider pe cel alb, pusese masa în bucătăria micuță, 
până la furculiţe, cuțite și chiar și linguri, deși considerase 
întotdeauna lingurile niște ustensile destul de nefolositoare. 
Apoi își imaginase o seară intimă și plăcută în faţa focului care 
trosnea. Singurul lucru pe care-l uitase era că nu avea niciun fel 
de mobilă și nu o văzuse niciodată pe Grace McBride să stea pe 
podea. Nu i-ar fi plăcut asta. Ar fi durat prea mult să sară în 
picioare și să împuște pe cineva la nevoie, iar Grace își petrecea 
întreaga viaţă presupunând că ar putea avea nevoie. 

— Am doar două cuvinte pentru tine, îi spusese Gino în acea 
după-amiază, când aflase că, pentru prima oară, Grace venea 
să-l viziteze pe Magozzi /a e/ acasă. Ptilonorhynchus violaceus. 

— Mulţumesc, Gino. Voi prețui aceste cuvinte tot restul vieţii. 

— Nu face pe șmecherul, încerc să te educ. 

— Bine. 


— Masculul din această specie de păsări - există mai multe 
feluri - construiește niște cuiburi foarte elaborate pe pământ, ca 
niște mici peșteri portabile, făcute din rămurele, și nuielușe, și 
lujeri, și alte de-astea, apoi se duce și caută lucruri frumoase, ca 
de pildă petale de flori sau pietricele strălucitoare pe care le 
împrăștie în jur, ca să facă locul să arate frumos. Așa își atrage 
femelele. Câștigă băiatul cu cel mai frumos cuib. Ei, și-acum, 
trista morală a acestei povestioare, Leo, prietene, e că tu ai cel 
mai urât cuib din tot orașul. 

Magozzi oftă și își privi peluza neîngrijită, cu molizii pe 
jumătate morţi, scaunul solitar de pe verandă și grătarul cu 
picioarele lipite cu bandă adezivă. Se gândi o clipă să înceapă să 
sape după niscaiva pietricele strălucitoare, însă în cele din urmă 
ridică doar de pe jos rola de bandă adezivă pe care o lăsase 
lângă grătar și intră în casă. Era tot ce putea face într-un timp 
atât de scurt. 

La ora 19 fix, deschise ușa din faţă, se uită la Grace McBride, 
care stătea pe veranda lui și se simţi destul de mulțumit de sine. 
Reușise să o aducă acolo fără nici măcar o singură piatră 
strălucitoare. 

Purta o haină de piele lungă, cu franjuri, pe care nu o mai 
văzuse până atunci, peste cizmele englezești de călărie, reușind 
în mod miraculos să îmbine plăcut cele două stiluri atât de 
diferite. Părul negru i se răsucea în bucle lejere deasupra 
umerilor, iar ochii albaștri îi zâmbeau, chiar dacă nu și gura. 

Îi luă sacoșa de cumpărături pe care o ţinea într-o mână și 
aruncă o privire laptopului pe care îl avea în cealaltă. 

— O să ne jucăm pe calculator? 

— Mai târziu, îi răspunse ea, intrând fără invitaţie, ca și când 
ar fi fost la ea acasă, acaparând parcă totul în jur. Mai întăi, 
vreau să-ţi dau cadoul. 

Magozzi închise ușa și se întoarse spre Grace în holul micut, 
care începea să devină locul lui preferat din întreaga casă. Avea 
o măsuţă lângă perete, pe care își azvârli cheile, și prin urmare 
Magozzi îl considera complet mobilat. 

Grace lăsă laptopul din mână, își îndreptă spatele și își prinse 
reverele hainei, cu coatele în afară. 

— Eşti gata, Magozzi? 

— Nu știu. O să-mi arăţi că ești goală pe dedesubt? 


Zâmbetul reuși să-i ajungă pe buze în clipa în care-și deschise 
haina și o lăsă să alunece pe podea și, într-un fel, Magozzi își 
dădu seama că era, într-adevăr, goală. Chiar dacă purta blugii, 
cizmele și o cămașă neagră de mătase, cu siguranță se simţea 
goală, fiindcă nu avea Sigul. 

Privirea îi cobori automat spre glezna lui Grace, căutând 
Derringerul pe care femeia îl purta ori de câte ori nu avea tocul 
de umăr, dar nici acela nu era acolo. 

— Haide, Grace, unde este? 

— Acasă, în seiful de arme. Amândouă sunt acolo. 

— Ai venit până aici neînarmată? 

Ochii lui Grace străluciră ca ai unui copil. 

— Am venit. Dar, oh, Magozzi, credeam c-o să mor! 

Magozzi strângea cu putere în braţe sacoșa de cumpărături, 
simțind cum strivește ceva moale și râzând ca un prost. 

— Este un cadou grozav, Grace! 

— Ți-am spus eu c-o să-ţi placă. 

Magozzi se gândi că probabil nu exista un alt bărbat pe lume 
care să considere faptul că o femeie accepta să ia cina cu el 
neînarmată drept un dar minunat, dătător de speranţă. Dar 
ceilalți nu înțelegeau. Grace tocmai îi dăruise un pas uriaș. 

e 

Magozzi turnă vin în pahare în timp ce Grace scotea 
cumpărăturile din pungă și pornea cuptorul. Privirea lui se opri 
pe o caserolă micuță, acoperită cu folie de aluminiu. 

— Miroase fantastic. 

— Vită Wellington. 

— Excelent! 

Magozzi nu-și mai amintea din ce se făcea exact acest fel de 
mâncare, dar își imagina că trebuie să fie ceva cald și foarte 
sofisticat. 

— Ce-ar fi să faci puţin loc pe masă și să bagi laptopul în 
priză? Îți arăt ce am scos din computerul lui Morey Gilbert până 
când se încălzește mâncarea. 

Magozzi ezită, simțindu-se dintr-odată aruncat în altă 
dimensiune. Teoretic, cazul se sfârșise pentru el în clipa în care 
îl împușcase pe Jeff Montgomery. Uitase cu desăvârșire că îi 
trimisese lui Grace computerul din biroul lui Morey. 


Degetele lui Grace zburară pe tastatură, iar pe ecran apăru un 
desen animat cu un pește prins într-un cârlig, dedesubtul căruia 
scria „Hai la pescuit!” 

Magozzi mârâi. 

— Lily a spus că se juca pe calculator în fiecare seară. 

— A trebuit să recuperez fișierul. Probabil că Jeff Montgomery 
a încercat să-l șteargă a doua zi după ce l-a ucis pe Morey 
Gilbert - dar nu este un joc. 

Grace apăsă pe desen, și pe ecran apărură dintr-odată trei 
coloane - prima cu nume, a doua cu locaţii și o a treia coloană 
cu date, care era goală. Magozzi citi numele, însă nu recunoscu 
niciunul din lista de victime pe care o aveau de pe fotografiile lui 
Ben Schuler. Îi trebui o secundă ca să înțeleagă. 

— Dumnezeule! Aștia sunt cei la care nu ajunsese încă. 

Grace dădu din cap. 

— Așa am crezut și eu, așa că i-am căutat pe site-ul 
Wiesenthal. Trebuie să le trimitem lista asta, Magozzi. Cei mai 
mulţi dintre acești oameni figurează pe lista lor de căutare. 

— Atunci, el cum naiba de i-a găsit? 

Degetele lui Grace loviră din nou tastele. 

— Aici e toată frumuseţea - sau oroarea, depinde din ce punct 
de vedere privești. Nu știu cum i-a găsit pe cei de mai înainte, 
însă internetul i-a ușurat considerabil munca. 

Pe ecran apăru o listă parcă interminabilă de adrese de pagini 
web, derulându-se în mare viteză. 

— Când am verificat jurnalul tuturor paginilor web pe care le 
vizitase și apoi le ștersese, am simţit că mi se ridică părul pe 
ceafă. Toate, până la ultimul, erau site-uri neonaziste sau de 
supremație ariană - petrecea ore în camerele de chat de pe 
aceste site-uri, Magozzi, și pe toate posta același mesaj. 

Opri imaginea pe un text scris cu litere mari și îngroșate. 


„ATENȚIE! EVREII NE OMOARĂ FRAŢII! 
APARAȚI-VA!” 


Magozzi privi mai întâi mesajul, apoi toate adresele de e-mail 
pe care i le arăta Grace. 

— Ăsta era un cont orb creat de Morey Gilbert protejat cu 
parolă. Și are peste o mie de răspunsuri pe hard. Multe sunt 
prostii, dar câteva sunt autentice. 

Grace se lăsă pe spătarul scaunului și oftă. 

— Au venit singuri la el, Magozzi. Citeau mesajul de 
avertisment, sau aflau de el de la cineva, începeau o 
corespondenţă, iar cei care aveau motive să fie speriați 
acceptau în cele din urmă să se întâlnească personal cu cel 
despre care credeau că o să le salveze viețile. Poţi să citești 
totul în e-mailuri. Se oferea singur drept momeală și, odată ce 
mușcau, îi prindea! 

Magozzi își frecă fruntea cu palma, aproape mai deranjat de 
modul sistematic în care Morey își pândise prada decât fusese 
de crimele în sine. Se întrebă dacă mintea lui va reuși vreodată 
să-i pună pe omul acesta și pe filantropul pe care îl jelea întregul 
oraș în același trup. 

— Yin și yang, spuse încet Grace, văzându-i chipul, citindu-i 
gândurile. Există câte puțin în noi toţi, Magozzi. 

Inchise laptopul, îl dădu la o parte și rearanjă masa, lăsându-i 
timp să-și revină. 

— Mâncare sau vin? îl întrebă în cele din urmă. 

— Vin. 

Stăteau pe treapta de sus a verandei privind amurgul 
transformându-se treptat în întuneric, lăsând vinul să îi ferească 
de răcoarea nopţii. Nu că Magozzi ar fi avut nevoie de vin. 
Umărul lui Grace îl atingea pe al lui și Magozzi nu credea că ar 
putea să-i mai fie frig vreodată. 

Mai erau încă oameni pe stradă, în ciuda luminii slabe. Unul 
dintre ei se opri în umbră, la marginea proprietăţii lui Magozzi, 
atrăgându-i privirea. 

Nu se gândi, nu analiză, răspunse doar instantaneu acelui 
instinct care-ţi răscolește stomacul și-ți urlă din adâncul minţii 
că este ceva foarte, foarte grav. Silueta aceea nu trebuia să fie 
acolo. Pentru prima oară în decursul zilei, simţi un gol apăsător 
la șold, unde ar fi trebuit să fie arma. 

Intoarse capul și-și îngropă buzele în părul lui Grace, lângă 
ureche, ca un bărbat îndrăgostit care-i șoptește dulcegării 
femeii pe care o iubește. 

— Ridică-te încet, Grace. Intră în casă, apoi ieși pe ușa din 
spate. Ai înțeles? 

— Ce se întâmplă, Magozzi? îi șopti la rândul ei, cu doar un 
tremur de panică în voce. 

Umbra începuse însă deja să se apropie pe aleea din faţă, cu 
capul întors, privindu-i, iar comportamentul lui Magozzi se 
schimbă. Îi întinse lui Grace paharul de vin și vorbi suficient de 
tare cât să fie auzit. 

— De data asta, umple-l până sus, te rog. 

Fiecare mușchi din trupul lui Magozzi era atât de încordat 
încât începea să-l doară. Se mai linişti puţin doar când auzi ușa 
trântindu-se în urma lui Grace. „În siguranță, își zise. Te rog, 
Doamne, să fie în siguranță! Fugi! Fugi pe ușa din spate! Fugi la 
un vecin! Nu face vreun act de curaj, nu face vreo prostie, 
Grace...” 

Silueta era în mișcare, trăsăturile prindeau conturul familiar 
pe măsură ce omul se apropia, iar Magozzi îl aștepta cu un 
zâmbet chinuit, încercând să pară natural, logica spunându-i că 
nu avea de ce să se teamă, în vreme ce instinctul îi urla că mai 
avea doar câteva secunde de trăit. Instinctul își făcuse deja 
planul. Orice urma să se întâmple avea să se întâmple afară. 
Grace o să scape. Gândul acesta îi dădu zâmbetului său chinuit 
un sens; era fericit să își concentreze întreaga viaţă spre cea 
mai mare contribuţie pe care avea să o aducă acestei lumi - să 
o salveze pe Grace McBride. 

lnăuntru, lipită de peretele de lângă ușă, Grace întinsese 
instinctiv mâna spre Sigul care nu se afla acolo. Și abia atunci o 
cuprinse panica. Nu mai putea respira, de-abia mai vedea și își 
simţea picioarele amenințând să se prăbușească sub ea. Gândul 
i se întoarse cu șase luni în urmă - ultima oară când groaza 
autentică o lăsase paralizată și neputincioasă în mansarda 
birourilor Monkeewrench - căutând frenetic remediul pe care îl 
găsise atunci, amintindu-și speranţa salvatoare și aura de calm 
care o învăluise abia după ce greutatea Sigului în mâinile ei îi 
dăduse putere. 

Auzi pași apropiindu-se pe aleea din fața casei. Nu avea nici 
cea mai vagă idee cine ar fi putut fi și nu știa cu ce intenții vine 
- știa doar ce văzuse în ochii lui Magozzi, ce auzise în vocea lui; 
și nu avea nevoie de mai mult. 

Gândul îi zbură spre dormitorul lui Magozzi, de la etaj - oare 
acolo își ţinea armele? li luaseră arma din dotare noaptea 
trecută, dar trebuia să mai aibă și alta - toți polițiștii aveau -, 
dar unde oare o ţinea? Și cum Dumnezeu ar fi putut s-o 
găsească la timp? Mintea ei funcționa într-o singură direcţie. La 

naiba, totul se reducea la arme, în permanență; o orbeau în 
asemenea măsură încât nu mai putea vedea nicio altă variantă. 

— Bună ziua, domnule detectiv Magozzi. 

Auzi vocea prin ușă, privi prin crăpătură și văzu silueta chiar 
acolo, oprindu-se la distanță sigură de Magozzi, cu mâinile în 
buzunarele hainei. Un buzunar era mai umflat decât celălalt și 
conturul distinct al unei arme se zărea îndreptat spre pieptul lui 
Magozzi. 

— Te rog să te ridici, domnule detectiv. Încet. Apoi intră în 
casă. 

„N-am armă, n-am armă, n-am armă” - gândul ăsta o paraliza 
și nu și-l putea alunga din minte. Apoi îl auzi pe Magozzi 
răspunzând. 

— Îmi pare rău, mă tem că asta n-o să se întâmple. 

Și dintr-odată mintea lui Grace se deschise și zbură spre 
Magozzi. Magozzi în grădina ei, în scaunul de sub magnolie, cu 
Charlie în braţe; zâmbetul lui caraghios când îi vorbise despre 
planul lui de seducţie pe termen lung; Magozzi salvându-i viața 
cu luni în urmă, apoi apărând iarăși și iarăși la ușa ei, refuzând 
să o lase în pace, așteptând-o. 

Grace McBride nu avusese niciodată o viaţă în adevăratul 
sens al cuvântului. Dar știa cu certitudine că singura ei șansă să 
aibă vreodată una stătea acum pe treptele verandei, gata să 
moară pentru ea. 

Ridică cele două pahare de vin de pe podea, de unde le 
lăsase, apoi lovi cu șoldul în ușă, izbind-o de peretele din afară 
în timp ce năvălea pe verandă. 

— Hei, dragule, ghici ce... Oh, bună. Nu știam că avem 
musafiri. 

Cobori treptele într-o fracțiune de secundă, cu vinul agitându- 
se în pahare, cu un zâmbet ușor ameţit pe care nu-l mai 
avusese niciodată pe faţă - o imagine imposibilă a lui Grace 
McBride în postura de soţie casnică, puţin ameţită, atât de 
neașteptată încât creă secunde goale acolo unde nu mai 
rămăsese niciuna. 

Preţ de o fracțiune de secundă, silueta de pe alee se uită la 
ea, luată prin surprindere, și în acea clipită, Magozzi zbură peste 
verandă într-un salt care acoperea distanţa dintre viaţă și 
moarte, izbindu-și capul ca un berbec în pieptul lui Tim Matson, 
trântindu-l pe spate pe cimentul dur al aleii. 

e Capitolul 45 


Primul echipaj de poliţie sosi la mai puţin de cinci minute 
după ce Tim Matson se prăbușise pe aleea din fața casei lui 
Magozzi. Incă se mai zvârcolea violent, zbătându-se să scape de 
metrii de bandă adezivă pe care Grace îi înfășurase în jurul 
mâinilor și picioarelor lui, în timp ce Magozzi îl ţinuse țintuit la 
pământ, scoțând sunete furioase și înfundate de sub banda pe 
care i-o aplicase peste gură. 

Gino apăru doar câteva secunde mai târziu; McLaren la 
câteva secunde după Gino. Magozzi stătea pe jos, lângă Matson, 
total epuizat, gândindu-se că, foarte curând, întregul 
departament avea să fie acolo. 

Se uită la Grace. Părea mică și singură pe treptele verandei, 
cu privirea pironită în pământ, și în acea clipă știu că nu vor 
reuși niciodată. Fusese un idiot să-și închipuie că ar putea avea 
o șansă. Toate lucrurile care o îngrozeau în permanenţă pe 
Grace erau lucrurile cu care Magozzi venea în contact zi de zi, în 
meseria lui. Și uneori, pe toți dracii, îl urmăreau până acasă. 

Timp de o oră, Magozzi și Grace răspunseră la întrebări, 
dădură declaraţii, le povestiră pe rând cele întâmplate lui 
McLaren, tehnicienilor veniţi să investigheze locul crimei și 
medicilor de pe ambulanță, în vreme ce Gino stătea în mașina 
poliţiei în care-l băgase pe Matson cu cătușele la mâini, făcând 
Dumnezeu știe ce. După ce toată lumea plecă, Gino intră în casă 
și se așeză la masa din bucătărie, lângă Grace și Magozzi. 

— Voi doi sunteţi bine? 

Magozzi și Grace schimbară o privire, însă niciunul din ei nu 
spuse nimic, iar Gino nu le putea citi expresiile. Așteptă o 
vreme, simțindu-se din ce în ce mai incomod cu fiecare 
secundă. Pe masă era o sticlă de vin deschisă, pe a cărei 
etichetă erau niște cuvinte în franceză. McLaren le-ar fi înțeles. 
Lui Gino nu-i păsa. 

— Toarnă-mi și mie un pahar, te rog, Leo. Și spune-mi ce ţi-a 
zis puștiul. Ce știi tu. 

Magozzi își dezlipi privirea de Grace. Nu-i adresase nici măcar 
un singur cuvânt de când se terminase toată povestea. Ultima 

oară când îi auzise vocea fusese atunci când îi dăduse declaraţia 
lui McLaren. 

— Nu mi-a spus nimic. A venit doar pe alee și mi-a cerut să 
intru în casă. 

Luă un pahar din dulap și îl puse în faţa lui Gino. 

— Dar ai trimis-o pe Grace în casă înainte de asta. De ce? 

Magozzi ridică din umeri. 

— L-am văzut apropiindu-se și ceva nu mi s-a părut în regulă. 

— A vrut să-mi salveze viaţa, spuse Grace încet, dar Magozzi 
scutură din cap. 

— Ea a salvat-o pe a mea. 

Gino își dădu ochii peste cap și întinse mâna după sticlă. 

— Oh, vă rog! Am vorbit cu McLaren afară. Am aflat totul 
despre asociaţia de admiraţie reciprocă pe care ați înființat-o 
aici. Un duo dinamic, asta sunteți voi! Și mi se pare drăguţ, dar 
haideţi să nu exageram. Așadar, nu ai nici cea mai vagă idee de 
ce a venit să te curețe? 

— Probabil fiindcă i-am omorât prietenul. 

— Nu tocmai, băiete. l-ai omorât fratele. 

Sprâncenele lui Magozzi se ridicară. 

— Tim Matson e fratele lui Jeff Montgomery? Ăla mort? 

— Chiar el. L-am făcut să-mi mărturisească vreo câteva 
lucruri în mașină. 

Grace îl privi pentru prima oară pe Gino direct în faţă. 

— Ce i-ai făcut? 

— Nimic, spuse Gino, ridicând o mână, defensiv. Vă dau 
cuvântul meu. l-am tras cam repede banda adezivă de pe gură - 
sper că nu avea de gând să-și lase mustață, dar asta numai spre 
binele lui. Și ca să poată vorbi, desigur. Se pare că cei doi fraţi 
au pus totul la cale timp de mai bine de-un an. Și-și construiseră 
acoperiri solide de-asta și-a înscenat și moartea. S-au gândit că, 
în cazul în care Montgomery era prins înainte să apuce să-i 
elimine pe toţi cei care le uciseseră tatăl, ar mai fi rămas un 
frate pe care nimeni nu s-ar fi gândit să-l caute, ca să termine 
treaba. Ascultaţi ce vă zic, o să am coşmaruri ani de zile de-aici 
înainte, după discuţia cu puştiul ăsta. Rece ca gheața. Tăticuţu' 
a făcut o treabă grozavă de îndoctrinare în ceea ce-i privește, 
da' părerea mea e că ăsta a avut și un talent înnăscut. Se pare 
că el l-a eliminat pe Ben Schuler. Și s-a distrat grozav jucându- 
se cu el înainte să-l omoare. Când a auzit că tu l-ai omorât pe 

Jeff, te-a trecut direct în capul listei, dar urma să se întoarcă 
apoi la seră să-l termine și pe Jack Gilbert. 

— Și a dat așa totul pe goarnă? întrebă Magozzi. N-a cerut un 
avocat? 

Gino se încruntă și se scărpină în cap. 

— Tocmai asta-i chestia. Nenorocitul e atât de mândru de el, 
încât mi-a întors matele pe dos. În mintea lui, e un fel de martir. 
Pe ce punem pariu c-o să-l vedem la Dateline în cel mult o 
săptămână, după care o să-nceapă să scrie cărţi. O să-i dea un 
computer în celulă și-o pagină de web. La dracu', Leo, uneori nu- 
mi place deloc că în Minnesota nu există pedeapsa cu moartea. 
Nu reuşim decât să-i transformăm pe ţicniţii de genul ăsta în 
vedete. li aruncă o privire lui Grace. Nu l-ai împușcat, Grace. Am 
fost impresionat. 

— Nu aveam armă. 

Gino se pregătea să spună „Da, sigur!”, apoi văzu că Grace 
nu avea tocul de umăr și se întrebă cum de putuse să nu 
observe. 

— Pe toți dracii! Ai venit până aici fără armă? 

Femeia se uită la el și pentru prima oară Gino Rolseth o văzu 
pe Grace McBride zâmbind cu adevărat. Işi arătă chiar și dinţii 
puţin și, frate, avea o dantură superbă. 

Propriul chip se lăţi într-un rânjet generos și-și ridică degetul 
mare în sus. 

— Bravo ţie, Gracie! Serios. 

După ce Gino plecă, Grace încercă să arunce caserola de vită 
Wellington. Magozzi știa că făcea curăţenie, că încerca să 
șteargă urmele prezenţei ei în acea casă înainte de a pleca. 

li luă tava din mână, înhăţă o furculiţă și începu să mănânce, 
agăţându-se de ideea cât se poate de ridicolă că, dacă nu lăsa 
tava din mână, Grace nu putea să mai plece. Trebuia să aștepte 
până când termina, iar Magozzi avea nevoie de timp. 

— Pentru Dumnezeu, Magozzi, nu mânca asta! A stat în 
cuptorul încins mai bine de două ore. Foitajul s-a ars, carnea e 
uscată... Probabil c-o să mori. 

— E delicios! 

Nu se uita la ea. Stătea așezat la masă, strângând tava în 
braţe, mâncând în continuare. 

— Măcar pune-ţi pe-o farfurie. 

— Nu. 

Grace se așeză lângă el, îl privi cum mănâncă și așteptă. 

Magozzi nu-și ridica privirea din tavă. 

— Aveam de gând să fac focul. Trebuia să ne așezăm în faţa 
șemineului și să bem vin, apoi, mai târziu, trebuia să te sărut 
până-ţi săreau cizmele din picioare. 

— Nu mai spune! 

— Așa era planul. 

Grace se întinse, îi ridică mâinile de pe tava urâtă de aluminiu 
și i le dădu la o parte. 

— Imi pare rău, Magozzi. Cred că e prea târziu pentru asta. 

Magozzi privi încordat suprafața mesei timp de două secunde, 
spunându-și, nu, pe Dumnezeu, nu era prea târziu pentru asta - 
cel puţin nu pentru partea cu sărutul - și venise timpul să nu 
mai meargă pe vârfuri pe lângă ea și să preia controlul situaţiei. 
Sări de pe scaun și se întoarse s-o ia în brațe, dar Grace nu mai 
era acolo. Fir-ar să fie, cât era de iute! 

O găsi în sufragerie, cu un picior așezat pe scara care ducea 
în dormitor. Îi zâmbea. 

— Ei, Magozzi, ce ţi-a luat atâta? 

Rămase înmărmurit uitându-se la ea, având senzaţia că 
încerca să zboare, dar că nu reușește să prindă curentul de aer. 

— Mai pleci mâine în Arizona? 

Grace oftă, pierzându-și răbdarea, așa cum făcea întotdeauna 
când Magozzi se împotmolea în reguli, sau în proceduri, sau 
încerca să privească prea departe în viitor. 

— Magozzi, mai sunt ore și ore până atunci. 

